

# śrī-śrī-gīta-govindam

gauḍīya-gaurava-grantha-gucchaḥ 64

*śrī-śrī-gaura-gadādharau vijayetām*

śrī-prabodhānanda-sarasvatī-kṛtayā śrī-śrī-gīta-govinda-vyākhyānākhya-ṭīkayā sametam |

Version 1.00

*śrī-śrī-rādhā-kṛṣṇārpaṇam astu.*

वांछाकल्पतरुभ्यश्च कृपासिन्धुभ्य एव च ।

पतितानां पावनेभ्यो वैष्णवेभ्यो नमो नमः ॥

Please report any errors or alternative readings.

This service is provided free of charge to devotees and scholars of the Gaudiya Vaishnava tradition. We ask you to kindly contribute generously to furthering this ambitious project, which requires many hours of freely given time by the volunteers who are making these texts available.

The editors.

# śrī-śrī-gīta-govindam

### (1)

### prathamaḥ sargaḥ

## *sāmoda-dāmodaraḥ*

śaśadhara-madhura-madhura-mūrti-śrī-vṛndāvaneśvarī-stana-kuṭmala-makarī-viracanākalita-kara-kamala-dalānanda-kandalita-makara-dhvajādeśa-calitayoḥ śrīmat-kālindī-taṭa-sambandhi-mādhavī-vratati-sphuṭat-kusuma-kadamba-saugandhya-lubdha-sac-cañcarīka-paṭalī-dhvani-kala-mādhurī-mugdha-svara-guṇa-gaṇe vividha-nikuñja-mañjv-adhva-druma-ghana-vane’valambinīṁ kandarpa-koṭi-līlā-rasa-jaladhi-magna-hṛdaya-śrī-vṛndāvana-kiśorī-kiśora-cakra-cūḍāmaṇyoḥ rādhā-mohanayoḥ samasta-tajjana-hṛt-paṅkeruhānanda-saṁvardhinīṁ vihāra-mādhurīṁ tat-kṛpayaiva varṇayituṁ śrī-jayadeva-nāmā avir iṣṭa-devatā-smaraṇa-lakṣaṇaṁ maṅgalam ācarati—meghair iti | tac cāyogye’py ayaṁ janas tad-anugatatvenaiva vyācaṣṭe |

meghair meduram ambaraṁ vana-bhuvaḥ śyāmās tamāla-drumair

naktaṁ bhīrur ayaṁ tvam eva tad imaṁ rādhe gṛhaṁ prāpaya |

itthaṁ nanda-nideśataś calitayoḥ praty-adhva-kuñja-drumaṁ

rādhā-mādhavayor jayanti yamunā-kūle rahaḥ-kelayaḥ ||1||

meghair ity ādi | jayanti sarvotkarṣeṇa vartante | prākṛtāprākṛtebhyo līlā-svarūpayor atirekāt | uktaṁ ca—kṛṣṇas tu bhagavān svayaṁ [bhā.pu. 1.3.28] iti | kāntāḥ—rahaḥ-kelayaḥ surata-krīḍāḥ | raho guhye rate iti | rahaḥ-kelayaḥ ekānta-krīḍā iti vā | sajātīya-vijātīyebhyo’pi ekāntatvena rādhayā saha kelīnām utkarṣo nirūpitaḥ | uktaṁ ca—yan no vihāya govindaḥ prīto’yam anayad rahaḥ [bhā.pu. 10.30.28] iti | athavā kelayaḥ surata-krīḍāḥ, prakaraṇa-vaśāt | kasmin sati ? raha ekānte sati, ekāntārthe raho’vyayam iti |

sakhībhir api kiñcid vyavadhāne sthitatvāt | vakṣyati ca—yāte gehād bahir avahitālī-parijane [gī.go. 11.33] iti jayantīty anena namaskaraṇīyatvam uktam, tena namaskriyayā kāvya-mukhaṁ dyotitam | āśiṣi liṅ-loṭau [pā. 3.3.173] iti loḍ-arthe laḍ-vidhānāt | āśīś ca—bhagavatīdam āśīrvāda-rūpaṁ maṅgalaṁ bhakta-premṇaiva saṅgacchate, parama-kalyāṇa-rūpatvāt | kelaya ity anena kathā-lakṣaṇaṁ vastv api nirdiṣṭam | evaṁ mahā-kavinā trividham api kāvya-mukhaṁ samunmīlitaṁ bhavati | tathā ca jayantīty anena vartamāna-nirdeśāt kelīnāṁ nityatvaṁ pratipāditam | kelaya ity anena bahu-vacanenānantatvaṁ ca darśitam | kaveś ca līlopāsanayā paramaikāntikatvaṁ ca sphuṭam eva |

tāsāṁ sthānaṁ darśayati—kva “yamunā-kūle” yamunāyāḥ kulam, tatra “praty-adhva-kuñja-drumam” adhvānaś ca kuñjāś ca drumāś ca adhva-kuñja-drumāḥ, tān prati | lakṣaṇenābhi prati [pā. 2.1.14] iti samāsaḥ | adhvani adhvani kuñje kuñje drume drume ity arthaḥ | anena mahā-vilāsitvaṁ kathitam, tad uktam, cāpalya-sīma [kṛ.ka. 74] iti karṇāmṛte | tathā cādhvādiṣu kelayaḥ, yathā—

kasyāḥ padāni caitāni yātāyā nanda-sūnunā |

aṁsa-nyasta-prakoṣṭhāyāḥ kareṇoḥ kariṇā yathā || [bhā.pu. 10.30.27]

na lakṣyante padāny atra tasyā nūnaṁ tṛṇāṅkuraiḥ |

khidyat-sujātāṅghri-talām unninye preyasīṁ priyaḥ ||

imāny adhika-magnāni padāni vahato vadhūm |

gopyaḥ paśyata kṛṣṇasya bhārākrāntasya kāminaḥ ||

atrāvaropitā kāntā puṣpa-hetor mahātmanā |

atra prasūnāvacayaḥ priyārthe preyasā kṛtaḥ |

prapadākramaṇe ete paśyatāsakale pade ||

keśa-prasādhanaṁ tv atra kāminyāḥ kāminā kṛtam |

tāni cūḍatayā kāntām upaviṣṭam iha dhruvam || [bhā.pu. 10.30.31-34] iti śrī-bhāgavate |

yathā vā—

priya-sakhi parirambhān ābhimukhyānubandhād

asadṛśa-viniveśān narma-laulyorjitāni |

iyam aviṣama-manda-nyāsato jalpa-goṣṭhīṁ

pada-tatir iha rādhā-kṛṣṇayor ātanoti || [vi.mā. 6.32]

manohārī hāra-skhalita-maṇibhis tāra-taralaiḥ

parimlāyan-mālyo milita-puraṭālaṅkṛti-kaṇaḥ |

ayaṁ kuñjas talpīkṛta-kusuma-puñja-praṇayavān

samantād uttuṅgaṁ piśunayati raṅgaṁ murabhidaḥ || [vi.mā. 7.43] iti |

yamunā-kula ity anena sambhoga-śrama-haraṇāya śiśira-samīra-padmādy-avacaya-jala-kelīnām ity-ādi-sampattiḥ darśitā | kayoḥ ? “rādhā-mādhavayoḥ” | rādha sādha saṁsiddhau iti rādhyate sādhyate saṁsiddhiṁ prāpyate saundaryādi-guṇais tādṛśa-nāyaka-śiromaṇer ākāṅkṣitam anayeti sā rādhā | athavā—rādhyate sādhyate vaśīkriyate svāsādhāraṇānurāga-mādhurya-kauśalenāśeṣa-nāyaka-cūḍāmaṇir anayeti rādhā | tathā coktaṁ—anayārādhito nūnaṁ bhagavān harir īśvaraḥ [bhā.pu. 10.30.28] iti śrī-bhāgavate | anena nāmnaivāśeṣa-nāyaka-guṇāḥ kathitāḥ | māṁ śriyaṁ śobhāṁ vaikuṇṭheśvarīṁ vā dhunoti nija-saundaryādi-guṇaiḥ kampayati sva-pravaṇāṁ karotīti mādhavaḥ | dhuñ kampane pacādyac | yathāha līlā-śukaḥ—

yat-pāda-kalpa-taru-pallava-śekhareṣu

līlā-svayaṁvara-rasaṁ labhate jaya-śrīḥ [kṛ.ka. 1]

iti līlayā śṛṅgāra-rasa-vikrameṇa jaya-śrīḥ sarvātiśāyinī śobheti | athavā jayasya śrīḥ viṣṇoḥ prasiddhā mahiṣī, jayaṁ bhartur vakṣasi nityam eva sthiti-lakṣaṇaṁ saubhāgyotkarṣaṁ tad-yukteti vā | uktaṁ ca—

śrīr yat-padāmbuja-rajaś cakame tulasyā

labdhvāpi vakṣasi padaṁ [bhā.pu. 10.29.37] iti |

yad-vāñchayā śrīr lalanācarat tapo

vihāya kāmān suciraṁ dhṛta-vrataḥ [bhā.pu. 10.16.36] iti |

athavā māyāḥ saundaryādi-guṇa-sampatter dhavaspatiḥ mādhavaḥ, dhavaspatiḥ priyo bhartā ity abhidhānāt | madhau madhu-vaṁśe bhavo mādhava iti vā | athavā madhau madhura-rase bhāvo mādhavaḥ | vakṣyati ca—śṛṅgāraḥ sakhi mūrtimān iva [gī.go. 1.47] iti | madhau vasante bhavo mādhavaḥ smara iti vā | tatra bhavaḥ [pā. 4.3.53] iti sūtreṇāṇ | or guṇaḥ [pā. 6.4.146] iti guṇaḥ | tathā coktaṁ— sākṣān manmatha-manmathaḥ [bhā.pu. 10.32.3], strīṇāṁ smaro mūrtimān [bhā.pu. 10.43.17] iti ca | ebhir vyākhyānair nāyakasya guṇāḥ kathitāḥ | rādhā ca mādhavaś ca rādhā-mādhavau, tayoḥ | tathā ca lakṣmyā kāmyamāno’pi śrī-rādhāyām āsakto babhūveti tasyā paramotkarṣo nirūpitaḥ | tena cātiguru-guṇa-gaṇa-gauraveṇa kāma-keliṣu nāyikāyāś ca prādhānyāt tasyā pūrva-nipātaḥ | alpāc taraṁ [pā. 2.2.34] iti vā | āstika-kāmuko’yaṁ nāyakaś ca | tad uktaṁ—

śyāmāṁ pari striyaṁ prāpya cumbanāliṅganādibhiḥ |

navāṁś ca janayed bhāvān sa syād āstika-kāmukaḥ || iti |

kecit tu śriyā vinā bhagavat-krīḍāsambhavād iti gopīṣu lakṣmītvam āpādayati | tat tu rukmiṇī kṛṣṇa-janmanīti, tasyā pṛthaṅ nirdeśāt, nāyaṁ śriyo’ṅga u nitānta-rateḥ prasādaḥ [bhā.pu. 10.47.60] iti niṣedhāc ca na saṅgacchate | kiṁ ca, mūla-prakṛtī rukmiṇī [go.tā.u. 2.57] ity upaniṣad-vacanāt rukmiṇyāḥ pūrṇatvam avagamyate, tato’pi gopīnāṁ bhāvādhikya śravaṇāt tan-nāśaṅkanīyam iti | tad yathā—tad bhāvam āpur api nitya-yujāṁ durāpaṁ [bhā.pu. 10.82.39] iti nitya-yujāṁ pātivratya-vidhānena nitya-yuktānāṁ mahiṣīṇām ity arthaḥ |

anyac ca—yadyapi nityādvitīya-vallabhau rādhā-mohanau tathāpy anena pārakīyatvābhāsena śṛṅgāra-rasasya parā pratiṣṭhā dhvanitā | tad uktaṁ—

bahu vāryate khalu yatra pracchanna-kāmukatvaṁ ca |

yā ca mitho durlabhatā sā manmathasya paramā ratiḥ || [u.nī. 1.20] iti bharataḥ |

vāmatā durlabhatvaṁ ca strīṇāṁ yā ca nivāraṇā |

tad eva pañca-bāṇasya manye paramam āyudham || [u.nī. 3.20, śṛ.ti. 2.30] iti rudraḥ |

śṛṅgāra-tilake ca—

ananya-śaraṇā svīyā dhanāhāryā parāṅganā |

asyās tu kevalaṁ prema tenaiṣā rāgiṇī matā || [śṛ.ti. 1.61] iti |

kiṁ-lakṣaṇayā rādhā-mādhavayoḥ ? itthaṁ vakṣyamāṇa-prakāreṇa nanda-nideśataś calitayoḥ lokānusāratas tu rūḍhyā nanda-nideśata iti kadācic chrī-rādhayā śrī-kṛṣṇaḥ sambandha-yogena asaṅkoca-vyavahārād vastutaḥ saṅgama-tṛṣṇayaiva sva-vraje go-dohārtham ānītaḥ | tasminn eva samaye tan-nikaṭe sva-vraje śrī-vrajeśvarasyāgamanaṁ jātam | tatra prāṇa-koṭi-priyaṁ putraṁ meghāgamaṁ ca dṛṣṭvā praṇaya-kopoktyāha—he vatse ! rādhe ! yatas tvayāyam ānītas tasmāt tam evemaṁ gṛhaṁ vrajaṁ prāpayeti vacanopakrameṇaiva tan-nideśataḥ svābhīṣta-siddhe’vilambenaiva kadācit krīḍā-pratibandhakaṁ kañcana janaṁ prasthāpanāya dāsyatīti calitayoḥ |

meghair ity ādi | kāla-deśa-sampattyoddīpitāḥ kelayo yamunāyāḥ kule’dhva-kuñja-drumaṁ prati jayantīti | meghādīnāṁ śrī-vrajeśvara-dṛṣṭyaiva bhayānaka-hetutvam, tayoḥ rasika-śiro-bhūṣaṇa-bhūtayos tu śṛṅgāra-hetutvam eva cintyam | tathā ca prasiddhiḥ—śrī-vṛṣabhānor gavāṁ kṛṣṇa-vatsalānāṁ dohanaṁ śrī-kṛṣṇaḥ karoti, bhagavat-priyāṇāṁ śrī-vrajeśvarasya gavāṁ śrīdāmādinā kriyata iti |

kecic ca nandani-nāmnī kācit sakhī, tasyā deśataḥ vacanād iti vyākurvanti… granthe prasiddha-nāma-kalpanayā na svīkāraḥ | granthānusārī tv ayam arthaḥ—nandayatīti nandaḥ—nandi grahi pacādibhyo lyuṇinnacaḥ [pā. 3.1.134] iti bahulokter ac iti nandaś cāsau nideśaś ca ānanda-kāri-nideśaḥ, svābhīṣṭa-krīḍāyāṁ preraṇāt kasyāś cid rādhāyāḥ priya-sahacaryāḥ bhāṣaṇaṁ narmoktis tasmāt | sakhyāḥ rasa-poṣakatvāt | tal-lakṣaṇam, yathā—

svātmano’py adhikaṁ prema kurvāṇānyonyam acchalam |

viśrambhiṇī vayo-veṣādibhis tulyā sakhī matā || [u.nī. 7.70]

mithaḥ prema-gunotkīrtis tayor āsakti-kāritā |

abhisāro dvayor eva sakhyāḥ kṛṣṇe samarpaṇam ||97||

narmāśvāsana-nepathyaṁ hṛdayodghāṭa-pāṭavam |

chidra-saṁvṛtir etasyāḥ paty-ādeḥ parivañcanā ||98||

śikṣā saṅgamanaṁ kāle sevanaṁ vyajanādibhiḥ |

tayor dvayor upālambhaḥ sandeśa-preṣaṇaṁ tathā |

nāyikā-prāṇa-saṁrakṣā prayatnādyāḥ sakhī-kriyāḥ || [u.nī. 8.97-99] iti calitayoḥ |

tam eva prakāram āha—he sakhi rādhe ! tat tasmād dhetor imaṁ tvan-mukha-candra-nihita-kṣaṇa-cakoraṁ tvam eva gṛhaṁ prāpaya, krīḍā-nikuñjaṁ prāpayety arthaḥ | akhila-bhogyāspadatvena gṛham ity uktam | tena ca sambhoga-sampattyā enaṁ sukhayeti gūḍhābhiprāyaḥ | tvam evety anya-yogo nirākṛtaḥ | athavā gṛhaṁ prāpayeti sāmānya-nārī-vyāvṛttyā gṛhiṇī-nirvartye sambhogādi-karmaṇi samuditā bhavety arthaḥ | atra gṛha-śabdena tāṭasthyāt gṛhiṇy ucyate | gṛha-śabda-cchalena tām eva puraskṛtya vana-vihāra-darśanāt | prāpnotir udayārthe vartate pralābhodaya-yuktiṣu iti cūḍāmaṇiḥ | eva-kāro’nya-yoga-vyāvṛtty-arthaḥ | tvayaivāyaṁ gṛhiṇīmān syād iti sakhyāḥ gūḍha-parihasitam iti kumbhakarṇokteḥ |

tasmād iti kim ? yato’yaṁ tavādhīno jano bhīruḥ madana-vepitaḥ ebhir bhāvair hetubhiḥ smara-śara-hatīḥ soḍhum asamarthaḥ | atra naktaṁ bhīrur imaṁ gṛhaṁ prāpayety atredamo’nvādeśe, dvitīyā ṭossvena [pā. 2.4.34] iti sūtreṇa enādeśaḥ kathaṁ na bhavatīti na vācyam | anvādeśa-viṣayatvābhāvāt | eka-kriyā-viśiṣṭena kathitasya punaḥ kriyāntara-viśiṣṭatvābhāvān nehānvādeśaḥ | tān eva bhāvān nāha—anvaram ākāśaṁ meghair meduraṁ sāndraṁ snigdhaṁ vartate | aparaṁ ca tamāla-drumair vana-bhuvaḥ śyāmā vartate | naktaṁ rātri-kālaḥ | evaṁ deśa-kāla-vastu-lakṣaṇādi-bhāvāḥ sūcitāḥ | tathāvad bhāvānāṁ śyāmātvena śṛṅgāra-rasa-tādātmyāc chṛṅgāra-rasa-rūpatvaṁ dhvanitam | uktaṁ ca—śyāmo bhavati śṛṅgāraḥ [nā.śā. 5.42] iti | kiṁ ca, vana-bhuvaḥ śyāmā iti nāyikā-sāhacaryaḥ, tamāla-drumair meghaiś ca nāyakasyeti | tathā coktaṁ—prema-pravṛddha uditaḥ kusumāvalībhiḥ sakhyur vyadhāt sva-vapuṣāmbuda ātapatraṁ [bhā.pu. 10.21.16] iti |

atra kāvye śṛṅgāra-prādhānyāt tasya meghādyās trayo’py uddīpana-vibhāvāḥ, rādhādyāś calambana-vibhāvāḥ | bhīrur ity anubhāvaḥ | harṣāvega-śaṅkotsukya-vrīḍā-capalatādayaḥ vyabhicāriṇa uktā bhavanti | evaṁ kāraṇa-kārya-sahakāribhir iti sthāyi-bhāvaḥ sakala-rasa-rāṭ-prapañcaḥ saṁyogākhyo’bhilāṣerṣyāsūyā-lakṣaṇo vipralambhākyaś ca śṛṅgāraḥ sāṅgopāṅgaḥ samunmīlito bhavati | tad uktaṁ—

kāraṇāny atha kāryāṇi sahakārīṇi yāni ca |

ratyādeḥ sthāyino loke tāni cen nāṭya-kāvyayoḥ ||

vibhāvānubhāvās tāvat kathyante vyabhicāriṇaḥ |

vyaktaḥ sa tair vibhāvādyaiḥ sthāyi bhāvo rasaḥ smṛtaḥ || [kā.pra. 4.27-28]

tathā cābhāṇi bharatena—vibhāvānubhāva-vyabhicāri-saṁyogād rasa-niṣpattiḥ [nā.śā. 6.31] iti | evam eva kavinā rasa-mukhye sthirīkṛte tad-āśayam abuddhvā kaiścin nāyakasya śiśutvaṁ nāyikāyāḥ prauḍhatvaṁ śṛṅgāra-vibhāvānāṁ bhayānaka-hetutvaṁ pituś ca nideśaḥ iti vyāhṛtam | tadā kavi-nirūpitasya rasasyānyathātvam upapadyate | tena pūrva-vyākhyānam eva samīcīnam | athavā nideśo bhāṣaṇādeśa-sāmīpyārthe vartate iti nanda-nideśataḥ nanda-samīpāt nanda-nideśataḥ vrajād vā | athavā ubhayor yatra saṅgamo jātaḥ tad evāhlāda-kārī śrī-vṛndāvanāntara-deśa-videśa-viśeṣas tasmāt, pakṣa-traye’pi kṛṣṇokter anu calitayor ity arthaḥ | tatra kātaryeṇa socchvāsaṁ sambodhayati—he rādha iti | imaṁ mal-lakṣaṇo jano bhīrus tat-pārśvaṁ tyaktum asamartha iti | atrānukūlo nāyakaḥ, svādhīna-patikā nāyikā | tayor lakṣaṇaṁ ca vakṣyate’gre | pūrvārdhe’bhilāṣa-lakṣaṇo vipralambhaḥ | aparārdhe sambhogaś ca śṛṅgāraḥ ||1||

—o)0(o—

kavir idānīṁ sakala-rasajña-jana-manohāri-hari-caritānuvarṇanena samuciteṣṭa-devatā-bhāvitāntaḥkaraṇaḥ śṛṅgārottaraṁ prabandhaṁ kartuṁ pratijānīte—

vāg-devatā-carita-citrita-citta-sadmā

padmāvatī-caraṇa-cāraṇa-cakravartī |

śrī-vāsudeva-rati-keli-kathā-sametaṁ

etaṁ karoti jayadeva-kaviḥ prabandham ||2||

jayadeva-kaviḥ jayaḥ śrī-kṛṣṇas taṁ dyotayati, mahā-bhāgyavatāṁ tad-rahasyopāsane pravartakatvena prakāśayaty asau jayadevas tena prakāśamāno vā, ata eva kaviḥ | athavā jayaś cāsau devaś ca, jayadevo bhagavān svayam evāsmin granthe jayadeva-vyapadeśena kavir ity arthaḥ | jayena śrī-rādhikā-vijayena dīvyatīti jayadevaḥ, sa cāsau kaviś ceti vā | etaṁ gīta-govindākhyaṁ prabandhaṁ prakarṣeṇa badhyate’smiṁś chrotṝṇāṁ hṛdayam iti prabandhas taṁ karoti | tatra hetu-garbhaṁ viśinaṣṭi—kīdṛśam ? śrīr varāṅganā rādhā | athavā śirñ sevāyām, kvip ca [pā. 3.2.76] iti kvip dīrgho’prasāraṇaṁ ca | śrayata etāṁ kṛṣṇe rasārtham iti śrīḥ | śrīyata aneneti vā, sā śrīḥ rādhaiva |

vasuṣu dīvyatīti vasudevo nandaḥ | uktaṁ ca—droṇo vasūnāṁ pravaraḥ [bhā.pu. 10.8.48] ity ādi | vasubhir dīvyatīti vā | tasyāpatyaṁ vāsudevaḥ kṛṣṇaḥ | anena dhanāḍhya iti nāyaka-guṇaḥ kathitaḥ | athavā vasu nivāse vasaty asmin vṛndāvane śrī-rādhā-gaṇo vā iti vāsuḥ | athavā dhātūnām anekārthatvāt vāsayati sarvam idaṁ sva-vilāsa-parimaleneti vāsuḥ | auṇādika uṇ-pratyayaḥ | sva-saundaryādi-guṇaiḥ | dīvyatīti devaḥ | dyotayati sarvam idam iti vā nija-kauśalena sarvān vijayate iti vā | athavā śṛṅgāra-rasena rucimān priya-janān rocayatīti vā, sva-vilāsena priya-janān madayatīti vā | taiḥ harṣavān iti vā devaḥ | div krīḍā-vijigīṣā-vyavahāra-dyuti-stuti-moda-mada-svapna-kānti-gatiṣv iti | vilāsavān guṇavān sarvātiśāyī śṛṅgāravān modamāṁś cety arthaḥ | vāsuś cāsau devaś ceti vāsudevaḥ, tayoḥ śrī-vāsudevayoḥ rati-keli-kathayā surata-krīḍānuvarṇanena sametaṁ yuktam, ratir anurāgas tena keliṣu yan-nāgarayoḥ saṁvādas tat-sahitam iti vā |

nanu tayor atyadbhutānurāgiṇoḥ śriyādibhir dyur vitarkyālāpa-jñāne katham adhikāraḥ ? tatrāha—kiṁ-lakṣaṇaḥ kaviḥ ? vāk cāsau devatā ceti | vācāṁ devateti vā vāg-devatā parā sarasvatī tasyāś caritena prasāda-mādhuryādi-guṇa-sampanna-lokottara-kāvya-racanā-viśeṣa-rūpeṇa citritaṁ citta-rūpaṁ sadma yasya sthitaḥ | atra vicitra-bhagavad-guṇa-varṇanena vicitra-kavitā-rūpa-mahā-dhana-nidhānatvena samasta-bhakta-jana-viśrāma-sukhāśrayatvena ca cittasya gṛha-sāmyam | athavā—yato vāco nivartante [tai.u. 2.4.1] iti śruteḥ | tadāgocaratvād ayam arthaḥ—vāk varṇanīya-bhagavad-guṇa-rūpā vāṇī saiva parama-puruṣārthatvena devatā tasyāś caritenāvirbhāvena nityānanda-rūpatvāt citritam āścarya-yuktaṁ kṛtaṁ cittam eva sadma gṛhaṁ yasya sthitaḥ | vāk parā sarasvatī tasyā devatā sarvottamatvena sarvopāsyatayā śrī-rādhā-priyaḥ tac-caritena vilāsena citritam ālekhya-yuktaṁ kṛtaṁ cittaṁ sadma ca yasyeti vā | aparam api gṛhaṁ vividhālekhyair maṇḍitaṁ bhavatīti dhvanitam | tathā cāsya gṛham api bhagavatā sākṣād āvirbhāvena parama-gopyam api sva-hasta-likhanena ca maṇḍitam iti bhāgavataiḥ prasiddham |

nanu kathaṁ tādṛśaṁ prasāda-bhājanatvam asyety ata āha—punaḥ kīdṛśaḥ ? padmaṁ kare yasyāḥ sā padmāvatī śarādīnāṁ ca [pā. 6.3.120] iti dīrghaḥ | sarva-saubhāgya-lakṣaṇānvitā śrī-rādhā | padmā bhagavad-vaśīkaraṇa-kāntiḥ cakravartī sarvādhikaḥ prāpta-tādṛśa-prasāda-pātratvam ity arthaḥ | athavā caraṇayor viṣaya-bhūtayor eva cāraṇa-cakravartī nartaka-śreṣṭhaḥ | nṛtyādinā sadā tat-pādārādhana-paraḥ | athavā padmāvatī tasya patnī tasyāś caraṇayor yac cāraṇaṁ nartanaṁ tena cakravad vartituṁ śīlam asyāsau tādṛśam, etena tad-bhaktyādhikyaṁ kaveḥ sūcitam | yathāha—tad-yoga-yuktā hi gaṇayanti na laukikam iti | laukikaś cāyam arthaḥ—caraṇayoś carati paricaratīti caraṇa-cāraṇaḥ padmāvaty eva caraṇa-cāraṇā caraṇa-sevikā yasya sa cāsau cakravartī mukhyaś ca sa iti tasya śṛṅgāritvaṁ kathitam | tena ca sarasa-kāvya-karaṇeḍhikāraḥ | uktaṁ ca—

śṛṅgārī cet kaviḥ kāvye jātaṁ rasa-mayaṁ jagat |

sa eva ced a śṛṅgārī sarvaṁ virasatāṁ vrajet ||[[1]](#footnote-2) iti |

ālekhyāś caryayoś citram ity amaraḥ | cāraṇas tu kuśīlavāḥ ity api | kaviḥ kāvya-kare surau iti viśvaḥ ||2||

—o)0(o—

yadi hari-smaraṇe sarasaṁ mano

yadi vilāsa-kalāsu kutūhalam |

madhura-komala-kānta-padāvalīṁ

śṛṇu tadā jayadeva-sarasvatīm ||3||

he sajjana-gaṇa ! yadi hari-smaraṇe kṛṣṇānucintane manaḥ akhila-vraja-jana-yuvati-citta-caure’nya-vigraha-vyāvṛttyā śrīmat-kamanīya-kiśora-vrajendra-nandane bhaktir ity arthaḥ | uktaṁ ca—govinda eva nikhilātmani rūḍha-bhāvāḥ [bhā.pu. 10.47.58] iti | kiṁ ca, bhaktir asya bhajanaṁ tad ihāmutropādhi-nairāśyenaivāmuṣmin manasaḥ kalpanam etad eva naiṣkarmyaṁ [go.tā.u. 1.15] iti tāpanyām | tatrāpi sarasaṁ rasaḥ śṛṅgāraḥ tat-sahitam | yadi ca vilāsa-kalāsu vilāsaḥ strīṇāṁ bhagavat-preyasīnāṁ rādhādīnāṁ hāva-viśeṣas tat-sambandhīṣu kalāsu krīḍāsu kutūhalam utsukaṁ—tātkāliko viśeṣas tu vilāso’ṅga-kriyādiṣu [da.rū. 2.38] iti | tad uktaṁ—

skhalati bahulaṁ pāda-nyāse vilokinī… nyataḥ

sthiram api tadāmbhojaṁ prayāti vidhūnanam |

smitam api mudhā vyarthaḥ krodho vṛthaiva camatkṛtir

dayita-savidhaṁ yāntyās tanvyā vilāsa-raso’py ayam || iti |

etena bhagavat-parijaneṣu bhaktir ucyate | kalā syāc candra-kalāyāṁ kalā syāt krīḍanādiṣu iti viśvaḥ | tadā jayadeva-kaveḥ sarasvatīm | athavā he dāḥ bahu-dānena puṇātiśayavantaḥ śṛṇuta atyādareṇāvadhārayata | kalāsu catuḥṣaṣṭī-rūpāsu rati-kalāsu | catuḥṣaṣṭiś cettham—

hasitaṁ gītaṁ paṭhitaṁ nṛtyaṁ tathā vīṇā veṇu-vādyaṁ

tālaḥ pustaka-jñānam āyuṣo vedaḥ |

dhanur-vedaś ca śikṣā ca rāja-śikṣā ca ratnayoḥ śikṣā |

kalpo vyākaraṇaṁ chando jyotir niruktikaḥ ||

para-bhāṣā purāṇaṁ ca smṛtī rāmāyaṇas tathā |

mahābhāratam ākhyānaṁ rāja-lakṣaṇa-vedanām |

niyuddha-yuddhottaraṇaṁ bhūta-tantra-prahelikā |

sarpāśī-viṣa-saṁrodho bhūmi-dṛṣṭīṣṭa-sādhanam |

cintā-nivartanaṁ puṣṭi-vartanaṁ piṇḍa-karṣaṇam |

vikalpoccāra-karaṇaṁ vicitra-kara-mardanam ||

likhitaṁ citra-kavitā rājanītis tathā parā |

sabhā-pāṇḍitya-vaktṛtvaṁ durga-senāri-vīkṣaṇam |

aṅga-saṁvāhanaṁ cāru-darśanaṁ copalakṣaṇam |

prādādanantu ruṣṭasya strī-citta-haraṇaṁ tathā || iti |[[2]](#footnote-3)

kīdṛśīṁ jayadeva-sarasvatīm ? madhura-komala-kānta-padāvalīṁ śṛṅgāra-rasa-prācūryān madhurā, jhaṭiti bodhyatvāt komalā sukumārā, geyatvāt kāntā kamanīyā, madhurā cāsau komalā cāsau kāntā ca pada-paramparā yasyās tādṛśam ity arthaḥ | tatra madhurā, yathā—

madhuraṁ rasavad vāci vastuny api rasasthitiḥ |

yena mādhyanti dhīmanto madhuneva madhuvratāḥ || [kāvyādarśa 1.51]

suprayogair mahac-chabdair yuktam aspaṣṭa-sandhibhiḥ |

sukumārārtha-saṁyuktaṁ sukumāraṁ pracakṣate || iti līlāravinde (2) |

janmanaḥ śrotṛ-viśadaṁ prahlāda-janakaṁ bhavet |

śabda-bandhānuyogena tat kāntam iti kīrtitam ||

tathā ca madhuratvaṁ dvividhaṁ—śabdāśritam arthāśritaṁ ca | tatra śabda-komalatvam artha-komalatvaṁ ca paruṣe’py arthe’paruṣatvaṁ ca | tad yathā—mṛte yaśaḥ-śeṣe iti | evaṁ kāntatvam api | baddha-viśeṣādi nāma na śrotra-prīti-padatvam ujjvalatvaṁ śabdāśritam | arthāśritaṁ pradīpta-rasavattvam | śṛṅgārādau rase vīrye guṇe rāge drave rasaḥ ity amaraḥ | | ebhiḥ padyaiḥ viṣaya-prayojana-sambandhādhikāriṇo darśitāḥ | rahaḥ-kelayo jayantīti viṣayo darśitaḥ | ukta-guṇavatoḥ śrī-rādhā-mohanayoḥ ukta-lakṣaṇāsaktiḥ prayojanam | pratipādya-pratipādaka-bhāva-lakṣaṇaḥ sambandhaḥ | ukta-lakṣaṇaḥ etad-rasa-bhāvitāntaḥ-karaṇaḥ adhikārī | evaṁ catvāro nirūpitāḥ ||3||

—o)0(o—

idānīṁ grantha-nirdoṣatvāya prāmāṇyāpādanāya ca kenacin mahā-bhāgavatena mahā-kavi-sabhāyāṁ varṇitaṁ padyaṁ saṅgṛhyate—

vācaḥ pallavayaty umāpati-dharaḥ sandarbha-śuddhiṁ girāṁ

jānīte jayadeva eva śaraṇaḥ ślāghyo durūha-druteḥ[[3]](#footnote-4) |

śṛṅgārottara-sat-prameya-racanair ācārya-govardhana-

spardhī ko'pi na viśrutaḥ sruti-dharo dhoyī kavi-kṣmāpatiḥ ||4||

umāpati-dhara-nāmā kaviḥ lakṣaṇa-senāmātyo vācaḥ pallavayati vistārayati vyaṅgyārtha-śūnyaṁ śabdārtha-guṇa-śūnyaṁ cāsya kavitvam iti dhvanitam | śraṇaḥ śaraṇa-nāmā kaviḥ durūhasya viṣamārtha-kāvyasya śīghra-racane ślāghyaḥ stutyaḥ | gūḍhārthatvādi-doṣa-yuktaṁ prasādādi-guṇa-rahitaṁ ca tasyāpi kāvyaṁ ceti | tathā ca śṛṅgāra-rasa evottaraḥ śreṣṭho yatra | śṛṅgāreṇa uttaraṁ pradhānaṁ vā yat sat-prameyaṁ tasya racanaiḥ kavitāyāḥ grathanair ācārya-govardhana-spardhī govardhanācāryeṇa saha spardhavān ko’pi na viśruto na khyātaḥ | rasāntara-praveśena mādhuryādi-guṇa-sampanna-pada-racanāyāṁ so’py aśakta eveti bhāvaḥ | itara-vidhādhyāpanādinā, na tu sat-kavitāyām ācāryatvam iti sopahāsam uktam ācāryeti | dhoyī kavi-kṣmāpatiḥ dhoyī-nāmā kavirājaḥ śrutidharaḥ śrutiḥ śravaṇaṁ tan-mātrād eva granthādi-grāhī, na tu tasya kavitāyāṁ kauśalam iti bhāvaḥ | kṣmāpati-padenāhaṅkāritvaṁ jāḍyaṁ ceti dhvanitam | girāṁ vacasāṁ sandarbha-śuddhiṁ guṇālaṅkāra-sampanna-grathana-viśeṣaṁ jayadeva eva jānīte, nānyaḥ | tathā ca girāṁ sandarbha-śuddhiṁ jayadeva eva jānāti, bhagavad-guṇa-varṇanākāratvāt | tad uktaṁ śrī-bhāgavate—

na yad vacaś citra-padaṁ harer yaśo

jagat pavitraṁ pragṛṇīta karhicit |

tad vāyasaṁ tīrtham uśanti mānasā

na yatra haṁsā niramanty uśik-kṣayāḥ ||

tad-vāg-visargo janatāgha-viplavo

yasmin prati-ślokam abaddhavaty api |

nāmāny anantasya yaśo’ṅkitāni yat

śṛṇvanti gāyanti gṛṇanti sādhavaḥ || [bhā.pu. 1.5.10-11]

iti viśiṣṭa-śabdārthavattayā ca mahā-kāvyatvaṁ darśitam | vaiśiṣṭyaṁ viṣaya-nirdoṣavattve guṇavad-alaṅkāra-yogitve sati rasavattvam | tad uktaṁ—

nirdoṣaṁ guṇavat kāvyam alaṅkārair alaṅkṛtam |

rasānvitaṁ kaviḥ kurvan kīrtiṁ bhaktiṁ ca vindati || [sa.ka.ā. 1.2] iti |

pallavaḥ syāt kiśalaye viṭape vistare bale iti viśvaḥ | laghu kṣipram araṁ drutam ity amaraḥ | uttaraṁ prativākye syād ūrdhvādīcyottame’nyavat iti ca ||4||

—o)0(o—

### || prathama-prabandhaḥ ||

*mālava-gauḍa-rāgeṇa rūpaka-talena giyate | aṣṭāpadī |*

nanu pūrvam uktaṁ rādhā-mādhavayoḥ rahaḥ-kelayaḥ jayanti, tena pārakīyatvena,

asvargyam ayaśasyaṁ ca phalgu kṛcchraṁ bhayāvaham |

jugupsitaṁ ca sarvatra aupapatyaṁ kula-striyāḥ || [bhā.pu. 10.29.26]

iti bhayādi-nindākrāntatvāt tucchatvāc ca kathaṁ rasa-niṣpattiḥ ? kathaṁ vā jayantīty uktam ? tad eva niratiśayātyadbhuta-śaktimattva-nirūpaṇena sarva-niyāmakatayā mahātyadbhutaiśvaryeṇāniyamya-gopa-kiśorākhila-cinmaya-rasāsvāda-līlāmaya-mūrter avatāra-guṇair nāyaka-śreṣṭhatvāpādanena sarva-vighna-nivartaye namaskriyayā maṅgalam apy ācaran nityānanda-rūpatāṁ cāpādayan ukta-doṣaṁ pariharati—

pralaya-payodhijale dhṛtavān asi vedaṁ

vihita-vahitra-caritram akhedam |

keśava dhṛta-mīna-śarīra

jaya jagadīśa hare ||5||

uktaṁ cāsminn evārthe—

gopīnāṁ tat-patīnāṁ ca sarveṣām eva dehinām |

yo’ntaś carati so’dhyakṣaḥ krīḍaneneha deha-bhāk ||

anugrahāya bhūtānāṁ mānuṣaṁ deham āśritaḥ |

bhajate tādṛśīḥ krīḍā yāḥ śrutvā tat-paro bhavet || [bhā.pu. 10.33.36] iti |

tāsāṁ māhātmyam api bhagavataivoktaṁ tatraiva—

evaṁ mad-arthojjhita-loka-veda-

svānāṁ hi vo mayy anuvṛttaye’balāḥ |

mayā parokṣaṁ bhajatā tirohitaṁ

māsūyituṁ mārhatha tat priyaṁ priyāḥ || [bhā.pu. 10.32.21]

na pāraye’haṁ niravadya-saṁyujāṁ

sva-sādhu-kṛtyaṁ vibudhāyuṣāpi vaḥ |

yām ābhajan durjara-geha-śṛṅkhalāḥ

saṁvṛścya tad vaḥ pratiyātu sādhunā || [bhā.pu. 10.32.22] iti |

etad uktaṁ bhavati—nāyako’yaṁ puruṣottamaḥ, tās tu nitya-priyāḥ prema-rasaika-mūrtayaḥ | ato niḥsīma-rasāspadatvaṁ sotkṛṣṭatvam api siddham iti siddhāntaḥ | asvargyam ity ādi yad uktaṁ bhagavatā, tat tu prākṛta-viṣayam, rasa-niṣpattyai vakroktyā tad-bhāva-parīkṣārthaṁ veti | gītasyāsya mālava-rāgo rūpaka-tālaḥ | tayor lakṣaṇaṁ—

nitambinī-cumbita-vaktra-padmaḥ

śuka-dyutiḥ kuṇḍalavān pramattaḥ |

saṅgīta-śālāṁ praviśan pradoṣe

mālādharo mālava-rāga-rājaḥ || iti |

rūpake syād drutaṁ laghu iti |

gītārthas tu—he keśava ! jaya ! kaḥ brahmā īśo rudraḥ tau vaśayatīti keśavas tādṛśa ! bhakta-sukha-kāritayā sarvotkarṣeṇa vartasva | nanu mama bhakta-sukha-sampādane kutaḥ sāmarthyam ity ata āha—jagadīśeti | jagatāṁ caturdaśa-bhuvanānām īśa niyantaḥ | tathā ca caturdaśa-bhuvana-nāthasya te tan na kathaṁ sāmarthyam iti bhāvaḥ | tatra hetv-antaram apy āha—he hare ! harati bhaktānāṁ kleśam iti hariḥ | tad eva akṛtya-karaṇenāpi bhakta-kārya-paratvaṁ bhagavato darśayati—dhṛta-mīna-śarīra ity ādinā | kīdṛśa dhṛta-mīna-śarīra ? dhṛtaṁ parigṛhītaṁ svecchayāviṣkṛtaṁ mīnasya matsyasya śarīraṁ yena tādṛśa | etat tu dhruva-padaṁ pratipadam anuvartamānatvāt | tad uktam—

udgrāho prathamo bhāgas tato melāpakaḥ smṛtaḥ |

dhruvatvāc ca dhruvaḥ paścād ābhogaś cātiśobhanaḥ ||[[4]](#footnote-5)

iti caturbhir avayavaiḥ prabandho bhavatīti | yadyapi kvacid dhṛta-mīna-śarīreti kvacid dhṛta-kacchapa-rūpety ādi bhinnam eva padam asti, tathāpi “jaya jagadīśa hare” ity asya pratipadam anuvartamānatvāt dhruvatvam |

nanu kim iti mīna-śarīraṁ mayā parigṛhītam ? ity ata āha—tvaṁ pralaya-payodhi-jale pralaya-kālīnāḥ parasparaṁ miltiā ye payodhayaḥ samudrās teṣāṁ jale vedaṁ nimajjantaṁ mīna-śarīram upādāya dhṛtavān asi | kathaṁ tathā syāt ? vihita-vahitra-caritraṁ vihitaṁ kṛtaṁ vahitrasya potasya caritraṁ yathā syāt | akhedam akheda-rahitaṁ yathā syāt tathā paramānanda-nidānatvāt | athavā vedaṁ jñānaṁ dhṛtavān asi satyavratāyārpitavān asi ity arthaḥ | ato bhaktānurāgeṇāgaṇita-khedatvād akhedam ity uktam |

atra payodhi-padenaiva jalavattve prāpte punaḥ jale-padopādānam antardvīpa-virahitatvena viśṛāma-sthalābhāvaṁ sūcayitum | tathā ca nirālatve’pi payodhau vedaṁ dhṛtavān asīti veda-dhāraṇārtham eva te śarīra-parigraha iti bhakta-kārya-paratvaṁ darśitam | pṛthu-romā jhaṣo matsyo mīno vaisāriṇo’ṇḍajaḥ ity amaraḥ ||5|| (1.1)

kṣitir ativipulatare tava tiṣṭhati pṛṣṭhe

dharaṇī-dharaṇa-kiṇa-cakra-gariṣṭhe |

keśava dhṛta-kacchapa-rūpa

jaya jagadīśa hare ||6||

kṣitir ity ādi | he keśava dhṛta-kacchapa-rūpa dhṛtaṁ kacchapa-rūpaṁ yena tādṛśa jaya | kūrmāvatāre’pi hetum āha—tava pṛṣṭhe kṣitiḥ pṛthivī tiṣṭhati | tiṣṭhatīti vartamāna-kāla-nirdeśenādhunāpi tiṣṭhatīti prasiddham eveti bhāvaḥ |

nanu pañcāśat-koṭi-yojana-vistṛtā mama pṛṣṭhe kathaṁ sthitety ata āha—ativipulatare iti atiśayena pṛthivy-apekṣayāpy adhika-vistīrṇe | punaḥ kīdṛśe ? dharaṇī-dharaṇa-kiṇa-cakra-gariṣṭhe, dharaṇyāḥ pṛthivyāḥ dhāraṇena yat kiṇa-cakraṁ carkāhati-rudhira-maṇḍalaṁ tena gariṣṭhe gaurava-yukte tac choṇita-granthi-rūpaṁ cakraṁ gariṣṭhaṁ yasmin tādṛśa iti vā | kūrme kamaṭha-kacchapau ity amaraḥ | | vraṇa-cihna-ghūṇa-kiṇau iti hārāvalī | tathā ca bhakta-kṛte pṛthivy-ādi-dhāraṇa-karmaṇā bhagavato bhāra-vahanam apy uktam iti bhāvaḥ ||6|| (1.2)

vasati daśana-śikhare dharaṇī tava lagnā

śaśini kalaṅka-kaleva nimagnā |

keśava dhṛta-sūkara-rūpa

jaya jagadīśa hare ||7||

vasatīty ādi | he keśava dhṛtaṁ sūkarasya rūpaṁ yena tādṛśa jaya | vārāhāvatāra-parigraha-prayojanam āha—tava daśana-śikhare dantāgre lagnā saṁśliṣṭā dharaṇī loka-dhāraṇa-kartry api pṛthvī vasati | kutra keva ? śaśini candre nimagnā līnā kalaṅka-kaleva lāñchana-leśa iva | atra nimagneti padopādānena bāla-candrasya dīrghatayā sādṛśyam api saṅgacchate | nimagneti pada-vaiyarthyam api na | kiṁ ca, danta-śliṣṭāyās tasyā poṣaṇam apy uktam iti bhāvaḥ | radanā daśanā dantā radāḥ ity amaraḥ | agraṁ śikharam ity āhur adri-śṛṅge ca tan-matam iti dharaṇiḥ |

kalā syān mūla-vivṛddhau śilpādāv aṁśa-mātrake |

ṣoḍaśāṁśe ca candrasya kalanā kālayoḥ kalā || iti viśvaḥ ||7|| (1.3)

tava kara-kamala-vare nakham adbhuta-śṛṅgaṁ

dalita-hiraṇyakaśipu-tanu-bhṛṅgam |

keśava dhṛta-nara-hari-rūpa

jaya jagad-īśa hare ||8||

tava karety ādi | he keśava dhṛtaṁ nara-hareḥ narasiṁhasya rūpaṁ yena tādṛśa jaya | nṛsiṁhāvatāra-prayojanam āha—tava kara-kamala-vare karo hastaḥ sa eva kamala-ravaḥ padma-śreṣṭhaḥ tatra nakhaṁ tiṣṭhati | kīdṛśam ? adbhutam āścarya-bhūtaṁ śṛṅgam agra-bhāgo yasya tādṛśam | adbhutatvam evāha—dalito vidārito hiraṇyakaśipor daityasya tanur dehaḥ sa eva bhṛṅgo bhramaro yena tādṛśa | bhṛṅgo hi puṣpa-dala-vidalanārthaṁ pravartate | vidalayati ca tat, anena punar dala-rūpa-nakhena bhṛṅga eva vidārita ity adbhutatvam | tathā ca bṛhato’pi hiraṇyakaśipu-kāyasya bhṛṅgatva-nirūpaṇena śrī-nṛsiṁha-karāmbuāpekṣayātisūkṣmatvaṁ dhvanitam | bhakta-druho hirāṇyakaśipor vitrāsāyātra ca siṁha-vapur āviṣkaraṇam iti bhāvaḥ |

yamānilendra-candrārka-viṣṇu-siṁhāṁśu-vājiṣu |

śukāhikapi-bhekeṣu harir nā kapile triṣu || ity amaraḥ |

śṛṅgaṁ prabhutve śikhare cihne krīḍāmbu-yantrake |

viṣāṇotkarṣayoś cāgre śṛṅgaṁ syāt kūrca-śīrṣake || iti viśvaḥ |

punar-bhavaḥ kararuho nakharo nakham astriyām ity amaraḥ |

tanuḥ kāye kṛśe cālpe virale cāpi vācyavat iti ca |

dvirepha-puṣpaliḍ bhṛṅga ṣaṭpada bhramarālayaḥ ity amaraḥ ||8|| (1.4)

chalayasi vikramaṇe balim adbhuta-vāmana

pada-nakha-nīra-janita-jana-pāvana |

keśava dhṛta-vāmana-rupa

jaya jagad-īśa hare ||9||

chalayasīty ādi | he keśava dhṛtaṁ vāmanasya svarupaṁ yena tādṛśa jaya | vāmanāvatāra-prayojanam āha—he adbhuta-vāmana ! āścarya-rūpa-vāmana ! vikramaṇe padākramaṇaṁ nimittam upādāya baliṁ daitya-rājaṁ chalayasi vañcayasi | bhagavān upendro vāmana-rūpaṁ dhṛtvā baleḥ sakāśāt pada-trayāpūraṇe taṁ baliṁ gṛhītvā trilokīm indṛayādadād iti purāṇa-prasiddher adbhutatvam | sa cātmano bhagavato bhakta-para-vaśatvena chadmanāpi bhakta-kārya-sādhanam iti cādbhuta-vāmanety uktam | darśayati—pada-nakha-sambandhi yan nīraṁ gaṅgā-jalaṁ tena janitam utpāditaṁ janānāṁ pāvanaṁ pāvitryaṁ yena tādṛśa ! atrāpi pravardhamānasya bhagavatas trivikramasya caraṇāṅguṣṭha-nakhāgreṇa vidīrṇe brahmāṇḍasya prathame pārthivāvaraṇe tenaiva vartmanā tac-caraṇāravindaṁ prakṣālayad evāgataṁ yad dvitīyāvaraṇa-jalaṁ brahma-dattārgha-jale naikībhūtaṁ krameṇa martya-lokaṁ prāptaṁ gaṅgeti lokān plāvayatīti purāṇa-prasiddheḥ | tathā ca bhūrloka-sthitenātivṛddhena vāmanena brahmāṇḍa-jalasyātrānayanād āścaryāc chadmavataḥ caraṇa-nakha-spṛṣṭa-jalenāpi seśa-loka-pāvanatvam ity adbhuta-mahima-yogenātyāścaryam ity api dhvanitam | kiṁ ca, chalayasīti bhūte’py adyāpi bali-samīpe vartamānatvād vartamāna-prayogaḥ | pāvana iti nāyaka-guṇaś ca kathitaḥ | ambhorṇas toya-pānīya-nīra-kṣīro’mbu-śambaram ity amaraḥ |

baliś cāmara-daṇḍe syāj jarayā ślatha-carmaṇi |

udarāvayave daitye kare pūjopahārayoḥ |

gṛha-dāru-viśeṣe ca gandhake ca kvacin mataḥ || iti viśvaḥ ||9|| (1.5)

kṣatrīya-rudhira-maye jagad apagata-pāpaṁ

snapayasi payasi śamita-bhava-tāpam |

keśava dhṛta-bhṛgu-pati-rūpa

jaya jagad-īśa hare ||10||

kṣatrīyeti | he keśava dhṛtaṁ bhṛgu-pateḥ paraśurāmasya rūpaṁ yena tādṛśa jaya | tat-prayojanam āha—kṣatrīyāṇāṁ yad rudhiraṁ tan-maye tad-vikāre payasi kurukṣetrākhya-tīrtha-jale jagat prāṇi-jātam apagata-pāpaṁ naṣṭa-kaluṣaṁ yathā syād evaṁ snapayasi snānaṁ kārayasi | yad-avadhi paraśurāmeṇaikaviṁśati-vārān kṣatriyān hatvā tad-rudhiraiḥ kurukṣetre pañca-hradān vidhāya pitṛ-tarpaṇaṁ kṛtam, tad-avadhi tan-mahā-tīrthaṁ jātam iti purāṇa-prasiddheḥ | kīdṛśaṁ jagat ? śamita-bhava-tāpaṁ śamito nāśito bhavasya saṁsārasya tāpaḥ santāpo yasya tādṛśam | prāṇināṁ pāpa-sambandhād eva tāpas tat-tīrtha-snānena tu sarva-pāpa-nāśe sa tāpa-nāśa iti bhāvaḥ | jale majjataḥ santaptasya tāpa-nāśa ucita eveti dhvaniḥ | rudhiro’ṅgārake prokto rudhiraṁ kuṅkumāsṛjoḥ iti viśvaḥ | bhavaḥ saṁsāra-samprāpti-śreyaḥ-śaṅkara-janmasu iti ca | anenāpi dharma-rakṣaṇāya tad-virodhi-kṣatra-kula-saṁharaṇa-rūpaṁ bhakta-kāryaṁ darśitam, tathā ca rudhira-rūpe jale majjatāṁ sādhana-koṭi-saṁsādhya-dhvaṁsa-lakṣaṇa-pāvanātvāpādanenādbhuta-pāvanatvaṁ vīryaṁ ca kathatam iti bhāvaḥ ||10|| (1.6)

vitarasi dikṣu raṇe dik-pati-kamanīyaṁ

daśa-mukha-mauli-bali ramaṇīyam |

keśava dhṛta-rāma-śarīra[[5]](#footnote-6)

jaya jagad-īśa hare ||11||

vitarasīty ādi | he keśava dhṛtaṁ raghupateḥ rāmacandrasya rūpaṁ yena tādṛśa ! jaya | śrī-rāmāvatāra-kṛtyam āha—raṇe saṅgrāme dikṣu daśa-diśāsu dik-padenaiva daśa-saṅkhyopasthitir jyotiṣi | daśamukhasya rāvaṇasya ye maulayaḥ mastakāni tāny eva balim upahāraṁ vitarasi dadāsi | kīdṛśam ? dik-pati-kamanīyaṁ diśāṁ ye patayaḥ indrādayaḥ, teṣāṁ kamanīyam abhīṣṭam | tatra hetuḥ—ramaṇīyaṁ rāvaṇa-vadha-dvārā lokābhirāmatvāt | pratyekaṁ vibhāga-kathanāya daśamukha-padopādānaṁ kirīṭa-mūrdha-cūḍāsu mauliḥ keśe ca sajjane | atrāpi loka-pālānāṁ sva-bhaktānāṁ kārya-paratvaṁ tair api sevyam iti cādbhuta-vīrya-kauśalaṁ ca darśitam | pratyekaṁ tan-mauly-arpaṇāt ||11|| (1.7)

vahasi vapuṣi viśade vasanaṁ jaladābhaṁ

hala-hati-bhīti-milita-yamunābham |

keśava dhṛta-hala-dhara-rūpa

jaya jagad-īśa hare ||12||

vahasīti | he keśava dhṛtaṁ haladharasya balabhadrasya rūpaṁ yena tādṛśa jaya | tal-līlām āha—viśade śubhre vapuṣi dehe jaladābhaṁ sa-jala-meghe nīlaṁ vasanaṁ vastraṁ vahasi dhārayasi | kīdṛśam ? hala-hati-bhīti-milita-yamunābhaṁ halena hatir hananaṁ tad-bhītyā tad-bhayena militā yā yamunā tasyā iva ābhā dīptir yasya tādṛśam | iyaṁ ca malayānila-vaśāt kampamānasya vastrasya bhaya-yukta-yamunayā utprekṣā-garbhopamā | bhīrūṇāṁ vikampa ucita eva iti bhāvaḥ | kadācid vṛndāvane vāruṇīṁ pītvā gopībhiḥ saha viharatā balabhadreṇa jala-krīḍārtham āhūtā matta-pralāpo’yam iti matvā garveṇāntikam anāgacchantī kālindī roṣato halāgreṇa kṛṣṭeti purāṇa-prasiddheḥ | asminn apy avatāre tābhiḥ preyasībhiḥ ramamāṇasya tat-sukhārthaṁ yamunākarṣaṇādi-līlāviṣkaraṇāt tat-paratvam iti | kiṁ ca, haladhara-padena duṣṭa-nigrahārtham eva halaṁ dhṛtavān iti bhakta-kārya-paratvam avatāra-prayojanaṁ ca dhvanitam | gātraṁ vapuḥ saṁhananaṁ śarīraṁ ca kalevaram[[6]](#footnote-7) ity amaraḥ | śukla-śubhra-śuci-śveta-viśada-śyeta-pāṇḍurāḥ iti ca | vastram ācchādanaṁ vāsaś cailaṁ vasanam astriyām[[7]](#footnote-8) iti ca | bhītiḥ sādhvasa-kampayoḥ iti viśvaḥ ||12|| (1.8)

nindasi yajña-vidher ahaha śruti-jātam

sadaya-hṛdaya darśita-paśu-ghātam |

keśava dhṛta-buddha-śarīra

jaya jagad-īśa hare ||13||

nindasīti | he keśava dhṛtaṁ buddha-śarīraṁ yena tādṛśa jaya | nanu veda-nindakasya kathaṁ stutir ity āha—yajña-vidheḥ śruti-jātaṁ kratu-vidhāna-sambandhi-veda-vākya-samūhaṁ nindasi, na tu sarvam ity arthaḥ | so’pi kim iti nindyate ? ity ata āha—ahaha kaṣṭaṁ darśito bodhitaḥ paśūnāṁ ghāto yena tādṛśam, vedo’pi paśūnāṁ ghātaṁ bodhayatīty ahaha kaṣṭam ity evaṁ nindasīti bhāvaḥ | etādṛśa-nindāyām api hetum āha—sadaya-hṛdayeti dayā kṛpā tat-sahitaṁ hṛdayaṁ yasya tādṛśa ! ayaṁ bhāvaḥ—rāga-vaśān niraṅkuśān dṛṣṭvāgnīṣomīyaṁ paśum ālabhata ity-ādi-vidhi-vākyaiḥ svargādi-phala-pradarśana-puraskāreṇa guḍa-jihvikayā vaidika-mārge pravartya paścān-naśvara-svargādi-phala-janakaṁ niraparādhi-bahu-prāṇi-vadha-sādhyaṁ yāgādikaṁ yukti-virodhitvān na teṣām atyanta-hitam iti vicārya parama-puruṣārtha-sādhane nivṛtti-mārge tān pravartayituṁ—na hiṁsyāt sarva-bhūtāni ity ādinā yajñādi-bodhaka-vedasya nindāṁ karoṣi, na tu sarvathā veda-nindāyām eva tava tathāpiam | ata eva gūḍhaṁ tavaitat tathāpiam ajñātvā durātmanāṁ vaidika-mārge aviśvāsa iti teṣāṁ mohanāyaiva tad-avatāra-parigraha iti | svajanārthaṁ tad-virodhināṁ śreyasi vañcana-rūpam avatāra-prayojanam apy uktam iti | ahahety adbhute vā | ahahety adbhute khede iti viśvaḥ | vede śravasi ca śrutiḥ ity amaraḥ | jātaṁ jātyogha-janmasu iti viśvaḥ ||13|| (1.9)

mleccha-nivaha-nidhane kalayasi karavālaṁ

dhūma-ketum iva kim api karālam |

keśava dhṛta-kalki-śarīra

jaya jagad-īśa hare ||14||

mleccha-nivaheti | he keśava dhṛtaṁ kalkinaḥ śarīraṁ yena tādṛśa jaya | tac-ceṣṭitam āha—tvaṁ

mleccha-nivaha-nidhane mlecchānāṁ nivahāḥ samūhās teṣāṁ nidhane nāśa-nimittaṁ karavālaṁ khaḍgaṁ kalayasi dhārayasi | kīdṛśam ? kim api karālam atiśayena bhayaṅkaram | kim iva ? dhūma-ketum iva autpattika-graha-viśeṣam iva, raṇe uditaṁ tat-karavālaṁ paśyatāṁ mlecchānāṁ nāśo bhavatīti karavālasya dhūmaketu-sāmyam, dhūmaketau autpātika-graha-viśeṣe’py udite taṁ paśyatāṁ prāṇināṁ vipado bhavantīti bhāvaḥ | yad vā, dhūmaḥ ketuś cihnaṁ yasya sa dhūmaketur vahnis tam iva | atra khaḍgasya nīlatvād dhūma-sāmyaṁ muṣṭeś ca suvarṇa-mayatvād agni-sāmyam | mlecchaḥ pāpa-ratau jāti-bhede syād apabhāṣaṇe iti viśvaḥ | samūhe nivaha-vyūha-sandoha-visara-vrajāḥ ity amaraḥ | nidhanaṁ syāt kule nāśe iti viśvaḥ | khaḍge tu nistriṁśa-candrahāsāsir iṣṭayaḥ kaukṣeyako maṇḍalāgraḥ karavālaḥ kṛpāṇavat ity amaraḥ | dhūmaketuḥ smṛto vahnāv utpāta-graha-bhedayoḥ iti viśvaḥ | karālo bhīṣaṇe’nyavat iti ca ||14|| (1.10)

dhṛtavān asīty ādibhir vartamāna-prayogair avatārāṇāṁ bhagavataś ca līlāyā nityatvaṁ darśitam | evaṁ tat-tad-avatāra-guṇaiḥ stutiṁ kṛtvā sampraty avatāriṇaṁ stuvan prārthayate—

śri-jayadeva-kaver idam uditam udāraṁ

śṛṇu sukhadaṁ śubhadaṁ bhava-sāram |

keśava dhṛta-daśa-vidha-rūpa

jaya jagad-īśa hare ||15||

he keśava dhṛtāni daśa-vidhāni rūpāṇi yena tādṛśa tvaṁ jaya | ke akhaṇḍāmanda-sukhe śete iti keśavaḥ | tādṛśasyāpi daśavidha-matsyādi-rūpāṇy aṅgīkṛtvāpi tādṛśaiḥ kṛtyair api sva-bhakta-kārya-sādhanena tādṛśa-mahimnaḥ udghoṣeṇa tava bhajane mama mahatī rucir jātā, ato bhakta-sukha-sampādanena jaya | mama cedam iti | idaṁ jayadeva-kaveḥ uditaṁ bhāṣitaṁ śṛṇu | kīdṛśam ? sukhadaṁ śrotra-manaḥ-santoṣa-pradam | punaḥ kīdṛśam ? śubhadaṁ maṅgala-pradam | tatra hetuḥ—bhava-sāraṁ janma-rahasyaṁ varṇanīyatvena yatra tādṛśam | athavā bhave sāraṁ śreṣṭhaṁ parama-puruṣārtha-sādhanatvena janma-sāphalya-karatvāt | ata eva udāraṁ paramārtha-pradam | athavā udāraṁ mahat, jhaṭiti padārthārpakam iti vā | kṛṣṇa-kīrtanatvāt tat-priya-jana-kathānvitatvāc ca etāni viśeṣaṇāni | uktaṁ bhāṣitam uditam iti | sāro bale majjani ca sthirāṁśe nyāyye ca nīre dhane ca sāram | vare’nyavat sāram udīrayanti iti viśvaḥ ||15|| (1.11)

—o)0(o—

aṁśāvatārān stutvā samprati varṇanīyaṁ pūrṇatamam akhila-nāyaka-śiroratnaṁ śrī-kṛṣṇākhyaṁ praṇamati—

vedān uddharate jaganti vahate bhūgolam udbibhrate

daityaṁ dārayate baliṁ chalayate kṣatra-kṣayaṁ kurvate |

paulastyaṁ jayate halaṁ kalayate kāruṇyam ātanvate

mlecchān mūrcchayate daśākṛti-kṛte kṛṣṇāya tubhyaṁ namaḥ ||16||

vedān iti |

kṛṣir bhūr vācakaḥ śabdo ṇaś ca nirvṛti-vācakaḥ |

tayor aikyaṁ paraṁ brahma kṛṣṇa ity abhidhīyate ||

iti sarva-mayaḥ akhila-paripūrṇa-mahā-śaktimāṁś ca kṛṣṇa iti svānanya-mādhuryeṇa priya-janākarṣaṇāc ca kṛṣṇa iti tad-rūpāc ceti kṛṣṇas tasmai niravadhi paramānanda-ghana-rūpāya sva-priya-janaiḥ ramamāṇāya śyāmasundarāya śṛṅgāra-rasa-sarvasva-mūrtaye tubhyaṁ namaḥ | tathā ca śrutiḥ—akṣarāt parataḥ paraḥ [mu.u. 2.1.2] iti, parāsya śaktir vividhaiva śrūyate svābhāvikī jñāna-bala-kriyā ca [śve.u. 6.8] iti, akṣarād api cottamaḥ [gītā 15.18] iti bhagavad-gītāyām | narākṛti paraṁ brahma sac-cid-ānanda-vigrahaḥ [pa.pu. 6, bṛhad-viṣṇu-sahasra-nāmni] iti ca |

ānanda‑cinmaya‑rasa‑pratibhāvitābhis

tābhir ya eva nija‑rūpatayā kalābhiḥ |

goloka eva nivasaty akhilātma‑bhūto

govindam ādi‑puruṣaṁ tam ahaṁ bhajāmi || [bra.saṁ. 5.37]

vakṣyati ca—śṛṅgāraḥ sakhi mūrtimān iva madhau mugdho hariḥ krīḍati [gī.go. 1.47] iti ca | uktaṁ ca śukenāpi—sākṣān manmatha-manmathaḥ [bhā.pu. 10.32.2] iti |

nanu mīnādy-avatāravān īśvaraḥ keśavaḥ, ke jale śete, pṛṣodarādīni yathopadiṣṭāni [pā. 6.3.109] yathā-sthitāny eva syur iti keśvaḥ ādi-nārāyaṇaḥ | uktaṁ ca—etan nānāvatārāṇāṁ nidhānaṁ bījam avyayaṁ [bhā.pu. 1.3.6] iti | tasya stutiḥ kṛtaivedānīṁ gopa-kiśoraṁ vana-vihāriṇaṁ māṁ kim iti stauṣīty ata āha—daśākṛti-kṛte tubhyam iti mīnādi-daśa-rūpa-dhāriṇe tubhyaṁ namaḥ | ayam arthaḥ—tat-tad-daśāvatāravān īśvaro nārāyaṇas tavaivāṁśaḥ | tad uktaṁ brahmaṇā—nārāyaṇas tvaṁ [bhā.pu. 10.14.14] iti | śrī-bhāgavate akrūrāya vaikuṇṭha-darśane—naṭo nāṭyam iva [bhā.pu. 10.41.1] iti śukoktiś ca | ete cāṁśa-kalā puṁsaḥ kṛṣṇas tu bhagavān svayaṁ [bhā.pu. 1.3.28] iti prathama-skandhe avatāra-nirṇaye | brahma-saṁhitāyāṁ ca—viṣṇur mahān sa iha yasya kalā-viśeṣaḥ [bra.saṁ. 5.48] iti | ataḥ parameśvaratvāt tvām eva staumīti |

itthaṁ niścitya uktāvatāra-karmabhiḥ saṅkṣepeṇa punar āha—kiṁ-lakṣaṇāya ? mīna-rūpeṇa vedoddhāraṁ kurvate | punaḥ kīdṛśāya ? jaganti bhuvanāni kacchapa-rūpeṇa vahate dhārayate | bhūgolaṁ pṛthivī-maṇḍalaṁ vārāha-rūpeṇa udbibhrate ūrdhvaṁ prāpayate | daityaṁ hiraṇyakaśipuṁ dārayate nṛsiṁha-rūpeṇa vidārayate | baliṁ daityaṁ vāmana-rūpeṇa chalayate vañcayate | kṣatra-kṣayaṁ duṣṭānāṁ kṣatriyāṇāṁ nāśaṁ paraśurāma-rūpeṇa kurvate | paulastyaṁ rāvaṇaṁ śrī-rāma-rūpeṇa jayate | halaṁ duṣṭa-nigrahāya āyudhatvena kalayate balabhadra-rūpeṇa dhārayate | kāruṇyaṁ kṛpām ātanvate buddha-rūpeṇa vistārayate | mlecchān kalki-rūpeṇa mūrcchayate nāśayate ity arthaḥ | evaṁ tat-tad-avatāra-karma-kartṛtvena bhagavataḥ pūrṇatvam akhila-śaktimattvaṁ ca pratipāditam | ākṛtiḥ kathitā rūpa-sāmānya-vapuṣoḥ iti viśvaḥ ||16|| (5)

—o)0(o—

### || prabandhaḥ 2 ||

*gurjarī-rāga-niḥsāra-tālābhyāṁ gīyate |*

evaṁ tāvat tat-tad-avatāra-caritais tān tān nāyaka-guṇān anuvarṇya idānīṁ samasta-nāyaka-cūḍāmaṇeḥ puruṣottamasya prathama-padye rahaḥ-kelayaḥ ity anena saṅkṣepataḥ krīḍāṁ sūcayitvā samprati sakhy-uktyā svādhīna-bhartṛkā-varṇanena bhagavatas tasya lokottara-dhīra-lalita-śṛṅgāritvādi-guṇān varṇayann eva maṅgalāntaram apy ācarati—śritety ādinā |

kiṁ ca, sarva-pūrṇa-śaktimattve’py atrānanda-vilāsa-rasa-mayyāḥ śakter evodriktatvam anyatra tv anyāsām, kvacid atrāpi tat-poṣaṇāya tāsām apy ūhyam | tatraivaṁ kramaḥ—dhīroddhatāḥ vāmana-paraśurāmādayaḥ, tal-lakṣaṇaṁ—

mātsarya-darpa-bhūyiṣṭhaḥ chadmāhaṅkāravān balī |

caṇḍo vikatthamānaś ca dhīroddhata udāhṛtaḥ ||

tad-guṇāś ca—yaśasvitā dakṣatā dhārmikatvaṁ ceti |

dhīrodāttaḥ, tal-lakṣaṇaṁ—

kriyā-dhanapati-gambhīro vinītaś ca vikatthanaḥ |

dhīrodāttaḥ sa vijñeyo rāmo dāśarathir yathā || iti |

śānto vinīto dhīraś ceti dhīraśāntaḥ, mīna-buddhādiḥ |

tad-guṇāś ca—yaśasvitā dakṣatā dhārmikatvaṁ ceti |

vidagdho nava-tāruṇyaḥ parihāsa-viśāradaḥ |

niścinto dhīra-lalitaḥ syāt prāyaḥ preyasī-vaśaḥ || [bha.ra.si. 2.1.230]

śṛṅgārī nāyakas tv anyaḥ pañcamaḥ kathyate yathā |

vilāsavān vāma-śīlaḥ subhagaḥ sthira-vāk yuvā |

patiḥ sadhairyā dṛṣṭiś ca sa-vilāsa-smitaṁ vacaḥ || iti saṅgīta-rāje[[8]](#footnote-9) |

ity ādi varṇanīya-guṇavān nāyakaḥ śrī-rādhā-priyaḥ | tad-gītena varṇayati—

śrita-kamalā-kuca-maṇḍala dhṛta-kuṇḍala e

kalita-lalita-vana-māla

jaya jaya deva hare ||17|| [dhru.]

gītasyāsya gurjarī-rāgaḥ maṇṭhaś ca tālaḥ | tayor lakṣaṇaṁ—

śyāmā sukeśī malaya-drumāṇāṁ

mṛd-ullasat-pallava-talpa-madhye |

śruti-svarāṇāṁ dadhatī vibhāgaṁ

tantrī-mukhā dakṣiṇa-gurjarīyam || iti |

guru-laghu-dvayaṁ yatra bhṛṅga-tālaṁ sa kathyate |

maṅgalo maṇṭhake jñeyo rase cādbhuta-saṁjñake || iti |

adbhuta-keli-prakaṭanād adbhutatvam |

gītārthas tu—he deva ! divyatīti devaḥ, tat-sambodhanam | śrī-rādhayā saha vilāsāsakteti vā | hare sva-saundaryādinākhila-bhuvana-yuvatī-citta-caura jaya jaya | ādare dvir-uktiḥ | idaṁ ca dhruva-padam |

atha padāni | śritam āśritaṁ kamalāyāḥ kāmayata iti kama kāntau pacāditvād ac | taṁ lāti gṛhṇāti sva-guṇair vaśīkarotīti sā kamalā | lā ādāne iti | yad vā, kamalā śrī-rādhaiva tasyā kuca-maṇḍalaṁ stana-rūpam eva durgaṁ kāma-bhayād iva yena tādṛśa ! anena sakala-nāyikā-mukuṭa-maṇer guṇādhikyaṁ kathitam | tathā cānena keli-kauśalena rati-kauśala-rūpo nāyikā-guṇaś coktaḥ | svādhīna-bhartṛkā nāyikā ceyam | tal-lakṣaṇaṁ vakṣyate’gre [12.1] |

dhṛta-kuṇḍala dhṛte makarākṛti-kuṇḍale karṇābharaṇe yena | athavā tad-ājñayā dhṛte tasyā eva śrutyoḥ karṇābharaṇe yena | athavā puṣpādinā tat-karṇa-bhūṣaṇārthaṁ nirmāya upahārīkṛte kuṇḍale yena tādṛśa ! punaḥ kīdṛśa ? kalita-lalita-vana-māla | kalitā dhṛtā lalitā manoharā vanamālā caraṇa-paryantāvalambinī mālā yena tādṛśa | etad-viśeṣaṇa-dvayena bhavyatvam uktam | vanam ambhasi kānane ity abhidhānāt padma-mālā vā | āpāda-pramitāṁ mālāṁ vanamāleti tāṁ viduḥ iti śāśvataḥ | athavā kalitā dhṛtā lalitā manoharā vanamālā puṣpa-mālā padma-mālā vā priyāyāḥ kaṇṭhe yena tādṛśa | athavā kalitāvagāhitā priyā-maṇḍanārthe vanamālā campakādi-vana-śreṇī yena tādṛśa | athavā kalitā dhṛtā lalitā manoharā priyāyā maṇḍana-sparśotthā sāttvika-vikāreṇa vanamālā sveda-jala-bindu-santatir yena tādṛśa | athavā dhṛtā sambhoga-śrama-jala-śreṇī yena tādṛśa | vyabhicārī bhāvo’yam | priyā-maṇḍanārthaṁ kalitā bahu-vidha-nirmitā vanamālā yeneti vā | ebhir vyākhyānaiḥ kuśalaḥ kalāvid-vilāsīty ādi guṇāś ca kathitāḥ |

syān maṇḍalaṁ dvādaśa-rājake ca

deśe ca bimbe ca kadambake’pi |

kuṣṭha-prabhede’py upasūryake ca

bhujaṅga-bhede śuni maṇḍalaḥ syāt || iti viśvaḥ ||17|| (2.1)

dina-maṇi-maṇḍala-maṇḍana

bhava-khaṇḍana e

muni-jana-mānasa-haṁsa

jaya jaya deva hare ||18||

dina-maṇīty ādi | dinamaṇiḥ sūryas tasya maṇḍalam iva tato’pi śreṣṭhaḥ kaustubhākhyo maṇḍanam alaṅkāro yasya tādṛśa | dina-maṇi-maṇḍalavat maṇḍanaṁ yasyeti vā | anena dhanāḍhya iti nāyaka-guṇaḥ kathitaḥ | bhava-khaṇḍaneti vraja-rāja-kule sva-janmanā devādīnāṁ bhavo janma taṁ khaṇḍayasi tiraskaroṣīti tathā-bhūta | devā api gopī-kule janma vāñchantīti bhāvaḥ | bhavaḥ rudras taṁ gāndharva-vidyayā khaṇḍayasi parājayaṁ prāpayasīti tādṛśa | uktaṁ ca—

vividha-gopa-caraṇeṣu vidagdho

veṇu-vādya urudhā nija-śikṣāḥ |

tava sutaḥ sati yadādhara-bimbe

datta-veṇur anayat svara-jātīḥ ||

savanaśas tad-upadhārya sureśāḥ

śakra-śarva-parameṣṭhi-purogāḥ |

kavaya ānata-kandhara-cittāḥ

kaśmalaṁ yayur aniścita-tattvāḥ || [bhā.pu. 10.35.14-15] iti |

priya-janānāṁ viraha-duḥkhādīnām udbhava-vidāraṇeti vā | etena kulīnaḥ kalāvic coktaḥ | muni-janeti muni-vṛttir maunaṁ tad-yukto janaḥ gopī-lakṣaṇaḥ, tasya mānasaṁ cittaṁtad eva mānasaṁ sarovaraa-viśeṣas tatra haṁso marālaḥ | saubhāgya-mada-līlayā mānādinā vā mauna-yuktāyāḥ śrī-rādhāyāś cittābhiprāyāvagāhe’tyāsaktyānanya-gatyā tatraiva kṛta-sthiti-marālety arthaḥ | athavā he muni-janeti pṛthak-padaṁ manana-śīlo muniḥ sa cāsau janaś ca, tasyā priyāyāḥ saundaryādi-guṇa-gaṇana-svabhāvety arthaḥ | he mānasa-haṁsa ! tyaktānya-samasta-tad-dhṛdi kṛta-nivāsa ! munīty ārabhyaika-padaṁ vā—muniś cāsau janaś ca sa cāsau mānasa-haṁsaś ceti |

idaṁ ca paramparita-rūpakam alaṅkāraḥ | tad āhuḥ—

niyatāropaṇopāyaḥ syād āropaḥ parasya yaḥ |

tat paramparitaṁ śliṣṭe vācake bheda-bhāji vā || [kā.pra. 95[[9]](#footnote-10)] iti |

mānasaṁ sarasi svānte iti viśvaḥ | haṁso vihaṅgame’pi syāt paramātmani yogini iti ca ||18|| (2.2)

kāliya-viṣa-dhara-gañjana

jana-rañjana e

yadukula-nalina-dineśa

jaya jaya deva hare ||19||

kāliyeti | kāliya-nāmno viṣadharasya gañjana tiraskāraka ! anena catuḥṣaṣṭhi-kalā-kuśalatvaṁ darśitam | janān madhura-vacanādinā rañjayasīti jana-rañjaneti | anena śubha-vacanatvaṁ kathitam | athavā sakhī-janān śrī-rādhānukūlyenānuraktaṁ karoṣīti | tām eva rāgādinā maṇḍayasīti vā | yadu-kuleti yadu-kulam eva nalinaṁ padmaṁ tasya dineśa sūrya, tat-prakāśakatvāt | yādavānāṁ hitārthāya dhṛto govardhanao mayā iti vacanāt yadu-kulam iti gopa-kulam eva | āśī-viṣo viṣadharaś cakrī vyālaḥ sarīsṛpaḥ ity amaraḥ | vā puṁsi padmaṁ nalinam aravindaṁ mahotpalam iti ca | rañjano rāga-janane rañjanaṁ rakta-candane ceti viśvaḥ ||19|| (2.3)

madhu-mura-naraka-vināśana

garuḍāsana e |

sura-kula-keli-nidāna

jaya jaya deva hare ||20||

madhu-murety ādi | madhu-mura-narakādīnāṁ vināśa-kārin ! garuḍāsana garuḍaḥ pakṣi-rājaḥ sa evāsanam upaveśanaṁ yasya tādṛśa ! athavā madhuḥ madhurākhya-rasas taṁ murayati veṣṭayati svajanārtham āvṛtya rakṣatīti madhu-muraḥ | mura veṣṭane igupadheti ka-pratyayaḥ | tena ca narakaṁ narāṇām itara-sukhaṁ vināśayatīti, tat tucchīkarotīty arthaḥ | uktaṁ ca—itara-rāga-vismāraṇaṁ nṛṇāṁ [bhā.pu. 10.31.14] iti | garuḍavad bandha-viśeṣa āsanaṁ yasyeti ca | anena rati-kauśalaṁ kathitam | sura-kuleti—sura-kula-kelīnām ādi-kāraṇe, devā hi krīḍā-caturāḥ iti prasiddhiḥ | tair api tvatta eva śikṣitā iti bhāvaḥ | anena vilāsitvaṁ sāmarthyaṁ copapāditam | sajātīya-gaṇe gotre dehe’pi kathitaṁ kulam iti ||20|| (2.4)

amala-kamala-dala-locana

bhava-mocana e

tribhuvana-bhuvana-nidhāna

jaya jaya deva hare ||21||

amaleti | amalaṁ nirmalam | yat kamalaṁ tasya yad dalaṁ patraṁ tat-sadṛśe locane yasya tādṛśa | anenāpi bhavyatvam evoktam | he bhava-mocana ! bhavaṁ janma tasmāt prapannān mocayatīti tādṛśa ! bhaktānāṁ nitya-vigraha-pradānena tasya nitya-paramānanda-rūpatvāt bhajanatvam uktam | athavā, bhavaḥ rudras taṁ mahā-vipad-rūpatvād vṛkāsurān mocayatīti tat tathā | athavā kamala-dala-locanādi-saundaryeṇākṛṣya rudraṁ samādhy-ādi-yoga-vratān mocayatīti sva-pravaṇaṁ karotīty arthaḥ | tribhuvana-bhavana-nidhāna—tribhuvane bhavanaṁ gṛhaṁ śrī-vṛndāvanākhyaṁ tad eva nidhānaṁ vāsa-sthānaṁ mahā-nidhir iti vā yasya tādṛśa ! nidhānaṁ tv ālaye nidhau iti viśvaḥ | bhavanaṁ bhāva-veśmaṇoḥ iti ca | patraṁ palāśaṁ chadanaṁ dalaṁ parṇaṁ chadaḥ pumān ity amaraḥ ||21|| (2.5)

janaka-sutā-kṛta-bhūṣaṇa

jita-dūṣaṇa e

samara-śamita-daśa-kaṇṭha

jaya jaya deva hare ||22||

janaketi | he janaka-sutā-kṛta-bhūṣaṇa vraja-janānāṁ kaṁ sukhaṁ yasmāt sa janakaḥ, vraja-janeṣu pradhāno vā śrī-vṛṣabhānuḥ, tasya sutā śrī-rādhā, tasyā kṛtāni bhūṣaṇāny alaṅkaraṇāni makarikā-patrādīni yena tādṛśa ! jita-dūṣaṇa—jitāni nija-guṇaiḥ svasmin tiraskṛtāni dūṣaṇāni doṣā yena tādṛśa ! anena sakala-kalā-kauśala-rūpas tāruṇya-rūpaś ca nāyaka-guṇa uktaḥ | samareti—samare rati-raṇe śaṁ kūjitākhyaṁ sukham itaṁ prāpitaṁ daśa-saṅkhyātānāṁ nāyikānāṁ kaṇṭhe yena tādṛśa ! anena ratau sāmarthyaṁ kathitam | athavā samaye surati-saṅgrāme yat śaṁ tena itā prāpitā kūjitākhyā daśā avasthā nāyikāyāṁ kaṇṭhe yena ||22|| (2.6)

abhinava-jala-dhara-sundara

dhṛta-mandara e

śrī-mukha-candra-cakora

jaya jaya deva hare ||23||

abhinaveti | abhinavo nūtano yo jala-dharaḥ sa-jalo meghas tadvat sundara mahā-rasa-varṣin ! anenāsya mahā-saundaryam evoktam | atra mandara-padena govardhana eva, yathā gopāla-stave śaṅkarācāryeṇoktam—dhṛtaika-hasta-mandara iti | śrī-mukha-candra-cakora—śrī-yuktaḥ śobhāvān śrī-rādhāyā mukham eva candraḥ āhlāda-karatvāt, tasya cakora, tad-āsvāda-sarvasva ! atra tasyā ānana-candrādhara-sudhā-pāna-sotkaṇṭhatvena bhagavataś cakoratvena nirūpaṇam | anenāpi rati-kauśalam evoktam | pratyagro’bhinavo navyo navīno nūtano navaḥ ity amaraḥ ||23|| (2.7)

evaṁ saptabhiḥ padair nāyaka-guṇāḥ kathitāḥ | tad uktaṁ—

tyāgī kulīnaḥ kuśalo rateṣu

kalpaḥ kalāvit taruṇo dhanāḍhyaḥ |

bhavyaḥ kṣamī sthira-ruciḥ[[10]](#footnote-11) subhago’bhimānī

strīṇāṁ mataṁ śubha-vacā[[11]](#footnote-12) iha nāyakaḥ syāt || [śṛ.ti. 1.23]

iti śṛṅgāra-tilake | idānīṁ kaviḥ sarva-nāyakotkṛṣṭatvena śrī-kṛṣṇaṁ stutvā prārthayate—

tava caraṇe[[12]](#footnote-13) praṇatā vayaṁ

iti bhāvaya e

kuru kuśalaṁ praṇateṣu

jaya jaya deva hare ||24||

tava caraṇe vayaṁ praṇatāḥ | he kṛṣṇa iti bhāvaya cintaya jānīhīti | praṇateṣu asmāsu kuśalaṁ kuru vighna-rāhityaṁ kurv ity arthaḥ ||24|| (2.8)

śrī-jayadeva-kaver idaṁ

kurute mudam e

maṅgalam ujjvala-gītaṁ

jaya jaya deva hare ||25||

śrī-jayadeveti | idaṁ śrī-jayadeva-kaveḥ saṅgīta-viśeṣaḥ mudaṁ kurute | kīdṛśaḥ ? maṅgalam ujjvalaṁ doṣa-rahitaṁ gānaṁ yasya tādṛśam | gīta-doṣās tu bharate—

śaṅkitaṁ bhītam udghṛṣṭam avyaktam anunāsikam |

kāka-svaraṁ śiraḥ-kampaṁ tathā sthāna-vivarjitam ||

visvaraṁ virasaṁ caiva viśliṣṭaṁ viṣamāhatam |

vyākulaṁ tāla-hīnaṁ ca gīta-doṣān vidur budhāḥ ||

athavā maṅgalam iṣṭa-praṇati-rūpaṁ maṅgalākhya-tālo veti—maṅgalam iti ||25|| (2.9)

|| iti dvitīyaḥ prabandhaḥ ||

\* \* \* \* \*

punar nāyikāyāḥ saubhāgyodrekaṁ nirūpayann āśī-rūpaṁ maṅgalam ācarati—

padmā-payodhara-taṭī-parirambha-lagna-

kāśmīra-mudritam uro madhusūdanasya |

vyaktānurāgam iva khelad-anaṅga-kheda-

svedāmbu-pūram anupūrayatu priyaṁ vaḥ ||26||

padmeti | madhusūdanasya uro hṛdayaṁ vo yuṣmākaṁ priyaṁ vāñchitam anupūrayatu sampūrṇaṁ karotu, pratikṣaṇaṁ dadātv ity arthaḥ | nitya-vilāsāsaktatvāt tad-viśeṣaṇa-viśiṣṭasya tasya dātṛtva-sāmarthyam | vāñchitam api tat-priyāṇāṁ tad eva rasānubhavam iti dhvanitam | madhura-rasāsvādana-lābhāya padyena madhusūdana-padopādānam | kīdṛśam uraḥ ? padmāni vidyante yasyāṁ sā padmā | arśa ādibhyo’c [pā. 5.2.127] ity ac | padma-guṇa-yogāc ca padmeti padma-koṭi-saugandhyavatī padmā saubhāgya-parimala-khyāpanāt saukumārya-saundaryādi-guṇair apīti tasyā padmāyāḥ padminyāḥ śrī-rādhāyāḥ payodhara-taṭī stana-prānta-deśaḥ tasyā parirambheṇāliṅganena lagnaṁ yat kāśmīraṁ kuṅkumaṁ tena mudritaṁ mudrā cihna-viśeṣaḥ | taṁ prāpitam ity arthaḥ | idaṁ madhusūdanasya hṛdayaṁ mamaiva, na tv anyasyeti khyāpanāya nija-stana-taṭī-lipta-kāśmīreṇa mudreva datteti bhāvaḥ | tathā ca payodharayos taṭi-parirambheṇa nāyikāyāḥ vāmatā-khyāpanena tasyā vaidagdhī pratipādate |

punaḥ kīdṛśam ? khelan krīḍāṁ kurvan anaṅgaḥ kandarpas tasmāt kheda āyāsaḥ surata-śramaḥ, tena yat svedāmbu prasveda-jalam, tasya puraḥ pravāho yatra tādṛśam | etena kāśmīrasya sveda-sambandhena mudrā-yogyatvaṁ sambhogātiśayatvaṁ ca dhvanitam | kīdṛśam iva ? vyaktānurāgam iva | vyaktaṁ prakaṭībhūto’nurāgaḥ sneho yatra tādṛśam iva | tad-viṣayakānurāgādhikyād abhyantare samāveśābhāvāt kuṅkuma-rāga-vyājena bahir niḥsṛta iveti bhāvaḥ | mudrā sañjātāsyeti mudritam iti tārakāditvād itac |

puro jvala-pravāhe syād vraṇa-saṁśuddhi-khādyayoḥ iti viśvaḥ | strī-stanābdhau payodharau iti | kandarpo darpako’naṅgaḥ ity amaraḥ |

padminī-lakṣaṇaṁ—

kamala-mukula-mṛdvī phulla-rājīva-gandhiḥ

surata-payasi yasyāḥ saurabhaṁ divyam aṅge |

cakita-mṛga-dṛśābhe prāntarakte ca netre

kuca-yugalam anarghyaṁ śrī-phala-śrī-viḍambi ||

tila-kusuma-samānāṁ bibhrati nāsikāṁ ca

dvija-guru-sura-pūjāṁ śraddadhānā sadaiva |

kuvalaya-dala-kāntiḥ kāpi cāmpeya-gaurī

vikaca-kamala-kośākāra-kāmātapatrā ||

vrajati mṛdu sa-līlaṁ rājahaṁsīva tanvī

trivali-kalita-madhyā haṁsa-vāṇī suveṣā |

mṛdu śuci laghu bhuṅkte māninī gāḍha-lajjā

dhavala-kusuma-vāso vallabhā padminī syāt || iti |

tasyā alaukika-guṇānāṁ varṇanā-śakyatvāt ete loka-grāhyatvenaiva kathyante iti siddhāntaḥ ||26|| (6)

—o)0(o—

etāvatā granthenābhidheya-prayojana-kli-varṇanopayukta-nāyaka-guṇa-pratipādana-puraḥsarāṇi maṅgalāni vidhāya kaviḥ śṛṅgāra-rasa-pradhāna-bhagavat-keli-varṇanaṁ cikīrṣus tatra prathamāvasara-saṅkṣipta-keliṁ nivāhya viśeṣa-krīḍām ārabdhum icchatoḥ parama-praiyatamayoḥ kadāpi nimeṣa-mātram api vipralambham anicchatoḥ śrī-rādhā-mohanayoḥ sambhoga-rasa-poṣaṇāya rasa-yogād eva vipralambhākhya-śṛṅgāra-rasāvirbhāve jāte prathamaṁ tāvac chṛṅgāra-rasa-sarvasva-bhūtāyā nāyikāyāś caritāni varṇayituṁ prastāvayati—

vasante vāsantī-kusuma-sukumārair avayavair

bhramantīṁ kāntāre bahu-vihita-kṛṣṇānusaraṇām |

amandaṁ kandarpa-jvara-janita-cintākulatayā

valad[[13]](#footnote-14)-bādhaṁ rādhāṁ sarasam idam ūce sahacarī ||27||

vasanta ity ādi | tatra sambhogotkarṣaṁ prati vipralambhasyopādāne’laṅkārikāḥ—

sambhogo vipralambhena na vinā puṣṭim aśnute |

kaṣāyite hi vastrādau bhūyān rāgo’bhijāyate ||[[14]](#footnote-15) iti |

kiṁ ca, rasa-yogādibhir yad uktaṁ tat śṛṅgāra-rasānubhavam icchāmīti, nityecchājñāna-cikīrṣākṛtimattvam iti tasya bhagavato nityecchayaiva rasa-niyāmakatvenāpi nityānanta-śaktimatas tasya na svātantrya-bhaṅga iti siddhāntaḥ | uktaṁ ca, sa satya-kāmaḥ [bhā.pu. 10.33.25] iti | evaṁ nityecchayā kāla-vidhāno’pi nirastaḥ |

ślokārthas tu—kācit sahacarī tulya-vāsanā sakhī vasante sarasaṁ rasodbodha-sahitaṁ yathā syād evaṁ rādhām idaṁ vakṣyamāṇam ūce uvāca | kīdṛśīm ? avayavair ṅair upalakṣitām | kīdṛśair avayavaiḥ ? vāsantī-kusuma-sukumāraiḥ mādhavī-latā-puṣpavat komalaiḥ tato’pi mṛdulair ity arthaḥ | mārdavaṁ komalasyāpi saṁsparśāsahatocyate [u.nī. 10.38] | tad yathā—

abhinava-nava-mālikām ayaṁ sā

śayana-varaṁ niśi rādhikādhiśiśye |

na kusuma-paṭalaṁ darāpi jaglau

tad-anubhavāt tanur eva sa-vraṇāsīt || [u.nī. 10.39] iti |

sa jaglau glāniṁ na prāpety arthaḥ | punaḥ kīdṛśīm ? kāntāre mahāraṇye bhramantīm | tatra hetu-garbhitaṁ viśeṣaṇam āha—bahu-vihiteti | bahu-vāraṁ vihitaṁ kṛtaṁ kṛṣṇasyānusaraṇam anveṣaṇaṁ yayā tādṛśīm, tatrāpi hetu-garbha-viśeṣaṇam āha—kandarpa-jvareṇa janitā yā cintā tat-kṛtā yā ākulatā tayā amandam adhikaṁ yathā syād evaṁ valad-bādhaṁ vardhamāna-pīḍām | avayavair ity atra jaṭābhis tāpasa itivad viśeṣaṇe tṛtīyā | mahāraṇye durga-pathe kāntāraḥ puṁ-napuṁsayoḥ, pīḍā bādhā vyathā duḥkham ity api | tathā canenābhilāṣa-cintā-rūpe daśe kathite | tal-lakṣaṇaṁ—

abhilāṣaḥ spṛhā tatra kānte sarvāṅga-sundare |

dṛṣṭe śrute vā tatrāpi vismayānanda-sādhvasāḥ || [da.rū. 4.53] iti daśarūpake |

yathā—

kathaṁ sa vallabhaḥ prāpyaḥ kiṁ kuryāṁ tasya siddhaye |

kathaṁ bhaved asau vaśya iti cintā bhaved yathā || iti śṛṅgāra-tilake [2.8] |

sukumārāvayavaiḥ kāntāre bhramantīm ity anenābhisāre’nurāga-sauṣṭhavaṁ darśitam | tad yathā—

citrotkīrṇād api viṣadharād bhīti-bhājo rajanyāṁ

kiṁ vā brūmas tvad-abhisaraṇe sāhasaṁ mādhavāsyāḥ |

dhvānte yāntyā yad atinibhṛtaṁ rādhayātma-prakāśa-

trāsāt pāṇiḥ pathi phaṇi-phaṇāratna-rodhī vyadhāyī || [padyā. 196]

yathā vā—

dvitraiḥ keli-saroruhaṁ tri-caturair dhammilla-mallī-srajaṁ

kaṇṭhān mauktika-mālikāṁ tad anu ca tyaktvā padaiḥ pañcamaiḥ |

kṛṣṇa-prema-vighūrṇitāntaratayā dūrābhisārāturā

tanvaṅgī nirupāyam adhvani paraṁ śreṇī-bharaṁ nindati || [padyā. 211[[15]](#footnote-16)] iti |

athavā amandaṁ kandarpa-jvara-janita-cintākulatayā bahu vihitaṁ kṛṣṇenānusaraṇaṁ yasyās tādṛśīm | ataḥ kāntāre bhramantīm ity arthaḥ ||27|| (7)

—o)0(o—

### || prabandhaḥ 3 ||

### vasanta-rāga-yati-tālābhyāṁ gīyate |

kim ūce ? ity ata āha—

lalita-lavaṅga-latā-pariśīlana-komala-malaya-samīre |

madhukara-nikara-karambita-kokila-kūjita-kuñja-kuṭīre ||

viharati harir iha sarasa-vasante

nṛtyati yuvatī-janena samaṁ sakhi virahi-janasya durante ||28||

lalitety ādi | gītasyāsya vasanta-rāgo yati-tālaḥ | tayor lakṣaṇaṁ—

śikhaṇḍi-barhoccaya-baddha-cūḍaḥ

puṣṇan pikaṁ cūta-latāṅkureṇa |

bhraman mudā rāmam anaṅga-mūrtir

marto mataṅgaḥ sa vasanta-rāgaḥ ||

laghu-drutau tālaś ceti | gītārthas tu—sa-bādhāṁ rādhāṁ mahauṣadhaṁ vacaḥ sakhī vakti—he sakhi rādhe ! iha atraiva śrīmad-vṛndāvane sarasa-vasante rasaḥ śṛṅgāras tena saha vartate iti sarasaḥ, śṛṅgārodbodhakatvāt | sarasaś cāsau vasantaś ca sarasa-vasantas tasmin tādṛśe samaye hariḥ śrī-kṛṣṇaḥ viharati krīḍati | kva sati ? samaṁ sa-śobhaṁ sākaṁ vā yuvati-jane nṛtyati sati | kiṁ-bhūte ? milanārthaṁ hetu-garbha-viśeṣaṇaṁ virahi-janasya durante na, api tu duranta eveti kākvā durante dāruṇe duḥkhenāntaḥ samāptir yasya tādṛśe vā niravadhāv ity arthaḥ |

athavā, ano jīvanaṁ tena samaṁ durante | athavā harir iha sarasa-vasante bahu-premṇābhisṛte tad-rūpādy unmādite yuvati-jane gopāṅganā-gaṇe nṛtyati saty api tvayā saha nṛtyam icchantābhiḥ samaṁ na viharati | kecit tu harir iha sarasa-vasante yuvati-janena samaṁ viharati | nṛtyati ceti vyākurvanti | tat tu rādhābhisārāya sakhyā asūyā-hetu-kathanān na saṅgacchate |

nanu prathamānurāgaḥ syāt ? so’pi na ghaṭate, pūrva-krīḍā-varṇanāt | vakṣyati ca—rāse harim iha vihita-vilāsaṁ smarati mano mama kṛta-parihāsaṁ [prabandha 5.1] iti | ato’tra kṛtaṁ vyākhyānam eva siddham |

prakṛtam anusarāmaḥ—tābhiḥ samaṁ na viharatīty atra hetum | virahi-janasya tvad-virahitasya kṛṣṇa-lakṣaṇa-janasya durante | tāś ca vasantaś ca tvāṁ vinā na tasya vilāsotsāha-pradā bhavantīty arthaḥ | ata eva tvām eva kāmayatīti bhāvaḥ | viharatīty anenāpi śrī-rādhānveṣaṇa-rūpo vihāra ucyate | milana-saṅkoca-parihārāya sāmānya-yuvatīnāṁ saṅga ity apy uktaḥ | tathā ca yadi tvaṁ priyatamaṁ taṁ nānusariṣyasi, tadāyaṁ vasantas tavāpi duranto bhaviṣyatīti dhvanitam | samaṁ saha ity amaraḥ | dhruva-padam idam | atra dvādaśa-lakṣaṇānvita-nisṛṣṭārthā dūtī sakhī eva | tad uktaṁ—

pravṛtti-kuśalā dakṣā gūḍha-mantrā dṛḍha-priyā |

svatantrā vidhavā dāsī dhṛṣṭā pravrajitā sakhī ||

mālākārādi-nārī ca kāryā dūtīṣṭa-siddhaye ||

tasyā lakṣaṇāni, yathā—

kālocitodyamābhijñā suveṣā dṛḍha-mitratā |

dhṛṣṭā iṣṭā suśīlā ca dakṣā cāpalya-varjitā |

akṣudrā cāpy anudvignā praśasyā dvādaśaiva tu || iti |

kiṁ ca,

vilāsinoś ca svāntastham arthaṁ jñātvā yateta yā |

anurūpāv imau ceti hy ākalayyānukūla-kṛt |

nsṛṣṭārtheti sā jñeyā kautūhala-samanvitā || iti |

tathā ca saptaviṁśatir dūtī-karmāṇi, yathā—

1. protsāhanaṁ
2. artha-darśanaṁ
3. guṇa-kathanaṁ
4. visrambhaṇaṁ
5. tad-anurāgākhyāpanaṁ
6. kalā-nivedanaṁ
7. śaurya-prakaṭanaṁ
8. bahu-mitratā
9. suveṣatā
10. duḥkha-sahiṣṇutā
11. madhura-vāg-vāditā
12. dṛḍha-mantritā
13. saukhyavattā
14. svacchandānuvartitā
15. upāya-jñatā
16. kāla-jñāna-veditā
17. deśa-vivekitā
18. svabhāvajñatā
19. sarva-karma-kuśalatā
20. doṣācchādanaṁ
21. guṇa-nirūpanaṁ
22. saundarya-praśaṁsā
23. piśuna-vākya-rāhityam
24. mṛda-bhāṣaṇam
25. artha-pradāna-kathanaṁ
26. viceṣṭita-praśaṁsanaṁ
27. para-tattva-jñānaṁ ceti |

tatra kāla-jñatā-protsāhanārtha-darśanādi-guṇān pradarśayantī vasantasya sarasatām āha—lalitā manoharā yā lavaṅga-latā tasyā pariśīlanam āliṅganaṁ tena komalo mṛdulo malaya-samīro malayācala-sambandhī vāyur yatra tādṛśe | etena vāyos traividhyam uktam, lavaṅga-latā-nāyikā-yogāt samīrasyoddīpanatā kathitā | anyāṁś coddīpana-vibhāvān darśayati | punaḥ kīdṛśe vasante ? madhukara-nikareṇa bhramara-samūhena karambitā miśritā ye kokilās taiḥ kūjitaḥ madhura-śabda-yuktaḥ kṛtaḥ kuñja eva kuṭīro’lpā kuṭī yatra tādṛśe |

śīlanāliṅgane same iti viśvaḥ | samīra-māruta-maruj-jagatprāṇa-samīraṇāḥ ity amaraḥ | madhuvrato madhukaro madhuliṇ madhupālinaḥ iti ca | stomaugha-nikara-vrāta-vāra-saṁghāta-saṁcayāḥ ity api | miśrite karambitaḥ iti śāśvataḥ | alā kuṭī kuṭīraḥ syāt ity api ||28|| (3.1)

vasantasya durantatām āha—

unmada-madana-manoratha-pathika-vadhū-jana-janita-vilāpe |

ali-kula-saṅkula-kusuma-samūha-nirākula-bakula-kalāpe ||29||

unmadeti | unmada udbhaṭo madano yatra, udgatau mada-madanau yasminn iti vā tādṛśo manoratho yeṣāṁ tādṛśo ye pathikānāṁ vadhū-janās tair janito vilāpo yatra tādṛśe | punaḥ kīdṛśe ? ali-kulaiḥ bhramara-samūhaiḥ saṅkulo vyāpto yaḥ kusuma-samūhaḥ, tena nirākulo niḥśeṣeṇākulo vyākulo bakula-kalāpaḥ kesara-samūho yatra tādṛśe | athavā bakula eva kalāpo bhūṣaṇaṁ yasya | kalāpaḥ smara-śara-tūṇīro vā |

saṅkulaṁ vācyavad vyāpte vispaṣṭārtha-vacasy api ced viśvaḥ | kesare bakulaḥ ity amaraḥ | kalāpo bhūṣaṇe barhe tūṇīre saṁhatāv api iti ca ||29|| (3.2)

mṛga-mada-saurabha-rabhasa-vaśaṁvada-nava-dala-māla-tamāle |

yuva-jana-hṛdaya-vidāraṇa manasija-nakha-ruci-kiṁśuka-jāle ||30||

punaḥ kīdṛśe ? mṛgamadasya kastūrikāyā yaḥ saurabha-rabhasaḥ saurabha-vegas tasya vaśaṁvadā āyattatā-vādinī nava-dala-mālā nūtana-patra-paṅktir yeṣāṁ tādṛśās tamālā yatra tādṛśe | punaḥ kīdṛśe ? yuva-janānāṁ hṛdayaṁ vidārayantīti yuva-jana-hṛdaya-vidāraṇās tādṛśā ye manasijasya kāmasya nakhās teṣām iva rucir dīptir yeṣāṁ tādṛśā ye kiṁśukāḥ palāśa-kusumāni teṣāṁ jālaṁ samūho yatra tādṛśe, kiṁśuka-jālāni palāśa-kalikā iti vā | atra palāśa-korakasya vakratvenāraktatvena ca hṛdaya-vidāraṇād rudhirākta-manasija-nakhasya sādṛśyaṁ nakha-saundaryaṁ ca kathitam |

mṛganābhir mṛgamadaḥ kastūrī ca ity amaraḥ | | rabhaso vega-harṣayoḥ iti viśvaḥ | rucir mayūkhe śobhāyām abhisaṅgābhilāṣayoḥ iti | palāśaḥ kiṁśukaḥ ity amaraḥ | jālaṁ gavākṣa ānāye kṣārake dambha-vṛndayoḥ iti viśvaḥ ||30|| (3.3)

madana-mahīpati-kanaka-daṇḍa-ruci-keśara-kusuma-vikāśe |

milita-śili-mukha-pāṭala-paṭala-kṛta-smara-tūṇa-vilāse ||31||

madana eva | mahīpatis tasya yaḥ kanaka-daṇḍaḥ suvarṇa-ghaṭita-cchatras tasyeva rucir yasya tādṛśasya keśarasya nāgakeśara-puṣpasya vikāśaḥ prakāśo yatra tādṛśe | atra kanaka-daṇḍa-śabdena kanaka-daṇḍa-yuktaṁ chatram iti vā | mahīpati-śabda-sāhacaryāt | athavā virahiṇāṁ daṇḍanārthaṁ daṇḍa iva | punaḥ kīdṛśe ? militāḥ śilīmukhā bhramarā eva śilīmukhā bāṇā yasmin tādṛśaṁ yat pāṭali-paṭalaṁ pāṭala-puṣpa-samūhas tena kṛtaḥ smara-tūṇasya kandarpa-tuṇīrasya vilāsaś ceṣṭitaṁ yatra tādṛśe | atra para-marma-vyathā-janakatvena bhramarāṇāṁ bāṇa-sāmyam |

cāmpeyaḥ kesaro nāgakesaraḥ kāñcanāhvayaḥ ity amaraḥ | ali-bāṇau śilīmukhau iti ca | samūhe paṭalaṁ na nā ity api | tūṇopāsaṅga-tūṇīra-niṣaṅgā ity api ||31|| (3.4)

vigalita-lajjita-jagad-avalokana-taruṇa-karuṇa-kṛta-hāse |

virahi-nikṛntana-kunta-mukhākṛti-ketaka-danturitāśe ||32||

vigalitaṁ viśeṣeṇa galitaṁ lajjitaṁ lajjā yasya tādṛśasya jagataḥ prāṇi-gaṇasya vilokanena darśanena taruṇa-karuṇaiḥ navīna-karuṇa-vṛkṣaiḥ puṣpa-vikāśa-vyājena kṛto hāso yatra tādṛśe | yatra hāsya-rasasya śvetatvāt puṣpa-vikāśa-sāmyam, yad āha bharataḥ— śveto hāsyaḥ prakīrtitaḥ [nā.śā. 6.42] iti | atha ca taruṇa-karuṇaiḥ ity anena vṛndāvana-vṛkṣādīnāṁ nitya-tāruṇyam eva pratipādyate, bhagavat-priyatvāt | athavā vigalita-lajjitānāṁ jagatāṁ viyogi-janānāṁ darśanena taruṇair arthāt aviyogibhiḥ karuṇaṁ karuṇaṁ karuṇa-rasa-sahitaṁ yathā syāt evaṁ kṛto hāso yatra tādṛśe | hā virohiṇo varākāḥ kaṣṭaṁ prāpnuvantīti karuṇāḥ, lajjāṁ hṛtvā vilapantīti ca hāsas teṣām iti bhāvaḥ | bālā rasān abhijñā eva, vṛddhāḥ para-pracyave’pi ca kṛta-saṁvaraṇāḥ | atas taruṇa ity uktam |

athavā vigalitaṁ vibhiḥ kokilādibhiḥ pakṣi-gaṇaiḥ śabdāyamānaiḥ galitaṁ bhuvi skhalitam | ata eva lajjitam | gacchatīti jagat pathika-kulam, vibhiḥ galitaṁ ca tat lajjitaṁ ca tat jagac ceti samāsaḥ | tasyāvalokanena taruṇaiḥ saṁyogibhiḥ kāruṇyena kṛto hāso yatra tādṛśe | punaḥ kīdṛśe vasante ? virahiṇāṁ viyogināṁ nikṛntanāya vidāraṇāya kunta-mukhākṛti kumbha āyudha-viśeṣas tasya mukham agra-bhāgaḥ, tasya iva ākṛtir yasya tādṛśaṁ yat ketakaṁ tena danturitā vyāptā viṣamīkṛtā vā āśā diśo yasmin tādṛśe | kvacit “ketaki-danturitāśe” iti pāṭhaḥ | tadā yākārau hrasvau kvacid ity atra kvacid grahaṇasya lakṣyānurodhārthatvāt kṛta-hrasvena ketakī-śabdena samarthanīyaḥ | lajjitety atra napuṁsake bhāve ktaḥ | “kṛti chedane” hrasvo’py anubandho’py astīti kecit | tasya ṣuc-pratyayāntasya nikṛntanam iti prayogaḥ sādhuḥ |

karuṇas tu rase vṛkṣe kṛpāyāṁ karuṇā matā iti viśvaḥ | prāsas tu kumbhaḥ ity amaraḥ | nimnonnate tathā vyāpte danturaṁ kathyate budhaiḥ iti dharaṇiḥ | āśā tṛṣṇādiśoḥ iti viśvaḥ ||32|| (3.5)

mādhavikā-parimala-lalite nava-mālati-jāti-sugandhau[[16]](#footnote-17) |

muni-manasām api mohana-kārīṇi taruṇa-karaṇa-bandhau ||33||

punaḥ kīdṛśe ? mādhavikāyā vāsantyāḥ parimalena saurabheṇa lalite manohare | śleṣeṇa mādhavasyeyaṁ mādhavikā nāyikā tasyā parimalena kānta-vimarda-saurabheṇa lalite manojñe | uktaṁ ca—

āliṅgyaiva priyaṁ yāti kāma-nirjita-cetasā |

sphurati pratyukti-racanā mādhavī nāyiketi sā || iti |

mādhava-śabdena vasanta eva nāyakaḥ | kṛṣṇa-saṅgamāya tāṁ tvarayati vibhāvodreka-kathanena ceti dhvanitam | punaḥ kīdṛśe ? nava-mālikayā nava-mālikā-puṣpaiḥ atisugandhau atiśayena saurabha-yukte | punaḥ kīdṛśe ? muni-manasām api mohana-kāriṇi moha-janake | anyeṣāṁ kiṁ vaktavyam ity api śabdārthaḥ | tathā ca māne muni-vṛttānāṁ māninīnāṁ moha-kāriṇīti dhvanitam | punaḥ kīdṛśe ? taruṇānāṁ vilāsiṣva-janānām akāraṇa-bandhau svābhāvika-mitre paramānanda-prada ity arthaḥ | nava-mālika-jātīti pāṭhe nava-mālikaṁ nava-mālikā-kusumaṁ ca jātiś ceti tābhyām ity arthaḥ |

vimardotthe parimalo gandhe jana-manohare ity amaraḥ ||33|| (3.6)

sphurad-atimukta-latā-parirambhana-mukulita-pulakita-cūte |

vṛndāvana-vīpine parīsara-parigata-yamunā-jala-pūte ||34||

punaḥ kīdṛśe vasante ? sphurantī kamamānā śobhamānā vā yā atimukta-latā vāsantī-latā tasyā parirambhaṇenāliṅganena mukulita-pulakitaḥ mukulitaṁ mukulaṁ tad eva pulako romāñcas tad-yuktaś cūta āmro yatra tādṛśe | atra kāntasya saṅgama-rasena sāttvikodrekāṁ kampamānāyā latāyā nāyikāyāḥ parirambheṇa cūta-nāyakasyāpi romodgamena acetanayor api kāmonmeṣaḥ kathitaḥ | tena vasantasyātidurantatvaṁ kathitam | tathā cātimukta-padenātiśaya-muktānām api parirambhaṇautsukyam iti dhvanitam | atimuktāyāḥ kasyāścid bhagavan-mādhurya-bharākṛṣṭāyās tad-upāsanārthaṁ vṛndāvane latā-rūpatvam iti vā | tadā atimuktā cāsau latā ceti samāsaḥ | anenātimuktaiḥ vaikuṇṭha-vāsibhir api vṛndāvane latātvaṁ spṛhaṇīyam ity atra mādhurya-bharo nirūpitaḥ | uktaṁ ca—

āsām aho caraṇa-reṇu-juṣām ahaṁ syāṁ

vṛndāvane kim api gulma-latauṣadhīnāṁ [bhā.pu. 10.47.61] iti |

etāvatā vasantasya sarasatāṁ durantatāṁ coktvā samprati krīḍāyāḥ sthāna-viśeṣam āha—vṛndāvanety ādi | vṛndāvana-nāmni vipine harir viharatīty anvayaḥ | kīdṛśe vipine ? parisare samīpa pradeśe paritaḥ sarvato gatena vyāptena yamunāyāḥ jalena pūte pavitre | parisara-parigataṁ ca tat yamunā-jalaṁ ca tac ca pūtaṁ yatra tasminn iti vā, pāvanasya yamunā-jalasyāpy adhika-pāvanatvena | kiṁ vaktavyaṁ tat pāvanatvam ity arthaḥ | tathā ca—

raso yaḥ paramādhāraḥ sac-cid-ānanda-lakṣaṇaḥ |

brahmety upaniṣad-gītaḥ sa eva yamunā svayam || iti vacanāt[[17]](#footnote-18) |

evaṁ nūta-mahimnopalakṣitāyās tasyā pāvanatvenātimuktaiḥ spṛhaṇīyatvaṁ tasya siddham iti darśitam | pāvanatvam atra bhagavad-rasa-viśeṣānubhavād ucyate, na tu pāpa-mātra-kṣayād iti | vṛndam avatīti vṛndāvanaṁ campakādi-vṛndam, gopī-vṛndaṁ vā bhagavat-keli-sukha-sampādanāt |

atimuktaḥ puṇḍrakaḥ syād vāsantī mādhavī-latā ity amaraḥ | paryanta-bhūḥ parisaraḥ ity api ||34|| (3.7)

samprati gītārtham upasaṁharan sva-bhaṇiter utkarṣam āha—

śrī-jayadeva-bhaṇitam idam udayati hari-caraṇa-smṛti-sāram |

sarasa-vasanta-samaya-vana-varṇanam anugata-madana-vikāram ||35||

śrī-jayadevety ādi | śrī-jayadeva-kaveḥ idaṁ bhaṇitam udayati rājate, ayater ubhaya-pāditvāt parasmaipadam | tatra hetuḥ—hari-caraṇayoḥ smṛtiḥ smaraṇaṁ tena sāraṁ śreṣṭham | athavā hari-caraṇa-smṛtir eva sāro yatra tādṛśam | punaḥ kīdṛśam ? sarasaṁ śṛṅgāra-rasa-pradhānaṁ vasanta-samaya-sambandhino vanasya varṇanaṁ yatra tādṛśam | ata evānugata-madana-vikāram anugataḥ sambaddho’nusyūto madanasya vikāraḥ bhāvodrekaḥ | rādhāṁ prati sakhyāḥ varṇanānugataḥ yasmin mamodite tādṛśam | madana-sambandhi-vikāro’nugataḥ śrotṛ-hṛdi yasmāt tad iti vā | sarasa-vasanta-samaya-vana-varṇanam ity asya viśeṣaṇaṁ vānugata-madana-vikāram iti ||35|| (3.8)

|| iti mādhavotsava-kalā-kara-nāmā tṛtīyaḥ prabandhaḥ ||

\* \* \* \* \*

idānīṁ vasanta-kālīna-vāyor api virahi-jana-santāpa-karatvam āha—

dara-vidalita-mallī-valli-cañcat-parāga-

prakaṭita-paṭa-vāsair vāsayan kānanāni |

iha hi dahati cetaḥ ketakī-gandha-bandhuḥ

prasarad-asama-bāṇa-prāṇavad gandhavāhaḥ ||36||

dara-vidalitety āha—iha hi asminn eva vasante gandhavāho vāyuś ceto dahati, arthāt virahiṇām | kiṁ kurvan ? kānanāni vanāni vāsayan surabhīkurvan | kaiḥ ? dara īṣat vidalitā yā mallī-valliḥ, tasyā sakāśāt cañcanta udgacchantaḥ ye parāgāḥ puṣpa-reṇavas ta eva prakaṭitāḥ paṭa-vāsāḥ piṣṭātakās taiḥ | kīdṛśo gandhavāhaḥ ? ketakī-gandha-bandhuḥ ketakī-saurabha-sahacārī | punaḥ kīdṛśaḥ ? prasarataḥ pratidiśaṁ sañcarato’sama-bāṇasya prāṇavat prāṇa-sadṛśaḥ | athavā prasaratā asama-bāṇena prāṇavān śakti-sampanno yo gandhavāhaḥ ity ekam eva padam | athavā kiṁ-bhūtaṁ cetaḥ ? prasarat arthāt manorathaṁ prati, asama-bāṇa-prāṇavat kāmasya jīvitam iva |

īṣad-arthe darāvyayam iti viśvaḥ | parāgaḥ puṣpa-rajasi iti ca | piṣṭātaḥ paṭa-vāsakaḥ ity amaraḥ | gandhavāhānilāśugāḥ iti ca ||36|| (8)[[18]](#footnote-19)

—o)0(o—

adryotsaṅga[[19]](#footnote-20)-vasad-bhujaṅga-kavala-kleśād iveśācalaṁ

prāleya-plavanecchayānusarati śrīkhaṇḍa-śailānilaḥ |

kiṁ ca snigdha-rasāla-mauli-mukulāny ālokya harṣodayād

unmīlanti kuhūḥ kuhūr iti kalottālāḥ pikānāṁ giraḥ ||37||

śrīkhaṇḍa-śailānilo malaya-parvata-sambandhī pavanaḥ īśācalam īśasya mahādevasya acalaṁ parvataṁ himālayam anusarati | kasmād iva ? adreḥ malayasya utsaṅge kroḍe vasanto ye bhujaṅgāḥ sarpās teṣāṁ kavalena janito yaḥ kleśaḥ santāpaḥ tasmād iva | tarhi himādriṁ kim iti vrajati ? ity ata āha— prāleyety ādi | prāleyaṁ tuṣāraḥ tasya plavanam avagāhanaṁ tasyecchayā | atra sarpaiḥ kavalitodgīrṇasya pavanasya tad-viṣa-samparkād adhikaṁ virahiṇāṁ santāpakatvaṁ dhvanitam | vastutas tu dakṣiṇa-vāyoḥ śītalatvāt sukha-karatvāc ca virahiṇāṁ duḥsaha-pariṇāmena sarpa-grasana-himāplavanam ity ākrośaḥ | na kevalam idam eva duḥsaham, vasante aparam apīth āha—kiṁ ceti | pikānāṁ kokilānāṁ kuhūḥ kuhūr iti giraḥ kuhūḥ kuhūr ity evaṁ-rūpāḥ śabdā unmīlanti prakaṭībhavanti | kīdṛśyaḥ ? kalottālāḥ, kalā avyakta-madhurā uttālā udbhaṭāḥ | kasmāt ? snigdhā ye rasālā āmra-vṛkṣās teṣāṁ ye maulayaḥ agra-bhāgās tatra yāni mukulāni, tāni ālokya vīkṣya yo harṣodaya ānandasyāvirbhāvaḥ, tasmāt | atra kvacid adyotsaṅge iti pāṭhaḥ | tadā adya vasanta ity arthaḥ |

tuṣāras tuhinaṁ himaṁ prāleyaṁ mihikā ca ity amaraḥ |

caṣālo homa-kuṇḍe syād garte cottāla utkaṭe |

śreṣṭhepi vikarāle’pi syād uttālaḥ plavaṅgame || iti viśvaḥ ||37|| (9)[[20]](#footnote-21)

—o)0(o—

samprati vasanta-divasānām api durantatvam āha—

unmīlan-madhu-gandha-lubdha-madhupa-vyādhūta-cūtāṅkura-

krīḍat-kokila-kākalī-kalakalair[[21]](#footnote-22) udgīrṇa-karṇa-jvaraḥ |

nīyante pathikaiḥ kathaṁ katham api dhyānāvadhāna-kṣaṇa

prāpta-prāṇa-samāgama-rasollāsair amī vāsarāḥ ||38||

unmīlad ity ādi | amī vasanta-sambandhino vāsarā divasāḥ pathikaiḥ katham api mahatā kaṣṭena nīyante samāpyante | kīdṛśā vāsarāḥ ? udgīrṇaḥ prakaṭīkṛtaḥ karṇa-jvaraḥ śrotṛ-santāpo yeṣu tādṛśāḥ | kaiḥ ? unmīlanti prakaṭībhavanti yāni madhūni gandhāś ca teṣu lubdhā lolupā bhramarās taiḥ vyādhūta ye cūtāṅkurā āmra-mukulāni teṣu krīḍatāṁ kokilānāṁ yāḥ kākalyaḥ avyakta-madhura-dhvanayaḥ, tābhiḥ kṛtā ye kalakalāḥ kolāhalais taiḥ | tad uktaṁ vasante pañcamaṁ vadati kokilaḥ iti uddīpana-vibhāvo darśitaḥ | kena prakāreṇānīyanta ity ata āha—dhyānety ādi | sva-priyā-cintane yad-avadhānaṁ tatparatā tena tat-kṣaṇaṁ prāpto yaḥ prāṇa-samāyā jīvita-tulyāyāḥ samāgama-rasas tasminn ullāso yeṣāṁ tādṛśair iti | anena śrī-kṛṣṇasyāpi priyā-dhyānena kaṣṭena vasanta-vāsara-nirvāha iti dhvanitam |

kākalī tu kale sūkṣme dhvanau tu madhurāsphuṭe ity amaraḥ | kolāhalaḥ kalakalaḥ iti ca ||38|| (10)[[22]](#footnote-23)

—o)0(o—

evam uddīpana-vibhāvā darśitāḥ | sampraty anubhaviṣyat varṇayati—

aneka-nārī-parirambha-sambhrama-

sphuraṇ-manohāri-vilāsa-lālasam |

murārim ārād upadarśayanty asau

sakhī samakṣaṁ punar āha rādhikām ||39||

aneka-nārīty ādi | asau sakhī rādhikāṁ punar āha—punaḥ kathitavatī | kiṁ kurvatī ? ārāt dūre samakṣaṁ pratyakṣaṁ murārim upadarśayantī | kīdṛśam ? aneka-nārīṇāṁ parirambha-sambhrameṇa āliṅganādareṇa sphuran yo manohārī vilāsaḥ anaṅga-vikāras tena lālasā autsukyan arthāt rādhāyāṁ yasya tādṛśaṁ Ṁ athavā aneka-nārīṇāṁ parirambha-sambhrameṇa sphuran cittārūḍho bhavan yo manohārī hareś cittāpahārī śrī-rādhāyā vilāsaḥ hāvādi-lakṣaṇas tasmin lālasā yasya | parirambha-sambhramaḥ anyonya-sakhyāliṅganekṣaṇābhiyogas tena smārita-śrī-rādhā-vilāsena tat-sakhīṣu lālasaṁ prārthanam iti vā | athavā murārim ārāt kṛṣṇa eva kāmas tasmād aneka-nārīṇāṁ parirambha-sambhrameṇa sphurann āvirbhavan yo manohārī vilāsas tena lālasam autsukyaṁ bhāva-vikāraṁ darśayantīty arthaḥ | anena tad-abhisaraṇāya tāsāṁ bhāva-kriyā-nirūpaṇena nāyaka-guṇādhikyaṁ darśitam | vakṣyati cāgre—pīna-payodhara [1.41] ity ādinā |

lālaso lālasāpi syād yācñā-tṛṣṇātirekayoḥ autsukye ca iti viśvaḥ | ārād dūra-samīpayoḥ ity amaraḥ | tathā ca sambhrama-pādopādānāt lālasam ity anena ca tāsām āliṅganopekṣayā tad-āliṅganādarādhikyaṁ darśitam | kiṁ ca, ārād dūre samīpe vā tasyā pratyakṣaṁ yathā syāt tathā iti ||39|| (11)

—o)0(o—

### || prabandhaḥ 4 ||

**rāmakarī-rāga-yati-tālābhyāṁ gīyate |**

tad eva gītena prapañcayati—

candana-carcita-nīla-kalevara-pīta-vasana-vana-mālī |

keli-calan-maṇi-kuṇḍala-maṇḍita-gaṇḍa-yuga-smita-śālī ||40||

harir iha mugdha-vadhū-nikare vilāsini vilāsati kelī-pare ||dhru||

candanety ādinā | rāga-lakṣaṇaṁ—

svarṇa-prabhā bhāsvara-bhūṣaṇā ca

nīlaṁ nicolaṁ sutanau vahantī |

kānte padopāntam adhiśrito’pi

mānonnatā rāma-karī pradiṣṭā || iti |

tāla-lakṣaṇaṁ prāg uktam | gītārthas tu—he vilāsini vilāsa-śīle ! iha vṛndāvane mugdha-vadhū-nikare sundara-vadhū-nicaye harir vilasati krīḍāṁ karoti | kīdṛśe vadhū-nikare ? keli-pare krīḍā-parāyaṇe | atra mugdha-padena hāvādy-anabhijñatvaṁ keli-para ity anena sāmānya-krīḍā-paratvaṁ ca tāsāṁ dhvanitam |

tathā ca vilāsinīty anena hāvādy-abhijñāṁ tvām eva sakala-kalābhijño’pekṣata iti bhāvaḥ | mugdhāḥ sundara-mūḍhayoḥ iti viśvaḥ | vilāso hāva-viśeṣaḥ | tal-lakṣaṇaṁ—

yāna-sthānāsanādīnāṁ netra-vaktrādi-karmaṇām |

uptadyate viśeṣo yaḥ sa vilāsaḥ prakīrtitaḥ || iti bharate[[23]](#footnote-24) |

athavā keliḥ parā utkṛṣṭā sarvātiśayinī yasyās tat-sambodhanam—keli-pare ity api | mugdhāś ca tāḥ vadhvaś ca mugdha-vadhvaḥ | mugdheti nāyikā-lakṣaṇānvitās tāsāṁ nicaye | hariḥ sva-vilāsa-kaśalair akhila-nāgarī-manohārīti | sakala-kalā-kuśalasya tāsu mugdhāsu tādṛśa-hāvādy-anupapattyā tvayaiva tasyābhilaṣita-krīḍā-paryāptes tvām eva kāmayata iti tvayā tatra gantavyam iti bhāvaḥ | mugdhāyā lakṣaṇaṁ śṛṅgāra-tilake—

mugdhā nava-vadhūs tatra nava-yauvana-bhūṣitā |

navānaṅga-rahasyāpi lajjā-prāya-ratir yathā || [śṛ.ti. 1.35] iti |

kiṁ ca,

kṛtāparādhe dayite bāṣpa-ruddhāvalokanā |

priyāpriyoktau cāśaktā māne ca vimukhī sadā || [u.nī. 5.14] iti |

nava-yauvanavattvenāpi—

īṣac-capala-netrāntaṁ smara-smera-mukhāmbujam |

sa-garva-jarajogaṇḍam asamagrāruṇādharam ||

lāvaṇyodbheda-ramyāṅgaṁ vilasad-bhāva-saurabham |

unmīlitāṅkura-kucam asphuṭāṅgaka-sandhikam ||

prathamaṁ yauvanaṁ tatra vartamānā mṛgekṣaṇā |

apekṣate mṛdu-sparśaṁ sahate noddhatāṁ ratim ||

sakhī-keli-ratā svāṅga-saṁskāra-kalitādarā |

na kopa-harṣau bhajate sapatnī-darśanādiṣu |

nātirajyati kāntasya saṅgame kiṁ tu lajjate || [ra.su. 1.263-266] iti tal-lakṣaṇāt |

athavātra dākṣiṇya-rūpo nāyaka-guṇa uktaḥ | tad uktaṁ tatraiva—

yo gauravaṁ bhayaṁ prema dākṣiṇyaṁ pūrva-yoṣiti |

na muñcaty anya-citto’pi jñeyo’sau khalu dakṣinaḥ || [u.nī. 1.32] iti |

kecit tu nāyikāsv apy anekāsu tulyo dakṣiṇa ucyate ity atra na ghaṭate | śrī-rādhām anu rāgātiśaya-śravaṇāt | yathā sarva-gopīṣu saivaikā viṣṇor atyanta-vallabhā iti pādme | śrī-bhāgavate ca—anayārādhito nūnaṁ bhagavān harir īśvaraḥ [bhā.pu. 10.30.28] …[[24]](#footnote-25)

pīna-payodhara-bhāra-bhareṇa hariṁ parirabhya sarāgam |

gopa-vadhūr anugāyati kācid udañcita-pañcama-rāgam ||41||

… ro madhurāṅga-viceṣṭitaiḥ[[25]](#footnote-26) iti | kiṁ ca, kṛṣṇasyānugānena gīta-śikṣāpi nyūneti dhvanitam | sama-śikṣayaiva rasotpattiḥ | tad yathā—

kācit samaṁ mukundena svarajātīr amiśritāḥ |

unninye pūjitā tena prīyatā sādhu sādhv iti |

tad eva dhruvam unninye tasyai mānaṁ ca bahv adāt || [bhā.pu. 10.33.10] iti śrī-bhāgavate |

athavā sa-rāgam ity ādi harer viśeṣaṇam | kīdṛśaṁ harim ? sa-rāgaṁ rāgeṇa tava sambhoge skhalita-sindūreṇa saha vartamānaḥ sarāgas tam, tvai sānurāgaṁ sarāgam iti vā | tatra hetum āha—punaḥ kiṁ-lakṣaṇam ? udañcita-pañcama-rāgam udañcitaḥ ātārāvadhi ūrdhve nītaḥ pañcamaḥ svaro yena tādṛśam | tad uktaṁ bharatena—madhyaṁ pañcama-bhūyiṣṭhaṁ hāsya-śṛṅgārayor bhavet [nā.śā. 29.13] iti | śṛṅgāre pañcamaḥ svaro bāhulyena bhavatīti udañcito’nurāgo yena tādṛśam | uktaṁ ca—

niṣāda-rṣabha-gāndhāra-ṣaḍja-madhyama-dhaivatāḥ |

pañcamaś cety amī sapta tantrī-kaṇṭhotthitāḥ svarāḥ ||

[anyatra]

niṣādaṁ heṣate vājī gāvas tv ṛṣabha-bhāṣiṇaḥ |

ajāvikaṁ tu gāndhāraṁ dhaivataṁ bṛṁhate gajaḥ ||

ṣaḍjaṁ mayūrā bruvate mṛgā madhyama-bhāṣiṇaḥ |

puṣpa-sādhāraṇe kāle kokilā rauti pañcamam ||

kvacic ca—

ṣaḍjaṁ vaden mayūra ṛṣabhaṁ cātako vadet |

ajā vadati gāndhāraṁ krauñco vadati madhyamam |

puṣpa-sādhāraṇe kāle kokilaḥ pañcamaṁ vadet |

dardurā dhaivataṁ caiva niṣādaṁ ca vaded gajaḥ || iti |

hāsya-śṛṅgārayor jñeyau svarau pañcama-madhyamau |

ṣaḍja-rṣabhau tathā jñeyau vīre raudrādbhute rase ||

gāndhāraś ca niṣādhaś ca kartavyau karuṇe rase |

dhaivataś caiva kartavyo bībhatse ca bhayānake ||

bhairavaḥ pañcamo megha-mallāro gauḍo mālavaḥ |

deśākhyaś ceti ṣaḍ rāgāḥ procyante loka-viśrutāḥ ||

sapta-svarās trayo grāmā mūrchanāś caikaviṁśatiḥ |

śrutīnāṁ dvāviṁśatiś caiva tānāḥ pañcāśad-ūnakāḥ || iti |

evaṁ tad-rāga-mohitāyās tava sambhoga-cihnitena tvat-saṅketaṁ gāyatā sahāliṅganānugānena tasyā maugdhyaṁ sphuṭam eva kathitam iti bhāvaḥ | tathā ca striyo hi gītena mohitā bhavanti, tad uktaṁ—

gopyas tad-gītam ākarṇya mūrcchitā nāvidan nṛpa |

sraṁsad-dukūlam ātmānaṁ srasta-keśa-srajaṁ tataḥ || [bhā.pu. 10.34.24] iti śrī-bhāgavate |

śrutiś ca—

apakramyātiṣṭhat tad-rohi-janma te devā abruvan nayayuṣmad akramīn nāsmān upāvartate | vihvayāmahā iti brahma-gandharvā atad anna gāyan devāḥ sā devānugāyata upāvartata | tasmād gāyaṁs triṁṣu kāmayate kāmukā etaṁ striyo bhavanti iti |

śrī-rādhāyā agre tasyā agaurava-sūcanāya kācid ity uktam |

pañcamo rāga-bhede syāt pañcānām api pūṣaṇe |

pañcamaś cature hṛdye pañcamaḥ pāṇḍavo’striyām || iti viśvaḥ | ||41|| (4.2)

kāpi vilāsa-vilola-vilocana-khelana-janita-manojam |

dhyāyati mugdha-vadhūr adhikaṁ madhusūdana-vadana-sarojam ||42||

kāpīti | kāpi mugdha-vadhūr madhusūdanasya vadana-sarojaṁ mukha-padmam adhikaṁ yathā syāt tathā dhyāyati cintayati | kīdṛśam ? vilāsena vilolayoś cañcalayor vilocanayor yat khelanaṁ tena janita utpādito manojaḥ kāmo yena arthā tasyām eva, tām | adhikam ity api mukhasya viśeṣaṇaṁ vā, tadā punaḥ kīdṛśam ? mukha-padmam ? atula-lāvaṇyāspadam ity arthaḥ | saugandhyādi-guṇa-khyāpanāya madhura-rasa-syandenāpi kāmodbodhakatvāc ca svāpahārakatvāc ca vadanasya sarojopamā | madhusūdana-padena tasyām anurāgasyāsthiratvaṁ dhvanitam | tathā ca pratyakṣasya dhyānād akauśalena mugdha-vadhūr ity uktam ||42|| (4.3)

kāpi kapola-tale militā lapituṁ kim api śruti-mūle |

cāru cucumba nitambavatī dayitaṁ pulakair anukūle ||43||

kāpi kapoleti | kāpi nitambavatī dayitaṁ śreṣṭhaṁ kapola-tale cāru manoharaṁ yathā syāt tathā cucumba cumbanaṁ kṛtavatī | kiṁ-lakṣaṇā ? kim api kāryaṁ lapituṁ mantrayituṁ śruti-mūle karṇa-mūle militā saṁlagnā | kīdṛśe ? pulakai romāñcair anukūle priyābhilāṣa-sūcake | autsukyena sahasā kānta-mukha-cumbanaṁ sakhī-jana-hāsya-karaṁ bhavatīti vyājena cāturyaṁ prasārya tad ārabdham iti bhāvaḥ | atrāpi svayam eva prathamaṁ cumbanena tasyā adhīratvaṁ dhvanitam | nitambavatīty anena saundaryādhikyaṁ ca kathitam | athavā kāpi nitambavatī sundarī parama-vidagdhā tava sakhī śruti-mūle lagnā | kiṁ-artham ? kim api tava saṅgama-vārtāṁ lapituṁ kathanārtham ity arthaḥ | tadā kiṁ kṛtavatī ? tad āha—dayitaṁ pulakair anukūle kapola-tale cāru cucumba | tava kathā-śravaṇodita-sāttvika-vikāreṇa tvayy anugatatva-sūcake kapola-tale | ata eva cāru yathā syāt tathā cucumba anumodanaṁ kṛtavatī | ayaṁ bhāvaḥ—yadā tava vārtā-śravaṇenāpi etādṛśo bhavati | tadā kiṁ vaktavyaṁ tava saṅgamānurāgaḥ, tato milanam eva kāryam ||43|| (4.4)

keli-kalā-kutukena ca kācid amuṁ yamunā-jala-kūle |

mañjula-vañjula-kuñja-gataṁ vicakarṣa kareṇa dukūle ||44||

kelīty ādi | kācid gopī amuṁ kṛṣṇaṁ keli-kalā-kutukena dukūle paṭṭa-vastre viṣaye vicakarṣa ākṛṣṭavatī | dukūle gṛhītvāmuṁ vicakarṣeti kecid yojayanti | kīdṛśam ? mañjulo manoharo vañjulo vetaso yatra tādṛśo yaḥ kuñjas tatra gataṁ tava sakhī-śikṣayā tāsāṁ vañcanāya prāptam | kutra vicakarṣa ? yamunā-jala-kūle ca yamunāyā jala-yukte rodhasi tavāgamanāśayā nilīya vañjula-kuñja-sthaṁ śrī-kṛṣṇaṁ yamunā-kūlaṁ prati krīḍārtham ākṛṣṭavatīty arthaḥ | atrāpy anyānuraktasya vastrākarṣaṇād adhīratvaṁ vyaṅgyam | athavā keli-kalā-kutukena tava valāsautsukyena tāsāṁ vañcanaṁ kṛtvā yamunā-jala-kūle taṭe yo vañjula-kuñjas tatra gatam amuṁ kācit kareṇa dukūlaṁ vikarṣety anvayaḥ |

kutukaṁ ca kutūhalam ity amaraḥ | manojñaṁ mañju mañjulam iti ca | vañjulo bakule khyāto vañjulo vetase mataḥ iti dharaṇiḥ | dukūlaṁ kṣaume sūkṣmāṁśuke’pi ||44|| (4.5)

kara-tala-tāla-tarala-valayāvali-kalita-kala-svana-vaṁśe |

rāsa-rase saha-nṛtya-parā hariṇā yuvatī praśaśaṁse ||45||

kara-talety ādi | nanu gopībhiḥ saha krīḍāṁ kurvataḥ kṛṣṇasya kutra mayy anurāgaḥ ? kathaṁ vṛthā pralāpaṁ karoṣi ? ity ata āha—svayam eva śṛṇu | kācid yuvatī varāṅganā rādhābhidhānā hariṇā kṛṣṇena praśaśaṁse stutā | kīdṛśī ? rāsa-rase rasa-samūho rāsaḥ, sa cāsau rasaś ca tasmin rāse bahu-nartaka-nārtakīnāṁ nṛtya-viśeṣo rāsas tasmin yo rasaḥ saṅgīta-kauśalena camatkāra-viśeṣas tatra vā | saha-nṛtya-parā kṛṣṇena saha tulyaṁ nṛtyantī | kīdṛśe rāsa-rase ? kara-talayos tālena parasparaṁ vādanena taralā cañcalā vā valayāvaliḥ kaṅkaṇa-paṅktiḥ, tayā kalito miśritaḥ kala-svanaḥ avyakta-madhura-śabdas tat-sahito vaṁśo veṇur yatra tādṛśe |

ayam abhiprāyaḥ—rāsa-rase rāsānurāge sati saha-nṛtya-parā yuvatiḥ hariṇā praśaśaṁse | kasmin ? karatala-tāla-tarala-valayāvali-kalita-kalasvana-vaṁśe | samprati tat-karatala-tāla-milite veṇu-kala-dhvanau kenāpi saṅketena tava stutiṁ karoty eva tābhir na lakṣyate | atas tāsāṁ maugdhyam iti bhāvaḥ |

druma-bhede karāsphāle tālaṁ tu haritālake iti viśvaḥ | | taralaś cañcale khaḍge hāra-madhya-maṇāv api iti ca | vaṁśo veṇau kule varge pṛṣṭasyāvayave’pi ca, rāsa-rasas tu rāse syāt iti ca | rāsas tu goduhāṁ krīḍā iti hārāvalī ||45|| (4.6)

śliṣyati kām api cumbati kām api kām api ramayati rāmām |

paśyati sa smita-cāru parām[[26]](#footnote-27) aparām anugacchati vāmām ||46||

śliṣyatīty ādi | kām api rāmāṁ krīḍā-śīlāṁ śliṣyati āliṅgati, kām api cumbati, kām api madhura-vacanādinā ramayati krīḍayati | sa śrī-kṛṣṇaḥ smitena cāru yathā syāt tathā parāṁ gopīṁ paśyati | evaṁ tāsv abhisṛtāsu dākṣiṇyenāliṅganādikaṁ dṛṣṭvā roṣeṇa gacchantīm aparāṁ vāmāṁ vakra-svabhāvāṁ manohara-svabhāvāṁ vā tava sakhīm anugacchati anunayārtham anugatiṁ karoti | athavā evaṁ sa-smitāvalokādi-mātreṇa tāsāṁ vañcanaṁ kṛtvā vāmāṁ tvām anugacchati anunayārtham anurāgaḥ (?), ataḥ saṅgamārthaṁ vilambaṁ mā kṛthā iti bhāvaḥ | sundarī ramaṇī rāmā ity amaraḥ ||46|| (4.7)

śrī-jayadeva-bhaṇitam idam adbhuta-keśava-keli-rahasyam |

vipina-vinoda-kalā-valitaṁ[[27]](#footnote-28) vitanotu śubhāni yaśasyam ||47||

śrī-jayadevety ādi | śrī-jayadeva-kaveḥ idaṁ sarvasva-rūpaṁ gītaṁ śubhāni vitanotu vistārayatu | kīdṛśam ? adbhuta-keśavasya keli-rahasyaṁ krīḍā-kauśalaṁ yatra tādṛśam | rādhā-rasākṛṣṭasyāpi aneka-vilāsavatīnām anurañjakatvādbhutatvam | keśava-padena saundaryaṁ ca kathitam | punaḥ kīdṛśam ? vipina-vinoda-kalayā vana-vihāra-kauśalena valitaṁ saṁsaktam | punaḥ kīdṛśam ? yaśasyaṁ yaśaḥ-pradam | vṛndāvana-vipine lalitam iti pāṭhe tadā idaṁ lalitaṁ gītaṁ śṛṅgāra-ceṣṭitaṁ vā vṛndāvane adbhuta-keli-rahasyam |

atrābhisārikā eva nāyikāḥ | dhṛṣṭa-dakṣiṇānukūla-śathaś ca nāyakaḥ | tatra kām api ramayati rāmāṁ sa-rāgam ity anena ca dhṛṣṭaḥ | tad yathā—

abhivyaktānya-taruṇī-bhoga-lakṣmāpi nirbhayaḥ |

mithyā-vacana-dakṣaś ca dhṛṣṭo’yaṁ khalu kathyate || [u.nī. 1.40]

dakṣiṇas tu kathito prāk [gī.go. 1.40 ṭīkā] | śaṭhas tu yathā—

priyaṁ vakti puro’nyatra vipriyaṁ kurute bhṛśam |

jñātāparādha-ceṣṭaś ca kuṭilo’sau śaṭho yathā || [śṛ.ti. 1.27]

mañjula-vañjula-kuñja-gatam iti nigūḍham aparāddhaṁ cety anenoktaḥ | aparāṁ rāmām anugacchatīty anukūlaś ca kathitaḥ | tal-lakṣaṇaṁ vakṣyate’gre [prabandhaḥ 16] | śrī-rādhāyām anukūlo’yaṁ sadā dhīrodāttānukūlatāpy asyātra saṁghaṭate | tad yathā—

kuvalaya-dṛśaḥ saṅketa-sthā dṛg-añcala-kauśalair

manasija-kalā-nāṭī-prastāvanām abhitanvatām |

na kila ghaṭate rādhā-raṅga-prasaṅga-vidhāyitā

vrata-vilasite śaithilyasya cchaṭāpy agha-vidviṣaḥ || [u.nī. 1.28]

yadyapi dhīra-lalitānukūlo’yaṁ nāyakaḥ, tathāpi sarve nāyaka-guṇāḥ śrī-rādhā-rasa-poṣaṇāya tat-tad-bhāvaiḥ śrī-kṛṣṇe saṁbhajanti ||47|| (4.8)

|| iti caturthaḥ prabandhaḥ ||

\* \* \* \* \*

nanu sakala-kalābhijñaḥ śrī-kṛṣṇaḥ kathaṁ hāvādy-anabhijñābhir gopībhiḥ saha keliṁ kṛtavān ? ity ata āha—

viśveṣām anurañjanena janayann ānandam indīvara-

śreṇī-śyāmala-komalair upanayann aṅgair anaṅgotsavam |

svacchandaṁ vraja-sundarībhir abhitaḥ praty-aṅgam āliṅgitaḥ

śṛṅgāraḥ sakhi mūrtimān iva madhau mugdho hariḥ krīḍati ||48||

he sakhi rādhe ! mūrtimān iva madhau mugdho hariḥ krīḍati | kiṁ kurvan ? viśveṣāṁ gopī-janānāṁ sarveṣāṁ prāṇināṁ vā anurañjanena ānandaṁ janayan | punaḥ kiṁ kurvan ? indīvarāṇāṁ nīla-kamalānāṁ vā śreṇī paṅktis tadvat śyāmalaiḥ nīlaiḥ komalaiḥ sukumārair aṅgair avayavaiḥ anaṅgasya kāmasya utsavam upanayann upasthāpayan svāvayavāṁśa-bhūtair avayavais tasyāpi sāṅgīkaraṇāt | saukumāryaṁ ca komalasyāpi sparśāshatocyate, tad-udāhṛtiḥ prākkṛtaiva | aṅgair iti saundaryaṁ kathitam | tad uktaṁ—

aṅga-pratyāngakānāṁ yaḥ sanniveśo yathocitam |

susliṣṭa-sandhi-bandhaḥ syāt tat saundaryam itīryate || [ra.su. 1.286] iti |

kīdṛśo hariḥ ? abhitaḥ sarvataḥ bāhyair avayavaiḥ antaś cetasā ubhayataḥ pratyaṅgam aṅgam aṅgaṁ prati svacchandam, yathā syād evaṁ vraja-sundarībhir āliṅgitaḥ | ka iva ? mūrtimān śarīrī śṛṅgāra iva śṛṅgāra-rasa iva | tathā ca śṛṅgāra-rasasya śyāmatvāt śrī-kṛṣṇa-sādṛśyam | tad uktaṁ bharatena—śyāmo bhavati śṛṅgāraḥ sito hāsaḥ prakīrtitaḥ [nā.śā. 6.42] iti | yathā mugdho manoharaḥ śṛṅgāro raso madhau vasante krīḍati sarvatra vilasati | kiṁ kurvan ? anurañjanena yūnoḥ parasparānurāga-jananena viśveṣāṁ prāṇinām ānandaṁ janayan | punaḥ kiṁ kurvan? aṅgaiḥ śṛṅgāra-rasasyāṅga-bhūtaiḥ kaṭākṣādibhiḥ sañcāribhiś ca anaṅgotsavam upanayan, na kevalam etaiḥ vibhāvair apīty āha—indīvarety ādi | indīvara-śreṇībhiḥ nīlotpala-paṅktibhiḥ śyāmalaiḥ gāḍhāndhakāraḥ nīla-nicola-tamāla-vanādibhiḥ syād evaṁ mṛdu-śayyādibhiḥ | atra hetu-garbha-viśeṣaṇam āha—svacchandam ity ādi | svacchandaṁ yathā komalaiḥ vraja-sundarībhiḥ | aṅgam aṅgaṁ prati āliṅgitaḥ āśritaḥ | śṛṅgāra-rasasyāṅgānāṁ vibhāvādīnāṁ madhye kayācit tāmbūla-srak-candanādy-uddīpana-vibhāva-rūpam | kayācit smita-kaṭākṣādy-anubhāva-rūpam, kayācic ca śaṅkāsūyādi-sañcāri-bhāva-rūpam, kayācic ca romāñca-svedādi-sāttvika-bhāva-rūpam, śṛṅgāra-rasasyāṅgam āśritam iti bhāvaḥ | vibhāvādīnām aṅgatvaṁ prati tu bharataḥ—

vibhāvair anubhāvaiś ca bhāvaḥ sañcāri-sāttvikaiḥ |

janito bodhitaḥ sphīto vṛddhaḥ śṛṅgāra iṣyate ||[[28]](#footnote-29) iti |

vibhāvasya sāmānya-lakṣaṇaṁ tu rasa-ratna-dīpikāyāṁ—

bhakti-yog2i viśeṣeṇa ye rasān vai manoharān |

te vibhāvās tu kathyante nāṭya-śāstra-viśāradaiḥ || [ra.ra.dī. 3.1]

tatra śṛṅgāra-vibhāvā bharatenoktam |

ṛtu-mālyālaṅkāraiḥ priya-jana-gāndharva-kāvya-sevābhiḥ |

upavana-gamana-vihāraiḥ śṛṅgāra-rasaḥ samudbhavati || [nā.śā. 6.47]

anubhāva-sāmānya-lakṣaṇaṁ—

kriynte vai rasāḥ samyak lokānubhava-gocarāḥ |

te’nubhāvās tu kathyante nāṭya-śāstra-viśāradaiḥ || [ra.ra.dī. 3.10]

tatra śṛṅgārānubhāvāḥ—

nayana-vadana-prasādaiḥ smita-madhura-vaco-dhṛti-pramodaiś ca |

madhuraiś cāṅga-vihārais tasyābhinayaḥ prayoktavyaḥ || [nā.śā. 6.48]

vyabhicāri-sāmānya-lakṣaṇaṁ daśa-rūpake—

viśeṣād abhimukhyena caranto vyabhicāriṇaḥ |

sthāyiny unmagna-nirmagnāḥ kallolā iva vāridhau || [da.rū. 4.7]

tatra śṛṅgāra-vyabhicāriṇaḥ śṛṅgāra-tilake—

śaṅkāsūyā bhayaṁ glānir vyādhiś cintā smṛtir dhṛtiḥ |

autsukyaṁ vismayo harṣo vrīḍonmādo madas tathā ||

viṣādo jaḍatā nidrāvahitthaṁ cāpalaṁ smṛtiḥ |

iti bhāvāḥ prayoktavyāḥ śṛṅgāre vyabhicāriṇaḥ || [śṛ.ti. 1.28-29] iti |

sāttvika-bhāvāḥ śṛṅgāra-tilake—

stambhaḥ svedo’tha romāñcaḥ svara-bhaṅgo’tha vepathuḥ |

vaivarṇyam aśru pralaya ity aṣṭau sāttvikāḥ smṛtāḥ || [śṛ.ti. 1.15] iti |

eteṣām avāntara-lakṣaṇāni grantha-gaurava-bhayān na likhyante | atra sakala-kalābhijñasyāpi vraja-sundarībhiḥ saha tat-tad-anusāreṇa krīḍataḥ kṛṣṇasya na dakṣatva-hāniḥ, tāsāṁ tathaivānurañjanāt | ata eva viśveṣām anurañjanenety anena viśvānurañjakatvaṁ kṛṣṇasyoktam | tena ca tāsu sādhāraṇa-prema-kathanena tasyā evotkarṣaḥ kathita iti bhāvaḥ |

athavā, he sakhi ! tavānurañjanena prīty-utpādanena viśveṣāṁ sarveṣāṁ sakhī-janānāṁ naḥ ānandaṁ janayan krīḍatīty arthaḥ | strī-saṁyogenāsminn asūyā na kartavyeti | tābhiḥ svātantryeṇāliṅgitatvāt | tasya tu tavāliṅgane prītir iti bhāvaḥ | anyat samānam |

śṛṅgāraḥ surate nāṭya-rase ca gaja-maṇḍane iti viśvaḥ | viśvaṁ sarvaṁ bhavaś cāpi iti ca | indīvaraṁ tu nīle’smin ity amaraḥ | kāla-śyāmala-mecakāḥ iti ca | mūrtiḥ kāṭhinya-kāyayoḥ ici ca |

puṁsaḥ striyāḥ puṁsi sambhogaṁ prati yā spṛhā |

sā śṛṅgāra iti prokto rati-krīḍādi-kāraṇam || iti |[[29]](#footnote-30)

tathā ca vraja-sundarībhir abhitaḥ pratyaṅgam āliṅgita ity anenābhitaḥ sarvato yad aṅgaṁ yā āliṅgitavatī tad aṅgaṁ mādhuryātirekāt sā tyaktuṁ samarthā na babhūveti bhāvaḥ | uktaṁ ca sākṣān manmatha-manmathaḥ [bhā.pu. 10.32.2], kācit karāmbujaṁ śaurer jagṛhe’ñjalinā mudā [bhā.pu. 10.32.4] ity ādi | svacchandam iti ca yatheṣṭa-vilāsāspadatvaṁ tasya kathitam ||48|| (12)

—o)0(o—

idānīṁ sargasyānte kavir āśiṣaṁ prayuṅkte—

rāsollāsa-bhareṇa vibhrama-bhṛtām ābhīra-vāma-bhruvām

abhyarṇaṁ parirabhya nirbharam uraḥ premāndhayā rādhayā |

sādhu tvad-vadanaṁ sudhā-mayam iti vyāhṛtya gīta-stuti-

vyājād udbhaṭa-cumbitaḥ smita[[30]](#footnote-31)-manohāri hariḥ pātu vaḥ ||49||

hariḥ śrī-kṛṣṇaḥ vo yuṣmān pātu rakṣatu | kimbhūto hariḥ ? smitena manda-hasitenaivānya-nārīṇāṁ mano hartuṁ śīlam asya sa tathā | punaḥ kimbhūtaḥ ? rādhayā udbhaṭaṁ prakaṭam eva yathā syāt tathā cumbitaḥ | kiṁ kṛtvā ? ābhīra-vāma-bhruvāṁ gopa-subhruvām abhyarṇe samīpe uro vakṣaḥ nirbharaṁ gāḍhaṁ yathā bhavaty evaṁ parirabhyāliṅgya | kiṁ-lakṣaṇānāṁ gopāṅganānām ? rāse rāsa-krīḍāyām ullāsa-bhareṇa harṣātiśayena vibhrama-bhṛtāṁ vilāsavatīnāṁ vibhrama-bhṛt na paśyatīti |

nanu bhavatu tāsu vibhramaḥ | pratyakṣaṁ yuvati-gaṇaṁ paśyantyā tayā kathaṁ cumbitaḥ ? tatrāha—premāndhayā premṇā harṣātiśayenāndhayā | śrī-kṛṣṇaṁ vinānyatra paśyatīti tayā | lajjā-janakasya dvitīyasyādarśanād eva nirbharam āliṅgya cumbanaṁ kṛtavatīti bhāvaḥ | tatrāpi na kevalaṁ grāmyatayā kṛtavatī, kintu sa-cāturyam ity āha—tvad-vadanaṁ tvan-mukhaṁ sudhā-mayam amṛta-mayaṁ sādhu śobhanam iti vyāhṛtya uktvā gīta-stuti-vyājād gāna-praśaṁsā-cchalena | yad gītam amṛta-mayaṁ tat tvad-vadanaṁ sudhā-nidhānam iti sādhu yuktam etad iti cāturīm āracayya cumbanaṁ kṛtavatīti bhāvaḥ ||49|| (13)

|| iti śrī-gīta-govinde sāmoda-dāmodaro nāma prathamaḥ sargaḥ ||

(2)

### dvitīyaḥ sargaḥ

## akleśa-keśavaḥ

pūrva-sarge’bhilāṣa-cintā-rūpāṁ daśāṁ ca nirūpyedānīṁ smaraṇa-rūpāṁ daśāṁ varṇayati | tal-lakṣaṇaṁ varṇyate’gre [7.2, 8.1] | tat-tad-vacanaiḥ sakhyā preritā rādhā samakṣam anyābhiḥ saha vartamānaṁ kṛṣṇaṁ draṣṭum asahamānā kvacit kuñjāntare gatvā sakhīm āha | tad eva darśayati—

viharati vane rādhā sādhāraṇa-praṇaye harau

vigalita-nijotkarṣād īrṣyā-vaśena gatā'nyataḥ |

kvacid api latā-kuñje guñjan-madhu-vrata-maṇḍalī

mukhara-śikhare līna dīnāpy uvāca rahaḥ sakhīm ||1||

śrī-rādhā sakhīṁ raho’pi gopyam api vakṣyamāṇam uvāca uktavatī | kīdṛśī sā ? īrṣyā-vaśenāsahiṣṇutayā anyataḥ anyatra gatā | īrṣyāyāṁ hetum āha—vigalitety ādi | vigalito gato nijaḥ svīya utkarṣo’ham evāsyātipraṇayinīty evaṁ-rūpaḥ, tasmāt | anya-strībhyo nijātrekāpagamād ity arthaḥ | kva sati ? harau kṛṣṇe vane viharati sati | kīdṛśe harau ? sādhāraṇo rādhāyām anya-gopāṅganā-samānaḥ praṇayaḥ premā yasya tādṛśe | asādhāraṇa-praṇaye iti vā atulita-premavatīty arthaḥ | ato dīnā duḥkhitā | punaḥ kīdṛśī ? kvacid api latā-kuñje latābhir atiniviḍe kuñje līnādṛśyatayaiva sthitā | kīdṛśe kuñje ? guñjataḥ śabdāyamānā ye madhuvratā bhramarāḥ, teṣāṁ maṇḍalī paṅktiḥ, tayā mukharaṁ vācālaṁ śikharam agrabhāgo yasya tādṛśe | atra kuñjenaiva latācchādita-gṛha-prāptau latā-padam atiniviḍatva-sūcanāya | praṇayaḥ premṇi viśrambhe iti viśvaḥ | īrṣyām āhuḥ samāneṣu māna-dānād amarṣaṇam | tathā ca bhramarāṇāṁ śabdenādhika-bhāvodrekaḥ kathita iti bhāvaḥ | īrṣyā-vaśenety anena vyabhicāri-bhāvānāṁ praveśaḥ kathitaḥ ||1|| (14)

—o)0(o—

kim uvācety ata āha—

**|| prabandhaḥ 5 ||**

*gurjarī-rāgeṇa yati-tālena gīyate |*

sañcarad-adhara-sudhā-madhura-

dhvani-mukharita-mohana-vaṁśam |

calita-dṛg-añcala-cañcala-mauli-

kapola-vilola-vataṁsam ||2||

rāse harim iha vihita-vilāsaṁ

smarati mano mama kṛta-parihāsam || [dhru]

gītasyāsya gurjarī rāgaḥ, tālas tu pratimaṇṭhakaḥ | rāga-lakṣaṇaṁ prāk-kathitaṁ (gīta 2.1) | tāla-lakṣaṇaṁ tu—

tāraś cāpy aparaś caiva vicāraḥ kandu-saṁjñakaḥ |

catvāraḥ kathitā hy ete pratimaṇṭhā vicakṣaṇaiḥ ||

virāmānta-druta-dvandvaṁ guruś caikas tataḥ param |

suraṅga-tālaḥ gātavyas tālas tu pratimaṇṭhakaḥ ||

gurur eko bhaved yatra sannipātaḥ sa kathyate |

apara-pratimaṇṭo’sau vidvadbhis tena gīyate ||

laghu-dvayaṁ virāmāntaṁ tāle kanduka-saṁjñake |

vicāro gīyate tena vilambaś cāllaśo bhavet ||

drutam ekaṁ bhaved yatra sa tālo khaṇḍa-saṁjñitaḥ |

druta-trayeṇa gātavyaḥ kundaś ca pratimaṇṭhakaḥ ||

suraṅgaḥ sannipātaḥ kandukaḥ khaṇḍa iti pratimaṇṭhaś caturvidhaḥ | śrī-rādhāyāḥ suṣṭhu-raṅga-varṇanāṁ suraṅgo’yaṁ pratimaṇṭhakaḥ | apare’grima-prabandheṣu jñeyāḥ |

gītārthas tu—he sakhi ! mama mano hariṁ citta-vṛtti-coraṁ smarati smṛti-gocaraṁ karoti, pūrvānubhūta-viṣayatvāt | kīdṛśaṁ ? iha vane rāsa-krīḍāyāṁ vihita-vilāsaṁ vihitaḥ kṛto vilāsa mayā saha krīḍā yena tādṛśam | punaḥ kīdṛśaṁ ? kṛtaḥ parihāso narma-kelir yena sa tathā tam | athavā, anya-gopāṅganānāṁ kṛta-parihāsaṁ yathā syāt tathā mayā saha vihito vividha-vibhramo yena tādṛśaṁ hariṁ citta-coram iha latā-kuñje līnāyā api mama manaḥ smarati | athavā, vihitaḥ kṛto mama vilāso vibhramo yenātirasāvahānurāgeṇa mattaḥ kāritaḥ ity arthaḥ | tad uktaṁ ca—

adhīnasyāpi sevāyāṁ kāntasyānabhinandanam |

vibhramo vāmatodrekāt syād ity ākhyāti kaścana || [u.nī. 11.42]

tad yathā—

tvaṁ govinda mayāsi kiṁ nu kavarī-bandhārtham abhyarthitaḥ

kleśenālam abaddha eva cikura-stomo mudaṁ dogdhi me |

vaktrasyāpi na mārjanaṁ kuru ghanaṁ gharmāmbu me rocate

naivottaṁsaya mālatīr mama śiraḥ khedaṁ bhareṇāpsyati || [u.nī. 11.43] ity ujjvale |

strīṇāṁ vilāsa-bibboka-vibhramā lalitaṁ tathā |

helā līlety amī hāvāḥ[[31]](#footnote-32) kriyāḥ śṛṅgāra-bhāvajāḥ || ity amaraḥ |

tathā ca smaratīty anenāṣṭa-vidha-sambhogecchaiva dhvanyante | yatas tasyāṣṭa-vidhasya smaraṇam eva sādhanam | yathā—

smaraṇaṁ kīrtanaṁ keliḥ prekṣaṇaṁ guhya-bhāṣaṇam |

saṅkalpo’dhyavasāyaś ca kriyā-nivṛttir eva ca ||

etan maithunam aṣṭāṅgaṁ pravadanti manīṣiṇaḥ |

viparītaṁ brahmacaryam etad evāṣṭa-lakṣaṇam || [vai.mā.[[32]](#footnote-33) 12.144-5] iti |

tatra keliḥ mānasī krīḍā | didṛkṣayā prakarṣeṇa īkṣaṇaṁ prekṣaṇam | kathaṁ miliṣyatīti vicāraḥ saṅkalpaḥ | adhyavasāyo milana-niścayaḥ | surata-sukha-prāptiḥ kriyā-nivṛttiḥ |

kecit tu iha rāse iti vyākurvanti, tat tu na samīcīnaṁ, anupapatti-grastatvāt, iha-padārthasya pratyakṣe śaktatvāt | tad uktaṁ bhaṭṭaiḥ—idamaḥ pratyakṣa-gatam iti | tasmān na cātra rāsaḥ pratyakṣas tasyātītatvāt rādhāyāś ca latā-kuñje līnatvāt, na tad vinā rāsasya sambhava iti | etac ca dhruva-padam |

uttamā-madhyeyaṁ nāyikā | tal-lakṣaṇaṁ—

doṣānurūpa-kopā yānunītā ca prasīdati |

rajyate ca bhṛśaṁ nāthe guṇa-hāryottameti sā ||

kānte kiṁ kupitāsi ? kaḥ para-jane prāṇeśa kopo bhavet ?

ko’yaṁ subhru paras tvam eva dayite ? dāso’smi kas te paraḥ ? |

ity uktvā praṇataḥ priyaḥ kṣiti-talād utthāpya sānandayā

netrāmbhaḥ-kaṇikāṅkite stana-taṭe tanvyā samāropitaḥ || iti śṛṅgāra-tilake (89) |

yathā vā—

kartuṁ śarma kṣaṇikam api me sādhyam ujjhaty aśeṣaṁ

cittotsaṅge na bhajati mayā datta-khedāpy asūyām |

śrutvā cāntarvidalati mṛṣāpy ārti-vārtā-lavaṁ me

rādhā mūrdhany akhila-sudṛśāṁ rājate sad-guṇena || [u.nī. 5.98] iti |

kiṁ ca,

samāna-lajjā-madanā prodyat-tāruṇya-śālinī |

kiñcit-pragalbha-vacanā mohānta-surata-kṣamā |

madhyā syāt komalā kvāpi māne kutrāpi karkaśā || [u.nī. 5.27]

atha padyāni—kīdṛśaṁ hariṁ ? sañcaratā tāna-pratāna-krameṇa sphuratā adhareṇa oṣṭhena sudhā-madhura-dhvani-mukharito vādito mohana-vaṁśaḥ para-moha-kārī veṇur yena tādṛśam | athavā, sañcarantyā saṅkramamāṇayā adhara-sudhayā madhura-dhvanir yatra, tad yathā syāt tathā mukharito mohanākhyo veṇur yena tādṛśam | sañcarad-adhara-sudhā-madhura-dhvanīti kriyā-viśeṣaṇaṁ, kriyāvyava-viśeṣaṇānāṁ klībatvam eka-vacanāntatvaṁ vācyam iti | kā stry aṅga te kala-padāmṛta-veṇu-gīta-sammohitārya-caritān na calet [bhā.pu. 10.29.40] iti vā | yathā vā—

satyaṁ śṛṇomi sakhi nitya-nava-priyo’sau

gopas tathāpi hṛdayaṁ madano dunoti |

yuktyā kathañcana samaṁ gamite’pi tasmin

māṁ tasya kāla-muralī kavalīkaroti || [padyā. 233]

iti tad-vaṁśa-rava-mohitaṁ mama manaḥ sāmprataṁ kṛtāparādham api taṁ smaratīti bhāvaḥ | punaḥ kīdṛśaṁ ? calitaḥ kenāpi bhāva-viśeṣeṇa mat-sammānanāya ghūrṇito dṛg-añcalo’pāṅgo yatra, evaṁ yathā syāt tathā cañcalau vataṁsau karṇābharaṇe ca yasya tādṛśam | anena śiraḥ-kampa-doṣaṁ vinaiva śekhara-kuṇḍala-cālanena vādaka-vaicitrī kathitā | tathā cādhara-sudhā-padopādānena tad-ānanasya candrād apy ānanda-karatvaṁ dyotitam |

puṁsy uttaṁsāvataṁsau dvau karṇa-pūre’pi śekhare iti | vataṁsaḥ avataṁsaḥ | vaṣṭi bhāgurir al-lopam iti avasyākāra-lopaḥ ||1|| (2)

nanu vyāsaṅgādinā sa vismaryatām ity ata āha—

candraka-cāru-mayūra-śikhaṇḍaka-maṇḍala-valayita-keśam |

pracura-purandara-dhanur-anurañjita-medura-mudira-suveśam ||3||

candrakeṇa vicitra-varṇa-cihnitenāgra-bhāgena cārūṇāṁ manoharāṇāṁ mayūra-śikhaṇḍakānāṁ mayūra-picchānāṁ maṇḍalena samūhena valayitā veṣṭitāḥ keśā yena tādṛśam | tathā cātra mayūrādi-darśanenāpi tasyaiva smaraṇaṁ bhavatīti dhvanitam | punaḥ kīdṛśaṁ ? pracurair bahulaiḥ purandara-dhanurbhir anurañjitaḥ citrito yo meduraḥ sāndra-snigdho mudiro meghas tadvat śobhano veśa ākṛtir yasya tādṛśam | atra nānā-maṇi-khacita-hāra-mukuṭa-keyūrādīnām indra-dhanurbhir sāmyaṁ, śrī-kṛṣṇasya ca megha-sāmyaṁ bodhyam | iyaṁ cābhūtopamā pracura-purandara-dhanurbhir anurañjanasyāprasiddheḥ | samau candraka-mecakau ity amaraḥ | śikhaṇḍas tu piccha-barhe napuṁsake ity amaraḥ | veṣṭitaṁ syād valayitam ity api | mudiraḥ kāmuke’mbude iti viśvaḥ | mudiro jaladaḥ prokto mudiro harṣa-sammataḥ ity anekārthaḥ | veśo veśyā-gṛhe prokto nepathye gṛha-mātrake ity api ||3|| (2)

gopa-kadamba-nitambavatī-mukha-cumbana-lambhita-lobham |

bandhujīva-madhurādhara-pallavam ullasita-smita-śobham ||4||

gopetyādi | gopa-kadambasyābhīra-samūhasya yā nitambavatyaḥ praśasta-nitamba-śālinyaḥ striyas tāsāṁ cumbane lambhitaḥ prāpito lobho yena tam | athavā, gopa-kadamba-nitambavatīnāṁ madhye mama mukha-cumbane lambhitaḥ lobho yasya tam iti vā | tasya tu praṇayo mayy eva svābhāvikas tābhir balātkārita iti bhāvaḥ | punaḥ kīdṛśaṁ ? bandhujīva-puṣpavat madhuro manoharo’dhara-pallavo yasya tam | athavā, bandhuṁ jīvayati iti bandhujīvaḥ priya-janasya jīvanam amṛta-nidhānatvāt, sa cāsau madhuro’dhara-pallavo yasya tam | madhura-padena sa-rasatā, pallava-padena sukumāra-taruṇatā ca kathitā | ullasitena vikasitena smitena śobhā yasya tam | anena indīvare bandhūkodbhavaḥ, tatra kundodaya upamīyate | tathā ca bandūkādibhiḥ sa eva smāryata iti bhāvaḥ | raktakas tu bandhūko bandhujīvakaḥ ity amaraḥ | saraso’pi madhuraḥ prokto madhuro’tha manoharaḥ ity anekārthaḥ ||4|| (3)

vipula-pulaka-bhuja-pallava-valayita-ballava-yuvati-sahasram |

kara-caraṇorasi maṇi-gaṇa-bhūṣaṇa-kiraṇa-vibhinna-tamisram ||5||

vipuleti | vipulo vistīrṇaḥ pulako romāñcaḥ yatra tādṛśābhyāṁ bhuja-pallavābhyāṁ pallavavat komalābhyāṁ bāhubhyāṁ valayitaṁ veṣṭitaṁ vallava-yuvatīnām ābhīra-kāntānāṁ sahasraṁ yena tādṛśam | atra valayitam ity anenāpi avajñayā tāsāṁ veṣṭana-mātraṁ, sarahasyāliṅganādikaṁ tasya tu mayy eveti dhvanitam | punaḥ kīdṛśaṁ ? karayoś caraṇorasi ca yāni maṇi-mayāni bhūṣaṇāni alaṅkaraṇāni, teṣāṁ kiraṇair vibhinnaṁ nāśitaṁ tamisraṁ tamo yena tam | andhakāro’striyāṁ dhvāntaṁ tamisraṁ timiraṁ tamaḥ ity amaraḥ |

athavā vipulaḥ pulako yāsāṁ tās tāś ca bhuja-pallavena valayitā veṣṭitāś ca, evaṁ-bhūtā yā vallava-yuvatayas tābhiḥ saha sama-kālam eva sravatīti sahasram iti | evaṁ-vidhaṁ kā yuvatī na smaratīti bhāvaḥ | kara-caraṇorasi maṇi-gaṇa-bhūṣaṇa-kiraṇa-vibhinnaṁ taṁ viśeṣeṇa vibhid bhedo yebhyas te vibhidaḥ sapatna-rūpā śatravo natā yasmāt taṁ tad-bhūṣaṇair bhūṣitāṁ māṁ dṛṣṭvā sapatnīnāṁ parābhavo’bhavad ity arthaḥ | usram iti pāṭhāntareṇa usra-śabdaḥ kiraṇa-vācī | tataḥ usraṁ prakāśamānam ity arthaḥ | kecid eva vyākurvanti ||5|| (4)

jalada-paṭala-valad[[33]](#footnote-34)-indu-vinindaka-candana-tilaka-lalāṭam |

pīna-payodhara-parisara-mardana-nirdaya-hṛdaya-kapāṭam ||6||

jalada-paṭaleti | punaḥ kīdṛśaṁ ? jalada-paṭale sajala-megha-samūhe valataḥ sambhajamānasya indoś candrasya vinindakas tucchobhātiśātyī candana-tilako lalāṭe yasya tam | kvacit jalada-paṭala-calad-indu-vinindaka-candana-bindu-lalāṭam iti pāṭhaḥ | tadā jalada-paṭale calan sañcaran ya induś candras tasya viśeṣeṇa nindakas tiraskārakaś candana-bindur maṇḍalākṛti tilakaṁ yatra tādṛśaṁ lalātaṁ yasya tam ||6||

maṇi-maya-makara-manohara-kuṇḍala-maṇḍita-gaṇḍam udāram |

pīta-vasanam anugata-muni-manuja-surāsura-vara-parivāram ||7||

maṇi-mayety ādi | maṇi-maya-makara-manohare kuṇḍale maṇḍite yābhyāṁ tādṛśau kapolau yasya tam | tad uktaṁ—bhūṣaṇa-bhūṣaṇāṅgaṁ [bhā.pu. 3.2.12] iti | kiṁ ca, vibhūṣaṇaṁ vibhūṣyaṁ syād yena tad rūpam ucyate [bha.ra.si. 2.1.338] iti | rūpaṁ lāvaṇyaṁ kathitaṁ—

muktāphaleṣu chāyāyās taralatvam ivāntarā |

pratibhāti yad aṅgeṣu lāvaṇyaṁ tad ihocyate || [u.nī. 10.28] iti |

tad yathā—

śṛṇu sakhi tava karṇe varṇayāmy atra nīcair

viracaya mukha-candraṁ mā vṛthārād vivarṇam |

iyam urasi murārer asti nānyā mṛgākṣī

marakata-mukurābhe bimbitāsi tvam eva || [u.nī. 10.30] ity ujjvale |

ata eva udāraṁ sundaram ity arthaḥ | tathā ca etādṛśaṁ sundara-varaṁ kathaṁ na smarāmīti bhāvaḥ ? | audāryaṁ vinayaṁ prāhuḥ sarvāvasthā-gataṁ budhāḥ [u.nī. 11.23] iti vinaya-guṇa-yuktaṁ vā |

athavā, maṇi-maya-makara-manohara-kuṇḍalābhyāṁ maṇḍitau alaṅkṛtau mama kapolau yena tam, ata eva udāram audārya-guṇa-yuktam | rahasi mamābhilaṣitaṁ sarvaṁ tat-kṣaṇam eva pūritavān iti sa kathaṁ na smaryata iti dhvanitam |

punaḥ kīdṛśaṁ ? pītaṁ vasanaṁ vastraṁ yasya tādṛśam | punaḥ kīdṛśaṁ ? anugatā āśritā ye muni-varādyā sura-varādyās tās ta eva parivārāḥ parijanā yasya tam |

athavā, anugatānām āśritānāṁ muni-varādyāsura-varāstānāṁ parivāraḥ prakarṣo yasmāt tam | parivāraḥ parikare parikleśa-prakarṣayoḥ iti viśvaḥ[[34]](#footnote-35) | dvandvānte vara-padasya muny-ādi-padaiḥ pratyekam abhisambandhaḥ | tathā ca tair api adhigata-sva-svābhimata-phalaiḥ satataṁ sevyata iti tasyaudāryaṁ khyātam eveti bhāvaḥ | tatra muni-varāḥ śuka-nāradādayaḥ, manuja-varāḥ parīkṣid-ādayaḥ, sura-varā brahma-rudrādayaḥ, asura-varāḥ prahlādādayaḥ |

athavā, anugatā ye muni-manuja-surāsurās tebhyo’pi varaḥ śreṣṭho gopa-lakṣaṇo gopī-lakṣaṇo vā parivāro yasya tam |

athavā, anugataḥ anusṛtaḥ mādhurya-bhareṇākarṣaṇāt muny-ādīnāṁ vara-parivāraḥ śreṣṭha-parigraho yena tam | uktaṁ ca—ārundhānam arundhatī-hṛdayam apy ārdra-smitārdra-śriyā [kṛ.ka. 87] iti | kā stryas tad-durāpāḥ [bhā.pu. 10.47.15] iti ca | anugato muny-ādīnāṁ parigraho yasmāt tam iti vā |

dānam abhyupapattiś ca tathā ca priya-bhāṣaṇam |

svajane ca pare vāpi tad audāryaṁ prakīrtitam || [nā.śā. 22.40]

iti nāyakaudārya-lakṣaṇam ||7|| (6)

viśada-kadamba-tale militaṁ kali-kaluṣa-bhayaṁ śamayantam |

mām api kim api tarala-taraṅgad-anaṅga-dṛśā manasā ramayantam ||

viśadeti | punaḥ kīdṛśaṁ ? viśadasya nirmalasya kadambasya tale mūle militaṁ saṁlagnaṁ, mat-saṅketita-kadamba-tale mad-apekṣayā agrata eva gatvā kācin māṁ mā paśyatv iti mayā saha narmārthaṁ vā nilīya sthitam | punaḥ kīdṛśaṁ ? kaliḥ pralaya-kalahas tasmād yat kaluṣaṁ citte kaśmalaṁ, “ahaṁ saṅkete samāgatā, ayaṁ nāgataḥ, prāyaśo’nya-nārī-sakto bhaviṣyatīti | ataḥ paraṁ yady āyāsyati tadā mayā na sambhāṣaṇīyaḥ” ity evaṁ-rūpam | “ekākinī katham atra tiṣṭhāmi ?” iti ca bhayam | athavā, yan-mānād yad bhayaṁ, etad-dvayaṁ kadamba-mūlāt upetya cāṭūktibhiḥ śamayantam |

punaḥ kīdṛśaṁ ? kim apy anirvacanīyaṁ yathā syāt evaṁ taraṅgad taraṅga ivācarad vāraṁ vāram udgacchan anaṅgaḥ kāmo yatra etādṛk yādṛktayā dṛśā dṛṣṭyā manasā ca mām api ramayantam | yad vā, mat-sannidhau viśvasmin taraṅgad-anaṅgam eva paśyatīti taraṅgad-anaṅga-dṛk tādṛśena manasā mām api tasya kadācil lokottara-praṇayasya pātram āsam iti dhvanitam | evaṁ-bhūtaṁ kṛṣṇaṁ me manaḥ smaratīti bhāvaḥ | kaliḥ syāt kalahe śūre kalir antya-yuge yudhi iti viśvaḥ | kaluṣaṁ tv āvilainasoḥ ||8||

śrī-jayadeva-bhaṇitam atisundara-mohana-madhuripu-rūpam |

hari-caraṇa-smaraṇaṁ prati samprati puṇyavatām anurūpam ||9||

śrī-jayadeveti | śrī-jayadeva-kaver idaṁ bhaṇitaṁ puṇyavatāṁ śrī-kṛṣṇa-caraṇa-smaraṇa-janaka-puṇya-viśiṣṭānāṁ hari-caraṇa-smaraṇaṁ prati śrī-rādhā-kathita-rāsa-krīḍādy-ācaraṇaṁ tasya smaraṇaṁ prati idānīm api anurūpaṁ yogyaṁ tādṛśa-bhāva-viśeṣeṇāsvādanīyam iti bhāvaḥ | kīdṛśaṁ ? atisundaraṁ mohanaṁ gopa-vadhū-moha-kāri madhuripoḥ kṛṣṇasya rūpaṁ varṇanīyatvena yatra tādṛśam ||9|| (8)

|| iti śrī-ratna-kaṇṭhikā nāma pañcamaḥ prabandhaḥ ||

\* \* \* \* \*

nanu kṛṣṇas tvāṁ vinānya-gopībhiḥ saha viharati | tvaṁ kim iti taṁ smarasi ? ity ata āha—

gaṇayati guṇa-grāmaṁ bhrāmaṁ[[35]](#footnote-36) bhrāmād api nehate

vahati ca paritoṣaṁ doṣaṁ vimuñcati dūrataḥ |

yuvatiṣu valat-tṛṣṇe kṛṣṇe viharati[[36]](#footnote-37) māṁ vinā

punar api mano vāmaṁ kāmaṁ karoti karomi kim ||10||

mama manaḥ kṛṣṇe punar api kāmam abhilāṣaṁ karoti, tat kiṁ karomi ? kīdṛśe kṛṣṇe ? yuvatiṣu bahvīṣu gopa-vadhūṣu valantī vardhamānā tṛṣṇā yasya tādṛśe | ata eva māṁ vinā vihāriṇi vāraṁ vāraṁ viharaṇa-śīle | kīdṛśaṁ manaḥ ? vāmaṁ pratikūlam | vāmatve hetv-antaram apy āha—gaṇayatīty ādi | tasya guṇānāṁ saundaryādīnāṁ grāmaṁ samūhaṁ gaṇayati parisaṅkhyāti, bhāmaṁ krodhaṁ bhrāmād api nehate necchati | doṣaṁ mad-vidha-praṇayiny-avadhīraṇādikaṁ dūrato vimuñcati | tatra hetum āha—paritoṣaṁ santoṣaṁ vahati |

atra vibhāvanā-viśeṣoktī alaṅkārau | nijānusaraṇa-rūpānurāga-hetuṁ vināpy anurāga-prakāśāt | anyāṅganāsakti-rūpa-vaiguṇyākathanāc ca | tathā kāvya-prakāśa-vyākhyeya-kārikā—

kriyāyāḥ pratiṣedhe’pi phala-vyaktir vibhāvanā |

viśeṣoktir akhaṇḍeṣu kāraṇeṣu phalāvacaḥ ||

eṣā ca kāvya-prakāśa-kṛtā vyākhyāto—hetu-rūpa-kriyā-pratiṣedhe’pi phala-prakāśanaṁ vibhāvanā | militeṣv api kāraṇeṣu kāryasyākathanaṁ viśeṣoktiḥ iti ||

grāmaḥ svare saṁvasathe vṛnde śabdādi-pūrake iti viśvaḥ | bhāmaḥ krodha-ravau dīptau iti ca | vāmaṁ savye pratīpe ca iti | kāmaṁ smare’bhilāṣe ca ity api ||10|| (15)

—o)0(o—

athotakaṇṭhitā rasamayī śrī-rādhā sakhīṁ sva-manorathān āha—

|| prabandhaḥ 6 ||

*mālava-gauḍa-rāgena ekatālī-tālena ca gīyate |[[37]](#footnote-38)*

nibhṛta-nikuñja-gṛhaṁ gatayā

niśi rahasi nilīya vasantam |

cakīta-vilokita-sakala-diśā

rati-rabhasa-bhareṇa hasantam ||11||

sakhi he ! keśī-mathanam udāram

ramaya mayā saha madana-manoratha-

bhāvitayā sa-vikāram || dhru. ||

gītasyāsya mālava-gauḍa-rāgaḥ | [bhairava-rāgeṇeti kaumbha-sampradāyaḥ] ekatālī-tālaḥ | rāga-lakṣaṇaṁ kathitaṁ prāk [gīta 1], tāla-lakṣaṇaṁ—

eka-tālī tridhā proktā gīta-śāstra-viśāradaiḥ |

rāma-candrikā tadvad vipulety atha lakṣaṇam ||

drutam ekaṁ bhaved yatra tālo’yaṁ khaṇḍa-saṁjñitaḥ |

rāmānenaika-tālī tu kīrtyate gāyanottamaiḥ ||

guru-dvayaṁ bhaved yatra tālo lalita-saṁjñakaḥ |

candrikā caika-tālī syāt tena saubhāgya-dāyinī ||

kokila-priya-tāle vai drutaṁ trayam udāhṛtam |

vipulā caika-tālī syāt tena gītajña-sammatā ||

khaṇḍa-lalita-kokila-priyāḥ iti bhedās tatra jñeyāḥ ||

utkalikāyāś ca lakṣaṇaṁ—

uddāma-manmatha-mahājvara-vepamānāṁ

romāñca-kaṇṭakitam aṅgam udvahantīm |

saṁveda-vepathu-ghanotkalikā-kulāṅgīm

utkaṇṭhitāṁ vadati tāṁ bharataḥ kavīndraḥ || iti |

gītārthas tu—he sakhi ! mayā saha keśī-mathanaṁ śrī-kṛṣṇaṁ ramaya krīḍaya | kīdṛśyā mayā ? madanasya yo manoratha icchā tad-yukto bhāvo raty-ākhyāḥ sañjāto yasyās tādṛśyā | athavā, madana-manorathena | bhāvitayā prāptayā |

nanu ke veda mayā prārthane kṛte kadācin nāyātīty ata āha—udāram audārya-guṇa-yuktaṁ tvat-prārthitam avaśyaṁ dāsyaty eveti bhāvaḥ | athavā, madanaḥ śrī-kṛṣṇaḥ tat-kṣobhakatvāt, tasya yo manorathaḥ sambhogecchā tayaiva bhāvitayā |

nanu kathaṁ tasyecchā jñātavyety ata āha—sa-vikāram iti vikāro mānaso bhāvas tat-sahitam | evam anyonyānurāga-pūrvakatvena śṛṅgāra-rasa-poṣaṇam uktam | yathāha—

anurāgo’nuraktāyāṁ rasāvaha iti sthitiḥ |

abhāve tv anurāgasya rasābhāsaṁ jagur budhāḥ || iti |

tathā cātra mahā-bhāva-mayī uttamā nāyikā jñeyā | nāyakaś cottamaḥ, tad-guṇāḥ nirūpitāḥ prāk | sa-vikāram iti kriyā-viśeṣaṇaṁ vā, tadā vikāraḥ stana-prāntādi-prakaṭanaṁ tat-sahitaṁ, yathā syād evaṁ madana-manoratha-bhāvitayety anvayaḥ | tad uktaṁ rasika-sarvasve—

nābhī-mūla-kucodara-prakaṭana-vyājena yad yoṣitām |

sākāṅkṣaṁ muhur īkṣaṇaṁ skhalitatā nīvī-nibandhasya ca |

keśa-bhraṁśana-saṁyamau ca kamitur mitrādi-sandarśanaiḥ |

saubhāgyādi-guṇa-praśasti-kathanais tāsāṁ tu rāgekṣitam || iti |

atra sāmarthya-khyāpanāya keśi-mathana-padopādānaṁ, tat-prayojanaṁ ca niḥśaṅka-keli-pratipādanam | athavā, praśastāḥ keśā yasya sa keśī taṁ mathnātīti keśi-mathanas taṁ, sva-saundaryeṇāśeṣa-sundarīṇāṁ kṣobhakam ity arthaḥ | keśī cāsau mathanaś ca keśi-mathana iti vā, sva-saundaryeṇāśeṣa-nāgarīṇāṁ citta-kṣobhakam ity arthaḥ | uktaṁ ca, vīkṣālakāvṛta-mukhaṁ [bhā.pu. 10.29.39] ity-ādi |

athavā, kaṁ kāmam īśituṁ śīlam asyāsau keśī | supyajātau ṇinis tācchīlye, ajāty-arthe supi-dhātor ṇiniḥ syāt tācchīlye [pā. 3.2.78] iti | matha viloḍane nandi-grahi-pacādibhyaḥ [pā. 3.1.134] iti lyuḥ, matnātīti mathanaḥ | keśī cāsau mathanaś ceti kāmasyāpi kāmaṁ mama mānasa-kṣobhakaṁ cety arthaḥ | uktaṁ ca, sākṣān manmatha-manmathaḥ [bhā.pu. 10.32.2] iti |

athavā, keśinaṁ kāma-niyantāraṁ yogi-varṣam api sva-mādhuryeṇa kṣobhayatīti tathā-bhūtaṁ keśi-mathanaṁ kiṁ punaḥ rāgiṇam iti bhāvaḥ | mūrdhni matte jale kāye sukhe brahmaṇi mārute | kāme kāle suvarṇe ca ka-śabdaḥ ity anekārthaḥ | bhāvitety atra prathama-vyākhyāne tārakādibhya itac | dvitīya-pakṣe, bhāvitaṁ vāsite prāpte iti viśvaḥ | dhruva-padam ||

atha padāni | punaḥ kīdṛśyā mayā nibhṛtam ekāntaṁ yan nikuñja-rūpaṁ gṛhaṁ tatra gatayā | kīdṛśaṁ kṛṣṇaṁ ? niśi rātrau rahasi ekānte nilīya tirohitī-bhūya vasantam | evaṁ-bhūtaṁ māṁ rādhā mā paśytv iti kutukena mayā parihasituṁ saṅkucitam ātmānaṁ kṛtvāvasthitam iti bhāvaḥ | anyā kācin mā paśytv iti vā |

punaḥ kīdṛśyā ? cakītaṁ yathā syād evaṁ vilokitāḥ sakalā diśo yayā tādṛśyā, kutra kṛṣṇo nilīya tiṣṭhatīti kṛtvābhisarantīṁ māṁ mā kaścana paśyatv iti vā | cakitaṁ paśyantyeti bhāvaḥ | iyaṁ ca vibhrāntā dṛṣṭiḥ | tad uktaṁ saṅgīta-ratnākare—

yā tu kvacid aviśrāntam aviṣahyaṁ vilokane |

vistīrṇa-cañcalotphulla-tārā sā dṛṣṭir ucyate ||

vibhrāntā vibhrame vege sambhrame ca bhaved asau || iti |

kīdṛśaṁ kṛṣṇaṁ ? raty-anurāgeṇa, athavā ratau sambhoge yo rabhasa utsāhas tad-yukto yo rasaḥ śṛṅgārākhyas tena hasantam | krīḍāyāṁ kālāpekṣā-sahiṣṇutayātma-prakaṭanārthaṁ puraḥ-sthitam api mām iyaṁ na paśyatīti kṛtvā hasantam iti bhāvaḥ | nibhṛtaṁ raha ekāntam iti dharaṇiḥ | rabhaso vega utsāhaḥ ity amaraḥ ||11|| (1)

prathama-samāgama-lajjitayā

paṭu-cāṭu-śatair anukūlam |

mṛdu-madhura-smita-bhāṣitayā

śithilī-kṛta-jaghana-dukūlam ||12||

punaḥ kīdṛśyā mayā ? prathama-samāgamena lajjitayā vrīḍitayā, nityopabhukta-care’pi harau kenāpi rasa-viśeṣa-mādhuryeṇa nitya-nūtanatayā prathama-samāgamety uktam | yathā śrī-bhāgavate—

yadyapy asau pārśva-gato raho-gatas

tathāpi tasyāṅghri-yugaṁ navaṁ navam |

pade pade kā virameta tat-padāc

calāpi yac chrīr na jahāti karhicit || [bhā.pu. 1.11.34] iti |

tathā ca prathama-samāgame kāminyo lajjante, vāmatām āvahanti ca | yathāha bharataḥ—

śliṣṭaḥ kaṇṭhe kim iti na mayā mūḍhayā prāṇanāthaś

cumbaty asmin vadana-vidhutiḥ kiṁ kṛtā kiṁ na dṛṣṭaḥ |

noktaḥ kasmād iti nava-vadhū-ceṣṭitaṁ cintayantī

paścāt-tāpaṁ vahati taruṇī premṇi jāte rasajñā || [amaru 58] iti |

prathama-samāgamavat lajjitayeti vā yojanīyam | kīdṛśaṁ kṛṣṇaṁ ? paṭu nāyikā-prasādana-kṣamaṁ yac cāṭu-śataṁ priya-vacana-śataṁ tenānukūlaṁ vinayokti-śatair anunaya-param ity arthaḥ | tat kṣaṇam adhunety ādinā prakaṭayiṣyati, śṛṅgāra-śāstre ca tad yathā—

prathamam iha hi deyaṁ puṣpa-pūg-ādikaṁ syāt

mṛdu-madhura-vacobhir yojayet sannidhāne |

karatalam atha gātre bhrāmayec chaśvad asyāś

chūritam udara-pṛṣṭhe mandam āśliṣya dadyāt || [śṛṅgāra-viveka] iti |

evaṁ vā vailakṣyāpanodana-cāturyaṁ, tad uktaṁ—

mugdhām anunayaty eṣa mṛdūpāyena sāntvayan |

nātibhīti-karair bhāvair nibandheair bāla-bhīṣakaiḥ ||

tad yathā—

sarati sasasas tīrād eṣā bhramad bhramarāvalī

sumukhi vimukhī padme manye tavāsya pipāsayā |

iti nigadite kiñcid bhītyā vivartita-kandharā

vadana-kamale bālā bhartrā ciraṁ paricumbitā || iti śṛṅgāra-tilake [1.37] |

punaḥ kīdṛśyā mayā ? mṛdu komalaṁ mādhurya-guṇa-yuktaṁ mṛdv alpaṁ madhuraṁ rasavat vā smita-yuktaṁ ca bhāṣitaṁ yasyās tayā | tadīya-cāṭūktibhir apahata-lajjāyāḥ | kiṁ ca,

śrutaṁ rasa-viśeṣeṇa hy abhilāṣaṁ nayec chrutim |

yan nāyikā-mukha-gataṁ mārdavaṁ tad udīritam |

mādhuryaṁ ca bhaved yatra śabde’rthe cāsphuṭo rasaḥ || iti |

kīdṛśaṁ kṛṣṇaṁ ? śithilī-kṛtaṁ smitādinānukūlāṁ māṁ jñātvā ślathīkṛtaṁ jaghana-sthitaṁ dukūlaṁ paṭṭa-vastraṁ yena tādṛśam | aśeṣa-nāyaka-śiromaṇeḥ śrī-kṛṣṇasya darśanena dṛḍha-bandhāpi nīvī svayam eva skhaliṣyati, tato mekhalāvalambitaṁ jaghana-sthitam eva vāsas tenāpaharaṇīyam iti jaghana-dukūlam ity upāttam | tad uktaṁ rati-rahasye—

oṣṭhāgraṁ sphuratīkṣaṇe vicalataḥ kūpodare matsyavat

dhammillaḥ kusumākulo vigalati prāpnoti bandhaṁ punaḥ |

pracchannau vrajataḥ stanau prakaṭatāṁ śroṇī-taṭaṁ dṛśyate

nīvī ca skhalati sthitāpi sudṛḍhā kāmeṅgite yoṣitām || [sāmānya 26] iti |

yathā vā—

kānte talpam upāgate vigalitā nīvī svayaṁ bandhanād

vāso viślatha-mekhalā-guṇa-dhṛtaṁ kiṁcin nitambe sthitam |

etāvat sakhi vedmi sāmpratam ahaṁ tasyāṅga-saṅge punaḥ

ko'yaṁ kāsmi rataṁ nu vā katham iti svalpāpi me na smṛtiḥ || [amaru 101] iti bharataḥ |

rateḥ pūrvāvastheyaṁ sūcitā—

truṭaty aṅgaṁ sphurad-vakṣaḥ vikasan-mukha-paṅkajam |

nimīlan-nayanaṁ nīvi-nābhi-śaithilyam eva ca || iti |

cāṭur nārī-priyoktiḥ syāt iti ratnamālā | jaghanaṁ kaṭer adho-bhāge iti hārāvalī ||12||

kīsala-śayana-niveśitayā

ciram urasi mamaiva śayānam |

kṛta-parirambhaṇa-cumbanayā

parirabhya kṛtādhara-pānam ||13||

punaḥ kīdṛśyā mayā ? kīsala-śayane pallava-śayyāyāṁ niveśitayā |

kīdṛśaṁ kṛṣṇaṁ ? ciraṁ bahu-kālaṁ vyāpya mamaiva urasi śayānaṁ suptam | etenāliṅgana-viśeṣa uktaḥ | tad uktaṁ pañca-sāyake—

gātropaviṣṭād atha talpa-madhye

saṁlīyate yan mithunaṁ śarīram |

kāmābhimānākṣata-pūrṇa-ceṣṭaṁ

tat kṣīra-nīrākhyam idaṁ pradiṣṭam || iti |

punaḥ kīdṛśyā mayā ? kṛte parirambhaṇa-cumbane yayā tādṛśyā, etac ca gaghanopaśleṣa-rūpāliṅganābhiprāyeṇa | tad uktaṁaṁ rati-rahasye—

jaghana-kalita-kāntā śroṇi-raṅgopariṣṭāt

vrajati yad iha nārī srasta-keśottarīyā |

karaja-radana-kṛtyaṁ cumbanaṁ vā vidhitsuḥ

kalayati jaghanopaśleṣam enaṁ munīndraḥ || iti |

cumbanam api pañca-sāyake ca—

oṣṭhena kāntasya mukhauṣṭha-yugmaṁ

nipīḍya jihvāñcita-bhālu-bhāgam |

cumbotsavaṁ nṛtyati yatra nārī proktaṁ

samauṣṭhaṁ munibhiḥ purāṇaiḥ || iti |

kīdṛśaṁ kṛṣṇaṁ ? parirabhyāliṅgya kṛtaṁ madīyādhara-pānam, yena tam | anena lālāṭikam āliṅganam uktam | tad uktaṁ pañca-sāyake—

anyonya-saṁsakta-mukhaṁ kapolaṁ

netraṁ lalāṭaṁ hṛdayaṁ ca bāhyam |

sānanda-bhāva-śrama-mīlitākṣaṁ

lālāṭikaṁ tattva-vido vadanti || iti |

yathā vā,

saṅketa-talpe ca sukhopaviṣṭāṁ

gāḍhaṁ patiḥ śliṣyati sāpi kāntam |

anyonya-gātre viśatīva rāgād

dvandvaṁ tadākṛṣṭa-jalābhimānam || iti |

pallavo’strī kiśalayam ity amaraḥ ||13|| (3)

alasa-nimīlita-locanayā

pulakāvali-lalita-kapolam |

śrama-jala-sakala-kalevarayā

vara-madana-madād atilolam ||14||

punaḥ kīdṛśyā mayā ? alasena ālasyena nimīlite locane yasyās tayā | etenāṅgikaḥ kāma-vikāraḥ kathitaḥ |

yatra mūrdhānam ārabhya pāda-paryantikāḥ kriyāḥ |

aṅgena vihitā yasmāt tasmād āṅgikam ucyate || iti nāyikā-lakṣaṇe |

tad-aṅga-saṅgama-rasa-spande mukulā dṛṣṭiś ca kathitā | tad uktaṁ saṅgīta-ratnākare—

sphurat-saṁśliṣṭa-pakṣmāgrā sukha-viśrānta-tārakā |

mukulā dṛṣṭir ānandair ucchrayoḥ sparśa-gandhayoḥ || iti |

athavā alase ālasya-yukte, ata eva nimīlite mudrite locane yayā | atra nimīlitety-ādy-upādānād avaghṛṣṭākhyaṁ cumbanam uktam | tad uktaṁ pañca-sāyake—

hastena netre ca nimīlya bhartuḥ

sammīlitākṣī vadane sva-jihvām |

nikṣipya ca krīḍati yatra lolā

khyātaṁ rasajñair avaghṛṣṭa-saṁjñam || iti |

kīdṛśaṁ kṛṣṇaṁ ? pulakāvalyā romāñca-paṅktyā lalitau manoharau kapolau yasya tam | anena sāttvika-vikāraḥ kathitaḥ | tad uktaṁ bharatena[[38]](#footnote-39)—

smaraṇe saṅgame caiva priyasyālokane tathā |

hetu-trayaṁ samāsādya sāttvikaḥ sampravartate || iti |

punaḥ kīdṛśyā mayā ? śrama-jalena suratāyāsa-janita-śrama-vāriṇā svedena sakalaṁ sa-śobhaṁ kalevarayā yasyās tayā | śrama-jala-śakala-kalevarayeti pāṭhe śrama-jala-śakalāni sveda-bindavaḥ kalevare yasyās tayā | kvacic ca śrama-jala-sikteti pāṭhaḥ |

kīdṛśaṁ kṛṣṇaṁ ? vara utkṛṣṭo yo madana-kṛto mado harṣas tenātiśayena lolaṁ cañcalam | varaḥ pracuro yo madanas tena yo madaḥ mattatā tayātilolam iti vā | pracura-śreṣṭhayor varaḥ iti viśvaḥ |

śrama-jalety-ādinā nirākulā pragalbheyaṁ nāyikā coktā, yathā—

dhanyās tāḥ sakhi yoṣitaḥ priyatame sarvāṅga-lagne’pi yāḥ

prāgalbhyaṁ prathayanti mohana-vidhāv ālambya dhairyaṁ mahat |

asmākaṁ tu tadīya-pāṇi-kamale’py unmocayaty aṁśukaṁ

ko’yaṁ kā vayam atra kiṁ nu surataṁ naiva smṛtir jāyate || [śṛ.ti. 1.43] ||14|| (4)

kokila-kala-rava-kūjitayā

jita-manasija-tantra-vicāram |

ślatha-kusumākula-kuntalayā

nakha-likhita-ghana-stana-bhāram ||15||

punaḥ kīdṛśyā mayā ? kokilasya kalo’vyakta-madhuro yo ravaḥ śabdas tadvat kūjitaṁ śabditaṁ yasyās tayā | athavā kala-ravaḥ pārāvata-paryāyaḥ | tadā kokila-kalaravayoḥ kūjitam iva kūjitaṁ yasyās tayā | anena kūjitākhyaṁ bāhya-ratam uktam | tad uktaṁ pañca-sāyake—

pika-śikhi-kalahaṁsa-prāya-pakṣi-vrajānāṁ

svanitam anukaroti hy aṅganā manathārtā |

mukha-daśana-vivartā tat kavīndrā vadanti

stanitam iti samāsāc citra-sambhoga-kāle ||

yathā vā rasika-sarvasve,

dātyūha-lāvaka-mayūra-kapota-haṁsa-

pārāvatādi-rutavad dhvanitaṁ ratākhye |

tan-miśra-niḥśvasita-sītkṛta-hāni-nādaiḥ

saṁyojayen madana-cumbana-maithunādau ||

tathā coktam—

kānte tathā katham api prathitaṁ mṛgākṣyā

cāturyam uddhata-manobhavayā rateṣu |

tat kūjitaṁ mṛdu vadadbhir aneka-vāraṁ

śikṣāyitaṁ gṛha-kapota-śatair yathā syāt ||

nanu vātsyāyanādi-śāstre’nye eva krama uktaḥ | tad uktaṁ—

āśleṣaṁ prathamaṁ kuryād dvitīyaṁ cumbanas tathā |

tṛtīyaṁ nakha-dānaṁ ca daṁṣṭrāghātaṁ caturthakam ||

pañcamaṁ kṣepaṇaṁ proktaṁ ṣaṣṭhaṁ praharaṇaṁ tathā |

saptamaṁ kaṇṭha-śabdaś ca bandhanaṁ cāṣṭamaṁ ratam ||

ity atra kaṇṭha-śabdasya saptama-ratasyāgre vakṣyamāṇa-nakha-dānādinā śrī-kṛṣṇasya rasikatā-bhaṅgaḥ syāt |

sya kalo’vyakta-madhuro yo ravaḥ śabdas tadvat kūjitaṁ śabditaṁ yasyās tayā | ity ata āha—jiteti |

kīdṛśaṁ kṛṣṇaḥ ? jito vaśīkṛtaḥ kāma-śāstra-vicāro yena tam | tatra kāma-śāstra-pravīṇatā, tad yathā—

caturdaśa-vidhā bhāryā svīyā sevyā parā na tu |

parakīyām api bhajann uttamām eva kāmayet ||

parāpi bālā madhyā ca prauḍhā vṛddhā caturvidhā |

bālā bala-karāśliṣṭā madhyā śliṣṭā rati-pradā ||

prauḍhā bala-kṣaya-karī vṛddhā puṁstva-vināśinī ||

evaṁ caturdaśa-vidhānāṁ devādi-sattvānāṁ madhye gāndharva-sattvāṁ madhyāṁ ramamāṇaṁ tu jita-kāma-śāstra-vicāra ity uktam | gāndharva-sattvāyā lakṣaṇaṁ—

udyāna-kānana-ratā gīta-vādya-ratā tathā |

śiva-bhaktā ca susnātā gāndharvī sā prakīrtitā ||

tat-sevanaṁ, yathā—

snātvā sugandha-dravais tu saṅgīta-dhvani-pūrvakam |

mṛdv-āliṅgana-dānena gāndharvīṁ kāmayed budhaḥ || iti |

athavā, manasija-tantra-vicāraṁ bandhādi-kauśalam, ānandāvāpteḥ sthitir iti vā | athavā, jito’vajñāto manasija-tantrāṇāṁ kāma-parāyaṇānām anya-vilāsināṁ vicāraḥ siddhānto yena | tad uktaṁ sākṣān manmatha-manmathaḥ [bhā.pu. 10.32.2], kāmināṁ darśayan dainyaṁ [bhā.pu. 10.30.35] iti | jito’bhibhūtaḥ vismāritaḥ manasija-tantrasya vicāro yena tam iti vā |

ayaṁ bhāvaḥ—catuḥ-ṣaṣṭhi-kalā-kuśalasyāpi parama-rasika-nāyakasya puruṣottamasya svānukūottamā-nāyikā-sannidhau rasa-magnatayā krama-smaraṇābhāvān na doṣaḥ, na ca rasa-hāniḥ | tad uktaṁ—rati-cakre pravṛttasya naiva śāstraṁ na ca kramaḥ [kā.sū. 6.2.32] iti |

punaḥ kīdṛśyā mayā ? ślathāḥ keśa-grahaṇa-cumbanādānena śithilāḥ kusumair ākulā vyāptāś ca kuntalāḥ keśa-kalāpā yasyās tayā | athavā, ślatha-kusumair ākulāḥ kuntalā yasyās tayā |

kīdṛśaṁ kṛṣṇaḥ ? nakhair likhito’ṅkito ghano niviḍaḥ stana-bhāro yena tam | atra likhita-padopādānāt paṅkaja-patrākhyaṁ nakha-dānam uktam | tad uktaṁ pañca-sāyake—

atyūrdhvam ekaṁ sphurito’rdha-rekhaṁ

prāhuḥ kṣataṁ paṅkaja-patra-saṁjñam |

dor-mūla-vakṣaḥ-stana-nābhi-sandhāv

asyopayogaṁ manute maheśaḥ || iti |

tantraḥ pradhāna-śāstrayoḥ iti viśvaḥ | cikuraḥ kuntalo vālaḥ kacaḥ keśaḥ śiroruhaḥ ity amaraḥ ||15|| (5)

etāvat-paryantaṁ pañca-padyāliṅganādi-sapta-vidhaṁ bāhya-ratam uktam | samprati bandhākhyam aṣṭama-ratam āha—

caraṇa-raṇita-maṇi-nūpurayā

paripūrita-surata-vitānam |

mukhara-viśṛṅkhala-mekhalayā

sakaca-graha-cumbana-dānam ||16||

caraṇayo raṇitau śabdāyamānau maṇi-khacitau nūpurau yasyās tayā | nāyaka-kṛta-bandha-viśeṣo darśitaḥ | yad vā, etac ca bhrāmaraka-nāma viparīta-ratābhiprāyeṇoktam | tad uktaṁ rati-rahasye—

cakravad bhramati kuñcitāṅghrikā

bhrāmarakaṁ nṛ-jaghane samucchrite ||

kīdṛśaṁ ? paripūritaḥ sarvataḥ sampūrṇatāṁ nītaḥ surata-vitāno rati-vistāro yena tam | anena nāyaka-kartṛkā bandhāḥ kathitāḥ | pakṣāntare bhrāmaraka-bandha-śrāntāṁ viditvā kiśalaya-sthitāṁ māṁ svayam api ramayiṣyatīti bhāvaḥ |

punaḥ kīdṛśyā mayā ? pūrvaṁ mukharā śabdāyamānā paścād viśṛṅkhalā truṭita-guṇā mekhalā kāñcī yasyās tayā | anena preṅkholita-nāmakaṁ viparīta-ratam uktam | tad uktaṁ vātsyāyanīye puruṣāyita-prakaraṇe—

sva-jaghanam eva dolāyamānaṁ sarvatra bhrāmayed iti preṅkholitaṁ [kā.sū. 6.8.27] iti |

tatra sarvatra-śabdo manoramā-kāreṇa vyākhyātaḥ—madhyāt pūrva-paścima-bhāge dakṣiṇottara-bhāge ca iti | rati-rahasye’pi—

sarvataḥ kaṭi-taṭa-bhramaṇaṁ yadi preṅkha-pūrvam idam ukta-mūlitaṁ [surata 48] iti |

atrāpi sarva-śabdārthaḥ sa eva |

kīdṛśaṁ kṛṣṇaṁ ? sakaca-grahaṁ keśa-grahaṇa-sahitaṁ cumbana-dānaṁ yasya tam | keśa-graha-pūrvakaṁ cumbanaṁ viparīta-rata evoktam | tad uktaṁ—

śṛṅgāre cumbanaṁ kāryaṁ puṁsāliṅgana-pūrvakam |

viparīta-grahe nāryāḥ sakaca-graha-cumbanam || iti |

mekhalā khaḍga-bandhe syāt kāñcī-śaila-nitambayoḥ iti viśvaḥ | śṛṅkhalā kumude kāñcyā vastre ca krama-bandhane iti ||16|| (6)

rati-sukha-samaya-rasālasayā

dara-mukulita-nayana-sarojam |

niḥsaha-nipatita-tanu-latayā

madhusūdanam udita-manojam ||17||

punaḥ kīdṛśyā mayā ? rati-sukha-samaye surata-sukha-prāpti-kāle lokottarānubhava-kāṣṭhāṁ prāpto yaḥ sambhoga-śṛṅgārākhyo rasaḥ, tenālasayā mantharayā |

kīdṛśaṁ kṛṣṇaṁ ? dara īṣat mukulite mudrite nayana-saroje netra-kamale yasya tam | anena dvayor ānandāvāptir yugapad eva sūcitā | tad uktaṁ rati-rahasye—

mūrchanā mīlanaṁ cākṣṇoś cyuti-kālasya lakṣaṇam |

sarvam etat parijñāya sādhayet tat svayaṁ tataḥ || iti |

punaḥ kṛtbhāvayā ? niḥsahā asamarthā ata eva kiśalaya-śayane nipatitā tanu-latā yasyās tayā | anena suratānta-samaya uktaḥ | tad uktaṁ—

aṅge svedaḥ ślathatvaṁ ca keśa-vastrādi-saṁvṛtiḥ |

jāte cyuti-sukhe nāryā virāmecchā ca jāyate || iti bharataḥ |

tathā ca viparīta-ratānte kokaḥ—

svecchayā milita-vallabho’thavā

yoṣid ācarati puruṣāyitam |

ādito ghaṭitam eva yantritaṁ

bhūpa-tanu-karaṇaṁ ca ceṣṭate ||[[39]](#footnote-40) iti |

tad yathā—

atiprayatnena ratānta-tāntā

kṛṣṇena talpād avaropitā sā |

ālambya tasyaiva karaṁ kareṇa

jyotsnā-kṛtānandam alindam āpa || iti rasārṇava-sudhākare (2.14) |

kīdṛśaṁ ? madhusūdanaṁ mahdura-rasāsvāda-lampaṭam | atra madhusūdana-śabdo bhramara-paryāyaḥ | tad eva viśeṣaṇena spaṣṭayati—kīdṛśaṁ ? madhusūdana-mudita-manojam | uditas tat-kāla-truṭita-muktāhāra-kāñcī-guṇa-sva-sva-sthāna-saṅghaṭana-sañjāta-payodhara-śroṇi-parisara-sparśādinā sa-lajja-smita-rādhāpāṅga-vilokanādinā ca punar āvirbhūto manojaḥ kāmo yasya tam | tad uktaṁ vātsyāyane—

avasāne’pi ca prītir upacārair upasthatā |

sa-viśrambha-kathā-yogaiḥ ratiṁ janayate parām || iti |

anena dvayor mādhurya-bharaḥ kathitaḥ | athavā, ṣuda kṣara śruti-hatyoḥ iti nandyāder luṭ | iti madhu mādhuryaṁ kṣaratīti madhusūdanaḥ sa cāsau mudita-manojaś ca, muditaḥ mādhurya-bharāc chṛṅgāra-rasa-kauśalenānandito manojaḥ kāmo yeneti tam ity arthaḥ | kecic ca sāmarthya-dyotanāya madhu-nāmānaṁ daityaṁ sūditavān iti madhusūdana iti vyākurvanti ||17|| (7)

śrī-jayadeva-bhaṇitam idam ati-

śaya-madhu-ripu-nidhuvana-śīlam |

sukham utkaṇṭhita-gopa-vadhū-

kathitaṁ vitanotu sa-līlam ||18||

śri-jayadeveti | idaṁ śrī-jayadeva-kavinā bhaṇitaṁ varṇitaṁ yad utkaṇṭhitāyā gopa-vadhvā rādhikāyāḥ kathitaṁ vacanaṁ tat sukhaṁ vitanotu vistārayatu | paṭhatāṁ śṛṇvatām iti śeṣaḥ | kīdṛśaṁ ? atiśayena madhuripoḥ kṛṣṇasya nidhuvanaṁ surata-krīḍāṁ śīlayatīty evaṁ rūpaṁ, sa-lakṣaṇam iti līlā śṛṅgārajā kriyā tat-sahitam ity arthaḥ | sa-lakṣaṇaṁ yathā syād iti vā | āyodhanaṁ nidhuvanaṁ surataṁ ca rataṁ samam ity amaraḥ[[40]](#footnote-41) | kathitam ity atra bhāve ktaḥ ||18|| (8)

\* \* \* \* \*

idānīm atyutkaṇṭhayā sakhyā nīyamānā gopī-gaṇāvṛtaṁ kṛṣṇaṁ dṛṣṭvā parāvṛtya sakhīm āha—

hasta-srasta-vilāsa-vaṁśam anṛju-bhrū-vallimad-ballavī-

vṛndotsāri-dṛganta-vīkṣitam atisvedārdra-gaṇḍa-sthalam |

mām udvīkṣya vilajjitaṁ smṛta-sudhā-mugdhānana-kānane

govindaṁ vraja-sundarī-gaṇa-vṛtaṁ paśyāmi hṛṣyāmi ca ||19||

he sakhi ! ahaṁ govindaṁ kānane paśyāmi hṛṣyāmi ca | paśyāmīti vartamāna-sāmīpyād vartamānatā | kīdṛśaṁ ? vraja-sundarī-gaṇa-vṛtaṁ gopa-vadhū-kadamba-parivṛtam |

nanu sapatnībhiḥ parivṛtaṁ dṛṣṭvā kathaṁ te harṣaḥ ? ity ata āha—mām iti | mām udvīkṣya dṛṣṭvā vilajjitam anya-vadhūbhiḥ parivṛto’ham anayā dṛṣṭa iti hetoḥ lajjā-sahitaṁ yat smitaṁ, tad eva sudhā śubhratvād atispṛhaṇīyatvāc ca tayā mugdhaṁ manoharam ānanaṁ yasya tam | tathā ca, sundarī-śata-vṛto’pi sāparādham ātmānaṁ manyamānaḥ matto bibhetīti harṣ aucita eveti bhāvaḥ |

punaḥ kīdṛśaṁ ? anṛjuḥ kuṭilā bhrū-vallir bhrū-latā yāsām etādṛśyo yā vallavyaḥ gopa-vadhvas tāsāṁ vṛndam utsārayaty apasārayatīty evaṁ-śīlaḥ dṛg-anta-vīkṣitaṁ netrāntenāvalokitaṁ yasya tam | mayy āgatāyāṁ bhiyā dṛg-anta-ceṣṭayānya-gopīr apasārayantam ity arthaḥ |

punaḥ kīdṛśaṁ ? hastāt srasto mad-darśanena sādhvasa-vaśāt skhalito vilāsa-vaṁśaḥ krīḍā-veṇur yasya tam |

punaḥ kīdṛśaṁ ? atiśayena svedaiḥ prasvedair ārdraṁ gaṇḍa-sthalaṁ yasya tam | sarvatra mām udvīkṣyety asya sambandhaḥ | anṛju-bhrū-vallimad-vallavīty anena tāsāṁ saundaryam uktam | athavā, anṛjuḥ kuṭilā mad-ādhikya-darśanena vakrā bhrū-latā yāsāṁ tāsāṁ vṛndam apasārayatīty evaṁ-bhūtaṁ dṛg-anta-vīkṣitaṁ yasya | athavā, anṛju-bhrū-vallimat kaṭākṣāvalokitam api yasya | ata eva vallavī-vṛndam apasārayatīty arthaḥ | atrānṛju-bhrū-vallīti priyā-darśanena bhrū-nartanaṁ kathitaṁ, tat-saundaryam api | athavā, anṛju-bhrū-vallimad-vallavī-vṛndaṁ tad-bhāvodbodhakatvena ut adhikaṁ sāri vistāraṇa-śīlaṁ kaṭākṣa-vīkṣitaṁ yasya tad-bhāva-vistārakam ity arthaḥ | tāsām evābhisārakam iti vā | athavā, anṛju-bhrū-vallimad-vallavī-vṛndena mad-guṇa-darśanenotsāri ūrdhva-prasaraṇa-śīlaṁ dṛg-anta-vīkṣaṇaṁ kaṭākṣekṣaṇaṁ yasya | evaṁ sakala-guṇa-sampanna-nāyikā-mukuṭa-maṇeḥ darśanād eva kṛṣṇe sāṅga-rasotpattiḥ darśitā |

tatra rādhā-mohanāv ālambana-vibhāvau | anukūla-pratikūla-bhāva-vaśa-kāriṇī ratiḥ sthāyī bhāvaḥ | vanādy-uddīpana-vibhāvāḥ | smita-kaṭākṣādy-anubhāvāḥ | smita-sudhā-mugdhānanam iti dṛganta-vīkṣitam iti darśitāḥ | sveda-kampādayaḥ sāttvikā atisvedārdrety udriktatvaṁ teṣāṁ darśitam | hasta-srasta-vilāsa-vaṁśam iti vepathunā sūddīpta-sāttvikaḥ | sādhvasād iti vyabhicāri-bhāvaḥ | lajjā-bhayādikāś ca vyabhicāriṇaḥ | iti mahā-kavinā śrī-vṛndāvaneśvaryāḥ parama-vidagdhāyāḥ kṛṣṇena sāṅgo rasa-samrāṭ śṛṅgāro varṇitaḥ | alam ativistareṇa | anukūlaś cātra nāyakaḥ | tad uktaṁ—

atiraktatayā nāryāṁ tyaktānya-lalanā-spṛhaḥ |

sītāyāṁ rāmavat so’yam anukūlaḥ prakīrtitaḥ ||

rādhāyām eva kṛṣṇasya suprasiddhānukūlatā |

tad-āloke kadāpy asya nānyā-saṅgaḥ smṛtiṁ vrajet || [u.nī. 1.25-26] iti |

tad yathā—

vaidagdhī-nikuramba-cumbita-dhiyaḥ saundarya-sārojjvalāḥ

kāminyaḥ kati nādya vallava-pater dīvyanti goṣṭhāntare |

rādhe puṇyavatī-śikhā-maṇir asi kṣāmodari tvāṁ vinā

preṅkhantī na parāsu yan madhuripor dṛṣṭātra dṛṣṭir mayā || [u.nī. 1.27] iti |

preyo-nāmāyam alaṅkāraś ca | tad uktaṁ daṇḍinā—

prīti-prakāśaṇaṁ yat tat preya ity abhidhīyate || [kā.ā. 2.297] iti ||19|| (16)

durāloka-stoka-stavaka-navakāśoka-latikā-

vikāsaḥ kāsāropavana-pavano’pi vyathayati |

api bhrāmyad-bhṛṅgī-raṇita-ramaṇīyā na mukula-

prasūtiś cūtānāṁ sakhi śikhariṇīyaṁ sukhayati ||20||

he sakhi ! stoko’lpaḥ stavako guccho yasyā etādṛśī yā navakātinavā aśoka-latikā’nukampyāśoka-śākhā, tasyā vikāsa udbodho durāloko duḥkhenālokituṁ śakyaḥ | navakety atra ke’ṇaḥ [pā. 7.4.13] iti hrasvaḥ | latikety atra anukampāyāṁ [pā. 5.3.76] kan | mad-dhasta-pālitā, ata evānukampyāśoka-latikā durāloketi bhāvaḥ | kim ayaṁ ? kāsāraḥ sarasī tat-sambandhi yad upavanaṁ, tat-sambandhī yaḥ pavano vāyuḥ so’pi vyathayati duḥkhaṁ dadāti | kāsāra ity anena vāyoḥ śaityaṁ kathitam | upavana-sambandhitvena ca saugandhyaṁ māndyaṁ ca dhvanitam | yato vṛkṣair upahata-gatitvena manda eva vāyur bhavatīti | athavā stokety ādi vāyor eva viśeṣaṇam | tadā stoka-stavaka-navakāśoka-latikāṁ vikāśayatīty evaṁ-bhūtaḥ pavano vyathayatīty anvayaḥ |

nanv abhimukham āgacchan pavano’ñcalādinā nivāryatāṁ ? ity ata āha—durālokaḥ atīndriya ity arthaḥ | tathā cākasmād evopatanna dṛśyate iti bhāvaḥ | api-śabdena tad-vikāśitāśoka-latikāpi vyathayatīti dhvanitam | api ceyaṁ śikhariṇī govardhana-parvate vartamānā cūtānām āmrāṇāṁ mukula-prasūtiḥ kuḍmalodgamo’pi na sukhayati | vikāśa-daśāyāṁ tu ko veda ? kiṁ kariṣyatīti dhvanitam | athavā, kīdṛśī mukula-prasūtiḥ ? śikhariṇī praśastāgra-bhāgavatīty arthaḥ | śikhariṇīti praśāṁsāyām in | athavā, śikhariṇī mallikā na sukhayatīty arthaḥ | kīdṛśī ? bhrāmantīnāṁ bhṛṅgīṇāṁ bhramarāṅganānāṁ raṇitair guñjitaiḥ ramanīyā | bhṛṅgāṅganānāṁ bhramaṇaṁ nāyakānveṣānārtham iti dhvanitam | śikhariṇī-nāmakaṁ chanda idam ity api sūcitam |

stoko’lpe cātake iti viśvaḥ | syād gucchakas tu stavakaḥ ity amaraḥ | latā jyotiṣmatī vṛkṣa-śākhā-valli-priyaṅgeṣu iti viśvaḥ | kāsāraḥ sarasī saraḥ ity amaraḥ | strī-ratne mallikāyāṁ ca proktā śikhariṇī budhaiḥ iti viśvaḥ ||20||

sakūta-smitam ākulākula-galad-dhammillam ullāsita-

bhrū-vallīkam alīka-darśita-bhujā-mūlārdha[[41]](#footnote-42)-hasta-stanam |

gopīnāṁ nibhṛtaṁ nirīkṣya gamitākāṅkṣaś ciraṁ cintayann

antar mugdha-manoharaṁ haratu vaḥ kleśaṁ navaḥ keśavaḥ ||21||

sakūta-smitam ity-ādi | keśavo harir vo yuṣmākaṁ kleśaṁ haratu | kiṁ-lakṣaṇaḥ ? gamitākāṅkṣaḥ śrī-rādhāyāṁ prāptābhilāṣaḥ, anyāsu gopīṣu tad-darśanād gamitā nirastākāṅkṣā yasya sa iti vā | kiṁ kurvan ? nibhṛtaṁ yathā syāt tathā nirīkṣya, nibhṛtaṁ rahasyaṁ bhāva-prakāśanam iti yāvan nirīkṣyeti vā | antar hṛdaye ciraṁ cintayan |

kiṁ nirīkṣyety apekṣāyām āha—sakūta-smitaṁ sābhiprāyam īṣad dhasitam | punaḥ kiṁ ? ākulākulo’tyantāsta-vyasto galan unmuktībhavan dhammillaḥ keśa-pāśas taṁ kāmodrekād romodgamādi-hetunā | punaḥ kiṁ ? ullāsita-bhrū-vallīkam utkṣipta-bhrū-vallīkam | alīkena chalena darśitā bhujā-mūlārdha-hasta-stanā yatra karmaṇi tat | atrārdha-śabdo hasta-stanābhyām abhisambadhyate | hastau ca stanau ceti dvandva-samāso jṛmbhaṇādi-vyājena bhujā-mūlārdha-hasta-stana-prakaṭanam iti bhāvaḥ |

kāsāṁ ? ity ata āha—gopīnām | kiṁ-bhūtaṁ tac catuṣṭayaṁ ? mugdhaṁ manoharam iti mugdhānāṁ mano haratīti tathā | kiṁ-lakṣaṇo hariḥ ? navas taruṇaḥ | taruṇaṁ dṛṣṭvā strīṇāṁ kāma-vikāro’bhijāyata iti | athavā, navaḥ śrī-rādhāṁ dṛṣṭvānyādṛśa iva jātaḥ | atyadbhuta-guṇa-prakaṭanāt | athavā navaḥ nūyate nāyaka-guṇaiḥ stūyate iti | athavā navaḥ nitya-nūtanaḥ, nityānubhūyamānasyāpi nānubhūta iti pratīteḥ | tad yathā—

kula-varatanu-dharma-grāva-vṛndāni bhindan

sumukhi niśita-dīrghāpāṅga-ṭaṅka-cchaṭābhiḥ

yugapad ayam apūrvaḥ kaḥ puro viśva-karmā

marakata-maṇi-lakṣair goṣṭha-kakṣāṁ cinoti || [la.mā. 1.52]

nibhṛtaṁ bhāva-prakāśanam iti vyākhyāne sākūta-smitety-ādi-caturṇām api padānāṁ bhāva-viśeṣaṇatvam | mugdha-manoharam iti ca kriyāvat | priya-janānāṁ kleśāpahārī keśavo yatra tādṛśaḥ | rādhā-darśanāhlādena gata-kleśa iti vā ||21|| (18)

iti śrī-gīta-govinda-mahā-kāvye akleśa-keśavo nāma

dvitīyaḥ sargaḥ

||2||

(3)

### tṛtīyaḥ sargaḥ

## mugdha-madhusūdanaḥ

sarga-dvayena śrī-rādhāyāḥ śrī-kṛṣṇa-viṣayiṇīm utkaṇṭhām uktvā samprati kṛṣṇasyāpi tasyām āha—

kaṁsārir api saṁsāra-vāsanā-bandha[[42]](#footnote-43)-śṛṅkhalām |

rādhām ādhāya hṛdaye tatyāja vraja-sundarīḥ ||1||

kaṁsārir api kṛṣṇo’pi vraja-sundarīs tatyāja | tyāge hetum āha—rādhām iti | rādhāṁ hṛdaye ādhāyāropya saundaryavatīr bahvīr api tatyājeti kṛṣṇasya śrī-rādhāyām anurāgātiśayo dhvanitaḥ | kīdṛśīṁ rādhāṁ ? saṁsāra-viṣayiṇī yā vāsanā saṁskāras tasya bandhāya śṛṅkhalām iva | anenābhilāṣākhyā prathamāvasthā kathitā | tal-lakṣaṇaṁ kathitaṁ prāk [gī.go. 7] | kiṁ ca,

saṅgamopāya-racita-prārabdha-vyavasāyataḥ |

saṅkalpecchā-samudbhūtir abhilāṣo’tra vikriyāḥ ||

praveśa-nirgamau tūṣṇīṁ tad-dṛṣṭi-patha-gāminau |

rāga-prakāśana-parāś ceṣṭāḥ svātma-prasādhanam |

vyājoktayaś ca vijane sthitir ity evam ādayaḥ || [ra.su. 2.379-380[[43]](#footnote-44)]

iti sakāryasyāsya pūrvāsv apy avasthāsu praveśo jñeyaḥ | prathama-kāraṇatvāt, premṇo mādhurya-bhara-sampādakatvāc ceti |

athavā samyak sāraḥ saṁsāraḥ ānanda-cinmayo madhurākhyo rasaḥ bhagavad-viṣayatvāt, tad-viṣayiṇī yā vāsanā nitya-saṁskāraḥ tasmin bandhāya śṛṅkhalām iva nigaḍa-rūpām ivety arthaḥ | uktaṁ ca—

ānanda-cinmaya-rasa-pratibhāvitābhis

tābhir ya eva nija-rūpatayā kalābhiḥ |

goloka eva nivasaty akhilātma-bhūto

govindam ādi-puruṣaṁ tam ahaṁ bhajāmi || iti brahma-saṁhitāyāṁ [5.37] |

athavā sarvātma-bhāvenābhisaraṇaṁ śrī-rādhām iti saṁsāraḥ tad-viṣayiṇī yā vāsanā nirantarā hṛdaya-vṛttis tayā bandhāya sva-vaśīkārāya śṛṅkhalām iva | tathā ca kaṁ sukhaṁ sārayati vistārayatīti kaṁsāriḥ | auṇādika in iti | kaṁso’pi yasmād bibhetīti sāmarthya-dyotanāya kaṁsārir iti vā | uktaṁ ca—bhayāt kaṁsaḥ [bhā.pu. 7.1.10] iti | śṛṅkhalā puṁsaṭī-vastra-bandhe’pi nigaḍe ca iti viśvaḥ ||1|| (19)

—o)0(o—

itas tatas tām anusṛtya rādhikām

anaṅga-bāṇa-vraṇa-khinna-mānasaḥ |

kṛtānutāpaḥ sa kalinda-nandinī-

taṭānta-kuñje viṣasāda mādhavaḥ ||2||

itas tata ity ādi | punaḥ kiṁ kṛtavāṁs tatra sa mādhavaḥ kalinda-nandinyāḥ yamunāyās taṭānta-kuñje tīra-prānta-latāhitodara-gṛhe viṣasāda viṣādaṁ cakāra | atra mādhava-padena mā lakṣmīr asyā api dhavaḥ svāmī yad viraha-vyākulo babhūveti rādhāyāḥ saubhāgyādhikyaṁ dhvanitam | kiṁ kṛtvā ? itas tataḥ teṣu tesū saṅketa-sthāneṣu tām akhila-parijana-tyāgena sva-hṛdi vinihitāṁ rādhikām anusṛtyānviṣya | kīdṛśaḥ ? anaṅgaḥ kāmaḥ, tad-bāṇasya yad vraṇaṁ kṣatam, tena khinnāṁ duḥkhitaṁ mānasaṁ yasya saḥ | punaḥ kidṛśaḥ ? kṛtānutāpaḥ—“pūrvam eva kathaṁ mayā nānunītā ? idānīṁ tad vinā katham avasthātuṁ śakyate ?” iti paścāt-tāpaḥ kṛto yena saḥ | anaṅga-padenānivāryatvaṁ dhvanitam | anena ślokena cintākhyā dvitīyāvasthā kathitā | tal-lakṣaṇaṁ kathitaṁ prāk ||2|| (20)[[44]](#footnote-45)

—o)0(o—

### || prabandhaḥ 7 ||

*gurjarī-rāga-yati-tālābhyāṁ gīyate |*

mām iyaṁ calitā vilokya vṛtaṁ vadhū-nicayena |

sāparādhatayā mayāpi na vāritā’tibhayena ||3||

hari hari hatādaratayā gatā sā kupiteva ||dhruva-padam ||

gītasyāsya gurjarī-rāgaḥ | tālas tu pratimaṇṭhaḥ | tayor lakṣaṇaṁ kathitaṁ prāk (gīta 2.1, 5.1) | gītārthas tu—hari hari hā kaṣṭaṁ ! sā mat-prāṇa-koṭi-valabhā prakhyāta-guṇā rādhā hatādaratayā naṣṭa-bahu-mānatayā kupiteva gatā | viśrambheṇa kupitevety uktam | praṇaya-yogena samagra-kopābhāvāt | vyabhicārī bhāvo’yaṁ kopa iti jñeyam | iti dhruva-padam |

nanu sā kupitā gateti kathaṁ tvayā jñātam ity ata āha—mām iyam ity-ādi | māṁ vadhū-nicayena gopa-vadhū-samūhena vṛtaṁ veṣṭitaṁ vilokya dṛṣṭvā calitā prasthitā | vilokyety avyavahita-pūrva-kāle ktvā-pratyayas tena gopa-vadhū-veṣṭitaṁ māṁ dṛṣṭvāvyavahita-kāla eva yataś calitā, tato jñāyate kupiteveti bhāvaḥ |

nanu sā gacchantī tvayā kiṁ ? iti na nivāritety ata āha—sāparādhatayeit mayātibhayenātiśayita-bhītyā sā na nivāritā | asyā agre kathaṁ vaktuṁ śakyata iti | bhaye hetum āha—sāparādhatayeti | aparādho rādhāṁ vihāyānya-gopībhiḥ saha krīḍā-rūpas tad-yuktatayā ||7.1||

kiṁ kariṣyati kiṁ vadiṣyati sā ciraṁ viraheṇa |

kiṁ dhanena janena kiṁ mama jīvitena gṛheṇa ||4||

kiṁ kariṣyatīti | sā ciraṁ viraheṇa cira-kālīna-mad-viśleṣeṇa kiṁ kariṣyati ? viraha-tāpa-śānty-arthaṁ kam upāyaṁ kariṣyatīty arthaḥ | anena sva-viraha-mahā-jvālām avadhīrya tad-duḥkhākrāntatvena suṣṭhu praṇayotkarṣo darśitaḥ | tad yathā—

yat te sujāta-caraṇāmbu-ruhaṁ staneṣu

bhītāḥ śanaiḥ priya dadhīmahi karkaśeṣu |

tenāṭavīm aṭasi tad vyathate na kiṁ svit

kūrpādibhir bhramati dhīr bhavad-āyuṣāṁ naḥ || [bhā.pu. 10.31.19] iti |

athavā ciraṁ viraheṇa taptaṁ māṁ jñātvā mamāṅgīkāraṁ kiṁ kariṣyati ? yathā-kathañcid apīti śeṣaḥ | kim iti vitarke | atra kṣaṇasyāpi viśleṣe bahu-kāla-sphūrtiḥ | tad uktaṁ śrī-bhāgavate—kṣaṇaṁ yuga-śatam iva yāsāṁ yena vinābhavat [bhā.pu. 10.19.16] iti mahā-bhāvasyānubhāvo’yaṁ ciram ity anena kathitaḥ |

atha ca kiṁ vadiṣyati aparādha-kṣamāpanārthaṁ caraṇau nipatitaṁ māṁ dṛṣṭvā kiṁ kopena tiraskāraka-vacanam api kathayiṣyati ? athavā, kiṁ mayā saha kadācin mādhurya-vardhinyā vāṇyā sad-vārtāṁ kathayiṣyati ? athavā, kiṁ mama sat-kathāṁ vā vadiṣyati doṣān vā vadiṣyatīty arthaḥ | athavā, mayi cāṭūktibhir milite kiṁ kopādikaṁ kariṣyati ? kiṁ paruṣaṁ vā vadiṣyati ? api tu kopaṁ vihāya prasannā satī madhuram eva vadiṣyatīty arthaḥ | evaṁ mānādi-prakaraṇe’smin rase muniā hari-vaṁśe, jayadevena cātraiva śrī-kṛṣṇasya rasāsvāda-līlā-maya-mūrteḥ bahudhā ceṣṭitaṁ nirūpitam | tena eṣu vyākhyāneṣu kalpanā nāśaṅkanīyā |

nanu etāvatā tasyām eva ko vāgrahaḥ ? anya-gopī-janānuśīlanena citta-vyāvartanaṁ kartavyam ity ata āha—kiṁ janeneti | tayā vinā mama janena gopī-rūpa-parijanena kiṁ ? dhanena pituḥ śrī-vrajeśvarasyākhila-lokātiśāyinyā sampattyā mama kiṁ ? na kim apīty arthaḥ | tad-viyoge vividha-vicitrālaṅkaraṇānām api santāpakatvena parityāgāt | ataḥ saiva mama bhūṣaṇa-rūpā mahā-dhana-rūpā ceti bhāvaḥ | vakṣyate cāgre—tvam asi [gīta 19.3] ity-ādi |

nanu dhanaṁ vinā gṛha-saukhyaṁ na syād iti cet ? tatrāha—gṛheṇa kiṁ ? tayā vinā sukhaṁ na syāt ? ata āha—mama sukhena kiṁ ? tayā vinānya-sukhenāpi mama kiṁ prayojanaṁ ? saiva mama sukha-rūpeti bhāvaḥ | athavā mama sukhenātma-sambandhi-sukhena kiṁ ? kva mama sukhaṁ ? tad-duḥkhānubhavena sukha-pradānām api duḥkha-pradatvāt | tat-sukhenaiva mama sukham ity arthaḥ | kiṁ janena dhanena kiṁ mama jīvitena gṛheṇeti pāṭhe—mama jīvitena kiṁ ? tad-duḥkhāsahiṣṇutayā mama jīvantam apy akiñcitkaram ity arthaḥ |

smṛty-ākhyā tṛtīyāvastheyaṁ kathitā | tad uktaṁ rasārṇava-sudhākare—

arthānām anubhūtānāṁ deśa-kālānuvartinām |

sāntatyena parāmarśo mānasaḥ syād anusmṛtiḥ ||

tatrānubhāvā niḥśvāso dhyāṇaṁ kṛtya-vihastatā |

śayyāsanādi-vidveṣa ity ādyāḥ smara-kalpitāḥ || [ra.su. 2.385-6] ||4|| (7.2)

idānīṁ tad-duḥkhākrāntasyāpi kupitāyā api tasyā evaika-cintana-paratvena prema-sauṣṭhavaṁ darśayati—

cintayāmi tad-ānanaṁ kuṭila-bhru kopa-bhareṇa |

śona-padmam ivopari-bhramatākulaṁ bhramareṇa ||5||

ahaṁ tad-ānanaṁ cintayāmi smarāmi | kīdṛśaṁ ? roṣa-bhareṇa ākulaṁ vyāptaṁ śoṇa-padmam iva rakta-padmam iva, atra roṣāruṇe mukhe śoṇa-padma-sāmyaṁ bodhyam | vāraṁ vāraṁ varkīrbhavantyoś ca bhruvoḥ bhramad-bhramaropamā bodhyā | anena guṇa-kīrtanākhyā caturthāvasthā kathitā | tad uktaṁ—

aṅga-pratyaṅga-līlābhir vāk-ceṣṭā-hasitekṣaṇaiḥ |

na tasya sadṛśaḥ kaścid ity-ādi-guṇa-kīrtanam || iti |

śoṇaḥ kokanada-cchaviḥ ity amaraḥ | anenāvyabhicāri-saundaryaṁ darśitam | krudhāpi śobhā-pradatvāt | kiṁ ca, mādhuryaṁ nāmaitad eva | tad uktaṁ—mādhuryaṁ nāma ceṣṭānāṁ sarvāvasthāsu cārutā [u.nī. 11.19] iti ||5|| (7.3)

tām ahaṁ hṛdi saṅgatām aniśaṁ bhṛśaṁ ramayāmi |

kiṁ vane’nusarāmi tām iha kiṁ vṛthā vilapāmi ||6||

tām aham ity-ādi | ahaṁ vane kiṁ tām anusarāmi ? kim iti tasyā anusaraṇaṁ karomi ? iha kiṁ vṛthā vilāpaṁ karomi ? hṛdi saṅgatāṁ hṛdi lagnāṁ tām anīśaṁ nirantaraṁ bhṛśam atiśayena ramayāmi krīḍayāmi | viyoge saṁyoga-sphūrtiḥ | mahābhāva-vikāro’yam | athavā kiṁ-śabdena praśne, ahaṁ tāṁ hṛdi saṅgatām aniśaṁ kiṁ ramayāmi ? kiṁ vā, vane tām anusarāmi ? vṛthā vilapāmīty arthaḥ ||6|| (7.4)

tanvi khinnam asūyayā hṛdayaṁ tavākalayāmi |

tan na vedmi kuto gatāsi na tena te’nunayāmi ||7||

he tanvi kṛśāṅgi ! tava hṛdayam asūyayā mayi doṣāviṣkaraṇena khinnaṁ kheda-yuktam ākalayāmi paśyāmi jānāmīty arthaḥ | iyaṁ codvegāvasthā | tad uktaṁ śṛṅgāra-tilake—

yasmin ramyam aramyaṁ vā na ca harṣāya jāyate |

pradveṣaḥ prāṇitavye’pi sa udvegaḥ smṛto yathā || [śṛ.ti. 2.11] iti |

iyaṁ tu śrī-rādhāyāṁ yujyate | tathā ca manasaḥ kheda-yuktatvāt tanvīti sambodhanam ucitam eveti | tan na vedmīty-ādi tvaṁ kuto gatāsi ? tad ahaṁ na vedmi | tava natena praṇatānunayāmi tvām ity arthaḥ | athavā nu iti vitarke | teneti lakṣaṇe’vyayam | tathā ca yaṁ mārgaṁ lakṣīkṛtyāgatāsi, tena taṁ mārgaṁ lakṣīkṛtya gatvā te’nunayāmi tavānunayaṁ karomi | te iti sambandha-mātra-vivakṣayā ṣaṣṭhī | anena vilāpāvasthā kathitā | tad uktaṁ śṛṅgāra-tilake—

bambhramīti mano yasmin ratyautsukyād itas tataḥ |

vācaḥ priyāśritā eva sa pralāpaḥ smṛto yathā || [śṛ.ti. 2.12] iti ||7|| (7.5)

dṛśyase purato gatāgatam eva me vidadhāsi |

kiṁ pureva sa-sambhramaṁ parirambhaṇaṁ na dadāsi ||8||

dṛśyasa ity-ādi | he sundari ! pureva pūrvam iva sa-sambhramaṁ sādaraṁ bhaṅgyā sa-cakitaṁ vā, parirambhaṇam āliṅganaṁ kiṁ kim iti na dadāsi na prayacchasīty arthaḥ | sa-sambhramam iti svābhīṣṭe’pi priyatamāśleṣe udvegam iva vyañjanād vivvoko’nubhāva-viśeṣo dhvanitaḥ | tad uktaṁ—bibboko māna-garvābhyāṁ syād abhīṣṭe’py anādaraḥ [u.nī. 11.52] iti | tad yathā—

priyokti-lakṣeṇa vipakṣa-sannidhau

svīkāritāṁ paśya śikhaṇḍa-maulinā |

śyāmātivāmā hṛdayaṅgamām api

srajaṁ darāghrāya nirāsa helayā || [u.nī. 11.53]

yathā vā—

sphuraty agre tiṣṭhan sakhi tava mukha-ksipta-nayanaḥ

pratīkṣāṁ kṛtvāyaṁ bhavad-avasarasyāgha-damanaḥ |

dṛśoccair gāmbhīrya-grathita-guru-helā-gahanayā

hasantīva kṣīve tvam iha vanamālāṁ racayasi || [u.nī. 11.54] iti |

tvaṁ me mama purato’grataḥ dṛśyase, gatāgataṁ yātāyātaṁ vidadhāsi karoṣi | virahiṇo hi cittānuṣaṅgāt sarvatas tām eva paśyanti | yathā—

prāsāde sā diśi diśi ca sā pṛṣṭhataḥ sā puraḥ sā

paryaṅke sā pathi pathi ca sā tad-viyogāturasya |

haṁho cetaḥ prakṛtir aparā nāsti me kāpi sā sā

sā sā sā sā jagati sakale ko'yam advaita-vādaḥ || [amaru 102] ||8|| (7.6)

kṣamyatām aparaṁ kadāpi tavedṛśaṁ na karomi |

dehi sundari darśanaṁ mama manmathena dunomi ||9||

kṣamyatām iti | he sundari ! darśanīya-rūpe ! kṣamyatām imam aparādhaṁ kṣamasva | kadāpi tava īdṛśam aparaṁ vipriyaṁ na karomi kariṣyāmi | iyaṁ conmādāvasthā | tad uktaṁ rasārṇava-sudhākare—atasmiṁs tad iti bhrāntir unmādo virahodbhavaḥ [ra.su. 2.395] iti |

punaḥ kiñcit sañjāta-vivekaḥ kathayati—dehīty ādi | he sundari ! mama mat-kṛte, sambandha-mātre ṣaṣṭhī | darśanaṁ dehi prayaccha | tvad-darśana-sampradānatvāyogyatve’pi mama kṛpayāpi darśanaṁ dehīti yoge’pi na caturthīti jñeyam | tathā ca sundarīti sambodhanena protsāhayati | manmathena kāmena ahaṁ dunomi santapto bhavāmi ||9|| (7.7)

varṇitaṁ jayadevakena harer idaṁ praṇatena[[45]](#footnote-46) |

kindubilva-samudra-sambhava-rohiṇī-ramaṇena ||10||

jayadevakena jayadevena svārthe kaḥ | idaṁ hareś caritaṁ varṇitam | kīdṛśena ? praṇatena arthāt harim ity arthaḥ | pravaṇeneti pāṭhaḥ hari-parāyaṇenety arthaḥ | punaḥ kīdṛśena ? kendubilvo jayadeva-kula-vṛtti-grāmaḥ, sa eva mahattvāt samudra iva tatra sambhavo yasya tādṛśena rohiṇī-ramaṇena candreṇa yathā samudro’pannena pūrṇa-candreṇa tasyonnatiḥ kriyate, tathā tat-kulasyonnatir jayadevenākriyateti candra-sāmyaṁ, kendubilva-nāma jayadevasya kulam eva pūrva-puruṣa iti kathayanti | glaur indureṇa-tilako hari-rohiṇīśau iti hārāvalī | tathā ca padmāvatyā utkarṣa-kathanāya rohiṇī-ramaṇety uktam ||10|| (7.8)

\* \* \* \* \*

idānīṁ kām eva me duḥkhaṁ prayacchatīti tam eva upālambha-gocaraṁ karomīty āśayenāha—

hṛdi bisa-latā-hāro nāyaṁ bhujaṅgama-nāyakaḥ

kuvalaya-dala-śreṇī kaṇṭhe na sā garala-dyutiḥ |

malayaja-rajo nedaṁ bhasma priyā-rahite mayi

prahara na hara-bhrāntyā’naṅga krudhā kim u dhāvasi ||11||

he anaṅga ! kandarpa mayi na prahara, prahāraṁ mā kuru | kim u iti vitarke mayi hara-bhrāntyā mahādeva-bhrameṇa krudhā krodhāt tvaṁ dhāvasīti kim u tarkayāmi | athavā, u iti he anaṅga ! hara-bhrāntyā mayi kim iti dhāvasi ? kīdṛśe mayi ? priyā-rahite virahite | haraḥ sarvadā priyāyukto’haṁ tv adhunā priyā-rahita iti mayi hara-bhramo na yukta iti bhāvaḥ | tathā ca priyā-viraha-sanapte mayi praharaṇam api nocitam iti dhvanitam | kāmaḥ pūrvaṁ hareṇa tac-charīraṁ dagdhvāṅga-rahitaḥ kṛta iti hare kāmasya mahad-vaira-sūcanāyānaṅga-padena sambodhanam |

bhrama-bījaṁ nirasyati—hṛdi ayaṁ bisa-latāyāḥ mṛṇāla-latāyā haras tad-viraha-janya-santāpa-śānty-arthaṁ dhṛtaḥ | na tu bhujaṅgama-nāyakah sarpa-rājo vāsukiḥ | iyaṁ kaṇṭhe kuvalaya-dalānāṁ nīlotpala-patrāṇāṁ śreṇī paṅktiḥ, śaityāya dhṛtā, na tu sā garala-dyutiḥ viṣa-kāntiḥ | idaṁ sarvāṅge tāpa-śānty-arthaṁ dhṛtaṁ malayaja-rajaś candana-dhūliḥ, na tu bhasma vibhūtiḥ | aṅge liptaḥ praśithila-candana-dravo’pi viraha-tāpa-vaśād dhūli-bhūta iti rajaḥ-padena sūcitam | tathā ca bisa-latāyāṁ śaitya-dīrghatvādi-darśanāt tava vāsuki-bhramāt, nīlotpala-paṅktau śyāmatvādi-dharma-darśanād garala-bhramāt, candana-rajasi bhasma-bhramāc ca mayi mahādeva-bhramas tava na yukta iti bhāvaḥ |

ayaṁ ca bhrāntimān alaṅkāraḥ, sādṛśād vastv-antara-pratītir bhrāntimān iti tal-lakṣaṇāt | vitarke kiṁ kim uta ca ity amaraḥ | u sambaddhau roṣoktau ca iti viśvaḥ ||11|| (21)

—o)0(o—

cūta-śāyaktvena kāmaḥ prasiddhaḥ | ata imān nava-cūta-mañjarī-rūpān bāṇān dhanuṣy āropya māṁ tāḍayiṣyatīti śaṅkayā punar api kāmāyaiva dainyaṁ karoti—

pāṇau mā kuru cūta-sāyakam amuṁ mā cāpam āropaya

kṛīḍā-nirjita-viśva mūrcchita-janāghātena kiṁ pauruṣam |

tasyā eva mṛgī-dṛśo manasija preṇkhat-katākṣāśuga-

śreṇī-jarjaritaṁ manāg api mano nādyāpi sandhukṣate ||12||

he manasija madana ! amuṁ puraḥ-sthitaṁ cūta-sāyakam āmra-puṣpa-rūpaṁ bāṇaṁ pāṇau haste mā kuru | vasanta-kālīna-puṣpodgamaṁ dṛṣṭvāha—cāpaṁ dhanur māropaya pratyañcā-yuktaṁ mā kuru | yad vā, cūta-śāyakaṁ haste mā kuru, haste’pi cet karoṣi, tadāmuṁ sāyakaṁ mā āropaya mā sandhehīty arthaḥ | atra manasijia-padena man-manaso jātasya te mat-santāpakāritvam anucitam iti dhvanitam |

he kṛīḍā-nirjita-vīśva ! krīḍayā līlayā nirjitaṁ viśvaṁ jagad yena tādṛśasya mūrcchitasya mūrchā-prāptasya janasya mādṛśasya āghātena prahāreṇa tava kiṁ pauruṣaṁ ? api tu na kim apīty arthaḥ | athavā, mūrcchita-janāghātena tava kiṁ pauruṣaṁ ? kutsitaṁ pauruṣam ity arthaḥ | mūrcchitatve hetum āha—tasyā eveti | tasyā eva mṛgī-dṛśaḥ hariṇī-dṛśaḥ, tasyā eveti virahādhikyena rādhā-nāma-grahaṇāśaktiḥ pratipādyate | preṇkhantaḥ prasarpanto ye katākṣās ta evāśugāḥ bāṇās teṣāṁ śreṇibhiḥ paṅktibhir jarjaritaṁ khaṇḍa-khaṇḍīkṛtaṁ mano manāg api svayam api na sandhukṣate na jīvatity-ādi | tathā ca, tat-kaṭākṣa-rūpa-bāṇair ahaṁ mūrcchitaḥ, samprati mayi cūta-mañjarī-rūpa-sāyaka-prahāro mṛta-māraṇam ivācaratīti līlayaiva yena viśvam api jitaṁ, tasya te mūrcchita-janeṣu prahāro yaśo-hāni-kara iti dhvanitam |

ṣayakaḥ śara-khaḍgayoḥ iti viśvaḥ | athāstriyau dhanuś cāpau ity amaraḥ | kiṁ pauruṣam ity atra vitāya-vyākhyāna-pakṣe, kiṁ kṣepe [pā. 2.1.64] ity anena nindāyāṁ samāsaḥ | āśugo mārute bāṇe iti viśvaḥ ||12|| (22)

—o)0(o—

nanu tat-kaṭākṣādi-smaraṇād eva tava duḥkhaṁ bhavati, kāmasya tatra ko’parādha ity ata āha—

bhrū-pallavaṁ dhanur apāṅga-taraṇgitāni

bāṇā guṇaḥ śravaṇa-pālir iti smareṇa |

tasyām anaṅga-jaya-jaṅgama-devatāyāṁ

astrāṇi nirjita-jaganti kim arpitāni ||13||

kim ity ākṣepe | tasyāṁ rādhāyāṁ smareṇa kāmena astrāṇi arpitāni sthāpitāni iti tarkayāmi | nanv astrāṇi vīreṇa haste sthāpayitum ucitāni, na tv anyatra ? ity ata āha—nirjitety ādi | nirjitāni jaganti yais tāni | tathā ca tair evāstrair jagat trayṁ jitvā tatra sthāpitānīti bhāvaḥ | tarhy anyatra kim iti na sthāpitāni ? ity ata āha—anaṅgety-ādi | anaṅga-jaya-jaṅgama-devatāyāṁ gamana-śīla-devatāyāṁ, tathā ca tayaiva trailokya-jayāyāstrāṇi dattāni | ato jāta-prayojanāni, tatraiva sthāpitānīti bhāvaḥ | devatayā yad astraṁ dīyate, tat kenāpi na pratihantuṁ śakyata iti dhvanitam | aho devatāyā māhātmyam | aṅgaṁ vinaiva yat-prasādena jagaj jitam | ata evānaṅgas taj jitatvād eva īśaṁ kṛṣṇaṁ vihāya | tām evāśritavān iti jñeyam | kāni tāny astrāṇīty ata āha—bhrū-pallavam ity-ādi | bhrū-pallavaṁ tad eva dhanuḥ | apāṅga-taraṇgitāni kaṭākṣasya gatāgatāni bāṇāḥ | śravaṇa-pāliḥ karṇa-latā-prāntam eva guṇaḥ pratyañcā | atra nīla-snigdhatvād bhruvaḥ pallavatvena rūpaṇam, apāṅgasya paramam abhedakatvaṁ bāṇatvena rūpaṇam | karṇa-pāliś ca dīrghatvāt pratyañickātvena rūpitāni | apāṅgo’ṅga-hīne syān netrānte tilake’pi ca iti viśvaḥ | pāliḥ karṇa-latāgre’srau paṅktāv aṅka-prabhedayoḥ iti ca ||13|| (23)

—o)0(o—

samprati rādhāṅga-vilasitāny eva svara-rūpāṇi māṁ pīḍayantīti tasyā evopālambhaṁ karomīty āśayena kāmam upekṣya puraḥ-sthitām iva rādhāṁ sambodhyāha—

bhrū-cāpe nihitaḥ kaṭākṣa-viśikho nirmātu marma-vyathāṁ

śyāmātmā kuṭilaḥ karotu kavarī-bhāro’pi mārodyamam |

mohaṁ tāvad ayaṁ ca tanvi tanutāṁ bimba-dharo rāgavān

sad-vṛttaḥ stana-maṇḍalas tava kathaṁ prāṇair mama krīḍati ||14||

bhrū-cāpe bhrū-rūpe dhanuṣi nihito’rpitaḥ kaṭākṣa-… bāṇo marma-vyathāṁ marma-pīḍāṁ nirmātu … para-marma-pīḍanam eva dharmyam iti tad ucitam eva | atha ca kuṭilaḥ vakraḥ śyāmaḥ ātmā svarūpaṁ yasya etādṛśaḥ kavarī-bhāro’pi grathita-veṇī-sañcayo’pi mārodyānaṁ mārāya māraṇāyodyamaṁ parākramaṁ karotu | athavā mārasya kāmasya udyamaṁ karotu, yo’ntar-malinaṁ kuṭilaś ca bhavati, so’nya-māraṇāya yatata ity api nānucitam | atha ca, he tanvi ! ayaṁ bimbādharo bimba-phala-tulyo’dharo mohaṁ mūrchāṁ tanutāṁ tanotu | kīdṛśo rāgavān raktatā-viśiṣṭaḥ | idam api nānucitaṁ, yato mātsarya-yuktaḥ sa para-mohaṁ karoty eveti | ayaṁ tava sad-vṛttaḥ sad-vartulaḥ stana-maṇḍalaḥ kuca-vistāro mama prāṇaiḥ kathaṁ kim iti krīḍati prāṇa-grahaṇa-rūpāṁ krīḍāṁ kim iti karoti ? sad-vṛttasya sac-caritrasya para-prāṇa-grāhitvam ucitam iti bhāvaḥ |

virodha-nāmāyam alaṅkāraḥ | sad-vṛtta-rūpa-guṇasya para-prāṇa-grahaṇa-kriyayā virodha-kathanāt | tad uktaṁ kāvya-prakāśe—virodhaḥ so’virodhe’pi viruddhatvena yad vacaḥ [kā.pra. 10.24] iti | viśikhas tomare śare iti viśvaḥ | śyāmo nindita-kṛṣṇayoḥ iti dharaṇiḥ | kavarī keśa-pāśe syāt iti hārāvalī | kavarī keśa-veśaḥ ity amaraḥ | māro mṛtau viṣe’naṅge iti viśvaḥ | bimbaṁ phale bimbikāyāḥ pratibimbe ca maṇḍale, deha-cchāyāyām api | rāgo’nuraktau mātsarye rañjane’pi nigadyate iti viśvaḥ | carite vartule vṛttam iti śāśvataḥ | ātmā deha-mano-brahma-svabhāva-dhṛti-buddhiṣu iti viśvaḥ ||14|| (24)

—o)0(o—

nanu tasyā api nāparādho na vā smarasya, kintu tad-aṅga-sparśādi-viṣayā…āc cañcalaṁ tvac-cetastvāt duḥkhī-karotīty ato’nubhūyamānāṁ tāṁ manvāna...

tāni sparśa-sukhāni te ca taralāḥ snigdhā dṛśor vibhramās

tad-vaktrāmbuja-saurabhaṁ sa ca sudhā-syandi girāṁ vakrimā |

sa bimbādhara-mādhurīti viṣayāsaṅge’pi cen mānasaṁ

tasyāṁ lagna-samādhi hanta viraha-vyādhiḥ kathaṁ vardhate ||15||

sparśa-sukhāni tad-aṅga-sparśa-janyāni sukhāni, idānīm anubhūyamānāni tāny eva pūrvānubhūtāny eva | etena tvag-indriya-viṣaya-lābhaḥ kathitaḥ | dṛśor netrayos taralāś cañcalāḥ snigdhā sneha-garbhā vibhramā vilāsās ta eva pūrvānubhūtā eva | amema cal’sir viśeṣottama-lābha uktaḥ | vaktrāmbuja-saurabhaṁ tasyā mukha-padma-saurabhaṁ tad eva | anena ghrāṇasya viṣaya-prāpti-raktā | girāṁ vakrimā tad-vacasāṁ sudhām amṛtaṁ syandate sravatīty evaṁ-śīlo vakrimā vakratvam idānīṁ śrotreṇa gṛhyamāṇaḥ sa eva pūrvānubhūta eva | anena śrotrendriya-viṣaya-sānnidhyam uktam | bimbādhara-mādhurīti tasya bimba-phala-prāyasya yā mādhurī madhuratā adhunā mayāsvādyamānā saiva pūrvānubhūtaiva | anena rasanendriyasya viṣaya-lābhaḥ kathitaḥ | ity evaṁ-prakāreṇa viṣayāsaṅge’pi tat-tad-indriyāṇāṁ sva-sva-viṣayāsaktāv api mānasaṁ man-manaś ca tasyāṁ rādhāyāṁ lagna-samādhi tad-ekāgraṁ yadi, hanteti khede, tadā viraha-vyādhiḥ tad-viśleṣa-janyo vyādhiḥ kathaṁ vardhate ?

api-śabdo virodhābhāsālaṅkāra-sūcanārthaḥ | bāhyendriya-viṣayāsaṅge samādheḥ sambhavāt | bāhyendriya-vṛtti-nirodhe sati manasa ekāgratāyā eva samādhi-padārthatvāt | tathā ca tat-tad-indriyāṇāṁ sva-svābhimata-viṣayālābhe eva virahaḥ sambhavati, mama ca tat-tad-indriyāṇāṁ viṣaya-vicchedasyābhāvān manasaś ca tac-cintanaika-paratvāt tayā saha viśleṣa eva nāstīti kathaṁ viraha-janya-vyādhi-sambhava iti bhāvaḥ | samādhau vyādher anubhava iti dhvanitam | rūpaṁ śabdo gandha-rasa-sparśāś ca viṣayā amī ity amaraḥ | tasmāt ko’py adbhuto durvitarkyas tat-prema-vivarta iti siddhāntaḥ ||15|| (25)

—o)0(o—

idānīṁ sargānte āśiṣam āste—

tiryak-kaṇṭha-vilola-mauli-taralottaṁsasya vamśoccarad-

gīti-[[46]](#footnote-47)sthāna-kṛtāvadhāna-lalanā-lakṣair na saṁlakṣitāḥ |

sammugdhe madhusūdanasya madhure rādhā-mukhendau sudhā-

sāre kandalitāś ciraṁ dadatu vaḥ kṣemaṁ kaṭākṣormayaḥ ||16||

madhusūdanasya kṛṣṇasya kaṭākṣormayo netrānta-darśana-taraṅgā vo yuṣmākaṁ kṣemaṁ dadhatu kalyāṇaṁ prayacchatu | duritā-sad-bhāvena kṣema-dātṛtvaṁ sambhavatīti durita-dāraṇa-sāmarthya-dyotanāya madhusūdana-padopādānam | aticāpalya-sūcanāyeti vā | kiṁ-lakṣaṇā ? madhure amṛtād api madhurimāśraye rādhāyā mukham indur iva tasmin mṛdu-spandam īṣac-calanaṁ saṁmugdham avyaktaṁ ca sundaraṁ ca yathā syāt tathā kandalitāḥ pallavitāḥ, tathā cendu-darśanāt taraṅgā atīva-pallavitā bhavantīti kaṭākṣāṇāṁ taraṅga-sāmyam | kvacic ca—

premṇā kandalitāḥ sumugdha-madhure rādhānanendau sudhā-

sāre vo madhusūdanasya dadatu kṣemaṁ kaṭākṣormayaḥ || iti pāṭhaḥ |

tadā kiṁ-viśiṣṭe mukhendau ? suṣṭhu mugdhaṁ ca tan madhuraṁ ca tat tasmin ramye navye cety arthaḥ | madhuras tu priye svādau iti | punaḥ kiṁ-bhūte ? sudhā-sāre sudhāyāḥ sāre |

nanv anyāsu paśyantīṣu kathaṁ rādhā-mukha-candre eva pallavitā ūrmayaḥ ? ata āha—vaṁśe uccarad-gīti-sthāneṣu gāna-pādeṣu svara-grāmādiṣu kṛtāvadhānaiḥ samarpita-citta-vṛttibhir lalanā-lakṣaiḥ kāminī-kadambair na saṁlakṣitāḥ nāvalokitāḥ |

tathā ca sakala eva kalatra-kadambo vaṁśa-dhvani-mohito na kiñcid apaśyad iti tatraiva pallavitā iti bhāvaḥ | vaṁśa-pūraṇe svabhāvam anuvarṇayati—kiṁ-bhūtasya ? tiryak vakraṁ kaṇṭho yasya, vilolaś cañcalo mauliḥ kirīṭo yasya, taralaś cañcala uttaṁsaḥ karṇābharaṇaṁ yasya saḥ | tiryak-kaṇṭhaś cāsau vilola-mauliś cāsau taralottaṁsaś ceti karma-dhārayas tathā-vidhasyety arthaḥ |

gītir gānaṁ, lalanā tu nitambinī ity amaraḥ | uttaṁsaḥ karṇa-pūre’pi sundare nāyake’pi iti dharaṇiḥ | kandalas tu navāṅkure kala-dhvanau uparāge ca iti |

ūrmis taraṅge pīḍāyāṁ vega-bhaṅga-prakāśayoḥ |

utkaṇṭhā-vastra-saṅkoca-lekhayor api kīritā || iti viśvaḥ ||16|| (26)

iti śrī-gīta-govinda-mahā-kāvye mugdha-madhusūdano nāma

tṛtīyaḥ sargaḥ

||3||

(4)

### caturthaḥ sargaḥ

## snigdha-madhusūdanaḥ

pūrva-sarge śrī-kṛṣṇasya viraha-janitāvasthā varṇitā | atra tu rādhā-virahāvasthāṁ śrī-kṛṣṇaṁ praty āha—

yamunā-tīra-vānīra-nikuñje mandam āsthitam |

prāha prema-bharodbhrāntaṁ mādhavaṁ rādhikā-sakhī ||1||

rādhikāyāḥ sakhī mādhavaṁ kṛṣṇaṁ prāha vakṣyamāṇam uvāca | rādhikety anukampāyāṁ kaḥ | kīdṛśaṁ ? prema-bhareṇa rādhā-viṣayaka-snehādhikyena udbhrāntam utkṣiptaṁ calanādi-kriyāṁ kartum aśaktam | ata eva tad-anveṣaṇaṁ vihāya yamunāyās tīre yad vāṇīra-nikuñjaṁ, tatra mandaṁ nirutsāham āsthitam āsīnam | amandam iti vacana-viśeṣaṇaṁ vā, atiśaya-vyākulāṁ rūp2 dṛṣṭvā amandaṁ sa-vegam āhety arthaḥ | mandaḥ khale manda-gate mūrkhe svairiṇi iti viśvaḥ | sa premā bheda-rahitaṁ yūnor yad bhāva-bandhanam || [ra.su. 2.258] iti rasārṇava-sudhākare ||1|| (27)

—o)0(o—

### || prabandhaḥ 8 ||

*karṇāṭa-rāgaika-tālī-tālābhyāṁ gīyate |*

tad eva gītena darśayati—

nindati candanam indu-kiraṇaṁ

anuvindati khedam adhīram |

vyāla-nilaya-milanena garalaṁ

iva kalayati malaya-samīram ||2||

sā virahe tava dīnā ||

mādhava manasija-viśikha-bhayād

iva bhāvanayā tvayi līnā ||

|| dhru. ||

gītasyāsya karṇāṭa-rāgaḥ | tal-lakṣaṇaṁ—

kṛpāṇa-pāṇir gaja-danta-patraṁ

ekaṁ vahan dakṣiṇa-karṇa-pūre |

saṁstūyamānaḥ sura-cāraṇaughaiḥ

karṇāta-rāgaḥ śithikaṇṭha-nīlaḥ || iti |

ekatālī-tālaś ca | tal-lakṣaṇaṁ prāk kathitaṁ (gīta 6.1) | virahotkaṇṭhinī nāyikā ceyam |

naivāgataḥ samuciteṣv api vāsareṣu

prāṇeśvaraḥ sva-guru-kārya-vaśena yasyā |

durdhāra-vṛtta-viraha-jvara-tāpitāṅgīm

utkaṇṭhitāṁ vadati tāṁ bharataḥ kavīndraḥ || iti |

gītārthas tu—he mādhava ! sā rādhā tava virahe dīnā duḥkhitā | tathā ca duḥkhitā, bhavāṁs tu sa-strīka eveti na tad-duḥkhaṁ jānātīti mādhava-padena kaṭākṣitaḥ | hā kaṣṭam | yadi duḥkhitā, tarhi sā kathaṁ varīvarti ? tadāha—tvayi līnā magnā | kasmād iva ? manasijasya kāmasya ye viśikhā bāṇās tad-bhayād iva | bhavato manaso jāta iti tvayi līne sati tasmāt bhayaṁ na bhavatīti manasijeti dhvanitam |

nanu, mayi kathaṁ līnā ? ity āha—bhāvanayeti | bhāvanayā sarva-viṣaya-nindā-pūrvaka-tvat-smaraṇenety arthaḥ | viṣaya-nindām āha—candanaṁ malayajaṁ nindati, virahiṇām upatāpa-karo vṛthā śaityādhārābhidhaṁ bibhartīti nindāṁ karoti |

kiṁ ca, indu-kiraṇaṁ sudhāṁśu-kiraṇam anu lakṣīkṛtya khedaṁ kaṣṭaṁ vindati prāpnoti | tatrāpi adhīram analpam | dhīras tu kuṅkume svalpe budhe dhairyavatīṣu iti viśvaḥ | adhīraṁ dhairya-rahitaṁ yathā syāt tathā nindatīti vā | adhikam īrayati kāma-śarān prerayatīti candana-viśeṣaṇaṁ vā |

api ca, malaya-samīraṁ malaya-parvata-sambandhi-vātam | vyāla-nilaya-milanena vyālānāṁ sarpāṇāṁ nilayo nivāsaś candana-vṛkṣas tasya saṁsargeṇa garalam iva viṣam iva kalayati manyate | candana-vṛkṣa-sthita-sarpaiḥ pītodgīrṇā ete malaya-vāyavo’ta eva samīrayanti | sthānāt sthānāntaraṁ vastv iti samīrā vastu-cālaka-svabhāvāt viṣamayāḥ | katham anyathā śarīra-samparkād eva mūrchāṁ janayantīti garalam iva manyata iti bhāvaḥ |

tathā ca duḥkhitasya virahiṇo hi sukha-hetavo’pi duḥkhāyaiva bhavantīti dhvanitam | virahotkaṇṭhena smaraṇa-rūpāṁ daśāṁ prāpnoti | tad uktaṁ śṛṅgāra-tilake—

dveṣo yatrānya-kāryeṣu tad-ekāgraṁ ca mānasam |

śvāsair manorathaiś cāpi ceṣṭās tāḥ smaraṇaṁ yathā ||

induṁ nindati padma-kandala-dalais talpaṁ na vā manyate

karpūraṁ kirati prayāti na ratiṁ prāleya-dhārā-gṛhe |

śvāsaiḥ kevalam eva khedita-tanur dhyāyaty asau bālikā

yat tat ko’pi yuvā dhruvaṁ smara-suhṛc cetasy amuṣyāḥ sthitaḥ || [śṛ.ti. 2.9] iti |

vyālo bhujaṅgame krūre śvāpade duṣṭa-dantini iti viśvaḥ | garalaṁ tu viṣe māne garalaṁ tṛṇa-pūrake ity api ||2|| (8.1)

avirala-nipatita-madana-śarād iva bhavad-avanāya vīśālam |

sva-hṛdaya-marmaṇi varma karoti sajala-nalinī-dala-jālam ||2|| (3)

aviralety ādi | sa sva-hṛdaya-marmaṇi hṛdaya-rūpa-marma-sthāne sajala-nīla-dala-jālaṁ jala-sahita-padminī-patra-samūhaṁ varma kavacaṁ karoti | kīdṛśaṁ ? viśālam | kim-artham iva ? aviralaṁ yathā syād evaṁ nipatito yo madana-śaraḥ kāma-bāṇaḥ | tasmād bhavad-avanāyeva bhavato rakṣaṇāyeva | tasyā hṛdaye tvaṁ sarvadā tiṣṭhasi | ato’virala-nipatadbhiṛ madana-śarais te pīḍā mābhūd iti kamalinī-patraiḥ sannāham iva karotīti bhāvaḥ | kecit tu—kīdṛśaṁ varma ? avirala-nipatita-madana-śarād avanāya sva-rakṣaṇāya [bhaya] bhavad iva sampadyamānam iveti vyākurvanti | avanaṁ rakṣaṇe prītau iti viśva-prakāśaḥ | vyathāsahaṁ sthalaṁ marma ity api | viśālaṁ vistīrṇam api | bhavad-avanāyeti prathama-vyākhyāne sakhyāḥ snehādhikyaṁ sūcitam | tena dūtī-karma-kuśalatvam api kathitam ||2|| (8.3)

kusuma-viśikha-śara-talpam analpa-vilāsa-kalā-kamaṇīyam |

vratam iva tava parirambha-sukhāya karoti kusuma-śayanīyam ||4||

kusuma-viśikham ity-ādi | sā kusuma-śayanīyaṁ puṣpa-śayyāṁ karoit racayati | kīdṛśaṁ ? analpa-vilāsa-kalāyāṁ bahutara-krīḍā-kalāyāṁ kamaṇīyaṁ kāṅkṣaṇīyam | evaṁ-bhūtāvasthāyām api tvad-āgamanāśayā anurāgātiśayena kusuma-śayyām āracayya tvan-mārga-datta-dṛṣṭir eva tiṣṭhatīti bhāvaḥ | kam iva ? kusuma-viśikhaḥ kāmaḥ, tasya ye śarāḥ kusuma-svarūpāḥ, teṣāṁ śayyā yatra tādṛśaṁ vratam iva | kim-arthaṁ ? tava parirambha-sukhāya āliṅgana-sukha-prāptaye |

talpaṁ ca śayanīye syāt talpam āṭṭa-kalatrayoḥ iti viśvaḥ | ebhis tribhiḥ padair udvegākhyā pañcamy-avasthā kathitā | sukha-sparśaṁ puṣpam api bāṇa-tulyaṁ bhavatīti dhvanitam | athavā, sā analpa-vilāsa-kalā-kamanīyaṁ kusuma-śayanīyaṁ tava parirambha-sukhāya kusuma-viśikha-śara-talpaṁ vratam iva karotīty arthaḥ ||4|| (8.3)

vahati ca valita[[47]](#footnote-48)-vilocana-jaladharam ānana-kamalam udāram |

vidhum iva vikaṭa-vidhuntuda-danta-dalana-galitāmṛta-dhāram ||5||

vahatīty-ādi | sā udāraṁ sundaram ānana-kamalaṁ mukha-padmaṁ vahati dhārayati | premāmṛtāśru-dātṛtvenodāram iti vā | kīdṛśaṁ ? valite tvan-mārga-prekṣaṇāya tiryak-prasārite vilocane netre eva jaladharau rasa-varṣiṇau meghau yatra tādṛśam | yatra nirantarāśru-varṣitvena netrayor jaladharatvena rūpaṇam | kam iva ? candram iva | kīdṛśaṁ ? vikaṭāḥ karālā viśālā vā ye vidhuntudasya rāhor dantās tair dalanaṁ pīḍanaṁ tasmād galitā pracyutāmṛtasya dhārā yatas tādṛśam | atra mukhasya vidhunā metra-jalasya cāmṛta-dhārayā sādṛśyād vākyārthopamā bodhyā | tathā cānena vaivarṇyam api dhvanitam | vikaṭaḥ sundare prokto viśāla-vikarālayoḥ iti viśvaḥ | tamas tu rāhuḥ svar-bhānuḥ saiṁhakeyo vidhuntudaḥ ity amaraḥ ||5|| (8.4)

dhyāna-layena puraḥ parikalpya bhavantam atīva durāpam |

vilapati hasati viṣīdati roditi cañcati muñcati tāpam ||6||

dhyānety-ādi | atiśayena duḥkhena prāpyam atīva-durāpaṁ bhavantaṁ dhyāna-layena ekāgratayā puraḥ parikalpya agre likhitvā | athavā, atīva-durāpaṁ dautyādinā atidurlabhaṁ tvāṁ dhyāna-layena dhyānaṁ cintanaṁ tatra yo layaḥ tat-paratvaṁ tena puro’gre parikalpya sākṣāt-kṛtvā | prathama-pakṣe tu, vilikhati rahasi ity-uktatvāt na kalpanā | sā vilapati—vilāpo duḥkhajaṁ vacaḥ [u.nī. 11.83], “śaṭha iyat kālaṁ yad-arthe vilambito’si, tatraiva gaccha” ity-ādy uktvā hasati upahasati | viṣīdati puraḥ-sthite’pi caraṇau gṛhītvānunayatīty evaṁ viṣādaṁ prāpnoti | punaḥ katham ayaṁ vaśyaḥ syād iti roditi | tad uktaṁ ruditam uditam astraṁ yoṣitāṁ vigraheṣu iti māghe | cañcati cāṭūktibhir anusṛtaṁ dṛṣṭvā gacchati, paścād anunīyāliṅgitā tāpaṁ muñcati sva-viśleṣa-duḥkhaṁ tyajati | yad vā, roditi paścād anunayantaṁ praṇaya-roṣān muñcati tiraskaroti | ata eva tāpaṁ cañcati prāpnotīty arthaḥ |

alaṅkāro’tra dīpakaḥ—rahasi (gī. 8.5) ity ārabhya unmādāvasthā kathitā | tad uktaṁ—

śvāsa-prarodanotkampa-vasudhollekhanair api |

vyāpāro jāyate yatra sa unmādaḥ smṛto yathā || [śṛ.ti. 2.13] iti |

kilakiñcitākhyaś cāyaṁ bhāvaḥ | tad uktaṁ daśarūpake—krodhāśru-harṣa-bhītyādeḥ saṅkaraḥ kilakiñcitam | alaṅkāra-lakṣaṇaṁ kāvya-prakāśe—saiva kriyāsu bahvīṣu karakasyeti dīpakaṁ [kā.pra. 10.103] | ayam arthaḥ—bahvīṣu kriyāsu kārakasya saiva sakṛd vṛttir eva dīpakam iti ||6|| (8.5)

vilikhati rahasi kuraṅga-madena bhavantam asama-śara-bhūtam |

praṇamati makaram adho vinidhāya kare ca śaraṁ nava-cūtam ||6||

vilikhatīty-ādi | kiṁ ca, rahasi ekānte kuraṅga-madena kastūryā bhavantaṁ vilikhati | kīdṛśaṁ ? asama-śara-bhūtaṁ kāma-rūpiṇaṁ, te’dhaḥ āsana-sthāne makaraṁ vinidhāya praṇamati namaskaroti | makara-vāhanatvam eva māṁ kim iti santāpayasīti praṇamyeṣṭaṁ tvāṁ yācata iti bhāvaḥ |

tathā ca, vāhanārūḍhaḥ priyatamaḥśīghram āgamiṣyatīti vāhana-likhanam iti dhvanitam | virahiṇyā vyāpāraś ca kathitaḥ | tad āha bharataḥ—

devatā-pūjanaṁ kuryād dadyād balibhuje balim |

likhet kānta-pratikṛtiṁ pāṭhayec chuka-śārikām |

gaṇayec cāvadhir dinaṁ gītaṁ gāyet tad-aṅgakām |

evaṁ-vidha-vinodena nayet kālaṁ viyoginī || iti |

mṛganābhir mṛgamadaḥ kastūrī gandha-śekharaḥ iti hārāvalī | yadyapi viyoginyāḥ kāma-mūrti-likhanaṁ na ghaṭeta, tathāpy atra kṛṣṇasya kandarpa-svarūpatvāt tadākrānta-cittatvena tad-rūpeṇa likhanam ||7|| (8.6)

prati-padam idam api nigadati mādhava tava caraṇe patitāham |

tvayi vimukhe mayi sapadi sudhā-nidhir api tanute tanu-dāham ||8||

pratipadam ity-ādi | pratipadam itas tataś calantī padaṁ padaṁ prati, vacanaṁ vacanaṁ pratīti vā iti nigadati jalpati—he mādhava ! tava caraṇe’haṁ patitā, tvāṁ namāmīty arthaḥ | tvayi vimukhe viśleṣe sati sudhā-nidhir api amṛta-nidhiḥ candro’pi tanu-dāhaṁ mac-charīra-santāpaṁ tanute vistārayati | atanu-dāhaṁ smara-tāpaṁ vā, atanu yathā syāt tathā vā, tanu durlakṣyaṁ vā tvaṁ māyāḥ lakṣmyāḥ sahodara iti tvayi nikaṭe sthite satī lakṣmīḥ sapatny api kim api kartuṁ na śaknoti | tvayi pratikūle ca sati sva-bhaginī-sāpatnyaṁ mayi smaran sudhā-nidhir api me tanu-dāhaṁ tanuta iti mādhava-padena dhvanitam | sudhā-nidhes tāpa-kāritvaṁ viruddham iti virodha-nāmāyam alaṅkāraḥ ||8|| (8.7)

śrī-jayadeva-bhaṇitam idam adhikaṁ yadi manasā naṭaṇīyam |

hari-virahākula-ballava-yuvati-sakhī-vacanaṁ paṭhanīyam ||9||

śrī-jayadevety-ādi | śrī-jayadeva-bhaṇitaṁ yadi manasā naṭaṇīyam abhinetavyaṁ bhāvanayāsvādanīyam ity arthaḥ | tadā iḥ kāmas taṁ dadātīti idaṁ taṁ kṛṣṇe tādṛśābhilāṣa-pradam ity arthaḥ | ata evādhikaṁ sukham adhikṛtya vartamānaṁ hari-viraheṇa ākulā yā vallava-yuvatis tasyā yā sakhī dūtītvena preṣitā tasyā vacanaṁ paṭhanīyam ||9||

\* \* \* \* \*

sā tvāṁ vinā kutrāpi nirvṛtiṁ na labhata ity āha—

āvāso vipināyate priya-sakhī-mālāpi jālāyate

tāpo’pi śvasitena dāva-dahana-jvāla-kalāpāyate |

sāpi tvad-viraheṇa hanta hariṇī-rūpāyate hā kathaṁ

kandarpo’pi yamāyate viracayan śārdūla-vikrīḍitam ||10||

tvad-viraheṇa sā hariṇī-rūpāyate mṛgī-rūpām ivācarati viśleṣa-vyādhi-janitā pāṇḍu-varṇā hariṇī-rūpeṇa upamīyate | tathā ca yathā mṛga-vadhūḥ vane samantāt pradīpta-dāvāgni-jvālodvignā vyāghreṇa trāsitāgre vyādha-jālaṁ vitataṁ paśyantī daśa-diśaś cakita-cakitaṁ vilokamānā kvāpi mandiraṁ vipināyate’raṇyam ivācarati |

iyaṁ sakhī-paṅktir api jālāyate, viyoga-duḥkhāsahiṣṇutayā prāṇam api tyaktuṁ pravṛttāyāḥ tad-bodhakatvāt | yad vā, tāpa-śānty-arthaṁ priya-sakhī-dattā mālāpi jālāyate yathā hariṇī-bandhanārthaṁ jālāṁ kṣipyate, tadvad ācarati |

tāpo’pi viraha-janitaḥ santāpo’pi śvasitena niḥśvāsena sahāya-bhūtena śvāsa-vāyunā vanāgni-jvālāvalīvācarati | evaṁ khedam abhinayanty āha—hā kaṣṭaṁ ! sā kathaṁ vartate ? yataḥ kandarpo’pi śārdūla-vikrīḍitaṁ viracayan kṛtānta ivācarati | hariṇī-śabdena evaṁ-bhūtāyām avasthāyāṁ mat-sakhyāḥ mṛgyā iva tvayi snehādhikyam iti sūcitam |

śārdūla-vikrīḍitaṁ chandaḥ | prathama-pade udvegākhyāvasthā, śeṣe’ṣṭamī vyādhy-avasthā kathitā | tal-lakṣaṇaṁ—

abhīṣṭa-saṅgamābhāvād vyādhiḥ santāpa-lakṣaṇaḥ |

atra santāpa-niḥśvāsau śīta-vastu-niṣevaṇam || [ra.su. 2.398]

nottaraṁ bhāṣate praśne nekṣate na śṛṇoti ca || [ra.su. 2.401] iti ||10||

—o)0(o—

|| prabandhaḥ 9 ||

*deśākha-rāgaika-tālī-tālābhyāṁ gīyate |*

stana-vinihitam api hāram udāram |

sa manute kṛśā-tanur iva bhāram ||11||

rādhikā tava virahe keśava || dhru. ||

gītasyāsya deśākhya-rāgaḥ |

āsphoṭanāviṣkṛta-romaharṣo

niyuddha-sannaddha-viśāla-bāhuḥ |

prāṁśuḥ pracaṇḍa-dyutir indu-gauro

deśākhya-rāgaḥ kila malla-mūrtiḥ || iti |

eka-tālī-talaś ca tal-lakṣaṇaṁ (gīta 6.1) prāk kathitam | gītārthas tu—he he keśava ! tava virahe sā rādhikānukampyā rādhā stana-vinihitam api stanayor upari dhṛtam api udāraṁ manoharaṁ sambhogādau svāṅga-saṁsargitayā dattaṁ taṁ hāram | athavā pūrvaṁ yena sva-kaṇṭha-dhṛtena tava saṅgamaḥ prāptas tam | ata eva udāraṁ bahu-pradam api atibhāraṁ manute | tatra hetuḥ—kṛśā tanur yasyā iti | atikṛśatayā sakhī-janaiḥ prāṇa-rakṣārthaṁ vakṣasi samarpitaṁ tad-dhāraṇe’śakyā sā tvayā prīṇanīyeti bhāvaḥ | anena kārśya-rūpo vyādhir uktaḥ | kṛśatā-rūpo’nubhāvaś cāyam | tathā ca kaṁ sukhaṁ tasyeśo niyantā keśaḥ sarveṣāṁ sukha-prada iti vam amṛtaṁ mṛta-yuvati-jīvanaṁ tad-rūpaḥ keśaś cāsau vaś ca keśavaḥ | etādṛśena tvayā evaṁ-bhūtā praṇayinī mat-sakhī duḥkhitā bhavati | tan nocitam iti keśaveti sambodhanena dhvanitam ||11|| (9.1)

sa-rasa-masṛṇam api malayaja-paṅkam |

paśyati viṣam iva vapuṣi sa-śaṅkam ||12||

sarasa-masṛṇam ity-ādi | api ca, malayaja-paṅkaṁ candana-dravaṁ vapuṣi dehe sa-śaṅkaṁ yathā syād evaṁ viṣam iva paśyati | kīdṛśaṁ ? snigdhārdram api | masṛṇaḥ karkaśe snigdhe iti viśvaḥ | sarasaḥ rasodbodhaka iti vā ||12|| (9.2)

śvasita-pavanam anupama-pariṇāham |

madana-dahanam iva vahati sa-dāham ||13||

śvasitety-ādi | śvasita-pavanaṁ niḥśvāsa-vāyuṁ vahati dhāvayati | kīdṛśaṁ ? anupama-pariṇāham upamā-rahitaḥ pariṇāho dairghyaṁ yasya tādṛśam | kim iva ? kāmāgnim iva | kīdṛśaṁ ? sa-dāhaṁ yathā syāt tathā vahatīti vā ||13|| (9.3)

diśi diśi kirati sajala-kaṇa-jālam |

nayana-nalinam iva vigalita-nālam ||14||

diśi diśīty-ādi | sā diśi diśi nayana-nalinaṁ netra-padmaṁ kirati kṣipati | kīdṛśaṁ ? sajala-kaṇa-jālaṁ jala-kaṇa-jālair aśru-jala-kaṇikā-samūhaiḥ sahitam | kim iva ? vigalitaṁ nālaṁ yasya evaṁ-bhūtaṁ nalinam iva | ārtyā sāśru-sthānād bahirbhūta-prāya-nayanāvalokanaṁ tyakta-nāla-sajala-prakṣipta-padmenotprekṣitam | tathā ca snehāt sva-netra-padmena tvad-āgamana-mārga-secanaṁ karotīty api dhvanitam ||14|| (9.4)

nayana-viṣayam api kiśalaya-talpam |

kalayati vihita-hutāśa-vikalpam ||15||

nayanety-ādi | kiṁ ca, kiśalaya-talpaṁ nava-pallava-śayanīyaṁ vihito hutāśanasyāgner vikalpaḥ saṁśayo yatra tādṛśaṁ kalayati | kiṁ-bhūtaṁ ? nayana-viṣayam api darśanīyam api pratyakṣopalabhamānam apīti vā | athavā, dṛg-gocaram api evaṁ bhavati | sparśe kiṁ vaktavyaṁ ? yad-viśleṣe mat-sakhyā tyaktaṁ śayanādikam ity api dhvanitam | udvegāvasthā ceyaṁ kathitā ||16||

tyajati na pāṇi-talena kapolam |

bāla-śaśinam iva sāyam alolam ||16||

tyajatīty-ādi | sā sāyaṁ sandhyā-samaye pāni-talena kapolaṁ na tyajati | kīdṛśaṁ ? alolam acañcalam | divasaṁ tu yathā-kathañcin nīto, rātriṁ tu yugāyamānā kathaṁ netavyeti kapole pāṇiṁ kṛtvā sāyaṁ cintayatīti bhāvaḥ | kam iva ? bāla-śaśinam iva dvitīyā candram iva | mukhārdhasya karatala-cchannatayā ardhasya dṛśyamānatayā viraheṇa pāṇḍutayā sāyam udayenālolatayā kṛśatvena ca dvitīyācandra-sādṛśyam | iyaṁ ca jaḍatāvasthā | tad uktaṁ—

yatra dhyāyati niḥsaṁjñaṁ jaḍatā sā prakīrtitā |

atra sparśānabhijñatvaṁ vaivarṇyaṁ śithilāṅgatā |

akāṇḍa-huṅkṛtiḥ stambho niḥśvāsa-kṛśatādayaḥ || [ra.su. 2.402] iti ||15|| (9.6)

harir iti harir iti japati sa-kāmam |

viraha-vihita-maraṇeva nikāmam ||17||

harir ity-ādinā | sā nikāmam atiśayena harir iti harir iti japati | keva ? viraheṇa tvad-viyogena vihitam ārabdhaṁ maraṇaṁ yasyā seva | kathaṁ yathā syāt sa-kāmaṁ sābhilāṣam | evaṁ kramād daśamy-avasthāṁ prāptāyām api sābhilāṣam iti navānurāgaṁ kurvāṇāsminn eva śarīre tava saṅgamāmṛtaṁ kāmayamānā cintāmaṇi-rūpaṁ sva-sarvasva-bhūtaṁ tava nāma-maṅgalaṁ japati parameṣṭa-mantravad āvartayatīty arthaḥ | mano-hāri-guṇa-viśiṣṭatvād dhariti, akhila-kleśa-haraṇād vā |

atra prāpty-abhāvaḥ janmāntare’pi sa eva vallabho bhūyād ante yā matiḥ, sā gatir iti nyāyāt | evam anurāge daśāvasthā nirūpitāḥ | tad uktaṁ—

alokālāpa-saṁrūḍha-saṁrogākula-cetasoḥ |

tayor bhaved asamprāptau daśāvasthaḥ smaro yathā || iti |

abhilāṣo’tha cintā syāt smṛtiś ca guṇa-kīrtanam |

udvego’tha pralāpaḥ syād unmādo vyādhir eva ca ||

jaḍatā maraṇaṁ ceti daśamī jāyate kramāt |

asamprāptau bhavantyetās tayor daśa daśā yathā || iti śṛṅgāra-tilake (2.4-6) |

atra tu nityānanda-rūpayor madhura-rasasarvasva-vigrahayor navāvasthā eva sammatāḥ | anurāga-kāṣṭhāṁ darśayan tad-ābhāso’tra darśitaḥ | sākṣāt tu keṣv eva śrī-kṛṣṇasya mādhurya-bhara-darśanāyaiva śukādibhis tādṛśādhikāri-janeṣu nirūpitā | tena navānām iha lakṣaṇaṁ kṛtam | tatra vyādhi-lakṣaṇaṁ—

santāpa-vedanā-prāyo dīrgha-śvāsa-samākulaḥ |

tanūkṛta-tanur vyādhir aṣṭamo’yaṁ smṛto yathā || [śṛ.ti. 2.14] iti |

śeṣāṇāṁ bhedāḥ pūrvam eva darśitāḥ | yadyapi kaṭu-pariṇāmā iva ete prabhāsante, tad apy ānanda-rasa-vikāratvāc ca | tat-poṣakatvāc cānanda-sandohā eva hy ete bhāvā iti siddhāntaḥ, vastutas tu na duḥkha-mayāḥ ||17|| (9.7)

śrī-jayadeva-bhaṇitam iti gītam |

sukhayatu keśava-padam upanītam |||18||

śrī-jayadevenety-ādi | iti amunā prakāreṇa śrī-jayadeva-bhaṇitaṁ śrī-rādhikā-sakhyā gītaṁ śrī-kṛṣṇaṁ prati upanītaṁ keśava-padaṁ sukhayatu | tvarayā śrī-rādhābhisaraṇena śrī-kṛṣṇasya caraṇaṁ prati śaṁ vidadhātu | athavā, yat-sakhyāḥ śrī-kṛṣṇaṁ prati kathitaṁ, tad eva śrī-jayadevena rāga-tālādinā baddhaṁ gītaṁ gāyatāṁ śṛṇvatāṁ sukhayatu | keśava-padam upanītaṁ samarpitaṁ, keśavasya padaṁ sthānaṁ vaikuṇṭha-lokaṁ tatropanītaṁ vā | vaikuṇṭha-loke’pi gīyate iti bhāvaḥ | athavā upanītam upasthitī-kṛtaṁ gītaṁ keśava-padaṁ keśavaḥ padaṁ trāṇaṁ yasya sa vaiṣṇavas taṁ sukhayatu | keśavasya padaṁ sthānam iti vā | padaṁ sthāne ca vākye ca sannidhi-vyavasāyayoḥ | trāṇe’pi padam ākhyātam iti viśvaḥ ||18|| (9.8)

\* \* \* \* \*

evaṁ daśamy-avasthā-paryantaṁ virahodrekaṁ śrutvā nirupāya-sthagita-cittaṁ pratyāha—

sā romāñcati śītkaroti vilapaty utkampate tāmyati

dhyāyaty udbhramati pramīlati pataty udyāti mūrcchaty api |

etāvaty atanu-jvare vara-tanur jīven na kiṁ te rasāt

svar-vaidya-pratimā prasīdasi yadi tyakto’nyathā hastakaḥ ||19||

sā romāñcatīty-ādi | he svar-vaidya-pratima ! svar-vaidyaḥ dhanvantariḥ pratimā pratibimbo yasya tādṛśa rūpa-śriyādibhir viraha-vyādhi-cikitsakatayā tvaṁ cet prasīdasi prasanno bhavasi, tadā etāvaty atanu-jvare kāma-santāpe sā vara-tanuḥ, varā tvad-yogyā saundaryādibhiḥ śreṣṭhā tanur yasyā te rasāt sambhoga-śṛṅgāra-rasa-rūpāmṛta-sañjīvana-mahauṣadhāt kiṁ na jīvet ? api tu jīved eva | anyathā tvad-rasa-vyatirekeṇa tayā hastake’pi tyaktas tyakta-prāyo bhaviṣyatīty arthaḥ |

samprati mūrchāyāṁ vaktum apārayantyā tayā hastakena sakhīṣu vyavahriyate, tvat-saṅgamābhāve so’pi tyakṣyata iti bhāvaḥ | athavā anyathā paro hastako hasta-kriyā-prakāraḥ vaidyakopacāras tyakta ity arthaḥ | kvacit tvatto’nyathānāntaka iti pāṭhaḥ | tadānyathā yadi na prasīdasi, tadā tvattas tavāpekṣayāntakaḥ, na, api tu tvam evāntaka ity arthaḥ | tad eva kāma-jvara-janitaceṣṭitam anuvartayati—sā romāñcatīty-ādi | romāñcati pulakam udgamayatīty arthaḥ | śītkaroti śītkāra-śabdam anukurute, sābhilāṣa-romodgamena kaṇṭha-dhvaniṁ karotīty arthaḥ | vilapati śaṭho na milita ity-ādi-vilāpaṁ karoti, viśeṣeṇotkaṇṭhayā tvad-guṇān ālapati kathayatīti vā | utkampate katham asya viśeṣaḥ soḍhavya iti kampa-yuktā satī, tāmyati glānā bhavati | anena vepathur vaivarṇya-rūpaś ca sāttvikaḥ kathitaḥ | dhyāyati kathaṁ labhyeteti cintayati tīvra-cintayā udbhramati bhramaṁ karoti | anenonmādaḥ kathitaḥ |

tasya viśeṣaṇāni—pramīlati bāhya-bhrameṇa cakṣur mīlanaṁ kṛtvā tvayi mano dhārayati, hṛdi sphurite udyāti gacchati | kārśyena kṣīṇatayā patati | tvayy aprāpte mūrcchati mūrcchāṁ prāpnoti | anena mūrcchā kathitā | api-śabdena etāvatyām api vyavasthāyāṁ sakala-guṇa-gaṇālayam aśeṣa-nāyaka-śiro-ratnaṁ tvām eva parama-rasajñā sā pulakādibhiḥ sāttvikaiḥ śītkārādibhir anubhāvaiḥ cintādi-vyabhicāribhir abhilāṣādy-avasthābhiḥ sāṅga-rasodayena kāmayate, sā sarvathaiva tvayā prāṇanīyā |

tathā ca tasyāḥ saṅgame adbhuta-madhura-rasotsava āsvādanīya iti bhāvaḥ | vara-tanur ity anena tvayāpi tad-virahaḥ soḍhum aśakya iti dhvanitam | jvara-vyādhau evaṁ-bhūtāni lakṣaṇāni bhavanti—śītādinā romāñcati, vedanayā śītkāraṁ karoti, vilapati mohād yat kiñcid vadati, kampa-yuktā bhavati, cintayate kathaṁ jīvāmīty-ādinā, bhramati, glānim āpnoti, mūrcchāṁ prāpnoti | evaṁ-vidhe’pi jvare mahā-vaidya-prayukta-siddha-rasāt jīved eva, tathā tvat-saṅgama-rasād asyā api jīvitam | kriyā-dīpako’yam alaṅkāraḥ | śārdūla-vikrīḍitaṁ chando’pi jñeyam ||19|| (30)

smarāturaṁ daivata-vaidya-hṛdya

tvad-aṅga-saṅgāmṛta-mātra-sādhyam |

nivṛtta-bādhāṁ kuruṣe na rādhām

upendra-vajrād api dāruṇo’si ||20||

smarāturam ity-ādi | he daivata-vaidya-hṛdya deva-vaidyau aśvinī-kumārau, tābhyām api manohara-mūrte ! mṛta-yuvati-jīvana-rasajña ! iti vā | athavā, asmākam iṣṭa-devatā-rūpa-manojña vaidya ! punaḥ punaḥ viraha-vyādheḥ rakṣaṇāt | upa samīpe’sminn eva vane nikaṭe vartamānāṁ rādhāṁ, kathaṁ-bhūtāṁ ? smarāturaṁ kāmena rugnāṁ vimukta-bādhāṁ vigata-pīḍāṁ na kuruṣe na karoṣi | indra-vajrād api dāruṇo’si kaṭhino’si | athavā, he upendra ! vajreṇāpy aśakyaṁ karma yena tvayā sādhyate, ataḥ sva-rakṣaṇārtham indreṇa tvaṁ vṛtaḥ | tena vajrād api kaṭhina ity arthaḥ |

nanv auṣadhaṁ vicārya sampādanīyaṁ, kim evam upālabhase ? ity ata āha—tvad-aṅga-saṅgaḥ śarīra-sambandhaḥ sa evāmṛtaṁ paramānanda-rasa-rūpa-jīvauṣadhaṁ tan-mātra-sādhyaṁ tad-eka-pratīkāryam | athavā, tvad-aṅgasya saṅgaḥ āsaktiḥ saivāmṛtaṁ jīvanaṁ tan-mātra-sādhyām | jīvanaṁ sampādyamānām ity arthaḥ[[48]](#footnote-49) | tvad-aṅga-saṅgaḥ tavāṅga-sukham iti vā | saṅgaḥ sukhaṁ tathāsaktiḥ iti ratna-kośaḥ | upendra-vajra-nāmaitac-chabdo’pi ||20|| (31)

nanu yāvad aham āgamiṣye, tāvac chītopacārair upacaryatām ity ata āha—

kandarpa-jvara-saṁjvarātura-tanor aścaryam asyāś ciraṁ

cetaś candana-candramaḥ-kamalinī-cintāsu santāmyati |

kintu klānti-vaśena śītala-tanuṁ tvām ekam eva priyaṁ

dhyāyantī rahasi sthitā katham api kṣīṇā kṣaṇaṁ prāṇiti ||21||

aho āścaryaṁ ! anyāś cetaḥ candana-candramaḥ kamalinī-cintāsu malayaja-sudhāṁśu-padminī-smaraṇe’pi santāmyati glāniṁ prāpnoti, tatrāpi ciram | kiṁ-bhūtāyāḥ ? kandarpa-jvareṇa yaḥ saṁjvaraḥ santāpas tena ātura-tanor vyathita-dehāyāḥ ? virodho’yam alaṅkāraḥ |

nanv etādṛśa-santāpena kathaṁ jīvati ? iti tad apy aścaryam ity āha—priyam ātma-vallabhaṁ, ata eva kṣānti-rasena śītalataram anubhūtam api tvām eva ekam eva | priyam ananya-vallabham iti vā | dhyāyantī katham api mahatā kaṣṭena | kṣīṇāśaktā kṣaṇaṁ prāṇiti kṣaṇa-mātraṁ jīvati | asminn eva kṣaṇe tvayā tat-samīpe gantavyam iti bhāvaḥ | punaḥ tasyā darśanam api te durlabham iti tvarayati | athavā, kṣaṇaṁ pratikṣaṇaṁ dhyāyantīti yojyaṁ, yasya cintanena jīvati, tad-darśanena nīrujā bhaviṣyatīti kiṁ vaktavyam | śītalā tāmyati jīvati ceti āścaryaṁ darśitam | klānti-vaśena vā |

inaḥ sūrye nṛpte patau iti viśvaḥ | śītalā kāma-jvara-janita-santāpa-harā tanur yasya tam iti | are viruddha-śītalād api jīvatīti atyāścaryam | śārdūla-vikrīḍitaṁ chandaḥ ||21|| (31)

—o)0(o—

punar api uddīpana-vibhāvena virahodrekam āha—

kṣaṇam api virahaḥ purā na sehe

nayana-nimīlana-khinnayā yayā te |

śvasiti katham asau rasāla-śākhāṁ

cira-viraheṇa vilokya puṣpitāgram ||22||

yayā śrī-rādhayā tava saṅgame’pi virahaḥ kṣaṇam api na sehe na soḍhaḥ | kathaṁ-bhūtayā ? nayanayor yan nimīlanaṁ nimeṣas tena khinnayā kheda-yuktayā | kim iti dhātrā cakṣuṣor nimeṣaḥ sṛṣṭo yataḥ priyatamāvaloke pratyūho bhavatīti | tad uktaṁ—jaḍa udīkṣatāṁ pakṣma-kṛt [bhā.pu. 10.31.15] iti sā’sau cira-viraheṇa rasālasyāmrasya śākhāṁ puṣpito’gra-bhāgo yasyā tāṁ dṛṣṭvā vasante kathaṁ śvasiti, kena kāraṇena jīvet ? duḥkha-valitāni niḥśvasitāni vahatīti vā | chando’pi puṣpitāgrā-nāmakam idam ||22|| (32)

—o)0(o—

vṛṣṭi-vyākula-gokula-vana-rasād uddhṛtya govardhanaṁ

bibhrad ballava-vallabhābhir adhikānandāc ciraṁ cumbitaḥ |

darpeṇeva tad-arpitādhara-taṭī-sindūra-mudrāṅkito

bāhur gopa-tanos tanotu bhavatāṁ śreyāṁsi kaṁsa-dviṣaḥ[[49]](#footnote-50) ||23||

vṛṣṭīty-ādi | kaṁsa-dviṣaḥ śrī-kṛṣṇasya bāhur bhavataḥ śuśrūṣoḥ śreyāṁsi kalyāṇāni tanotu vistārayatu | anyo’pi hastenaiva ditsitaṁ prayacchatīti bāhoḥ kartṛtvaṁ, sāmarthya-sūcanārtham atra kaṁsa-dviṭ-padopādānam | kathaṁ-bhūtasya ? gopa-tanoḥ paramodāra-śrī-gopa-rāja-kulotpannasya | dātṛtvaṁ darśayati—uddhṛtya govardhanaṁ giriṁ bibhrat | kutaḥ ? vṛṣṭyā vyākulaṁ yad gokulaṁ tasya yad avanaṁ pālanaṁ tatra raso rāgo vīryaṁ vā tasmāt | kathaṁ-bhūto bāhuḥ ? ballava-vallabhābhir tat-priyābhiḥ adhikānandāc ciraṁ cumbitaḥ |

punaḥ kīdṛśaḥ ? darpeṇa saubhāgya-madena tābhiḥ cumbanārtham arpitā yādhara-taṭī tayā sindūra-mudrayāṅkitaḥ cihnitaḥ | adhara-taṭyaḥ eva sindūravad raktās tābhir iti vā | śārdūla-vikrīḍitaṁ vṛttam ||23|| (33)

|| rāsāvalaya-nāmā navamaḥ prabandhaḥ ||

iti śrī-gīta-govinde snigdha-madhusūdano nāma

caturthaḥ sargaḥ

||4||

(5)

### pañcamaḥ sargaḥ

## sākāṅkṣa-puṇḍarīkākṣaḥ

pūrva-sarge śrī-rādhāyāḥ prema-ceṣṭitaṁ nirūpyedānīṁ pañcame sarge śrī-kṛṣṇa-ceṣṭitaṁ varṇayati | tatra priyāyā viraha-caritaṁ śrutvā tām abhisṛtya saṅketa-nikuñje sthitaḥ san, sāparādhatayā śaṅkamāna-hṛdayaḥ svayam āgacchan viraha-duḥkha-nivedanenānunīya ānayanāya tām eva sakhīṁ prahitavān—

aham iha nivasāmi yāhi rādhām

anunaya mad-vacanena cānayethāḥ |

iti madhu-rīpuṇā sakhī niyuktā

svayam idam etya punar jagāda rādhām ||1||

aham ihety-ādi | madhuripuṇā iti evaṁ prakāreṇa svayaṁ niyuktā ājñaptā sakhī etya rādhām idaṁ vakṣyamāṇaṁ jagāda uvāca | svayaṁ madhuripuṇeti ārtibharaḥ kathitaḥ | iti kiṁ ? taṁ rādhāṁ yāhi gaccha, mad-vacanena tām anunaya | nanu sā mānavatī, svayam eva gatvānunīyatāṁ ? tatrāha—kṛtāparādhena mayā sākṣād uktaṁ, na śakyate’to tvam anunayeti bhāvaḥ | cānayethāḥ mat-samīpam ānaya | nanu kadācid yasyāyāsyati capalatvaṁ na labhyase cet, tatra sa-dainyam āha—ahaṁ tad-eka-niṣṭha ihaiva tāṁ bahu-kālaṁ pratīkṣamāṇas tiṣṭhāmi ||1|| (34)

—o)0(o—

yat sakhī jagāda tad eva gītena kathayati—

|| prabandhaḥ 10 ||

*deśī-varāḍi-rāgeṇa rūpaka-tālena gīyate |*

vahati malaya-samīre madanam upanidhāya |

sphuṭati kusuma-nikare virahi-hṛdaya-dalanāya ||2||

tava virahe vana-mālī sakhi sīdati || dhru. ||

gītasyāsya varāḍī-rāgaḥ rūpaka-tālaḥ | rāga-lakṣaṇaṁ tu—

vinodayantī dayitaṁ sukeśī

sukaṅkaṇā cāmara-cālanena |

karṇe dadhānā sura-puṣpa-gucchaṁ

varāṅganeyaṁ kathitā varāḍī || iti |

uddīpana-vibhāvaiḥ virahodrekam āha—he sakhi ! vanamālī kṛṣṇaḥ tava virahe sīdati avasanno bhavati | suratotsave bahu-yācñābhiḥ prāptāṁ tvad-aṅga-saṁsargiṇīṁ mālāṁ dhārayan tvayi pravaṇaḥ sīdatīty ata tvam abhisareti vanamālī-padopādānam | athavā tyaktāny asaṅgas tava saṅketa-manorama-nikuñje vanamālādvitīyaḥ vartate | ato’vaśyaṁ gantavyam iti bhāvaḥ | dhruva-padam |

kva sati ? malaya-samīre malayācala-sambandhi-vāte vahati sati | kiṁ kṛtvā ? madanaṁ kāmam upanidhāya samīpa-vartinaṁ kṛtvā | punaḥ kva sati ? kusuma-nikare puṣpa-samūhe virahiṇāṁ hṛdaya-dalanāya marma-pīḍanāya sphuṭati vikasati sati | madayatīti madanaḥ | anyān madayati svayaṁ mattaḥ sandhita-puṣpa-bāṇaḥ | tad-anuvarti-vāyos tat-preṣita-bāṇānāṁ ca para-marma-vidāraṇatvam ucitam eva | athavā, madanasya spṛhām upāsādya samīre vahati sati kusuma-samūhe sphuṭati sati sīdatīti ||2|| (10.1)

dahati śiśira-mayūkhe maraṇam anukaroti |

patati madana-viśikhe vilapati vikalataro’ti ||3||

dahatīty-ādinā | kiṁ ca, śiśira-mayūkhe himakare dahati santāpaṁ janayati sati maraṇam anukaroti, daśamy-avasthā-janita-pīḍām anubhavati | tvan-mukhānubhave’titiraskṛtaś candraḥ samasta-jana-santāpa-haro’pi tvad-viśleṣe labdhāvasaro dahatīti bhāvaḥ | anukarotīty anenāniṣṭaṁ vāritam | daśamy-avasthā-sadṛśīṁ pīḍām anubhavatīti tvat-prāpty-āśayā kaṣṭena jīvanaṁ dhārayatīty arthaḥ | atha ca madana-viśikhe patati sati kāma-bāṇe patanam āracayati sati vihvalataro’tivilapati atiśayena vilāpaṁ karoti | kva priye ! kvāsi rakṣa rakṣeti ||3|| (10.2)

dhvanati madhupa-samūhe śravaṇam apidadhāti |

manasi kalita-virahe niśi nisi rujam upayāti ||4||

dhvanatīty-ādi | kiṁ ca, madhupa-samūhe madhu pibantīti madhupā bhramarāḥ, teṣāṁ saṅghe dhvanati guñjati sati, śravaṇaṁ karṇau apidadhāti hastābhyām ācchādayati | ete’pi kāmānugā madhu-pānena mattāḥ, kāma-jaya-ghoṣam udghoṣayanti, atas trastaḥ karṇa-mudraṇaṁ karoti | tvad-eka-niṣṭhayā tvat-prāpty-artham akhila-śabdādi-viṣaya-tyāgena tvām evāharniśaṁ kāmayata iti bhāvaḥ | mahā-madhura-mohanaṁ te vacanāmṛtaṁ nipīya kenānya-śabdaḥ śrutigocaraḥ kriyate iti vā |

nanu divā divā dṛṣṭa-śrutenodvignaḥ tyaktendriya-viṣayaḥ yadi rātrau sukhī syāt ? tatrāha—tvad-viraha-yukte manasi rātrau rātrau adhika-pīḍām upayāti prāpnoti | niśi viraha-vyādher udrekāt niśi niśīti tad-vṛddhy-abhiprāyeṇa kṣaṇasyāpi yugāyamānatvāt ||4||

vasati vipina-vitāne tyajati lalita-dhāma |

luṭhati dharaṇi-śayane bahu vilapati tava nāma ||5||

vasatīty-ādi | nanu bahubhir apekṣito’sau taiḥ kathaṁ na sukhīkriyate ? ata āha—lalitaṁ manoharaṁ dhāma pituḥ śrī-vraja-rājasya vraja-rūpa-sthānaṁ gṛhaṁ vā tyajati jahāti | vipina-vitāne vana-vistāre vasati santiṣṭhate, sakala-parijana-tyāgena yogīva kāntāre nigūḍhaṁ vasatas taiḥ kathaṁ sukham iti bhāvaḥ | athavā, dhāma śarīram akhila-lāvaṇyāspadaṁ śrī-vigraham api tvāṁ vinā nāśāsta ity arthaḥ | dhāma dehe gṛhe raśmau sthāne janma-prabhāvayoḥ iti viśva-prakāśe | dhāma-śabdārthān sarvān api tyajatīti dhvanitam |

nanu kiṁ pramāṇaṁ mayy evaitāvatī prītiḥ ? tad-anubhāvena darśayati—sa tava vallabhaḥ dharaṇi-śayane bhū-śayyāyāṁ luṭhati tvac-caraṇāravinda-makaranda-saṁsikta-śrī-vṛndāraṇya-bhūmau luṇṭhanaṁ karoti | api ca, tava nāma “he prāṇeśvari ! he priye rādhe !” ity evaṁ bahu vāraṁ vāraṁ vilapati viśeṣeṇa lapati | anyat sādhanaṁ sādhyaṁ tyaktvā tvad-eka-niṣṭhaḥ tvayā na nindanīya iti bhāvaḥ ||5||

bhaṇati kavi-jayadeve viraha-vilasitena |

manasi rabhasa-vibhave harir udayatu sukṛtena ||6||

bhaṇatīty-ādi | kavi-jayadeve bhaṇati kathayati sati viraha-vilasitena viyoga-vilāsena harir udayatu āvirbhavatu, arthād gāyatāṁ śṛṇvatāṁ manasi | kīdṛśe manasi ? rabhasaḥ premotsāhas tasya vibhavaḥ prācuryaṁ yatra tādṛśe | kena ? sukṛtena, suṣṭhu bhagavad-ārādhana-rūpācaraṇaṁ sukṛtaṁ tena | athavā śobhanaṁ yaj jayadeva-kṛtaṁ gītaṁ, tena ||6||

### \* \* \* \* \*

parama-preṣṭha-duḥkha-śravaṇāsahiṣṇutayākula-cittāṁ śrī-rādhāṁ dṛṣṭvā sakhī sthagita-vāg babhūveti pañca-padīyaṁ daśamī | pūrvaṁ tad uktaṁ tvad-eka-niṣṭhas tvām eva vāñchati, tad eva ślokena darśayati—

pūrvaṁ yatra samaṁ tvayā rati-pater āsāditāḥ siddhayas

tasminn eva nikuñja-manmatha-mahā-tīrthe punar mādhavaḥ |

dhyāyaṁs tvām aniśaṁ japann api tavaivālāpa-mantrāvaliṁ

bhūyas tvat-kuca-kumbha-nirbhara-parīrambhāmṛtaṁ vāñchati ||7||

he sakhi ! mādhavaḥ kṛṣṇo bhūyaḥ punaḥ tvadīyau kumbhāv iva tayoḥ nirbharaṁ gāḍhaṁ yaḥ parirambhaḥ āliṅganaṁ tad evāmṛtam amṛtavat svādu jīvana-sampādakaṁ ca paramānanda-sandoha-lakṣaṇaṁ tad vāñchati | anenāmṛta-rasa-pūrṇāv amṛta-maya-svarṇa-kalasāv iti dhvanitam | mādhava-padena pūrvokta-guṇa-viśiṣṭo’pi tvayā vaśīkṛtaḥ | kathaṁ ceṣṭa-devatārādhana-vyatirekeṇa paramānandaṁ kāmayate ? tatrāha—tvām eveṣṭa-devatām aniśaṁ nirantaraṁ dhyāyan, api ca tavālāpā eva mahā-mādhurya-varṣiṇo rahasi sambhāṣaṇāni, ta eva mantrāḥ hṛdi manur ivāvartanatvāt | teṣām āvaliṁ śreṇīṁ japan |

nanu japādikam iṣṭa-devatā-sandhi-tīrthe kṛtaṁ jhaṭiti sidhyati ? ity ata āha—nikuñja-manmatha-mahā-tīrthe | mano mathnātīti manmathaḥ, tad-rūpo nikuñjaḥ latā-pihitodaraḥ | manmathasya vilāsaḥ sādhyate yatreti vā | tan mahā-tīrthaṁ jhaṭiti siddhi-karaṁ tasmin vasan san | mahattvaṁ darśayati—pūrvaṁ purā yatra yasmin tīrthe tvayā prāṇa-koṭi-vallabhayā saha rati-pateḥ kāmasya siddhayaḥ āsāditāḥ prāptāḥ | atrāvalī-padopādānāt mālā-mantratvam asya pratipāditam | tena siddhatvāt tat-kāla-phala-pradāna-sāmarthyaṁ ca nikuñjety anenāpi | tad uktaṁ—

svapna-prāpte striyā datte mālā-mantre tathaiva ca |

vaidikeṣu ca sarveṣu siddhādīn naiva śodhayet ||[[50]](#footnote-51)

gṛha-goṣṭha-vanārāma-nadī-naga-surālaye |

samīpe vā guroḥ siddhiḥ śīghraṁ syād uttarottarā || iti |

eva-śabdena niṣṭhā darśitā | vasann iti yāvat-siddhis tāvat sthairyaṁ ca | eva-śabdena tāṁ dhyāyan siddha-kṣetre siddha-mantrān japan ananyaḥ sthiraḥ āśu siddhiṁ prāpnotīti dhvanitam | idaṁ tu rasodbodhakaṁ varṇana-cāturyam, tayos tu mukhya-śṛṅgāra eva rasaḥ ||7|| (35)

|| iti śrī-gīta-govinde hari-samudayā-garuḍa-pada-nāmā daśamaḥ prabandhaḥ ||

—o)0(o—

evaṁ sva-viṣayakānurāgaṁ śrutvā prasannāṁ tām abhisārayitum uddīpana-vibhāvaṁ darśayan kṛṣṇasyābhisāram āha—

|| prabandhaḥ 11 ||

*gurjarī-rāgeṇa ekatāli-tālena gīyate |*

rati-sukha-sāre gatam abhisāre madana-manohara-veśam |

na kuru nitambini gamana-vilambanam anusara taṁ hṛdayeśam ||8||

dhīra-samīre yamunā-tīre vasati vane vana-mālī |

pīna-payodhara-parisara-mardana-cañcala-kara-yuga-śālī || dhru. ||

gītasyāsya gurjarī-rāgaḥ, ekatāli-tālaś ca | gītārthas tu—he nitambini praśasta-nitambavati ! na hṛdayeśaṁ prāṇa-koṭi-priyam abhisarānugaccha | yathā śrī-kṛṣṇena tvāṁ vinā kṣaṇam api sthātuṁ na śakyate, tathā tvam api tena vaśīkṛta-cittāsīti hṛdayeśam ity anena dhvanitam | tava hṛdayam īśo yasyeti vā | taṁ tava hṛdayānuvartinam ity arthaḥ |

kiṁ ca, bṛhan-nitambavattvāt madna-gāminyās te vilambanam akāryam iti dhvanitam | nitambinīti sambodhanam | ato vilambanam abhisārāya kālātikramaṁ na kuru mā kṛthāḥ |

kīdṛśaṁ taṁ ? abhisāre gatam | abhisriyate’sminn iti abhisāraḥ saṅketa-sthānaṁ tatra gataṁ prāptam | kīdṛśe abhisāre ? rati-sukhaṁ sambhoga-sukhaṁ sāraḥ utkṛṣṭaṁ yatra tādṛśe | athavā, sambhoga-sukhāya sāre yūnoḥ surata-sampatti-sampādanena sarvasva-rūpe ity arthaḥ |

kathaṁ-bhūtaṁ taṁ ? madanaḥ jagan-mohanaḥ kāmaḥ, tasyāpii manaś cittaṁ haratīti tathā-bhūto veśo’bhisārocita-maṇḍana-prakriyā yasya tam | kiṁ vaktavyam aṅga-sauṣṭhavaṁ ? iti bhāvaḥ | athavā, madanaṁ kāma-kadanaṁ manaś ca haratīti tathā tam | athavā, madanaṁ vrajāṅganānaṅgam anohara-veśaṁ śakaṭa-bhañjana-mūrtim | anena vīryavān iti nāyaka-guṇa uktaḥ | madanād api manohārī veśo yasyeti vā | vrajāṅganānanṅgatvena mahā-cittākarṣakatvāc chīghram abhisaraṇīyam iti bhāvaḥ |

saṅketa-sthalaṁ darśayati—yamunāyās tīre vane gahana-kānane vana-mālī kṛta-vana-mālādi-veṣo vasati aśeṣābhisārikāḥ vañcayitvā vana-mālā-dvitīyaḥ tvat-prāpti-nimittam ātmānaṁ saṅgopya gahane santiṣṭhate ity arthaḥ | vana-mālīty anenāliṅganautsukyaṁ dhvanitam | kīdṛśe ? dhīro mandaḥ samīro vāyur yatra tādṛśe | yamunā-tīre vane ity anena śaityaṁ saugandhyaṁ ca kathitam | traiguṇya-yukta-vāyunā sevita ity arthaḥ | dhīraḥ caturo vā | bhavatyāḥ sevanāya sva-guṇaiḥ sāvadhānaḥ iti | dhīraḥ paṇḍita-mandayoḥ iti | dhruva-padam ||8|| (11.1)

nanu kathaṁ mad-artham evābhisāre tiṣṭhati mayy anuraktaś ca ? ity ata āha—

nāma-sametaṁ kṛta-saṅketaṁ vādayate mṛdu veṇum |

bahu manute nanu[[51]](#footnote-52) te tanu-saṅgata-pavana-calitam api reṇum ||9||

nāma-sametam ity-ādi | samprati tava vallabho mṛdu anyā mā jānātv evaṁ tvan-nāma-kīrtanenānārdra-cittatayā pūryamāṇatvād vā komalaṁ yathā syāt tathā vaṁśaṁ dhvanayati | tavānurāgānubhāvo’yam | abhisāra-saṅketaṁ darśayati—he rādhe ! hā prāṇeśvari ! iti tvan-nāma-sahitaṁ yathā syāt evaṁ kṛtaḥ saṅketaḥ saṅgopanārtha-saṁjñā gītādinā yatra tādṛśam | mayā saha kṛta-saṅketo yatreti vā yadā mayā veṇur vādyate, tadā tatra tvayā rādhā āneyā ity arthaḥ | athavā, nāma-sametam ity-ādinā tava saubhāgya-khyāpanāya eva sā mama prāṇa-koṭi-vallabhā tad-artham abhisāre tiṣṭhāmīti anyā māyātu | sā bhramād anyatra mā yātv iti vādayate |

kiṁ ca nanv iti sambodhane | te tanu-saṅgatas tvad-aṅga-sambandhī yaḥ svalpam api sambandhī vā yathā kathañcid vastrādi-saṁsargavān pavano vāyus tena svabhāvād eva calitam, na tu tava preraṇāt tatrāpi tavāṭavyāḥ reṇum api bahu manute, yadṛcchayā prāptam adhikaṁ yathā syād evam ādriyate | ayaṁ reṇuḥ dhanyo yas tad-aṅga-saṅginā marutā spṛśyate | dhanyo’haṁ tat-saṁsargi-marutā spṛṣṭena rajasā yat spṛśyate mādṛśo jana iti | yady evaṁ, tadā kiṁ vaktavyaṁ tvad-aṅga-saṅgama-rasaḥ ?

tanv iti pāṭhe—he tanu tanvi ! tanu-śabdasya sambodhane hrasvaḥ | athavā, pūrvaṁ bahu manute, tataś ca tanute tāna-pratāna-mudrayā śītaḥ paramānanda-pradaś cāyaṁ reṇuḥ iti gāyati | atanu analpaṁ yathā bhaved evam iti kriyā-viśeṣaṇam ||9|| (11.2)

patati patatre vicalati patre śaṅkita-bhavad-upayānam |

racayati śayanaṁ sacakita-nayanaṁ paśyati tava panthānam ||10||

sa mohanaḥ parama-komala-pallavaiḥ puṣpa-dalaiś caparama-sukumārābhyāṁ sva-kara-pallavābhyāṁ tvad-arthaṁ śayanaṁ kandarpa-līlocitāṁ śayyāṁ vividha-vicitra-saugandhya-saṁsiktopadhānādibhiḥ racayati nirmāti | ratyā vegenārtyā sacakita-nayanaṁ cañcalāvaloka-sahitaṁ yathā syād evaṁ tava panthānaṁ tvad-āgamana-vartma paśyati | etena cakṣur-ādīndriyāṇāṁ tat-paratvaṁ ca kathitam |

tad evābhinayena darśayati—kathaṁ-bhūtaṁ panthānaṁ ? śaṅkitam āyātā me prāṇeśvarīti bhavad-upayānaṁ bhavatyā upayānaṁ samīpe gamanaṁ yatra tādṛśam | sarva-nāmno vṛtti-mātre puṁvad-bhāva iti bhavatī-śabdasya puṁstvam | kva sati ? patatre pakṣiṇi patati vṛkṣāt vṛkṣāntaraṁ gacchati sati | punaḥ kva sati ? patre vṛkṣa-patre vicalati sati | anena manasas tādātmyaṁ darśitam ||10|| (11.3)

yathā śrī-kṛṣṇo’bhisṛtas tathā tvam apy abhisārocita-vyāpāravatī bhavety āha—

mukharam adhīraṁ tyaja mañjīraṁ ripum iva keli-sulolam |

cala sakhi kuñjaṁ sa-timira-puñjaṁ śīlaya nīla-nicolam ||11||

mukharam iti | he sakhi ! kuñjaṁ cala gaccha | nīla-nicolaṁ pracchada-paṭaṁ śīlaya paridhehi | sa-timira-puñjaṁ yathā syāt tathā iti kriyā-viśeṣaṇam | uddyote hi abhisāra-pratibandhaṁ syād iti | athavā kīdṛśaṁ kuñjaṁ ? timira-puñjenāndhakāra-samūhena sahitam | timira-kuñja-nīla-nicolaiḥ abhisārānukūla-rasa-poṣaka-sāmagrī kathitā | gaurāṅgyā tvayā nīla-vastrādibhiḥ śobhā-viśeṣatayā mohanasyāpi mohanatvaṁ bhaviṣyatīty api dhvanitam |

pratikūlaṁ vārayati—mañjīraṁ nūpuraṁ tyaja | kiṁ-lakṣaṇaṁ ? adhīram ajñaṁ mandaṁ vā pragalbham ity arthaḥ | ata evābhisāre mukharaṁ vācālaṁ samayocitaṁ na jānātīti tathā-bhūtam | na kevalam evaṁ, kintu keliṣu lolaṁ cañcalaṁ, keli-sulolam iti pāṭhe kelau krīḍāyām aticañcalam ity arthaḥ | kam iva ? ripum iva sambhoga-krīḍāsu narma-goṣṭhī-sudhāsvāda-pratibandhakatvāt, ripum iva tyājyam iti bhāvaḥ | kvacit tu śṛṅgāropayogitvān mūka-maṇḍala-dhāraṇe tātparyam iti ||11|| (11.4)

nanu maṇḍana-tyāgena śobhā-hāniḥ syād iti paraspara-mīlitair bhūṣaṇa-bhūṣaṇāṅgair eva parama-śobhā bhaviṣyatīty utkaṇṭhāṁ janayann āha—

urasi murārer upahita-hāre ghana iva tarala-balāke |

taḍid iva pīte rati-viparīte rājasi sukṛta-vipāke ||12||

urasīti | he pīte ! nava-puraṭa-gaurāṅgi ! murārir murayati veṣṭayati sva-bhujābhyāṁ gāḍhāliṅgana-tṛṣṇayeti, mura veṣṭane auṇādika āri-pratyayaḥ | murāriḥ śrī-kṛṣṇas tasya urasi vakṣasi rājasi rājiṣyasīty arthaḥ | vartamāna-sāmīpye vartamānavad vā [pā. 3.3.131] iti lṛṭ-yoge laṭ | kadā ? rati-viparīte puruṣāyita-surata-samaye | kiṁ-viśiṣṭa urasi ? upahita-hāre puṁ-bhāvam āpannatayā tvayā tvad-āliṅgana-vyavadhāna-kṛd-bhūṣaṇa-rahite, athavā svakīya-kaṇṭha-sthitaḥ āliṅgana-cāturyeṇaiva śobhā-viśeṣa-darśanāya upahito’rpito hāro muktā-hāro yasmin tādṛśe | tatrotprekṣate—kīdṛśa iva ? ghana iva tarala-balāke taralā cañcalā balākā baka-paṅktir yatra tādṛśe ghano megha iva | puṁ-bhāva-caritena hārasyāpii cāñcalyaṁ dhvanitam | keva ? taḍid iva vicitra-vividha-camatkāravatī vidyud iva | dṛṣṭāntenānena saurabha-kauśalaṁ dhvanitam | abhūtopamā ceyaṁ kathiteti | divi maṇḍita-sajala-meghopari cañcalā baka-paṅktis tad-upari cañcalā abahu-kāla-sthairyavatī vividha-vicitra-camatkāravatī ca vidyud yadi syāt tadā evaṁ bhavati | tadā bhāvāt tatrānyad api pralobhanīyaṁ viśeṣaṇam āha—kīdṛśe urasi ? sukṛta-vipāke sukṛtasya śobhana-caritasya vipāke vicitra-parama-phala-rūpe ity arthaḥ | viparīta-ratau sukṛtasya suṣṭhu vilāsa-rūpa-caritasya vipāko vā | tarala-balāka ity-ādi pade’pi tad-viśeṣaṇānīti vā | taralā cañcalā balākā kāmukī sambhoga-rasākrāntā vara-strī yatra tādṛśe | punaḥ kīdṛśe ? pīte giri-dhātubhiḥ striyāḥ puruṣāyitaṁ yatra tādṛśe | sukṛta-vipāke tasya sukṛtasya vipāke, śrī-rādhāyāḥ tādṛśa-ceṣṭita-rūpa-phala-siddhir yasminn iti vā | athavā, nāyikāyāḥ sambodhanāni, upahita-hāre ity-ādi | upahitaḥ prathama-samāgame śrī-kṛṣṇena upahārīkṛtaḥ hāro yasyās tādṛśi | anena dānādikopāyo darśitaḥ | tathā ca tava kaṇṭha-dhṛtaḥ tad-urasi tasmin samaye tādṛśa-śobhā-prado bhaviṣyatīti bhāvaḥ | tarala-balāke atipuruṣāyitaṁ yasyās tādṛśīty arthaḥ | ata eva he rati-viparīte iti | sukṛta-vipāke tasya sukṛtasya parama-phala-rūpe tenābhīpsitatvāt | viparīta-rater evaitāni viśeṣaṇāni vā | tadā kīdṛśe rati-viparīte ? sukṛta-vipāke ubhayoḥ puṇya-paripāka-rūpe, tatra hetuḥ—tarala-balāke ataevopahita-hāre iti |

balākā baka-paṅktau syād balākā viṣa-kaṇṭhikā |

balākā kāmukī proktā balākaś ca bako mataḥ || iti śāśvataḥ |

vipākaḥ kīrtyate svādau pariṇāme ca durgatau iti viśvaḥ ||12|| (11.5)

puruṣāyitaṁ nirūpyedānīṁ nāyaka-kartṛkaṁ sūcayati—

vigalita-vasanaṁ parihṛta-raśanaṁ

ghaṭaya jaghanam apidhānam |

kiśalaya-śayane paṅkaja-nayane

nidhim iva harṣa-nidhānam ||13||

vigalitety-ādi | he padma-nayane ! śrī-kṛṣṇa-racita-nava-pallava-śayyāyāṁ jaghanam āropaya | kīdṛśaṁ jaghanaṁ ? vigalita-vasanaṁ viśeṣeṇa skhalitaṁ svayam eva kandarpa-koṭi-ramaṇīya-kāntasya saṅgame parama-rasajñāyāḥ śṛṅgāra-rasa-vikrameṇa vastram eva yasmāt tam | ato’pidhānaṁ pidhānam āvaraṇaṁ tad-rahitam | punaḥ kīdṛśaṁ ? parihṛta-raśanaṁ paṅkaja-nayanena manmatha-śara-mathita-citta-preṣṭhena dūrīkṛtā kṣudra-ghaṇṭikā yasmāt tādṛśaṁ tam eva vā, vigalita-vasanam iti ca | punaḥ kīdṛśaṁ ? harṣa-nidhānaṁ paramānandasyāvyabhicāri-gṛham | kam iva ? nidhim iva nāyaka-śiromaṇer abhīṣṭa-dhanam iva | athavā, viparīta-ratam eva varṇayati—tadā he sakhi ! kiśalaya-śayyāyāṁ paṅkaja-nayane śrī-kṛṣṇe parihṛta-raśanādi-lakṣaṇaṁ sva-jaghanaṁ sva-jaghanaṁ tasmin yojaya ity anvayaḥ | tādṛśāvasare śabdāyamānā-rasanāyā anupa-yogitvāt vigalita-vasanam ity api yuktam eva | anyat samānam ||13|| (11.6)

vilambamānāṁ dṛṣṭvā bheda-rūpam upāyaṁ darśayati—

harir abhimāṇī rajanir idānīm

iyam api yāti virāmam |

kuru mama vacanaṁ satvara-racanaṁ

pūraya madhu-ripu-kāmam ||14||

harir iti | hariḥ sundara-varaḥ abhimāṇī abhitaḥ sarvato-bhāvena tvāṁ priyāṁ mānayatīty abhimānī | tvayy atiśayena premṇābhimānavān iti vā | ayam arthaḥ—yathā tvam asyātulita-vallabhāham iti abhimānavatī, tathā so’pi iyaṁ mamātivallabhā mamābhilaṣitaṁ pūrayiṣyatīty abhimānavān iti | ato madhuripoḥ madhur vasantaḥ kṣobhakatvena ripur yasya tādṛśasya kāmaṁ tvad-ramaṇa-rūpābhilāṣaṁ pūraya paripūrṇatāṁ prāpaya, ripuṇākrāntaḥ priyaḥ tvat-sahāyena ānanditas tathā vaśīkṛto bhaviṣyatīti bhāvaḥ | iyaṁ rajaniḥ rātrir api idānīṁ samprati virāmam avasānaṁ gacchati | mama vacanaṁ mad-vākyaṁ kuru | kīdṛśaṁ ? satvara-racanaṁ tvarā-sahitaṁ gamanaṁ racayatīti tādṛśam | satvara-racanaṁ yathā syād evaṁ, “cala sakhi kuñjaṁ” ity-ādi-lakṣaṇaṁ mad-uktaṁ kurv iti vā evaṁ-bhūta-preṣṭhābhilāṣa-pūraṇena | rajany-avasāne ca yadi tava durāgraheṇa audāsyam ācaret tadā ahaituka-viraha-duḥkha-jvālālaye patanaṁ bhaviṣyatīti bhedo darśitaḥ | kecic ca abhimānī darpavān iti rādhāyām anukūlatvād dhṛṣṭa-nāyaka-guṇa-viśiṣṭatvena rasa-bhaṅgaḥ syād iti na yujyate | kvacic ca harir atimānīti pāṭhaḥ | tadā nāyikā-kṛta-surata-nirūpaṇena kiṁ mayaiva tasya nairapekṣeṇaiva kartavyam | ata āha—kāma-kadanaṁ haratīti hariḥ | sambhogas taṁ bahu mānayatīty arthaḥ | evaṁ rasa-poṣaka-sāmagrī-samudāye sampanne idānīm eva madhuripoḥ sambhogecchāṁ pūrṇāṁ kurv iti bhāvaḥ ||14|| (11.7)

śrī-jayadeve kṛta-hari-seve

bhaṇati parama-ramaṇīyam |

pramudita-hṛdayaṁ harim atisadayaṁ

namata sukṛta-kamanīyam ||15||

he vaiṣṇavāḥ ! ukta-lakṣaṇaṁ hariṁ namata | evaṁ-bhūta-caritānuśīlanena bhajata ity arthaḥ | kīdṛśaṁ ? pramuditam ānanda-yuktaṁ hṛdayaṁ yasya tādṛśaṁ priyāsaṅgamautsukyeneti bhāvaḥ | tatrāpi atidayā-sahitaṁ, bhakta-priyatvāt | athavā atisadayaṁ hariṁ sarvottamaṁ, sarvottamā nāyikā prasaṅgena paripūrṇa-guṇa-prakaṭa-nādātiśayena sarveṣāṁ mano-haraṇāt sadayaṁ satāṁ śubhāvaho vidhir yasmāt tam iti svānubhūtaṁ varṇitam | yathā loke prasiddhir etayāṣṭa-padyā hariḥ jayadevasya gṛhe prakaṭībabhūveti | kva sati ? śrī-jayadeve parama-ramaṇīyaṁ paramaḥ paramānanda-rūpatvāt ramaṇīyaḥ rasa-valitatvāt, paramaś cāsau ramaṇīyaś cataṁ śrī-rādhā-mohanayoś caritāni bhaṇati sati | kīdṛśe jayadeve ? kṛta-hari-seve | kṛtā hareḥ ukta-lakṣaṇā sevā yena tādṛśe | kīdṛśaṁ ? sukṛta-kamanīyaṁ sukṛtaiḥ śobhanā-caritaiḥ kamanīyaṁ kāṅkṣaṇīyaṁ koṭi-sukṛtaiḥ kāmyate, tasya dayayaiva mahat-prasaṅgena prāpyata ity arthaḥ | harer eva viśeṣaṇaṁ vā parama-ramaṇīyam iti sukṛta-kamanīyaṁ ca sukṛtaiḥ śobhanaiś caritaiḥ kamanīyaṁ sundaram ity arthaḥ | abhisārikā cātra nāyikā | tal-lakṣaṇaṁ—

madanānala-santaptā yābhisārayati priyam |

jyotsnā-tāmasvinī yāna-yogyāmbara-vibhūṣaṇā || [ra.su. 1.225] iti ||15|| (11.8)

\* \* \* \* \*

punar apy abhisāra-gatasyānya-ceṣṭitaṁ nirūpayati—

vikirati muhuḥ śvāsān āśāḥ puro[[52]](#footnote-53) muhur īkṣate

praviśati muhuḥ kuñjaṁ gūñjan[[53]](#footnote-54) muhur bahu tāmyati |

racayati muhuḥ śayyāṁ paryākulaṁ muhur īkṣate

madana-kadana-klāntaḥ[[54]](#footnote-55) kānte priyas tava vartate ||16||

vikiratīti | he kānte ! sva-kāntyā vaśīkṛta-vallabhe ! tava priyaḥ madanasya kāmasya tvad-viyogena kadanaṁ pīḍanaṁ tena glāno vartate | tathā-vidhaḥ san kiṁ karotīty ata āha muhur vāraṁ vāraṁ tvad-āgamana-cintayā śvāsān santāpa-niḥśvasitāni vikirati kṣipati | puro’gre muhur diśa īkṣate vilokayati, atyākulatayā kasyā diśaḥ kadā vāgamiṣyatīti yugapat sarvā diśaḥ paśyatīty arthaḥ | tatrāpaśyan muhuḥ saṅketa-nikuñjaṁ praviśati | kenāpi mārgeṇa kuñje praviṣṭā bhaviṣyatīti mārgaṁ nirīkṣya nikuñje viśatīty utkaṇṭhātiśayo nirūpita iti bhāvaḥ | kīdṛśaṁ kuñjaṁ ? gūñjat bhramaraiḥ śabdaṁ kurvat, ato bahu adhikaṁ yathā syāt tathā tāmyati glāno bhavati | evaṁ-bhūto’pi tvad-anurāgeṇa muhuḥ vāraṁ vāraṁ kenāpy adbhuta-prakriyā-viśeṣeṇa śayyā-racanaṁ karoti | tatrāpi paritaḥ yathā syād evaṁ muhur īkṣate |

kvacic ca “vikirati muhuḥ śvāsān nāsa-puro muhur īkṣate, praviśati muhuḥ kuñjaṁ kūjan muhur bahu tāmyati” iti pāṭhaḥ | tadā nāsa-puro muhur īkṣate tvāṁ dhyāyati, kūjan muhuḥ hā priye hā prāṇeśvarīti muhur ārta-nādaṁ kurvan bahu tāmyatīty arthaḥ | hariṇī chandaḥ | dīpako’yam alaṅkāraś ca ||16|| (36)

—o)0(o—

idānīṁ sāmpratam eva gantuṁ sāmpratam iti hetum āha—

tvad-vāmyena samaṁ samagram adhunā tigmāṁśur astaṁ gato

govindasya manorathena ca samaṁ prāptaṁ tamaḥ sāndratām |

kokānāṁ karuṇa-svanena sadṛśī dīrgha-mad-abhyarthanā

tan mugdhe viphalaṁ vilambanam asau ramyo'bhisāra-kṣaṇaḥ ||17||

he mugdhe ! sva-saundaryeṇa vaśī-kṛta-vallabhe ! sundari ! sva-kārya-sādhanājñānān mūḍhe vā mugdha iti sambuddhiḥ | tat tasmād dhetoḥ vilambanaṁ kālāpanayanaṁ viphalaṁ hasta-gata-saukhya-pratibandhakam ity arthaḥ | asau abhisāra-kṣaṇaḥ abhisāra-yogyaḥ samayaḥ ramyo’timanoharaḥ | tad darśayati—tvad-vāmyena samaṁ vakratayā sahitaṁ tigmāṁśuḥ sūryaḥ samagraṁ sāmastyena yathā syād evam astaṁ gataḥ | athavā, samagram adhunā ārambhāvasāna-mādhurya-yukto, na tu tava sa tigmāṁśuḥ tava citta-kāṭhinyaṁ viyogāpādanena santāpakatvāt | tamas timiraṁ govindasya manorathena samaṁ vāñchayā sahitaṁ sāndratāṁ niviḍatāṁ prāptam | govindasya manoratho’ndhakāraś ca niviḍo jāta ity arthaḥ |

andhakārasyoddīpana-vibhāvāt priyā-gamana-hetutvāc ca manorathasya niviḍatā | mad-abhyarthanā mad-yācñā dīrghā bahu-kālīnā | kīdṛśī ? kokānāṁ cakravākānāṁ karuṇa-svanena sadṛśī tulyā, virahādhikyena kṛpā-viṣayatva-prāpaka-svabhāvāt | tvad-eka-niṣṭhaḥ sotkaṇṭhaḥ kāntaḥ, niviḍāndhakāraḥ, vakratādhamatāham apy anukampanīyeti vilambanam ayuktam iti bhāvaḥ |

sahokti-nāmālaṅkāraḥ | tad uktaṁ daṇḍinā kāvyādarśe—sahoktiḥ saha-bhāvena kathanaṁ guṇa-karmayoḥ [kā.ā. 2.351] iti | yathā saha dīrghā mama śvāsair imāḥ samprati rātrayaḥ [kā.ā. 2.352][[55]](#footnote-56) | śārdūla-vikrīḍitaṁ vṛttam ||17|| (37)

—o)0(o—

yad uktaṁ, ramyo’bhisāra-kṣaṇaḥ tad evāndhakārasyātiniviḍatayā vividha-rasa-camatkāratva-nirūpaṇena pralobhayantī varṇayati—

āśleṣād anu cumbanād anu nakho-lekhād anu svāntaja-

prodbodhād anu sambhramād anu ratārambhād anu prītayoḥ |

anyārthaṁ gatayor bhramān militayoḥ sambhāṣaṇair jānator

dampatyor iha ko na ko na tamasi vrīḍā-vimiśro rasaḥ ||18||

iha tamasi dampatyor jāyā-patyoḥ vrīḍā-vimiśro lajjā-samanvitaḥ kāma-rasaḥ rasa-rāṭ madhurākhyaḥ kaḥ kaḥ nāma no bhavatīti na, api tu bhavaty evety arthaḥ | kimbhūtayor dampatyoḥ ? anyārthaḥ suratād itara-prayojanam uddiśya gatayor bhramān militayoḥ paribhramaṇāt saṅgatayoḥ sāndre parasparālāpaiḥ jñātavatoḥ, “aham asyāḥ patir, ayaṁ mama bhartā” iti svara-bhaṅgādi-lakṣaṇaiḥ sāttvika-vikāraiḥ bhāvāvagamād vā sambhogābhiprāyam iti |

tayoś ceṣṭitam āha—āśleṣād anu cumbanam, tad anu subhaṭa-manmatha-kṣobhanārthaṁ nakhollekhaḥ nakha-kṣataḥ | tad-anu paścāt tasya svāntajasya kāmasya udbodha udbhaṭatvam | tad-anu sambhramaḥ kāmodvegāt nīvy-ādi sparśa-vyagratā | tad-anu suratārambhaḥ, kāma-śāstra-praṇīta-bandhādinā sambhogārambhaḥ | tad-anu prītayoḥ sama-kālam eva labdhānandayoḥ | tad uktaṁ bharatena—

āśleṣa-cumbana-nakha-kṣata-kāma-bodha-

śīghratva-maithunam ananta-sukha-prabodham |

prītis tato’pi rasa-bhāvanam eva kāryam

evaṁ nitānta-caturāḥ suciraṁ ramante || iti |

athavā kaḥ kaḥ raso na bhavatīti na, api tu sarva eva raso bhavatīty arthaḥ | tatra gāḍhāndhakāre bhaya-vyājena śokam ivānukurvan karuṇasyāvirbhāvaḥ | nakha-kṣatādinā utsāhātmā vīraḥ | evam apūrva-sukhānubhavanam iti sambhramād vismaya-sahacaro’dbhutaḥ | kāmodbodhena hāsyaḥ | ratārambhāt sakala-rasa-cakravartī rati-sakhā śṛṅgāraś ca samullasati | tathā coktaṁ—

ratir hāsaś ca śokaś ca krodhotsāhau bhayaṁ tathā |

jugupsā vismayaś ceti sthāyi-bhāvāḥ prakīrtitāḥ || [nā.śā. 6.17]

teṣu jugupsā-krodha-śamāḥ śṛṅgāra-virodhān na nirūpitāḥ | ukta-lakṣaṇānām apy atra tat-poṣaṇatvenaiva grahaṇaṁ, na tu svātantryam | tathā ca, dampatyor api anya-prayojanam uddiśya gatayor api tamasaḥ tādṛśa-rasotpādakatva-kathanena rasa-sarvasva-rūpayor bhavator milana-vilambanam akāryam iti dhvanitam |

kecit tu anya-nāyikā-nāyaka-nimittaṁ gatayoḥ bhramād bhrāntyā iyaṁ mamābhisārikā | ayaṁ mamābhisāraka iti militayoḥ para-strī-para-puruṣatvena saṅgatayoḥ sambhogānantaraṁ sambhāṣaṇair jānatoḥ paścād ubhayoḥ vrīḍā-vimiśro raso bhavatīti vyākurvanti, tan na samīcīnam | sakhyā bhagavat-priyāyā agre grāmya-rasa-kathanāsambhavāt | śārdūla-vikrīḍitaṁ vṛttam ||18|| (38)

—o)0(o—

idānīṁ tvat-prāptir eva tasya sarvasvam ity āha—

sa-bhaya-cakitaṁ vinyasyantīṁ dṛśaṁ timire pathi

pratitaru muhuḥ sthitvā mandaṁ padāni vitanvatīm |

katham api rahaḥ prāptām aṅgair anaṅga-taraṇgibhiḥ

sumukhi subhagaḥ paśyan sa tvām upaitu kṛtārthatām ||19||

he sumukhi ! sundara-vadane ! subhagaḥ śrī-kṛṣṇas tvāṁ paśyan kṛta-kṛtyatāṁ prāpnotu, tava darśanād āvirbhūta-samasta-bhagaḥ syād iti bhāvaḥ | uktaṁ ca—

tābhir vidhūta-śokābhir bhagavān acyuto vibhuḥ |

vyarocatādhikaṁ tāta puruṣaḥ śaktibhir yathā || [bhā.pu. 10.32.10] iti |

kathaṁ-bhūtāṁ tāṁ ? timire’ndhakāre pathi vartmani sa-bhaya-cakitaṁ yathā syāt tathābhisāra-sambhrameṇa mṛga-śāva-sadṛśau netre vinyasyantīṁ diśi diśi arpayantīva, anena vilokana-saundaryaṁ ca dhvanitam | punaḥ kiṁ-lakṣaṇāṁ ? pratitaru vṛkṣaṁ vṛkṣaṁ prati muhur vāraṁ vāraṁ sthitvā sa me priyatamo’traivāgamiṣyatīti punaḥ mandaṁ yathā bhaved evaṁ pratikṛti śobhana-gatyā padāni vitanvatīṁ caraṇāravindaṁ dhārayantīm | punaḥ kīdṛśīṁ ? katham api bhāgyodayena rahaḥ-prāptām anaṅgasya taraṅgaḥ udbodho kāmollāso yeṣu yair vā tair aṅgair avayavair upalakṣitām | aṅgair iti viśeṣaṇe tṛtīyā | akṣair anaṅga-taraṅgabhir iti saundaryādhikyair avayavānām apy ullāso dhvanitaḥ | subhagaḥ sumukhīti ca samāna-rūpatvāt prīti-yogyatvaṁ, candrānanatvād andhakāre’pi prakāśa-sāmarthyam api ||19|| (39)

—o)0(o—

sargānte kavir āśiṣam āśāste—

rādhā-mugdha-mukhāravinda-madhupas trailokya-mauli-sthalī-

nepathyocita-nīla-ratnam avanī-bhārāvatārāntakaḥ |

svacchandaṁ vraja-sundarī-jana-manas-toṣa-pradoṣodayaḥ[[56]](#footnote-57)

kaṁsa-dhvaṁsana-dhūma-ketur avatu tvāṁ devakī-nandanaḥ ||20||

rādheti | devakī-nandanaḥ śrī-kṛṣṇas tvām avatu rakṣatu | kiṁ-bhūtaḥ ? śrī-rādhāyāḥ mugdhaṁ sundaraṁ yan mukhāravindaṁ, tatra madhupaḥ mukhāravinde mādhuryaṁ pāti rakṣati nityānukulatayā vṛddhiṁ prāpayatīty arthaḥ | tan mādhuryam atitṛṣṇayā pibatīti vā | trilokyā yau mauli-sthalī vṛndāṭavī tad-alaṅkārāyocita-nīla-ratnam | uktaṁ ca—aho madhupurī dhanyā vaikuṇṭhāc ca garīyasī [pa.pu.] iti | pṛthivyā bhāra-rūpo’vatāro yeṣām asurāṇāṁ teṣām antako nāśakaḥ | ata eva kaṁsasya dhvaṁsane dhūma-ketus tad-vināśa-piśuna-grahaḥ | jāta-mātra eva tasya nāśaṁ sūcitavān ity arthaḥ | athavā dhūmaketur analaḥ svayam eva vināśakaḥ | anena svacchanda-keli-pratipādāya sāmarthya-rūpo nāyaka-guṇaḥ kathitaḥ | tad evāha—svacchandaṁ vraja-sundarī-janasya manas-toṣāya cittābhilāṣa-pūraṇāya ciram apāraṁ pradoṣo rajanī-mukham iva | ciraṁ nityam evāvatv iti vā | tathā ca—

dve nāmnī nanda-bhāryāyā yaśodā devakīty api |

ataḥ sakhuyam abhūt tasyāḥ devakyā śauri-jāyayā ||

iti kecit purāṇa-vacanaṁ paṭhanti ||20|| (40)

—o)0(o—

**iti śrī-gīta-govinde’bhisārikā-varṇane sākāṅkṣa-puṇḍarīkākso nāma**

**pañcamaḥ sargaḥ ||**

[sākāṅkṣa-puṇḍarīkākseti] śrī-rādhānurāgojjṛmbhita-saṅgamābhilāṣeṇa manmathākrānta-nayanaḥ kṛṣṇo yatra tādṛśaḥ pañcamaḥ pañcama-kāma-bāṇa-tulyaḥ |]

—o)0(o—

(6)

### ṣaṣṭhaḥ sargaḥ

## sotkaṇṭha-vaikuṇṭhaḥ[[57]](#footnote-58)

evaṁ pañcame śrī-kṛṣṇasya utkaṇṭhām abhisaraṇaṁ ca nirūpyedānīṁ ṣaṣṭhe’smin kandarpa-śara-pīḍitāṁ gantum aśaktāṁ rādhāṁ manorama-saṅketa-nikuñje saṁsthāpya tac-ceṣṭitaṁ sakhī kṛṣṇaṁ pratyāha—

atha tāṁ gantum aśaktāṁ ciram anuraktāṁ latā-gṛhe dṛṣṭvā |

tac-caritaṁ govinde manasija-mande sakhī prāha ||1||

atha-śabdo maṅgalārthaḥ ānantaryārtho vā | sakhī tac-caritaṁ tasyāś ceṣṭitaṁ govinde govindaṁ viṣayī-kṛtya prāhovāca | kīdṛśe ? manasijena kāmena mande vyathite | kāmo mandas tuccho yasmāt koṭi-kandarpa-svarūpa ity artho vā | kiṁ kṛtvā ? tāṁ śrī-rādhāṁ latā-gṛhe kvacil latā-maṇḍape ciraṁ bahu-kālaṁ vyāpyānuraktāṁ dṛṣṭvā | asminn eva nikuñje samāgatya mām anuneṣyatīty evaṁ jñātvety arthaḥ | kīdṛśaṁ ? anaṅga-vikriyātaḥ gantum aśaktāṁ calitum asamarthām | atha, govinde’nuraktām iti vyākhyeyam | tenaiva bahu-kālārtyā prayātum asamarthām ity arthaḥ ||1|| (41)

—o)0(o—

sakhī yad āha—tad-gītena kathayati—

**|| prabandhaḥ 12 ||**

*guṇakarī-rāgena rūpaka-tālena gīyate* |

paśyati diśi diśi rahasi bhavantam |

tad-adhara-madhura-madhūni pibantam ||2||

nātha hare sīdati rādhā vāsa-gṛhe || dhru. ||

paśyatīti | gītasyāsya guṇakarī-rāgaḥ, rūpaka-tālaḥ | rāga-lakṣaṇaṁ—

rāgotsukā kānta-pathi pratīkṣāṁ

āpālayantī mṛdu-puṣpa-talpā |

itas tataḥ prerita-dṛṣṭir ārtā

śyāmā tanur guṇa-karī prasiddhā || iti |

tālas tu kathitaḥ prāk | gītārthas tu—he nātha ! he hare ! rādhā vāsa-gṛhe saṅketita-nikuñje mandire sīdaty avasannā bhavati | viraha-duḥkhāpahārād vātra hara iti sambodhanam | nātheti nātha nādhṛ yācñopatāpaiśvaryāśīḥṣu iti he svāmin ! samarthena tvayā svīyānāṁ duḥkhāśāntir nociteti dainyoktiḥ | dhruva-padam ||

atha padāni | tad-adbhutānurāga-vivartaṁ darśayati—rahasi ekānte bhāvārthaṁ tvām eva diśi diśi prati-diśaṁ paśyati | kīdṛśaṁ ? tat tasyāḥ rādhāyāḥ yad adharaṁ tad eva madhura-madhūni svādv-amṛtāni pibantaṁ tad-adhara-saṁsargān madhurāṇi madhūnīva yāny akṣarāṇi tāni śṛṇvantam iti vā | atyādareṇa śravaṇaṁ pānam ucyata iti |

kecit tu [rasa-mañjarī]—tvad-adharety-ādi paṭhanti | tvac-chabdasyānya-paratvād anyāyā adhara-madhura-madhūni pibantam iti vyākurvanti ca | tan na samīcīnaṁ, vāsaka-lakṣaṇa-virodhāt | ukta-lakṣaṇaṁ tu sambhavati | yad uktaṁ—tribhuvanam api tan-mayaṁ virahe [padyā. 239] iti ||2|| (12.1)

tvad-abhisaraṇa-rabhasena valantī |

patati padāni kiyantī calantī ||3||

tvad-abhisaraṇe tavābhisāre yo rabhasa utsāhas tena valantī abhimukhī bhavantī kiyantī katipayāni padāni calantī gacchantī satī patati, tvad-viraha-mūrchayā gantum asamarthety arthaḥ ||3|| (12.2)

hā kaṣṭam evaṁ ced aśaktāt, tarhi kathaṁ jīvatīty āha—

vihita-viśada-bisa-kiśalaya-valayā |

jīvati param iha tava rati-kalayā ||4||

paraṁ kevalaṁ sā tava rati-kalayā pūrvānubhūtasya tava rater ākalanenāgamanaṁ pratīkṣayā, tava rateḥ kalā-vṛddhis tayā vā jīvati, jīvanaṁ pravartayatīty arthaḥ | kīdṛśī ? vihitāḥ kṛtāḥ sakhī-janaiḥ tāpāpanodane viśeṣeṇa hitaṁ pathyā iti vā | viśadāḥ śubhrā bisa-kiśalayā mṛṇālāṅkurā eva valayā kaṅkaṇāni yasyā tādṛśī | kalanā-kālayoḥ vṛddhau kalā iti viśvaḥ ||4|| (12.3)

kiṁ ca—

muhur avalokita-maṇḍana-līlā |

madhu-ripur aham iti bhāvana-śīlā ||5||

muhur vāraṁ vāraṁ vīkṣitā maṇḍanaiḥ barha-mukuṭa-makarākṛti-kuṇḍalādibhir līlā tavānukṛtir yayā sā | ahaṁ madhu-ripur iti bhāvana-śīlā cintana-parā | rahasi tava veśaṁ vidhāyāham eva madhu-ripur iti cintana-svabhāvety arthaḥ | līlā ca hāva-viśeṣas tadāha vatsyāyanaḥ[[58]](#footnote-59)—

priya-janasya ceṣṭā vānurāgātiśayena vā |

kriyate’nukṛtiḥ seyaṁ līloktā muni-sattamaiḥ || iti |

tathā coktam—

gatyānurāga-smita-vibhramekṣitair

manoramālāpa-vihāra-vibhramaiḥ |

ākṣipta-cittāḥ pramadā ramā-pates

tās tā viceṣṭā jagṛhus tad-ātmikāḥ ||

gati-smita-prekṣaṇa-bhāṣaṇādiṣu

priyāḥ priyasya pratirūḍha-mūrtayaḥ |

asāv ahaṁ tv ity abalās tad-ātmikā

vyavediṣuḥ kṛṣṇa-vihāra-vibhramāḥ || [bhā.pu. 10.30.2-3] iti |

madhuripur iti kaṭhina-cittasya tasya cintanena dṛḍha-cittatayā kāla-kṣepaṁ karotīti sakhyāḥ kaṭākṣitaṁ, madhor vasantasyāpi ripuḥ | tayā saha vilāsaṁ vinā vyarthakārīti vā ||5|| (12.4)

tad-bhāvāpannāyā api tat-saṅgamārtim āha—

tvaritam upaiti na katham abhisāram |

harir iti vadati sakhīm anuvāram ||6||

harir mac-cittāpahārī viraha-santāpa-harteti vā | abhisāra-saṅketa-sthalaṁ tvaritaṁ śīghraṁ kathaṁ kasmād dhetoḥ nopaiti nāgacchatīty anuvāraṁ vāraṁ vāram idaṁ vadati ||6||

api ca—

śliṣyati cumbati jala-dhara-kalpam |

harir upagata iti timiram analpam ||7||

sā madana-mada-bhrāntā tvayy āviṣṭa-cittā harir upagataḥ prāpta iti buddhyā analpam adhikaṁ bahu-mānanīyaṁ vā timiram andhakāraṁ śliṣyaty āliṅgati cumbati ca | analpaṁ yathā syāt tatheti vā | kīdṛśaṁ ? sa-jala-megha-sadṛśam ||7|| (12.6)

bhavati vilambini vigalita-lajjā |

vilapati roditi vāsaka-sajjā ||8||

bhavati tvayi vilambini vilambaṁ kṛtavati sati vigalita-lajjā gata-lajjā sati vilapati | he niṣkṛpa ! katham etāvad audāsyaṁ mayi tvayācaritam iti vilāpaṁ karoti, rodity aśrūṇi muñcati | sā vāsaka-sajjā vāsake līlā-gṛhe kānta-saṅgamāya sajjā sambhṛta-sakala-līlopakaraṇā |

bharatādyair abhidadhe strīṇāṁ vāsas tu vāsakaḥ |

sva-vāsaka-vaśāt kānte sameṣyati gṛhaṁ prati |

sajjīkaroti cātmānaṁ yā sā vāsaka-sajjakā || iti |

vāsaka-sajjakeyaṁ nāyikā | tathā coktaṁ śṛṅgāra-tilake—

bhaved vāsaka-sajjāsau sajjitāṅgaratālayā |

niśityāgamanaṁ bhartur dvārekṣaṇa-parā yathā || [śṛ.ti. 1.76] iti ||8|| (12.7)

śrī-jayadeva-kaver idam uditam |

rasika-janaṁ tanutām atimuditam ||9||

śrī-jayadeva-kaver idam uditaṁ kathitaṁ gītaṁ rasika-janaṁ śṛṅgāra-rasa-bhāva-bhāvitāntaḥ-karaṇam atimuditam atiśayenānandaṁ tanutāṁ vistārayatu, śṛṅgāra-rasa-viśiṣṭa-bhaktyāsvāda-catureṇāsvādanīyam ity arthaḥ ||9||

\* \* \* \* \*

vipula-pulaka-pāliḥ sphīta-sīt-kāram antar-

janita-jaḍimam-kāku-vyākulaṁ vyāharantī |

tava kitava vidhāyāmanda-kandarpa-cintāṁ

rasa-jala-nidhi-magnā dhyāna-lagnā mṛgakṣī ||10||

he kitava dhūrta ! mṛgakṣī mṛga-śāva-locanā tavāmanda-kandarpasya kandarpa-koṭi-ramaṇīya-mūrteḥ tvat-sambandhy-analpa-kandarpasya vā, analpā kandarpa-cintā vā, sa mama prāṇa-koṭi-vallabhaḥ kadā vāgamiṣyatīty-ādy-evaṁ-rūpā tāṁ vidhāya hṛdi kṛtvā dhyāne lagnā tvayi saṅgatā satī rasa-jaladhau śṛṅgāra-rasa-samudre magnā babhūvety arthaḥ |

kiṁ ca kurvatī ? tat-sparśonmadanonmathita-cittasya tava stanālabhanādhara-pāna-nīvī-bandhana-mocanāsaktim ākalayya kāku-vyākulaṁ kākvā dhvani-vikāra-viśeṣeṇākulaṁ yathā syād evaṁ vyāharantī kuṭṭamitākhya-hāvam āśritya, muñca muñca na na māṁ mām ity-ādi-kupiteva niṣedhakaṁ vākyaṁ kathayantīty arthaḥ | uktaṁ ca—kākuḥ striyāṁ vikāro yaḥ śoka-bhīty-ādibhir dhvaneḥ iti | kuṭṭamita-lakṣaṇaṁ, yathā—

keśādharādi-grahaṇe modamāne’pi mānase |

duḥkhiteva bahiḥ kupyed yatra kuṭṭamitaṁ hi tat || [ra.su. 1.358] iti |

punaḥ kathaṁ yathā syāt ? sphītaḥ pravṛddhaḥ śītkāro yatra evaṁ yathā syāt tathā | nakhollekhādinevodbhaṭa-śītkāraṁ karotīty arthaḥ | bāhya-vikārān anuvarṇyedānīm antar-vikāram āha—punaḥ kathaṁ yathā syāt ? antaś citte janito jaḍimā jāḍyaṁ stambhaḥ ānanda-vikāras tad yathā syāt tathā | anena ratākhyaḥ bhāva uktaḥ | ebhir bhāvaiḥ rasa-jaladhau magnatvam uktam | stambhaḥ ceṣṭā-pratighātaḥ ity ānandāvāpti-lakṣaṇam | jaḍatākhyā navamy-avasthāpīyaṁ dhvanitā | yarhi pārokṣe’pyevaṁ tarhi tvat-saṅgame kīdṛśaḥ rasodayo bhaviṣyatīti ko varṇayituṁ samartha iti bhāvaḥ | anyasyāpi jaladhi-magnasyāntar-jāḍyaṁ romāñcaḥ | śītkāraḥ truṭyad-varṇa-bhāṣaṇaṁ kāku-nirgamanaṁ cintā ca bhavatīti ||10|| (42)

—o)0(o—

nanu mayā saha ramaṇaṁ jātam eva | kim-arthaṁ mama tatra gamanaṁ ced evaṁ ramamāṇāpi sākṣāt tvāṁ vinā vakṣyamāṇa-vyāpāra-vṛttāpi niśāṁ netuṁ samarthā bhaviṣyatīty āha—

aṅgeṣv ābharaṇaṁ karoti bahuśaḥ patre’pi sañcāriṇi

prāptaṁ tvāṁ pariśaṅkate vitanute śayyāṁ ciraṁ dhyāyati |

ity ākalpa-vikalpa-talpa-racanā-saṅkalpa-līlā-śata-

vyāsaktāpi vinā tvayā vara-tanur naiṣā niśāṁ neṣyati ||11||

he kṛṣṇa ! eṣā vara-tanur sundarāṅgī tvayā vinā tvām ṛte niśāṁ rātriṁ na neṣyati prabhātaṁ prāpayituṁ samarthā na bhaviṣyatīty arthaḥ | kīdṛśī ? ity anena prakāreṇākalpo’laṅkāraḥ vikalpaḥ tvad-āgamana-śaṅkā talpaṁ śayyā, racanā dūtī-preṣaṇādi-tvad-āgamanopāya-cintanam | ebhiḥ saṅkalpo manaso vṛttir ity-ādi-līlā-śata-vyāsaktāpi tvat-saṅgamābhilāṣiṇyās tasyāḥ na kutrāpi manaso virāma iti bhāvaḥ |

alaṅkārādi-vyāsaṅgaṁ darśayati—aṅgeṣv iti | aṅgeṣv ābharaṇam alaṅkāraḥ tava sukhāya maṅgalāya vā bahuśo’neka-prakāreṇa karoti | ity ākalpaḥ kathitaḥ | patre’pi sañcāriṇi vṛkṣa-patre’pi pakṣy-ādinā calati sati tvāṁ prāptam āgataṁ pariśaṅkate sarvataḥ vitarkayantīty arthaḥ | anena vikalpaḥ |

api ca tava kāma-keli-nimittaṁ śayyāṁ vitanute vividha-vicitropadhānādibhir nānā-prakāreṇa vistārayati—evaṁ talpa-racaneyaṁ darśitā | ciraṁ bahu-kālaṁ dhyāyati tvad-āgamanopāyaṁ cintayati | [iti saṅkalpa uktaḥ |] | ebhir vyāpārais tavāgamanāśayā kālaṁ nayatīty arthaḥ | ayam alpatākhyo hāvaḥ | tad uktaṁ—

alpatā sā tu kathitā priyasyāgamane sati |

didṛkṣayobhayos tadvat sa-sambhramam alaṅkṛtiḥ || iti |

ākalpa-veṣau nepathyam ity amaraḥ | tarko vikalpaḥ śaṅkā ca iti | saṅkalpaḥ karma mānasam iti ||11|| (43)

—o)0(o—

sargānte kavir āśiṣaṁ prayuṅkte—

kiṁ viśrāmyasi kṛṣṇa-bhogi-bhavane bhāṇḍīra-bhūmī-ruhi

bhrātar yāsi na dṛṣṭi-gocaram itaḥ sānanda-nandāspadam |

rādhāyā vacanaṁ tad adhvaga-mukhān nandāntike gopato

govindasya jayanti sāyam atithi-prāśastya-garbhā giraḥ ||12||

vāṇyo jayanti sarvotkarṣeṇa vartante | bhāva-garbhitayā vaktur vaidagdhyākhyāpanena tattvena ca guru-jana-vañcanayā sambhoga-sampatti-sampādanāt | kiṁ-bhūtā giraḥ ? sāyam atithi-prāśastya-garbhāḥ sāyaṁ-kāle ye’tithayaḥ teṣāṁ prāśasyaḥ svāgatādi-praśaṁsā, dhanyo’yam ity atithir gṛhiṇāṁ puṇyotpādakaḥ | vastutas tu priyābhisāra-saṅketa-jñāpanād ayaṁ bahu-sukha-dātā iti garbhe’bhyantare yāsāṁ tāḥ | praśaṁsayābhyantare’bhiprāya-viśeṣa-yuktā ity arthaḥ | kīdṛśasya govindasya ? nandāntike pituḥ samīpe tat tādṛk saṅketa-sūcanā-rūpam adhvaga-mukhān niḥsṛtaṁ śrī-rādhāyā vacanaṁ gopataḥ saṅgopanaṁ kurvataḥ |

kiṁ tat ? iti | he bhrātaḥ pathika ! bhrāta iti komalā-mantraṇe | bhāṇḍīra-bhūmī-ruhi vaṭa-vṛkṣe kiṁ viśrāmyasi ? viśrāmaṁ mā kṛthāḥ | tatra hetuḥ—kṛṣṇa-bhogi-bhavane kṛṣṇaś cāsau bhogī ca tasya bhavane kṛṣṇa-sarpāvāse | pakṣe—śṛṅgāriṇaḥ śyāmasundarasya vilāsa-gṛhe | pakṣa-dvaye—neha stheyam iti bhrātṛ-padopādānam | śleṣālaṅkāraś ca | ito vaṭāt sānandaṁ sakala-rddhimantaṁ nandasyāspadaṁ mandiraṁ na yāhi, api tu yāhīti | śūnya-sarpāvāsa-parityāgena śrīmad-gṛhātithyena ca nirvṛto bhaviṣyasīty arthaḥ | tad dūre bhaviṣyatīti | ata āha—dṛṣṭi-gocaram iti āsannam eva | pathika-vacanena saṅketa-sūcanāt kṛṣṇasya tādṛg vāg-vaibhava-prakaṭanena śrī-rādhāyāḥ vāco jayantīty api dhvanitam |

atra cāturyādi-guṇa-viśiṣṭau rādhā-mohanāv ālambanau, svayaṁ-dūtī ca nāyikā | evaṁ rasa-rāṭ śṛṅgāro nirūpitaḥ | vaṭādy-uddīpana-vibhāvāḥ ||12|| (44)

**|| iti śrī-gīta-govinde’bhisārikā-varṇane dhanya-vaikuṇṭho nāma**

**ṣaṣṭhaḥ sargaḥ ||**

[dhanya-vaikuṇṭheti] śrī-rādhānurāgāspadatvena dhanyaś cāsau vigata-viraha-mūrchaś ca vaikuṇṭho harir yatra saḥ ||

(7)

### saptamaḥ sargaḥ

## *nāgara-nārāyaṇaḥ*

pūrvaṁ tāvad ubhayor anurāgaṁ nirūpya idānīṁ rasāntara-praveśena rasa-viśeṣa-vaicitryā bhāvodrekaṁ prakaṭayan punar api hetu-pūrvakaṁ vipralambhākhya-śṛṅgāram avatārayati—

atrāntare ca kulaṭā-kula-vartma-pāta[[59]](#footnote-60)-

sañjāta-pātaka iva sphuṭa-lāñchana-śrīḥ |

vṛndāvanāntaram adīpayad aṁśu-jālair

dik-sundarī-vadana-candana-bindur induḥ ||1||

atrāsminn evāvasare induś candro aṁśu-jālaiḥ kiraṇa-samūhair vṛndāvanāntaraṁ vana-madhyam adīpayat prakāśitavān | anenālaukikaś candro’yaṁ vṛndāvanāntaraṁ prakāśitavān na tv anyatreti parama- niviḍasyāntara-vyāpakatvena prakāśa-bāhulyam apy uktam | athavā vṛndāvanāntara-vartinor nāgarī-kiśorayor aṅgam uddīpayann ity arthaḥ, kāma-sahacaratvāt | candrasyoddīpanatvam āha—kīdṛśaḥ ? dik pūrvā dik saiva sundarī tasyā vadane candana-binduḥ maṇḍalākāra-sakuṅkumodghṛṣṭa-śrī-khaṇḍa-tilakaḥ | śrī-rādhā-vadane tilakādi-nirmāṇa-spṛhā kṛṣṇasyāsya darśanena bhavatīti bhāvaḥ | vipralambha-hetutvaṁ darśayan viśinaṣṭi | kīdṛśaḥ ? sphuṭā prakaṭī-bhūtā lāñchana-śrīḥ cihna-viśeṣa-śobhā yasmin tādṛśaḥ |

tatrotprekṣyate—kulaṭā-kulasya śrī-kṛṣṇe’bhisārikā-samūhasya yo vartma-pātaḥ saṅketa āgamana-mārga-pratibandhas tena sañjātam utpannaṁ pātakaṁ yasya tādṛśa iva | uktaṁ ca—

kim uttīrṇaḥ panthāḥ kupita-bhujagī-bhoga-viṣamo

viṣoḍhā bhūyasyaḥ kim iti kulapālī-kaṭu-giraḥ |

iti smāraṁ smāraṁ dara-dalita-śīta-dyuti-rucau

sarojākṣī śoṇaṁ diśi nayana-koṇaṁ vikirati || [padyā. 195] iti |

atra rūpakotprekṣe’laṅkṛtī | kecit tu śrī-vṛndāvaneśvaryā vipralambam asahamānāḥ pūrva-sargānte saṁyogam anuvarṇayanty atra saptame ca vaicittya-vipralambākhyam adbhuta-rasa-vivartaṁ nirūpayanti | tatraivaṁ saṅgatiḥ—pūrva-sarge svayaṁ-dautyena saṁyogaḥ | agrimāṣṭa-padyā prema-vilāpaḥ | tataḥ ajānantyā dūtyā viṣāda-vyañjanena svīyam eva ramitam anyām uddiśya prabandha-dvayena śrī-rādhāyā nirūpitaṁ sargānte praṇayālāpāmṛtaṁ nipīya tat-saṅgama-cihnair eva nāgara-mauleḥ tasyā agre prākaṭyaṁ—nīla-nicolety-ādi | tato’ṣṭame uddaṇḍa-bhāva-mada-vihvalayā nāgaryā kṛtānunaya-vinītasyāpi yāhi yāhīti tiraskāraḥ | tad-agre sugama eva |

tadīyānāṁ paritoṣāyaivedaṁ vyāhṛtaṁ, tat kṣantavyaṁ [iti dīpikā] | tadānena ślokena śrī-rādhayā krīḍati govinde’nyābhisārikāṇāṁ rodhakatvaṁ varṇitam | ata eva lāñchana-śrīr iti tāsāṁ vartamāna-pātakena jāta-kalaṅkasyāpi tayoḥ prītyāpādanena śobhaiva babhūvety arthaḥ | anyat samānam ||1|| (45)

—o)0(o—

vipralambhasya hetuṁ pradarśyedānīṁ tad darśayati—

prasarati śaśa-dhara-bimbe vihita-vilambe ca mādhave vidhurā |

viracita-vividha-vilāpaṁ saparitāpaṁ cakāroccaiḥ ||2||

sā rādhā uccair atyarthaṁ viracitaḥ kṛto nānā-vidhaḥ—kvāsi kānte ? kathaṁ śaṭha mām upekṣase ? ity-ādi-vilāpo yatra evaṁ yathā syāt tathā paritāpaṁ cakāra kṛtavatī | kiṁ-bhūtā ? vidhurā viraha-duḥkhitā kiṁ sati ? śaśadhara-bimbe candra-maṇḍale prasarati sati | punaḥ kiṁ sati ? mādhave nāyaka-śiromaṇau vihita-vilambe saṅketāgamanaṁ prati kālātikramaṁ kṛtavati sati | prema-kautuka-darśanāya sakhībhiḥ saha sammataṁ vidhāya tatraiva nilīya sthite satīty arthaḥ | uddīpana-vibhāvaś candraḥ ||2|| (46)

—o)0(o—

yad uktaṁ vilāpaṁ cakāra tad-aṣṭa-padyā varṇayati—

**|| prabandhaḥ 13 ||**

*mālava-rāga-yati[[60]](#footnote-61)-tālābhyāṁ gīyate* |

kathita-samaye’pi harir ahaha na yayau vanam |

mama viphalam idam amala-rūpam api yauvanam ||3||

yāmi he kam iha śaraṇaṁ sakhī-jana-vacana-vañcitā ||dhruva||||

gītasyāsya mālava-rāgaḥ, pratimaṇṭhas tu tālaḥ | tal-lakṣaṇaṁ kathitaṁ prāk | vipralabdhā cātra nāyikā—

preṣya dūtīṁ svayaṁ dattvā saṅketaṁ nāgataḥ priyaḥ |

yasyāstena vinā duḥsthā vipralabdhā tu sā yathā || [śṛ.ti. 1.78] iti |

gītārthas tu—he sakhi ! ihāsmin samaye svāntar-duḥkha-pratīkārāya kaṁ janaṁ śaraṇaṁ yāmi ? athavā kaṁ jalaṁ tāpa-śāntyai śaraṇaṁ yāmi ? tena vinā jalādiṣu praviśāmīty arthaḥ | kiṁ-bhūtāhaṁ ? sakhī-jana-vacana-vañcitā sakhya eva janā itara-janavad upadiśantyaḥ tad-vacanaiḥ vañcitā pratāritā vāraṁ vāraṁ svābhimatodyame hate ahaṁ nānā-prakāra-vākyaiḥ vāritety arthaḥ |

ko brahmātmānilārkeṣu śamane sarva-nāmni ca |

pāvake ca mayūre ca sukha-śīrṣa-jaleṣu kam || iti viśvaḥ |

śaraṇaṁ gṛha-rakṣitroḥ ity amaraḥ | dhruva-padam ||

kevalaṁ sakhī-janair vañcitā kiṁ ? api tu, koṭi-prāṇābhīṣṭenāpīty āha—hariṁ smaraṇa-mātreṇa sakala-duḥkha-hartāpi kathita-samaye’pi kathito yaḥ samayaḥ kālo’sminn evāvasare sarvathaiva mayā saṅketa-sthalam āgantavyam iti | ahaha khede, tad api vanaṁ saṅketa-nikuñjaṁ na yayau na prāptavān | ato mamedaṁ yauvanaṁ navīnādbhuta-tāruṇyam amala-rūpam api nirmala-saundaryam api dvayaṁ viphalam akṛtārtham ity arthaḥ | yauvana-lakṣaṇaṁ—

nitambo vipulo madhyaṁ kṛśam aṅgaṁ vara-dyuti |

pīnau kucāv uru-yugmaṁ rambhābhaṁ pūrṇa-yauvane || [u.nī. 10.21]

tan-mādhuryam—

na vitrastā kā te pratiyuvatir āsīn mukha-rucā

dadhāra staimityaṁ praṇaya-ghana-vṛṣṭyā tava na kā |

vraje śiṣyā kābhūn na hi tava kalāyām iti harer

nikuñja-svārājye tvam asi rasike paṭṭa-mahiṣī || [u.nī. 10.23] iti |

bhūṣaṇābhūṣaṇābhyāṁ hi camatkāreṇa netrayoḥ |

paraspara-smṛta-mudam amalaṁ taṁ prakīrtitam || iti ||3|| (13.1)

api ca—

yad-anugamanāya niśi gahanam api śīlitam |

tena mama hṛdayam idam asama-śara-kīlitam ||4||

yad yasya kṛṣṇasyānugamanāyānusaraṇāya niśi rātrau gahanam api vanam api śilitam anubhūtam | athavā gahanam api na kriyate, tad api kṛtam | tena śrī-kṛṣṇena nimitta-bhūtena mamedaṁ hṛdayaṁ marma asama-śareṇa viṣama-bāṇena praṇaya-kauṭilyena kīlitaṁ viddham | asama-śareṇa kāmena||4||

mama maraṇam eva varam ati-[[61]](#footnote-62)vitatha-ketanā[[62]](#footnote-63) |

kim iha viṣahāmi virahānalam acetanā ||5||

evaṁ vañcitāyā mama maraṇam eva varaṁ śreṣṭhaṁ, na tu deha-dhāraṇam | kiṁ-lakṣaṇāhaṁ ? ativitatha-ketanā atiśayena vitathaṁ mithyā-bhūtaṁ ketanaṁ śarīraṁ yasyās tādṛśī, akṛta-kāryatvāt | athavā, atikrānta-vitatham ativitathaṁ satyaṁ ketanaṁ lāñchanaṁ dhig iyaṁ mānavatī preṣṭhopakṣeyāpi jīvatīti yasyās tādṛśī | athavā ativitathaṁ niṣphalaṁ ketanaṁ preṣṭha-saṅgamaṁ bhaviṣyatīti sakhīnām upanimantraṇaṁ yasyās tādṛśī | athavā atiśayena nirarthakaṁ jātaṁ ketanaṁ bahu-premṇā cira-kāla-manohara-ghātair nirmita-śayyādibhiḥ nikuñja-rūpaṁ gṛhaṁ yasyās tādṛśī | iti hetoḥ iha vane acetanā jñāna-śūnyā | athavā aḥ śrī-kṛṣṇaś cetanā yasyās tādṛśī | athavā, evaṁ-vidhāyā api kṛṣṇe cetanā buddhir yasyās tādṛśī | virahānalaṁ virahāgniṁ kiṁ kim iti viṣahāmi sahāmi | tasmāt pūrva-niścitam eva varaṁ manāg iṣṭaṁ yadi dehāntare’pi tasya prāptiḥ syāt |

nyāyaṁ śreṣṭho varaḥ prokto manāg iṣṭe mataṁ varam iti dharaṇiḥ | vitathaṁ tv anṛtaṁ vacaḥ ity amaraḥ | ketanaṁ lāñchane kāye gṛhe copanimantraṇe iti viśvaḥ |

ativitatha-cetaneti kvacit pāṭhaḥ | tatra ativitatham ativyarthaṁ cetanaṁ pratyāśā yasyā sety arthaḥ | cetanaṁ tūpadeśe syāt pratyāśāyāṁ ca cetanam iti viśvaḥ ||5|| (13.3)

mām ahaha vidhurayati madhura-madhu-yāminī |

kāpi harim anubhavati kṛta-sukṛta-kāminī ||6||

mām ity-ādi | ahaheti khede | iyaṁ madhurā sarasā madhu-yāminī vasanta-rātrir māṁ parama-sukhā-rūpāṇi vidhurayati vikalayati | kāpi kṛtaṁ sukṛtaṁ yayā tādṛśī kāminī sphalaḥ kāmo yasyā hariṁ tasyāḥ pīḍāṁ haratīti tathā-bhūtam anubhavati āliṅganādineti śeṣaḥ | vidhuraṁ syāt praviśleṣe vidhuro vikale’nyavat iti viśvaḥ | madhuraṁ sarase jñeyaṁ svāduny api manohare iti dharaṇiḥ ||6|| (13.4)

ahaha kalayāmi valayādi-maṇi-bhūṣaṇam |

hari-viraha-dahana-vahanena bahu-dūṣaṇam ||7||

ahahety-ādi | ahahety adbhute | valayādi-maṇi-bhūṣaṇaṁ kaṭakādikaṁ vividha-śaityādi-guṇa-yukta-ratna-khacitam alaṅkāraṁ ratna-mayaṁ vā, hari-viraha-dahana-vahanena kṛṣṇa-virahāgni-dhāraṇena bahu-dūṣaṇam aneka-doṣa-yuktaṁ kalayāmi paśyāmi | tad-aṅga-tāpena tādṛśānām api tāpakatvam iti bhāvaḥ ||7|| (13.5)

kusuma-sukumāra-tanum atanu-śara-līlayā |

srag api hṛdi hanti mām ativiṣama-śilayā ||8||

kusumety-ādi | srag api puṣpa-mālāpi atanu-śara-līlayā kāma-bāṇa-vilāsena māṁ hṛdi manasi hanti tāḍayati | kāma-bāṇāḥ puṣpāṇy eva | srag api puṣpa-mayī | ato tal-lakṣaṇayety uktam | kīdṛśyā līlayā ? ativiṣama-śilayā atiśayena viṣamaṁ śīlaṁ svabhāvaḥ yasyās tayā | tad uktaṁ—

apūrveyaṁ dhanur vidyā manmathasya mahātmanaḥ |

śarīram akṣataṁ kṛtvā bhinatty antar-gataṁ manaḥ || iti |

bāṇas tāvad anya-kṣipto’nyaṁ hanti, ayaṁ tu yena dhṛtas tam eva vidhyatīti viṣamatvaṁ vā | athavā atanu-śara-līlayā sthūla-bāṇa-ceṣṭayā atanuḥ śarīra-rahitaḥ praviśati, paraṁ tu na tu dṛśyate’to durnivāraḥ iti vā | kīdṛśī ? kusuma-sukumāra-tanuṁ kusumād api sukumārā tanur yasyās tādṛśīṁ sajātīyena sajātīyasya hananam apīti viṣamatvam eva pratipāditaṁ, pīḍā-sahanāsāmarthyaṁ ca dhvanitam |

kusuma-sukumāra-tanur iti pāṭhaḥ | kiṁ-bhūtā srak ? kusuma-mayī sukumārā ca tanuḥ sūkṣmā ceti | atrāpi viṣamatve tātparyaṁ śīlaṁ svabhāva-sad-vṛtte ity arthaḥ ||8|| (13.6)

kiṁ ca—

aham iha nivasāmi na-gaṇita-vana-vetasā |

smarati madhusūdano mām api na cetasā ||9||

aham iheti | ahaṁ duḥkhitāpi tad-eka-niṣṭhā iha nikuñje nivasāmi tiṣṭhāmi | kīdṛśī ? na gaṇitā na sambhāvitāḥ vana-vetra-latāś yathā tādṛśī | anena durlaṅghyam apy ullaṅghitam ity uktam | athavā śiraś-cālanena gaṇitās tam anveṣayantyāḥ parisaṅkhyātā vana-vetasaḥ vṛkṣā yayā sā gaṇita-vana-vetasāham iha na nivasāmi kiṁ ? api tu nivasāmy evety arthaḥ | madhusūdanaḥ śrī-kṛṣṇo māṁ cetasā smarati na | madhusūdana-padena kaṭhinatvaṁ cāpalyam api sūcitam | madhuṁ vasantaṁ madhura-rasaṁ vā nāśayatīti vā madhusūdanaḥ | svādhīna-ceto-mātra-sādhyaṁ yatra smaraṇam api na karoti, tatra snigdhena manasā kuto nirantarā mamānuvṛttir iti cetasety anena dhvnaitam anyathā smaraṇasya ceto-janyatvena cetasety asya padasya vaiyarthyāpatteḥ ||9|| (13.7)

hari-caraṇa-śaraṇa-jayadeva-kavi-bhāratī |

vasatu hṛdi yuvatir iva komala-kalāvatī ||10||

hari-caraṇeti | hari-caraṇau śaraṇe yasya etādṛśo yo jayadeva-kavis tasya bhāratī vāṇī hṛdaye vasatu, arthāt kṛṣṇa-bhaktānām | hari-caraṇa-śaraṇety anena vāṇyo alaukikatvam uktam | kīdṛśī ? komalāḥ akaṭhina-varṇāḥ, komalatvaṁ sukhoccāraḥ spaṣṭārtha-paribhūṣitaḥ iti | kalāvatī kavitva-kalā-yuktā | keva ? yuvatir iva kīdṛśī komalā mṛd-baṅgī kalāvatī catuḥ-ṣaṣṭhi-kalā-kuśalā, athavā he komala ! sarasa-śrotaḥ ! he hari-caraṇa-śaraṇeti vā | kalāvatī kalau atikrāntā iḥ lakṣmīr mokṣādi-sampattir yayā sā yāṁ bhāratīṁ gāyatāṁ śṛṇvatāṁ mokṣādiṣv apy ādaro na bhavatīty arthaḥ | yuvatir api kalau praṇaya-kalahe mānādi-bhaṅgyātikrāntā lakṣmīr yayā sā | athavā kalau preṣṭham ānanām adhikā lakṣmīḥ śobhā saubhāgya-sampattir yasyā sā | athavā he komala ! bhakta-vātsalyena parama-mṛdula śrī-kṛṣṇa ! tava bhaktasya bhāratī śrī-rādhā-carita-varṇana-rūpā vāṇī yathā yuvatiḥ pūrvoktā vallabhā śrī-rādheva tava manasi vasati, tathaiveyam api vasatv ity arthaḥ ||10|| (13.8)

\* \* \* \* \*

tad evam anayāṣṭa-padyā vipralabdhāyāś ceṣṭitam anuvarṇedānīṁ tasyāḥ kṛṣṇa-viṣayakātiprema-darśanāya tad-anantaram apy utkaṇṭhāṁ varṇayati—

tat kiṁ kām api kāminīm abhisṛtaḥ kiṁ vā kalā-kelibhir

baddho bandhubhir andhakāriṇi vanābhyarṇe kim udbhrāmyati |

kāntaḥ klānta-manā manāg api pathi prasthātum evākṣamaḥ

saṅketī-kṛta-mañju-vāñjula-latā-kuñje’pi yan nāgataḥ ||11||—

kāntaḥ kamanīya-vallabhaḥ śrī-hariḥ saṅketī-kṛto yo mañjur manoharo vāñjula-latā-kuñjo vetra-latā-gṛhaṁ tatrāpi yat yato hetor nāgataḥ | tat kām api kāminīṁ kāmāturāṁ kim abhisṛtaḥ tad-abhimukhaṁ gataḥ ? kāminī-padena sva-saubhāgyādhikaṁ kaṭākṣayati | sa svabhāvatas tu mām evābhilaṣati | tayā balāt kim ākṛṣṭa iti bhāvaḥ |

nanu māṁ vihāya katham anyām abhisariṣyatīty anyad āha—kiṁ veti | yad vā, nitya-prāpta-saṅgamair bandhubhir mitraiḥ kalā-kelibhir krīḍā-kauśalaiḥ baddho ruddhaḥ ? idam api na ghaṭate | mad-vilāsākṛṣṭais taiḥ roddhuṁ na śakyaḥ | tatrāha—kim u vitarke | mām abhisaran saṅketa-sthalam alabhamānaḥ andhakāriṇi ghanatara-taru-cchāyayā niviḍāndhakāravati vanopānte saṅketīkṛta-vipina-samīpe bhrāmyati paribhramaṇaṁ karoti kiṁ ?

nanu nāgara-śiromaṇeḥ sahasraśo’nubhūta-sthala-bhramaḥ kathaṁ bhaviṣyatīti niścityāha—klāntaṁ mad-viśleṣa-duḥkhena upataptaṁ mano yasya tādṛśaḥ manāg api pathi mārge prasthātum evākṣamas tena calitum evāsamartha ity arthaḥ |

utkā ceyaṁ nāyikā—

utkā bhavati sā yasyāḥ saṅketaṁ nāgataḥ priyaḥ |

tasyānāgamane hetuṁ cintayanty ākulā yathā || [śṛ.ti. 1.75] iti tal-lakṣaṇam |

saṁśayākṣepālaṅkāro’yaṁ, tad uktaṁ daṇḍinā—

kim ayaṁ śarad-ambhodaḥ kiṁ vā haṁsa-kadambakam |

rutaṁ nūpura-saṁvādi śrūyate tan na toyadaḥ |

ity evaṁ saṁśayākṣepaḥ saṁśayo yan nivartate |

dharmeṇa haṁsa-sulabhenāspṛṣṭa-ghana-jātinā || [kā.ā. 1.163-164] iti |

vitarke kiṁ kim uta ca ity arthaḥ | upāntaḥ savidhe’pi ca iti viśvaḥ ||11|| (47)

—o)0(o—

athāgatāṁ mādhavam antareṇa

sakhīm iyaṁ vīkṣya viṣāda-mūkām |

viśaṅkamānā ramitaṁ kayāpi

janārdanaṁ dṛṣṭavad etad āha ||12||

atheti | athānantaram iyaṁ rādhā etad vakṣyamāṇaṁ dṛṣṭavad āha—svayam avalokitam iva kathitavatī | kiṁ kṛtvā ? sakhīṁ mādhavam antareṇa kṛṣṇaṁ vinā āgatāṁ vīkṣya dṛṣṭvā | kiṁ-bhūtāṁ sakhīṁ ? viṣāda-mūkāṁ duḥkhātiśayena vārtāṁ vaktum asamarthām | kīdṛśī ? janārdanaṁ kṛṣṇaṁ kayācin nāyikayā ramitaṁ viśaṅkamānā tarkayantī | janasyārdana-svabhāvo’yam atas tasya mama santāpakatvam ucitam ity abhiprāyeṇa janārdana-padopādānam |

upendra-vajrā vṛttam | pakṣāntare ca śrī-kṛṣṇaṁ saṅketa-nikuñje’labhamnānātrāpi vyākulāṁ śrī-rādhāṁ nirīkṣya sakhī viṣāda-mūkā tāṁ vīkṣyety arthaḥ ||12||

—o)0(o—

yad āha tad-gītena darśayati—

**|| prabandhaḥ 14 ||**

*vasanta-rāga-yati-tālābhyāṁ gīyate |*

smara-samarocita-viracita-veśā |

galita-kusuma-dara-vilulita-keśā ||13||

kāpi madhuripuṇā vilasati yuvatir adhika-guṇā || dhruva ||

gītasyāsya vasanta-rāgaḥ | ekatālī tālaś ca |gītārthas tu—kāpi yuvatiḥ madhuripuṇā śrī-kṛṣṇena saha vilasati krīḍati | kiṁ-bhūtā ? adhika-guṇā adhikāḥ saundaryādayo guṇā yasyā sā | yuvatibhir vilasatīti nāyikā-kartṛkaṁ viparīta-ratam uktam | tena cānyābhimukhasya balād ramaṇenādhika-guṇeti nyūna-guṇety ākūtam api vyajyate | madhuripuṇeti madhura-rasānabhijñena capalena ceti kaṭākṣitaṁ ca | kiṁ-lakṣaṇā ? smara-samaraḥ kāma-saṅgrāmaḥ suratam iti yāvat | tatrocitā yogyo viracitaḥ kṛto veśaḥ prasādhanaṁ yayā sā | punaḥ kīdṛśī ? galitāni kusumāni yebhyaḥ tādṛśā īṣad vilulitāḥ srastāḥ kṛṣṇena sakaca-graha-cumbanādānena keśāḥ yasyā sā | viparīta-rate nāyikāyāḥ keśa-grahaṇa-pūrvakam eva cumbanaṁ kāryām ity uktaṁ prāk (gīta 6.6) | kusuma-bhareti pāṭhe skhalitaḥ kusuma-bharo yebhyas tādṛśā vilulitāḥ keśā yasyā sety arthaḥ ||13|| (14.1)

hari-parirambhana-calita[[63]](#footnote-64)-vikārā |

kuca-kalaśopari taralita-hārā ||14||

hareḥ parirambhaṇenāliṅganena valito jāto vikāro’naṅga-vikriyā yasyā sā | kalaśāv iva kucau tatra taralitaś cañcalīkṛto hāro yasyā sā | kucayoḥ kalaśatvena tad-upari hārasya ca varṇanena nirvighna-suratotsava-nirvāhāya maṅgala-kalaśa-sthāpanam iva kṛtam iti dhvanitam | kāma-kleśa-haraṇād dharir ity uktam, sambhoga-kauśalena tac-cintāpaharaṇād vā ||14|| (14.2)

vicalad-alaka-lalitānana-candrā |

tad-adhara-pāna-rabhasa-kṛta-tandrā ||15||

krīḍa-vaśato vicaladbhiś cañcalair alakaiś cūrṇa-kuntalaiḥ lalito manoharaḥ ānana-candro mukha-śaśī yasyā lālityaṁ cālakānāṁ mukhe calat-kalaṅka-candramasaḥ pratīteḥ | punaḥ kīdṛśī ? tasya śrī-kṛṣṇasyādhara-pāna-rabhasena vegena kṛtā tandrā tat-sukhānubhavena cakṣur mīlanaṁ yasyā sā | atimādakādhara-pānena mattatayā kṛta-ghūrṇety arthaḥ ||15|| (14.3)

cañcala-kuṇḍala-lalita[[64]](#footnote-65)-kapolā |

mukharita-raśana-jaghana-gati-lolā ||16||

tvāṁ vinā kṣaṇam apy ahaṁ sthātuṁ na pāraye | tvam eva me prāṇa-vallabhety evaṁ tasyānunayaṁ śrutvā, “dhūrta ! jñāto’sy evaṁ kathayantyāḥ śiraś-cālanena krīḍā-vegena vā cañcalābhyāṁ kuṇḍaleṇabhāv lalitau kapolau yasyā sā | pāṭhāntare—dalitau mṛditāvati-gatāgatena parama-sukumāratvāt | kiṁ ca, mukharitā śabdāyamānā raśanā kṣudra-ghaṇṭikā yatra tādṛśasya jaghanasya gatāgatena lolā cañcalā | yathā saṅgrāme vividha-vādyaiḥ śūrāṇāṁ cāpalaṁ bhavati | tathāsyā api surata-saṅgrāme’ticapalāyāḥ rasanāyā mukharatvam iti bhāvaḥ ||16|| (14.4)

dayita-vilokita-lajjita-hasitā |

bahu-vidha-kūjita-rati-rasa-rasitā ||17||

dayitasya śrī-kṛṣṇasya vilokitenābhiprāya-viśiṣṭa-nirīkṣaṇena lajjitā lajjāvatī hāsya-yuktā cety arthaḥ | puruṣamāṇāyās tasyāḥ adhaḥ-sthitasyāṅganāyamānasya tasyāvalokanād īṣad utpanna-lajjāyāḥ surate’nupayogatvāt sambhoge hāsyam evābhūd ity arthaḥ | uktaṁ ca—suratād anyatra lajjā parama-bhūṣaṇam iti | bahu-vidhaṁ pika-śikhi-kalakaṇṭha-haṁsādīnām iva nānā-prakāraṁ kūjitaṁ śabditaṁ yatra tādṛśo yo rati-rasaḥ sambhogānurāgas tena rasitaṁ śabditaṁ yasyā seti vā | rasitaṁ śabdite hṛṣṭe ceti ||17|| (14.5)

vipula-pulaka-pṛthu-vepathu-bhaṅgā |

śvasita-nimīlita-vikasad-anaṅgā ||18||

vipulāḥ pracurā ye pulakā romāñcās teṣāṁ pṛthur mahān yo vepathuḥ kampaḥ tasya bhaṅgās taraṅgā yasyāṁ sā | romāñca-kampayor uttarottarotpattyā taraṅga-sāmyam | bhaṅgas taraṅge rug-bhede bhaṅgo jvara-viparyaye iti viśvaḥ | api ca, evaṁ-bhūta-sukhānubhave’pi khedo mābhūd iti suratāyāsena vā śvasitaṁ niḥśvāsaḥ paramānandāvāpti-sānnidhya-sūcakānubhavaḥ, ānanda-vyāptyā ca nimīlitam akṣi-mudraṇam iti śvasita-nimīlitābhyāṁ vikasan prakaṭībhavan anaṅgaḥ kāmaḥ reto-lakṣaṇo yasyā | tad uktaṁ rati-rahasye—

muhuḥ svajaghanāśleṣaḥ sītkāreṇa vīta-lajjatā |

huṅkārocchvasitaṁ nāryā vīrya-sānnidhya-sūcakam || iti rati-rahasye |

mūrchanā mīlanaṁ cākṣṇoś cyuti-kālasya lakṣaṇam iti ca ||18|| (14.6)

śrama-jala-kaṇa-bhara-subhaga-śarīrā |

paripatitorasi rati-raṇa-dhīrā ||19||

kīdṛśī ? śrama-jala-kaṇa-bhareṇa suratāyāsa-prasveda-bindu-samūhena subhagaṁ manoharaṁ muktā-srak-śobhāṁ dadhat śarīraṁ yasyā sā | kiṁ ca, urasi kṛṣṇa-vakṣasi paripatitā punaḥ suratāya kṛṣṇotthāna-śaṅkayā, sva-bhujābhyāṁ tam āvṛtya patitety arthaḥ | patiteti niḥsahatvaṁ kathitam | tena ca suratāntaṁ sūcitam | tad uktaṁ—

aṅge svedaḥ ślathatvaṁ ca keśa-vastrādi-saṁyatiḥ |

jāte cyuti-sukhenāryā virāmecchā ca jāyate || iti |

bandhaś cāyaṁ haṁsa-līlakaḥ—

nārī pāda-dvayaṁ dattvā kāntasyoru-yugopari |

kaṭim āndolayed āśu bandho’yaṁ haṁsa-līlakaḥ || iti |

kīdṛśī ? rati-raṇe surata-saṅgrāme dhīrā sthirā caturā vā | lava-leśa-kaṇā’ṇavaḥ ity arthaḥ | subhagaḥ sundaraś ca iti viśvaḥ | tathā ca saptabhiḥ padair nāyakasya nairapekṣyeṇaiva nāyikāyāḥ kriyā-kathanāt pūrvoktaṁ nyūna-guṇatvam eva siddham iti bhāvaḥ ||19|| (14.7)

śrī-jayadeva-bhaṇita-hari-ramitam |

kali-kaluṣaṁ janayatu pariśamitam ||20||

śrī-jayadeva-kaveḥ bhaṇitaṁ yat śrī-hareḥ ramitaṁ krīḍitaṁ, tat kaleḥ kaluṣaṁ pāpaṁ hari-bhajana-vaimukhya-rūpam arthāt gāyakānāṁ śrotṝṇāṁ ca pariśamitaṁ janayatu niḥśeṣeṇa śāṇtiṁ nayatu ||20|| (14.8)

\* \* \* \* \*

kiṁ ca, candro’yam adhikataraṁ vyathayatīty āha—

viraha-pāṇḍu-murāri-mukhāmbuja-

dyutir ayaṁ tirayann api vedanām |

vidhur atīva tanoti mano-bhuvaḥ

suhṛd aye hṛdaye madana-vyathām ||21||

viraheti | aye iti viṣāde | ayaṁ dṛśyamānaś candro mama hṛdaye madana-vyathāṁ kāma-pīḍām atīvādhikāṁ tanoti vistārayati | kīdṛśḥ ? viraheṇa viśleṣeṇa pāṇḍu dhūsaraṁ yan murāreḥ kṛṣṇasya mukhāmbujaṁ vadana-kamalaṁ tasya ##r iva dyutiḥ kāntir yasya tādṛśaḥ | madana-vyathāṁ kathañcit soḍhvāpi pāṇḍu tan-mukhendu-smaraṇād duḥsā vyathā jāyata iti bhāvaḥ |

kiṁ kurvan ? vedanāṁ jñānam api tirayan tirohitaṁ kurvan candras tad-aparādham api vismārya cetanonmūlanam api karotīty arthaḥ | vyathā-janakatve hetum āha—mano-bhuvaḥ kāmasya suhṛn mitraṁ candrasyeśvara-mano-janyatvena kāmasya manasijatvena sodaratvam | tenāpi kṣubdhasya kāmasya sāhāyyaṁ cikīrṣatā candreṇa vyathā janyata iti bhāvaḥ |

candramā manaso jātaḥ [ṛ.ve. 10.90.13] iti śruteḥ | vedanā jñāna-duḥkhayoḥ, aye krodhe viṣāde ca sambuddhau sarvṇe’pi ca iti viśvaḥ | tiro’ntardhau tiryag-arthaḥ iti ca | tirayan prakaṭīkurvan iti vā |

yamakālaṅkāraś cātra | tad uktaṁ daṇḍinā—

eka-dvi-tri-catuṣpādair yamakānāṁ vikalpanā |

ādi-madhyānta-madhyānta-madhyādyādy-anta-sarvataḥ || [kā.ā. 3.2] iti |

pakṣa-dvaye’py evaṁ, tathāpi dvitīye vyākhyānāntaraṁ—tadā aye iti smaraṇe—aye hṛt smarāmi | yat kṛṣṇena mayaiva krīḍitam iti vedanāṁ duḥkhaṁ tirohitaṁ kurvann api kintu samprati taṁ na paśyāmīti manobhuvaḥ suhṛt māṁ vyathayatīty arthaḥ ||21|| (49)

—o)0(o—

pūrva-gītena kasyāścid ramaṇaṁ nirūpyedānīṁ svādhīna-bhartṛkā sva-manorathenaiva varṇayati—

**|| prabandhaḥ 15 ||**

*gurjarī-rāgaika-tāli-tālena gīyate |*

samudita-madane ramaṇī-vadane

cumbana-valitādhare |

mṛga-mada-tilakaṁ likhati sa-pulakaṁ

mṛgam iva rajanī-kare ||22||

ramate yamunā-pulina-vane vijayī murārir adhunā || dhru. ||

gītasyāsya gurjarī-rāgaḥ, eka-tālī tālaḥ | gītārthas tu—maṇḍanādi-kauśalena sarvātiśāyī, niḥśaṅka iti vā | tad-guṇair na parā# vā | murārir iti tad-vadha-kārkaśyena raty-abhāvaṁ sūcayati | ## murāri-padena sāmarthyena nirbhara-krīḍanaṁ murayati veṣṭayati nārīṁ sva-ratyām iti punar api ratotsukaṁ vā | adhunā sāmprataṁ yamunā-puline yamunāyāḥ saikate yad vanaṁ tasmin ramate krīḍati | anena sambhoga-śrama-haraṇa-yogya-deśa-sampattir darśitā | dhruva-padam |

krīḍām āha—ramaṇī-vadane ramyate’syām iti ramaṇī, tasyā vadane mukhe sa-pulakaṁ romāñca-sahitaṁ yathā syād evaṁ mṛga-mada-tilakaṁ kastūryā viśeṣakaṁ likhati nānā-vaicitryā nirmāti | kīdṛśe vadane ? samuditaḥ samyag udbhūto’nukūla-nāyaka-sparśena kāmo yatra tādṛśe | athavā kṛṣṇasya samudito madano yasmāt tādṛśe | punaḥ kīdṛśe ? cumbanāya pānāya valitaḥ sammukhīkṛtya saṅkocitaḥ kṛṣṇena tayaiva tan-mukha-cumbanāyādharo yatra tādṛśe valitaḥ sevitaḥ sindūra-rekhādi-racane vyā## ciram upāsito’dharo yatra tādṛśe | cumbanāya bahu-dainyena yācito ##, valitaṁ yācite syād valitaṁ sevite’pi ca iti viśvaḥ | kasmin kamitaṁ rajanī-kare pūrṇa-candre mṛgam iva hariṇīm iva | kīdṛśe candre ? samudite ### tādṛśe | ataś candra-darśanād amṛtam ivādhara-pāne pravṛttir api | ## kāri-mukhasyālaka-sāmīpyaṁ bhajamānasya niśākara-sāmyaṁ, kastūrī- ## mṛga-sāmyaṁ prathama-pakṣe | samudita-madane cumbana-valitādhare ### tasyā bhāvodrekaḥ kathitaḥ, na tu nāyakasyeti kaṭākṣitam | ### sādṛśyenāpi śobhāyāḥ na sthairyam iti | nityam eva śrī-rādhāyā ### īvyena sthira-rāgatvāt tasyā eva pratikṣaṇaṁ saubhāgyasya śobhāyāś ca ## ||22|| (15.1)

ghana-caya-rucire racayati cikure

taralita-taruṇānane |

kurubaka-kusumaṁ capalā suṣamaṁ

rati-pati-mṛga-kānane ||23||

ghaneti | tasyāḥ cikure keśa-pāśe jātāv eka-vacanaṁ, kurubaka-kusumaṁ pīta-puṣpa-viśeṣam, jhiṇṭīti-paryāyam amlāna-śoṇa-puṣpaṁ vā racayati yathā-vinyāsaṁ ##yati | kīdṛśe cikure ? ghana-caya-rucire megha-paṭalavan manohare | punaḥ kīdṛśe ? rati-patiḥ kāmaḥ sa eva mṛgaḥ karī tasya kānane nivāsa-sthāne | tasya kānanasyoddīpana-vibhāvatvena kāmo’pi kāma-bhayam āśaṁsamānaḥ # sahita eva keśa-bandhana-pāśa-nibaddha ivātra tiṣṭhatīti rati-padopādānam | punaḥ kīdṛśe ? taralita-taruṇānane taralitaṁ cañcalīkṛtaṁ taruṇānanaṁ taruṇa-śreṣṭhaḥ śrī-kṛṣṇo yena kāmodbodhenety arthaḥ | tādṛśe taralito #-vidhopamotprekṣābhis tad-guṇa-varṇanena mukharīkṛtas taruṇasya nitya-kiśorasyānanaṁ mukhaṁ yeneti vā | kānane ity asya viśeṣaṇe vā yojyam | tadā taralitāny udbhūtāni taruṇānāṁ bāla-vṛkṣāṇāṁ puṣpādi-rūpāṇi ānanāni yasmin tādṛśe | kāmodbodhakatvāt puṣpa-vikāśāc ca grathita-kusumaiḥ keśaiḥ sāmyaṁ ca yuktam | kīdṛśaṁ kusumaṁ ? capalā-suṣamaṁ capalāyā vidyuta iva śobhātiśāyitā yasya tat |

rūpakālaṅkāraś cātra | anya-nāyikā-ramaṇa-pakṣe racayatīty anena tat-keśādi-gumphaṇe kara-kampādy-anutpattyā nāyakasya | tasyām anāsaktir iti dhvanitam | tad yathā—

mā garvam udvaha kapola-tale cakāsti

kṛṣṇa-svahasta-likhitā nava-mañjarīti |

anyāpi kiṁ na sakhi bhājanam īdṛśīnāṁ

vairī na ced bhavati vepathur antarāyaḥ || [padyā. 302] iti |

mṛgaḥ paśau kuraṅge ca kari-nakṣatra-bhedayoḥ iti viśvaḥ | kānanaṁ vane gehe parameṣṭhi-mukhe’pi ca iti | cikuraṁ cañcale keśe gṛhe ## bhujaṅgayoḥ iti | kusumaṁ pūrva-puṣpayoḥ iti | suṣamā parama-dyu## iti | cikuraḥ kuntalo vālaḥ kacaḥ keśaḥ śiroruhaḥ ity amaraḥ ||23|| (15.2)

api ca—

ghaṭayati sughane kuca-yuga-gagaṇe

mṛga-mada-ruci-rūṣite |

maṇi-saram amalaṁ tāraka-paṭalaṁ

nakha-pada-śaśi-bhūṣite ||24||

kuca-yugam eva gaganaṁ, tasmin amalaṁ nirmalaṁ maṇisaraṁ muktā-hāraṁ ta# tāraka-paṭalaṁ nakṣatra-samūhaṁ ghaṭayati yojayati | ākāśa-sthita-śobhāṁ nirmāti | kīdṛśe ? sughane sutarāṁ pīne atikaṭhine ity arthaḥ | punaḥ kīdṛśe ? mṛga-madasya kastūryāḥ ruciḥ dīptis tayā rūṣite vyāpte | punaḥ kīdṛśe ? nakha-padaṁ nakhāṅkaḥ sa eva śaśī tena bhūṣite alaṅkṛte nakha-kṣataṁ cedam ardhendu-saṁjñaṁ bodhyate | tad uktaṁ pañca-sāyake—

ardhendu-saṅkāśam idaṁ nakha-jñair

ardhendu-saṁjñaṁ kathitaṁ samāsāt |

kaksā-nitamba-stana-pārśva-kaṇṭhe

dātavyam etat karajaṁ sadaiva || iti |

ato’tra śaśi-padam apy ardha-candra-paraṁ gagana-pakṣe’pi | kīdṛśe gagane ? sughane ativistāravati abhūtopamārthaṁ śobhanā ghanā meghā yasmin iti vā | punaḥ kīdṛśe ? mṛgamada-kānti-śobhite, candrārdhaiś cālaṅkṛte vimala-tāraka-paṭalaṁ ca yatra | evaṁ kavi-sampradāye ākāśasya śyāmatveniva nirūpaṇāt samasta-rūpakam idaṁ jñeyam |

ghanaṁ sāndre dṛḍhe dārḍhye vistāre loham udgare iti viśvaḥ | guṇṭhita-rūṣite ity arthaḥ | kuca-yugayor gaganam iti kecit | tadā sughane śobhana-vistāravati | anyat samānam ||24|| (15.3)

jita-bisa-śakale mṛdu-bhuja-yugale

kara-tala-nalinī-dale |

marakata-valayaṁ madhukara-nicayaṁ

vitarati hima-śītale ||25||

jiteti | mṛdu-bhuja-yugale tasyāḥ komale bhuja-yugale marakata-valayam indranīla-maṇi-## tam eva madhukara-nicayaṁ bhramara-samūhaṁ vitarati arpayati | kīdṛśe bhuja-yugale ? nija-mārdavena gauratayā ca jitam abhibhūtaṁ biśa-śakalaṁ mṛṇāla-khaṇḍaṁ yena tādṛśe | punaḥ kīdṛśe ? kara-talam eva nalinī-dalaṁ padminī-patraṁ tādṛśe | punaḥ kīdṛśe ? hima-śitale himād apy atiśitale santāpa-haraṇāt | yadyapi kavi-sampradāye kvāpi kara-talasya padminī-patratvena varṇanaṁ nāsti, tathāpy atra bhujasya biśa-rūpatvād aviruddham iti |

kiṁ ca, marandādhikyād iva mṛṇāla-daṇḍe eva bhramara-maṇḍalī sthiteti bhāvaḥ | nalinī padminī valayo mataḥ iti dharaṇiḥ | viśrāṇanaṁ vitaraṇaṁ dānaṁ ca pratipādanam ity amara-siṁhaḥ | rūpakālaṅkāro’yam ||25||

jita-

rati-gṛha-jaghane vipulāpaghane

manasija-kanakāsane |

maṇi-maya-raśanaṁ toraṇa-hasanaṁ

vikirati kṛta-vāsane ||26||

rateḥ śṛṅgāra-rasasya gṛhe āśraye jaghane muktā-mayīṁ mekhalāṁ vikirati kṣipati | atra vikiratīty anena kāñcī-bandhana-samaye śroṇī-sparśa-janita-sādhvasa-vaśāt kampyamāna-karaḥ kṣipati, na tu badhnātīti dhvanitaḥ | kīdṛśe bandhane ? vipulāpaghane vipulo vistīrṇo’paghano’vayavo yasya tādṛśe atimāṁsala ity arthaḥ | athavā vipulaṁ mahattva-yuktam apagato ghanaḥ kāṭhinyaṁ yatra tad-apaghanaṁ komalaṁ tac ca tac ca tat tathā tasmin mahattva-saukumārya-yukte ity arthaḥ | viśiṣṭaḥ pulaḥ pulakaḥ yasmin sa vipulas tādṛśo’paghanaḥ śarīraṁ yasyeti udita-sāttvika-vikāre iti vā | punaḥ kīdṛśe ? manasija-kanakāsane kāmasya suvarṇa-mahārājya-pīṭhe | kīdṛśaṁ maṇi-maya-raśanaṁ toraṇasya māṅgalya-srajaḥ hasanam upahāso yasmāt tādṛśam | anyo’pi yadā simhāsana upaviśati, tadā tatra parijanaiḥ vandana-mālikā badhyate, ato manasija-simḥāsana-bhūte tasyā jaghane kṣudra-ghaṇṭikā-rūpa-māṅgalya-srajam ayaṁ nibadhnātīti bhāvaḥ | punaḥ kīdṛśe jaghane ? kṛtaṁ vāsanaṁ tad-anurūpa-sāṭikādikaṁ vastraṁ tādṛśe | kṛtaṁ vāsanaṁ śrī-kṛṣṇa-vaśī-karaṇāya śṛṅgāra-śāstrokta-dhūpa-viśeṣaṁ yatreti vā | athavā kṛtā tat-kānti-darśanāt śrī-kṛṣṇena vāsanā bhogecchā yasya tādṛśe | athavā kṛtaṁ vāsanaṁ kāmena sthānaṁ yatra tādṛśe | yadyapi manasija-kanakāsanenaiva kāma-sthānatvaṁ prāptaṁ, tathāpi nityaṁ tat-sānnidhya-sūcanāyaitad uktam |

aṅgaṁ pratīko’vayavo’paghano’tha kalevaram ity amaraḥ | vāsanaṁ vasane cātha sthāne jñāne ca bandhane iti viśvaḥ | pulaḥ syāt pulake ca iti, ratiḥ kāmasya bhāryāyāṁ syād rāge surate’pi ca iti | rūpakālaṅkāraḥ ||26|| (15.5)

caraṇa-kiśalaye kamalā-nilaye

nakha-maṇi-gaṇa-pūjite |

bahir-apavaraṇaṁ yāvaka-bharaṇaṁ

janayati hṛdi yojite ||27||

caraṇa-kiśalaye caraṇa eva kiśalayam, tāmratvāt komalatvāc ca | tatra pallave yāvaka-bharaṇam alaktaka-pūraṇaṁ karoti | kīdṛśe ? kamalāyāḥ śriyo nilaye āśraye kamalā-nivāse ity arthaḥ | punaḥ kīdṛśe ? nakhā eva ye maṇi-gaṇā maṇi-samūhās taiḥ pūjite’laṅkṛte | śrī-nanda-nandanasya duṣprāpyāḥ śrīḥ sva-vibhūti-rūpābhir maṇibhis tat-priyā-caraṇaṁ sampūjyātmānaṁ bhagavaty arpaṇāya tac-caraṇa-saundarye līnā babhūveti bhāvaḥ | kīdṛśaṁ yāvaka-bharaṇaṁ ? bahir-bhūtam apavaraṇaṁ saṁvaraṇaṁ yasya tādṛśaṁ spaṣṭam ity arthaḥ | caraṇasya svabhāva-raktatvān nāvarakam iti vā |

punaḥ kīdṛśe caraṇa-kiśalaye ? hṛdi yojite sva-vakṣasi anurāgātiśaya-yogaṁ prāpite | sva-hṛdaye tac-caraṇa-pallavaṁ nidhāya yāvakaṁ racayatīty arthaḥ | athavā kiṁ-bhūte hṛdi ? kamalāyāḥ nilaye gṛhe | punaḥ kīdṛśe ? nakhā nakha-kṣatāni tāny eva maṇi-gaṇais taiḥ pūjite bhūṣite | śriyā yukte’pi hṛdi tadīya-caraṇaṁ dhārayatīti tasyāḥ saundaryādhikāṁ saubhāgyātiśayaṁ ca kathitam iti bhāvaḥ | pakṣāntare kamalāyāḥ vara-striyāḥ śrī-rādhāyā nilaye nivāse, tayā ca tan-nakha-kṣata-yukte vakṣasi svayam evālaktaka-racanāya yojite dākṣiṇyena yāvaka-bharaṇaṁ janayati sāmānyataḥ racayati, na tu citrādi-racanenāto bahir-bhūtam apavaraṇam itas tataḥ skhalitam ity arthaḥ |

caraṇa-kiśalaye nakha-maṇi-gaṇa-pūjite ity atra kiśalaya-maṇi-gaṇayoḥ parasparam ayogād ayuktaṁ nāma rūpakam idam | tad uktaṁ daṇḍinā—

idam ārdra-smitaṁ jyotsnaṁ snigdha-netrotpalaṁ mukham |

iti jyotsnotpalāyogāt ayuktaṁ nāma rūpakam || [kā.ā. 2.78] iti |

nakhaḥ kararuhe śauṇḍe gandha-dravye nakhaṁ matam iti viśvaḥ ||27||

ramayati subhṛśaṁ kam api sudṛśaṁ

khala-haladhara-sodare |

kim aphalam avasaṁ ciram iha virasaṁ

vada sakhi viṭapodare ||28||

evaṁ kām api sudṛśaṁ śobhane dṛśau netre yasyās tāṁ khalo durjano yo haladhara-sodaro balabhadrasya bhrātā kṛṣṇas tasmin subhṛśam atiśayena ramayati sati, he sakhi ! vada kathaya iha viṭapodare kuñja-madhye virasaṁ rasa-rahitaṁ yathā syāt tathā, ata evāphalaṁ ca yathā syād evaṁ ciraṁ bahu-kālaṁ vyāpya kiṁ kim ity avasaṁ sthitāsmīty arthaḥ | haladhara-sodhara iti taṁ grāmyatvenopālabhate | viṭo’drau lavaṇe dhūrte mūṣike khadire’pi ca iti viśvaḥ |

athavā, iha viṭapodare viṭapo’tidhūrtas tādṛśasyaivodaram abhyantaraṁ yasya tasmin evaṁ-vidha-dhūrta-nimittaṁ, nimitte saptamī, iha sthale virasam aphalaṁ ca ciraṁ kim ity avasam ity arthaḥ | pakṣāntare saptabhiḥ padaiḥ sakhyoktam idam ity api vyākurvanti | tadā kam api sudṛśaṁ rādhābhidhāṁ khala-haladhara-sodare khalānāṁ nigrahāya hala-rūpam āyudhaṁ dhārayatīti khala-haladharo balabhadraḥ, tasya bhrātari duṣṭa-damana-samarthe balavatīty arthaḥ | viṭapodare cūḍāmaṇau ramayati sati iha vane kim aphalaṁ virasaṁ vāvasam, api tu saphalaṁ sarasam evety arthaḥ | nirbhaya-keli-sampādanāya haladhara-sāhacaryam iti dhvanitam ||28||

iha rasa-bhaṇane kṛta-hari-guṇane

madhuripu-pada-sevake |

kali-yuga-racitaṁ na vasatu duritaṁ

kavi-nṛpa-jayadevake ||29||

iha etat-kāvya-kartari kavīnāṁ nṛpe jayadevake kali-yuge caritam ācaritaṁ kali-yugena caritaṁ kṛtaṁ vā, [duritaṁ] na vasatu tiṣṭhatu | kīdṛśe ? rasasya śṛṅgāra-rasasya bhaṇanaṁ kathanaṁ yasya tādṛśe | punaḥ kīdṛśe ? kṛtaṁ harer guṇanaṁ cintanaṁ yena tādṛśe | madhuripoḥ kṛṣṇasya pada-sevake durita-dhvaṁsana-sāmarthya-dyotanāya madhuripua-padopādānam ||29||

\* \* \* \* \*

nāyātaḥ sakhi nirdayo yadi śaṭhas tvaṁ dūti kiṁ dūyase

svacchandaṁ bahu-vallabhaḥ sa ramate kiṁ tatra te dūṣaṇam |

paśyādya priya-saṅgamāya dayitasyākṛṣyamāṇaṁ guṇair

utkaṇṭhārti-bharād iva sphuṭad idaṁ cetaḥ svayaṁ yāsyati ||30||

he dūti dautya-karma-kuśale ! nirdayo dayā-rahito’ta eva śaṭhaḥ kṛta-gūḍhāparādho yadi nāyātaḥ, tarhi tvaṁ kiṁ dūyase kim iti duḥkhitā bhavasi ? kevalaṁ śaṭho na bhavati, kintu dhṛṣṭo’pīty āha—svacchandam iti | sa bahu-vallabho’neka-nārī-priyo’ta eva svacchandaṁ niḥśaṅkaṁ ramate, yayā kayācid gopikayā saha keliṁ karotīty arthaḥ | tatra tasminn arthe te tava kiṁ dūṣaṇaṁ ? na kim apīty arthaḥ |

nanu kṣaṇaṁ samāśvasihi yāvat punar api tad-antikaṁ gatvā tam ānayāmīty ata āha—paśyādyeti | adyedānīm evāścaryaṁ paśya priyasya kṛṣṇasya ādya-priyasyeti vā | saṅgamāya milanāya idaṁ mama ceto’ṇtaḥ-karaṇaṁ svayaṁ svayam eva, na tu yatnena yāsyati gamiṣyati | kīdṛśaṁ ? dayitasya prāṇa-koṭi-vallabhasya guṇaiḥ saundaryādibhir ākṛṣyamāṇaṁ balān nīyamānam | aparam api guṇai rajjubhir ākṛṣyamāṇaṁ balād anyatra nīyata iti bhāvaḥ | kīdṛśaṁ ? utkaṇṭhārti-bharāt sphuṭam utkaṇṭhā autsukyam ārtiḥ pīḍā tayor bharo’tiśayas tasmāt iva sphuṭaṁ prakaṭībhavat bahir-bhavad ity arthaḥ | aparam api vastv-antara-saṅkule bhārākrāntaḥ vidīryata eva | ataḥparaṁ duḥkhaṁ soḍhum aśaktatayā tad-guṇān eva smaraṇtyā prāṇā eva tyājyās tato’nte yā matiḥ sā gatir iti svayam eva cetas tatra yāsyatīti | kim ataḥ paraṁ tava tatra gatyāyāseneti bhāvaḥ ?

atra prathama-pade śaṭho nāyaka uktaḥ | svacchandam ity-ādinā dhṛṣṭaḥ | tad-ubhaya-lakṣaṇaṁ—śaṭho gūḍhāparādha-kṛt dhṛṣṭo vyaktāny-yuvatī-bhoga-lakṣmāpi nirbhayaḥ [ra.su. 1.81] iti | ## ty praṇaya-saṁrambhoktiḥ, sa tu śrī-vṛndāvaneśvarām anukūlam eva nityaṁ tad-agre prakaṭayiṣyati—krīte dāsa ivopasevita-padāmbhoje [gī.go. 11.22] iti | atrotprekṣā-nāmālaṅkāraś ca ||30|| (50)

—o)0(o—

samprati kṛṣṇena saha ramamāṇāyāḥ saubhāgya-sukhaṁ, tad-virahitāyāś ca santāpam aṣṭapadyā kathayati—

**|| prabandhaḥ 16 ||**

*deśa-varāḍi[[65]](#footnote-66)-rāgeṇa rūpaka-tālena gīyate |*

anila-tarala-kuvalaya-nayanena |

tapati na sā kiśalaya-śayanena ||31||

sakhi yā ramitā vana-mālinā || dhru. ||

gītasyāsya deśākha-rāgaḥ | rūpaka-tālaḥ | gītārthas tu—he sakhi ! yā vana-mālinā kṛṣṇena ramitā krīḍitā, sā kiśalaya-śayane nava-pallava-śayyāyāṁ na tapati nopataptā bhavati | kṛṣṇāṅga-saṅge tat-sukha-pradaṁ bhavati iti bhāvaḥ | athavā, yā vanamālinā’ramitā sā kiśalaya-śayane, ghana-rajasvalaṁ darśayan muhur manasi naḥ smaraṁ vīra yacchasi [bhā.pu. 10.31.12] iti na tapatīti na, api tu tapaty eveti kākvā śiraś-cālanena | ananubhūtatvān na tapatīti vā, yā ca ramitā sādbhuta-tat-praṇayotkampayā punaḥ punaḥ saṅgama-tṛṣṇayā kiśalaya-śayane na tapatīti nāpi tṛptā bhavatīty arthaḥ | uktaṁ ca—

calasi yad vrajāc cārayan paśūn

nalina-sundaraṁ nātha te padam |

śila-tṛṇāṅkuraiḥ sīdatīti naḥ

kalilatāṁ manaḥ kānta gacchasi ||

dina-parikṣaye nīla-kuntalair

vana-ruhānanaṁ bibhrad āvṛtam | [bhā.pu. 10.31.12] iti |

kīdṛśena vanamālinā ? anilena vāyunā taralaṁ cañcalaṁ yat kuvalayaṁ tadvan nayane yasya sa tathā tena | anilavat tarale kuvalayavac ca sundare nayane yasyeti vā | vanamāli-padena śṛṅgāritvam upapāditam | athavā, vana-māyā vṛndāvana-lakṣmyā alinā śrī-rādhāyāḥ tad-vanasya ca rasāsvāda-lampaṭena bhramareṇety arthaḥ | anena yā kācit kadācid ramitā ca, sā tapaty eva | tasyām evānukūlatvād ity api dhvanitam ||31|| (16.1)

vikasita-sarasija-lalita-mukhena |

sphuṭati na sā manasija-viśikhena ||32||

yā vanamālinā ramiteti sarvatra yojyam, sā manasija-viśikhena kāma-bāṇena na sphuṭati, viddhā na bhavati | anyad api pratipadaṁ pūrvavaj jñeyam | kīdṛśena ? vikasitaṁ phullaṁ yat sarasijaṁ padmaṁ tadval lalitaṁ manoharaṁ mukhaṁ yasya tena | manasija-viśikhena tan-mukha-padmena kāma-bāṇa-pīḍā-nivṛttir iti sāścaryaṁ nirūpayatīti bhāvaḥ | anyṣv artheṣu sūcitam eva ||32|| (16.2)

kiṁ ca,

amṛta-madhura-mṛdutara-vacanena |

jvalati na sa malayaja-pavanena ||33||

yā ramitā, sā malayaja-pavanena malayāj jātena vāyunā na jvalati, na dīpyate | kīdṛśena ? amṛtād api madhuraṁ mṛdutaram atiśayena komalaṁ vacanaṁ bhāṣaṇaṁ yasya tena | tad uktaṁ—

madhurayā girā valgu-vākyayā

budha-mano-jñayā puṣkarekṣaṇa |

vidhi-karīr imā vīra muhyatīr

adhara-sīdhunāpyāyayasva naḥ || [bhā.pu. 10.31.8] iti |

candana-taru-sarpa-samparka-saviṣa-pavana-jvālā-haraṇāya vacanasyāmṛtatvena nirūpaṇaṁ, tathā cānena priyaṁvada iti nāyaka-guṇaḥ kathitaḥ ||33|| (16.3)

sthala-jala-ruha-ruci-kara-caraṇena |

luṭhati na sā himakara-kiraṇena ||34||

yā ramitā, sā himakarasya candrasya kiraṇena na luṭhati, taptāṅgī bhūmau parivartanaṁ na karoti | kīdṛśena ? sthalodbhavaṁ jalaruhaṁ kamalaṁ tadvad rucir yayos tādṛśau karau caraṇau ca yasya tena | sthala-jala-ruhayor iva rucir yayoḥ tādṛśāv iti vā ||34|| (16.4)

sajala-jalada-samudaya-rucireṇa |

dalati na sā hṛdi viraha-bhareṇa[[66]](#footnote-67) ||35||

yā ramitā, sā hṛdi viraha-bhareṇa viyogādhikyena na dalati dīpyate | kīdṛśena ? sajalo jala-sahito yo meghas tasya samudayaḥ samyag-udayaḥ tadvad-rucireṇa manohareṇa | anena nitya-navīnatvaṁ spṛhaṇīyatvaṁ santāpa-hāritvaṁ snigdhatvam āpyāyana-karatvaṁ rasa-mayatvaṁ ca bhagavad-rūpasya kathitam iti bhāvaḥ ||35|| (16.5)

kanaka-nikaṣa-ruci-śuci-vasanena |

śvasiti na sā parijana-hasanena ||36||

yā ramitā, sā parijanānāṁ hasanenopahāsena paritaḥ sarvato janānāṁ hāsyena vā na śvasiti santāpa-niḥśvāsaṁ na muñcati | kīdṛśena ? kanaka-nikaṣaḥ suvarṇa-kaṣaṇa-paṭṭikā tatra gata-lekhāyā iva ruciḥ kāntir yasya tat tādṛśaṁ śucy anupahataṁ ca vasanaṁ vastraṁ yasya tena | atra kanaka-padenaiva pītatve prāpte cākacikyamānatva-jalādi-samparke’py amlānatva-pradarśanāya nikaṣa-padopādānam | kanaka-nikaṣaḥ kanakāśmā tadvad rucir yasya, śucinī śṛṅgāramaye vasane yasya kanaka-nikaṣa-ruciś cāsua śuci-vasanaś ca teneti vā | śṛṅgāraḥ śucir ujjvalaḥ ity abhidhānāt | nikaṣaḥ kaṣa-paṭṭikā iti hārāvalī | śuicḥ śuddhe’nupahate ca iti viśvaḥ ||36|| (16.6)

sakala-bhuvana-jana-vara-taruṇena |

vahati na sā rujam atikaruṇena ||37||

yā ramitā, sā’tikaruṇenātiśayita-karuṇa-rasenopalakṣitā satī rujaṁ tad-viśleṣa-janyāṁ vyādhy-avasthāṁ na vahati na dhārayati | kīdṛśena ? sakala-bhuvaneṣu sarva-lokeṣu ye janā yuvānas tebhyo vara-taruṇenādbhuta-lāvaṇyavan nitya-kiśoreṇety arthaḥ | athavā, kalayā kāntyā saha vartante iti sakalā bhuvana-janā yasmāt tena vara-taruṇena | tad uktaṁ ca—sva-mūrtyā loka-lāvaṇya-nirmuktyā [bhā.pu. 11.1.6] ity-ādinā | yan-mūrti-saundarya-leśato’nye’pi sundarā ity arthaḥ | athavā sakalaṁ sa-śobhaṁ ca tad-bhuvanaṁ ca vaikuṇṭhākhyaṁ tatra janas tad-īśvaraḥ, sa tu purāṇa-vayasā prasiddhaḥ | tasmād api saundaryādinā vara-taruṇena | uktaṁ ca—svasyāpi vismāpanaṁ [bhā.pu. 3.2.12] iti | tāruṇyaṁ cātra madhyamaṁ kaiśoram eva |

ūru-dvayasya bāhvoś ca kāpi śrīr urasas tathā |

mūrter madhurimādyaṁ ca kaiśore sati madhyame || [bha.ra.si. 2.1.320]

tan-mādhuryaṁ yathā—

navaṁ dhanur ivātanor naṭad-agha-dviṣor bhrū-yugaṁ

śarālir iva śāṇitā nakhara-rājir agre kharā |

virājati śarīriṇī rucira-danta-lekhāruṇā

na kā sakhi samīkṣaṇād yuvatir asya vitrasyati || iti rasāmṛta-sindhau [2.1.318]

golokatvena prasiddhatvāt vraja-rūpe bhuvane rāma-śrīdāma-subalādibhyo’pi vara-taruṇeneti vā | atikaruṇeneti kṛṣṇasya viśeṣaṇaṁ vā | tadā prathama-pakṣe’tikaruṇenātiśaya-snigdhena parama-rasāvahenety arthaḥ | dvitīye tv atikrāntā karuṇā dayā yasya tādṛśena nirdayenety arthaḥ |

sargārambhe yat pakṣa-dvayaṁ pratijñātaṁ, tayoḥ prathame caturvidham api rādhoktiḥ | dvitīye tad-bodhāya kasyāścit sakhyā uktir api sambhavati saptabhiḥ padair iti | he sakhi ! tvam eva svādhīna –patikā | tena ramitā ca | tava priyaḥ pārśva eva vartate | kim iti virahārteva vilapasi ? yā tv aramitā, sā evaṁ karotu | ramitāyā evaṁ prema-parākrama ucita iti vā, yā tv aramitā tasyās tad-āsvāda-rahitāyā evaṁ na ghaṭata eva ||37|| (16.7)

śrī-jayadeva-bhaṇita-vacanena |

praviśatu harir api hṛdayam anena ||38||

anena śrī-jayadeva-bhaṇitena śrī-rādhāyā vacanena tat-sakhyā vā | tad-vacanam eva jayadeva-bhaṇitam ity arthaḥ | tena harir hṛdayāpahāry api hṛdayaṁ praviśatu priya-janānāṁ manasi, śrī-rādhā-vakṣasīti vā | harir adbhuta-vikramo vā avaśyo’pi ruddho bhavatv ity arthaḥ | saṅkaṭe praviṣṭasya nirgamābhāvāt ||38|| (16.8)

\* \* \* \* \*

smara-śara-hatā malayānilam upālabhate—

manobhavānandana candanānila

prasīda re dakṣiṇa muñca vāmatām |

kṣaṇaṁ jagat-prāṇa nidhāya[[67]](#footnote-68) mādhavaṁ

puro mama prāṇa-haro bhaviṣyasi ||39||

he candanānila ! candana-sambandhi-vāyo ! prasīda prasādaṁ kuru | he dakṣiṇa sarveṣāṁ vilāsinām anukūla-svabhāva ! vāmatāṁ pratikūlatāṁ muñca tyaja | candana-saṁsargiṇas te sat-saṅga-ratasya dakṣiṇa-svabhāvatvān na vakratvam ucitam iti bhāvaḥ | athavā, re daksiṇa ! prasīda, na cet prasīdasi, tarhi vāmatāṁ muñca |

nanu mayi vāmatvaṁ nāstīty ata āha—he manobhavānandana manobhavaṁ kāmam ānandayasīti tad-udbodhenaiva mat-prātikūlyam ācarasīty arthaḥ | yadi ca vāmatām api na muñcasi, tadā he jagat-prāṇa jagatāṁ jīvāto ! kṣaṇaṁ kṣaṇa-mātraṁ mādhavaṁ puro’gre nidhāya kṛtvā mama prāṇa-haro bhaviṣyasi | jagat-prāṇeti tasyānayane svasya prāṇa-haraṇe sāmarthyaṁ dyotitam | mādhavaṁ puro nidhāyeti dustyaja-śrī-kṛṣṇa-praṇayāj jīvanam eva prārthayati, tat-prāptyā jīvanam eva bhaviṣyatīti bhāvaḥ | anyopabhuktasyāgre prāpte kṣaṇam api prāṇā na sthāsyantīti vā | kamanīyatvena cāñcalye ca mādhavam ity uktam |

dakṣiṇasya vāmatvaṁ, jagat-prāṇasya prāṇa-haratvam iti virodha-nāmālaṅkāraś ca | vāmaṁ pratīpe sundare ca, dakṣiṇaḥ saralāvāma-para-cchandānuvartiṣu iti ||39|| (51)

—o)0(o—

amunā mamaivāyam aparādho nānyasyety āha—

ripur iva sakhi-saṁvāso’yaṁ śikhīva himānilo

viṣam iva sudhā-raśmir yasmin dunoti mano-gate |

hṛdayam adaye tasmin naivaṁ punar valate balāt

kuvalaya-dṛśāṁ vāmaḥ kāmo nikāma-niraṇkuśaḥ ||40||

yasmin kṛṣṇe mono-gate cittārūḍhe ayaṁ sakhi-saṁvāsaḥ sakhībhiḥ sahāvasthānaṁ śatrum iva dunoti upatāpayati, punaḥ punaḥ tasminn eva yojanāt | ayaṁ ca himānilaḥ śītala-vāyur api śikhīva agnir iva dunoti | evam anena prakāreṇa svayaṁ parebhyaś ca vyathayitṛtvāt, adaye dayā-rahite, tasmin tādṛśe nirdayatvān nāma-grahaṇāyogye, ata eva yat tat-padena sūcite, pati-bhāvād vā | hṛdayam antaḥ-karaṇa-catuṣṭayaṁ punar bhūyo’pi balāt valate nivāryamāṇam api haṭhāt tatraiva gacchatīty arthaḥ | ataḥ kuvalaya-dṛśāṁ kāmaḥ kandarpaḥ nikāma-niraṇkuśo’tiśayena tyakta-maryādo’ta eva vāmaḥ pratikūlaḥ | anyonyānurāge hi kāmo manoharo bhavati | atra tu sa mayi na sānurāgaḥ, kevalaṁ mamaiva cetas tatra dhāvatīti vāmatā kāmasyeti bhāvaḥ | athavā, yasmin gate anyatra prasthite sati sakhī-saṁvāso ripur iva mano dunotīty-ādi yojanā | sakhīnāṁ ripuvat, himānilasya vahnivat, sudhāṁśor viṣavat iti viruddham iti virodhālaṅkāraḥ | yamakālaṅkāraś cātra | śikhinau vahni-barhiṇau ity amaraḥ ||40|| (52)

—o)0(o—

samprati viraha-duḥkham asahamānā malayānilādīna bhūṣaṇayati—

bādhāṁ vidhehi malayānila pañca-bāṇa

prāṇān gṛhāṇa na gṛhaṁ punar āśrayiṣye |

kiṁ te kṛtānta-bhagini kṣamayā taraṅgair

aṅgāni siñca mama śāmyatu deha-dāhaḥ ||41||

he malayānila ! malaya-śaila-sambandhi vāyo ! bādhāṁ pīḍāṁ vidhehi kuru | atra malayānila-padena uttama-śritasya te yācaka-pratyākhyānaṁ nocitam iti dhvanitam | he pañca-bāṇa kāma ! mama prāṇān pañcabhir bāṇaiḥ pañcānām api prāṇānāṁ grahaṇaṁ kāmasya sukaram iti sūcanāya pañca-bāṇeti sambodhanam |

nanu gṛham eva kim iti na gacchasi ? ity ata āha—gṛhaṁ punar bhūyo nāśrayiṣye na yāsyāmi | tena vinā gṛham api me santāpa-janakam eva bhaviṣyatīti bhāvaḥ | he kṛtānta-bhagini yama-svasaḥ ! sva-kṣamayā śāntyā kiṁ kiṁ-prayojanam ity arthaḥ | taraṅgaiḥ kallolaiḥ mamāṅgāny avayavān siñcāplāvya virahānala-janya-deha-dāhaḥ śāmyatu nivartatāṁ, mat-prāṇaiḥ bhrātur yamasya hitam ācareti bhāvaḥ |

kiṁ ca, nirdayasya svasas te dayā na yukteti khyāpanāya kṛtānta-bhaginīti pādopādānam | bhaginī svasā ity amaraḥ |

sammohanaḥ kṣobhanaś ca dahanaḥ śoṣaṇas tathā |

uccāṭanaś ca kāmasya bāṇāḥ pañca prakīrtitāḥ ||[[68]](#footnote-69) iti ||41|| (53)

—o)0(o—

sargānte kavir āśiṣam āśāste—

prātar nīla-nicolam acyutam uraḥ saṁvīta-pītāṁśukaṁ

rādhāyāś cakitaṁ vilokya hasati svairaṁ sakhi-maṇḍale |

vrīḍā-cañcalam añcalaṁ nayanayor ādhāya rādhānane

svādu-smera-mukho’yam astu jagad-ānandāya nandātmajaḥ ||42||

ayaṁ nandātmajaḥ jagad-ānandāyāstu | kīdṛśaḥ ? atiśayena sahāsaṁ mukhaṁ yasya tādṛśaḥ | kiṁ kṛtvā ? rādhānane nayanayor añcalaṁ prāptam ādhāyāropya | kathaṁ-bhūtaṁ ? lajjayā taralaṁ kaṭākṣa-vīkṣitaṁ kṛtvety arthaḥ | uktaṁ ca—

yad gatāgati-viśrānti-vaicitryeṇa vivartanam |

tārakāyāḥ kalābhijñās taṁ kaṭākṣaṁ pracakṣate || [u.nī. 7.50] iti |

kva sati ? sakhi-maṇḍale sahacarī-vṛnde ca kiñcit smitaṁ yathā syāt tathā svairaṁ svecchayā hasati hāsyaṁ kurvāṇaṁ sati | kiṁ dṛṣṭvā ? prātaḥ prabhāte acyutaṁ śrī-rādhānurāge cyuti-rahitaṁ, tayā saha nitya-vilāsinam ity arthaḥ | athavā acyuta-nāmāpi tasyāḥ sambhoga-rasāveśena krīḍā-saṅgopanena śakto babhūvety acyuta-padena vyaṅgyam | nīla-nicolaṁ śyāmaṁ vastraṁ yasya taṁ ca punaḥ rādhāyā uraḥ vakṣaḥ-sthalaṁ vīta-pītāṁśukaṁ parihitaṁ pīta-varṇam ambaraṁ yatra tādṛśaṁ vilokya | evaṁ vastra-vinimayaḥ sakhīnāṁ hāsya-kāraṇam ity arthaḥ |

nandātmaja iti dhīra-lalitānukūlo’yaṁ nāyakaḥ | tad uktaṁ—

gahanād anurāgataḥ pitṛbhyām

apanīta-vyavahāra-kṛtya-bhāraḥ |

viharan saha rādhayā murārir

yamunā-kūla-vanāny alaṁcakāra || [u.nī. 1.29] iti |

śārdūla-vikrīḍitaṁ vṛttam | nāgara-nārāyaṇeti—tāsu vartamāno’pi tayā na lakṣita iti nāgara-nārāyaṇaḥ ||42||

—o)0(o—

iti śrī-gīta-govinda-mahākāvye vipralabdhā-varṇane

nāgara-nārāyaṇo nāma

saptamaḥ sargaḥ

||7||

(8)

### aṣṭamaḥ sargaḥ

## *vilakṣa-lakṣmīpatiḥ*

atha katham api yāminīṁ vinīya

smara-śara-jarjaritāpi sā prabhāte |

anunaya-vacanaṁ vadantam agre

praṇatam api priyam āha sābhyasūyam ||1||

atha-śabdo maṅgalārthaḥ | athānantaraṁ vā | sā saubhāgyātiśayena vikhyātā rādhā prabhāte prātaḥ-kāle priyaṁ kāntaṁ sābhyasūyaṁ serṣyaṁ yathā syād evam āha uktavatī | kiṁ kṛtvā ? katham api kaṣṭenāpi yāminīṁ rātriṁ vinīya nītvā samāptiṁ prāpyety arthaḥ | atra yāminī-padena priya-viśleṣe niśāyāḥ dīrghatvaṁ dhvanitam | udaravatī kanyetivat | kiṁ-bhūtā sā ? smara-śara-jarjaritāpi kāma-bāṇa-pīḍitāpi pratiroma-viddhāpīty arthaḥ | duḥsahānya-kāminī-nakhāṅkādi-cihna-darśana-janita-mahā-duḥkhā viraha-duḥkhāpy uvācety arthaḥ | kīdṛśaṁ priyaṁ ? anunayāya svāparādha-janita-kopa-śāntaye vinayaṁ na punar īdṛśam ācarāmīty arthaḥ-vinaya-vākyaṁ vadantam | punaḥ kīdṛśaṁ ? agre praṇatam api pādāgre namram api | pakṣāntare sābhyasūyam āha—guṇeṣu doṣāviṣkāreṇa sābhyasūyā svaramitam api cihnair anyā-bhuktaṁ parikalpya tiraskāraṁ cakārety arthaḥ | rajanī yāminī tamī ity amaraḥ |

smara-śara-jarjaritāpi praṇatam api serṣyam āheti rasādhikyaṁ sūcitam | yad atra vāmatayaiva cāru-rasodayo bhavati rasajñānāṁ saralatayā rasābhāsa evātaḥ paramocitam eva ceṣṭitaṁ śrī-vṛndāvana-candra-priyāyāḥ | ye tv anyathā kalpayanti, te rasa-paripāṭī-parāṅmukhā jñeyāḥ ||1|| (55)

śrī-rādhā yad āha, tad eva gītena kathayati—

**|| prabandhaḥ 17 ||**

*bhairavi-rāga-yati-tālābhyāṁ gīyate* |

rajani-janita-guru-jāgara-rāga-kaṣāyitam alasa-nimeṣam |

vahati nayanam anurāgam iva sphuṭam udita-rasābhiniveśam ||2||

hari hari yāhi mādhava yāhi keśava mā vada kaitava-vādam |

tām anusara sarasīruha-locana yā tava harati viṣādam || dhru. ||

gītasyāsya bhairavī-rāgaḥ | tal-lakṣaṇaṁ—

sarovara-sthe sphaṭikasya maṇḍape

saroruhaiḥ śaṅkaram arcayantī |

tāla-prayoge praibandha-gītā

gaurī-tanur nārada bhairavīyam ||

yati-tālaś ca | gītārthas tu—hari harīti khede | he mādhava ! he keśava ! yāhi yāhi, ito gaccha gaccha | kopāveśena yāhīty asya dvir-uktiḥ | mādhaveti cañcalāyā bhartus te īdṛśaṁ cāpalyaṁ yuktam eveti bhāvaḥ, samāna-śīlatvāt | evam adhikṣepe kṛte’py asantuṣṭo keśaveti, keśād vo’nyatarasyāṁ [pā. 5.2.109] keśā vidyante yasya yasmin veti praśstāḥ kāminy-ākarṣaṇena vikīrṇā dṛśyanta iti | tvad-aika-parāyaṇo’ham iti kathayantam āha kaitava-vādaṁ mithyā-vādaṁ mā vada kathaya | kaitavaṁ tu chale dyūte iti viśvaḥ |

nanu tvad-artham eva khinno’smi | sūktena sukhayety āha—tām iti | he sarasīruha-locana ! kamala-nayana ! tāṁ nāyikām anusarānugaccha, yā tava viṣādaṁ duḥkhaṁ harati dūrīkaroti | yad-arthaṁ vikhinno’si, tayaiva te duḥkham apanetuṁ yuktam | ahaṁ tu svayam eva duḥkhitā, te viṣādaṁ kathaṁ hariṣyāmīti bhāvaḥ |

tathā ca, rātri-jāgareṇārdha-mukulitaṁ rakta-varṇaṁ ca nayanayoḥ sarasīruhaval locanatvena dhvanitam | priyā-dhyānena mudraṇaṁ tad-ratyānuraktam iti vā kaṭākṣitam | dhruva-padam ||

nanv ahaṁ tvayy anuraktaḥ | kathaṁ mamānurāgas tvayānyatra jñāta ity āha—rajanīti | he kṛṣṇa ! tava nayanaṁ netraṁ tad-anurāgam iva vahati dhārayati | vahasīti pāṭhe tvaṁ nayanam anurāgam iva vahasīty arthaḥ |

kīdṛśaṁ nayanaṁ ? rajani-janito rātrito gurur mahān yo jāgaras taj-janito yo rāgaḥ raktatā tena kaṣāyitam īṣal-lohitam | ata evālasa-nimeṣam alaso mantharo nimeṣo pakṣma-viśeṣo yasya tādṛśam | anyo’pi yaḥ kiñcid vastu vahati, so’py alaso bhavatīti dhvanitam | sphuṭaṁ prakaṭam eva uditaḥ kathito’nya-kāminī-viṣayaka-śṛṅgāra-rasasyābhiniveśas tat-paratā yena tādṛśam | udita-rasasya udrikta-śṛṅgāra-rasasyābhiniveśaḥ āgraho yasminn iti vā | tathā cānya-nāyikā-keli-vyāsaṅgena vṛthā jāgaraḥ kārita iti rāgeṇa krodhena mama snehāt kaṣāyitasya nayanasya sūcanaṁ mamāgre yuktam eveti vyaṅgyaṁ dhvanitam etat | athavā sphuṭam ity-ādi anurāga-viśeṣaṇam | kīdṛśaṁ rāgaṁ ? sphuṭam atibāhulyena antar vyāpya bahir niryantam iti, uditasyābhiniveṣam iti ca | hari-śabdo’py ayaṁ kheda-vācī | kaṣāyo lohite ca iti ||2|| (17.1)

nanu tvad-anveṣaṇārthaṁ jāgarān me netrayor lauhityam ity alaṁ duḥkha-śaṅkayā ? ity ata āha—

kajjala-malina-vilocana-cumbana-viracita-nīlima-rūpam |

daśana-vasanam aruṇaṁ tava krsṇa tanoti tanor anurūpam ||3||

he krsṇa ! aruṇam api tava daśana-vasanam adharas tava tanoḥ śarīrasyānurūpaṁ yogyaṁ tanoti vistārayati | tanus te śyāmā, adharo’pi adhunā śyāma iti bhāvaḥ | kīdṛśaṁ ? kajjalenāñjanī-bhūtena maline ye vilocane netre tayoś cumbanena viracito nīlimā yatra tādṛśaṁ rūpaṁ yasya tat tādṛśam | cumbane lagna-tan-netrāñjanena śyāmībhūtas tvad-adhara eva sphuṭaṁ dhūrtatāṁ prakaṭayatīti bhāvaḥ | tad uktaṁ—gaṇḍe netre lalāṭe ca cumbanaṁ parikīrtitam iti | kajjala-malinety-ādinā tasyā avaidagdhī dhvanitā | oṣṭhādharau tu radana-cchadau daśana-vāsasī ity amaraḥ ||3|| (17.2)

vapur anuharati tava smara-saṅgara-khara-nakhara-kṣata-rekham |

marakata-śakala-kalita-kala-dhauta-liper iva rati-jaya-lekham ||4||

tava vapuḥ śarīraṁ rati-jaya-lekham, “idaṁ vapur mayā jitam” iti surata-vijaya-patram anuharati sadṛśīkaroti | kīdṛśaṁ vapuḥ ? smara-saṅgare’naṅga-raṇe kharāṇāṁ tīkṣṇānāṁ nakharāṇāṁ kṣatair āghātaiḥ rekhā yatra tat tādṛśam | kasyā iva lekhaṁ ? marakata-śakale nīlamaṇi-khaṇḍe kalitā nirmitā yā kala-dhauta-lipiḥ suvarṇa-drāvākṣara-vinyāsas tasyā iva |

atra kṛṣṇa-vapuṣaḥ śyāmatvān marakata-śakala-sāmyaṁ, suvarṇasya ca kavi-sampradāye’ruṇatvena nirūpitatvāt nakha-kṣatasya tal-lipi-sāmyam | kaladhautaṁ rūpya-hemnoḥ kaladhautaṁ kala-dhvanau iti viśvaḥ | śakalaṁ tvaci khaṇḍe syāt iti | purarbhavaḥ kararuho nakho’strī nakharo’striyām ity amaraḥ ||4|| (17.3)

nanu mārgaṁ vismṛtyāgacchato me vapuṣi vane kaṇṭakādi-sparśād evaṁ dṛśyate, na tu nakhāṅkam, ity ata āha—

caraṇa-kamala-galad-alaktaka-siktam idaṁ tava hṛdayam udāram |

darsayatīva bahir madana-druma-nava-kiśalaya-parivāram ||5||

idaṁ tava hṛdayaṁ madana-drumasya kāma-vṛkṣasya hṛdayāntargatasya nava-kiśalaya-parivāraṁ nūtana-pallava-samūham | athavā pallavatvenaiva nūtanatvaṁ siddhaṁ, tadā, navaṁ navye stave vidur iti viśva-koṣāt ślāghanīyaṁ pallava-samūham ity arthaḥ | bahir bāhyaṁ darsayatīva prakaṭayatīva | aparo’pi vṛkṣaḥ sikta-mūlaḥ san pallavān darśayatīti dhvanitam | rūpakālaṅkāraś ca | ata eva udāraṁ manoharaṁ darśanīyam ity arthaḥ | mahad iti vā, mahatāṁ kim api gopanīyaṁ nāstīti bhāvaḥ | caraṇa-kamaleti saurabha-pradatvaṁ, madana-drumety anurāgam | alakta-siktam iti śītalatvaṁ ca vṛkṣasya dhvanitam | krauñcākhya-bandhaś ca | tad uktaṁ [smara-dīpikāyāṁ]—

yoṣit-pādau hṛdi nyasya karābhyāṁ dhārayet kacān |

yatheṣṭaṁ tāḍayed yoniṁ krauñca-bandhaḥ prakīrtitaḥ || iti |

parivāraḥ parikare samūhe veṣṭane’pi ca iti dharaṇiḥ ||5|| (17.4)

nanu tava khedena tvayā aikyān mad-dhṛdaye vyādhi-vikriyā jātā, katham anyathā kalpyate ? satyaṁ, yadi tava mayā aikyaṁ na syāt, tadā tava śarīra-gata-kṣatena mama vedanā na syād ity āha—

daśana-padaṁ bhavad-adhara-gataṁ mama janayati cetasi khedam |

kathayati katham adhunāpi mayā saha tava vapur etad abhedam ||6||

bhavad-adhara-gataṁ bhavatas tavādhara-sthitaṁ kasyāścid danta-kṣata-cihnaṁ mama cetasi khedaṁ duḥkhaṁ janayaty utpādayati | etat tava vapur adhunāpi mayā saha katham abhedam aikyaṁ kathayatīty arthaḥ | anya-śarīra-kṣatasyānyatra vyathā-janakatvāsambhavād vapuṣor abhedo jñāyate, anyopabhoga-lakṣma-darśanād atiduḥkhenātyanta-hṛdaya-bhedena kuto vapuṣor aikyam iti vyaṅgyena bheda eva pratipādita ity arthaḥ |

prasiddhābheda-kāraṇa-niṣedhe bheda-kāraṇasya vibhāvyamānatvād vibhāvanālaṅkāraḥ | tad uktaṁ daṇḍinā—

prasiddha-hetu-vyāvṛttyā yat kiñcit kāraṇāntaram |

yatra svābhāvikatvaṁ vā bhāvyaṁ sā ca vibhāvanā || iti ||6|| (17.5)

nanu tavoāyanārthaṁ kamala-troṭanaṁ kṛtavati mayi padma-kośād āpatatā bhramareṇa mamādharo daṣṭo, na tu danta-kṣatam ity ata āha—

bahir iva malinataraṁ tava kṛṣṇa mano'pi bhaviṣyati nūnam |

katham atha vañcayase janam anugatam asama-śara-jvara-dūnam ||7||

he kṛṣṇa ! nūnaṁ niścayena mano'pi cittam api bahir iva bāhyam iva malinataram atiśayena malinaṁ bhaviṣyati | yathā tava vapuḥ śyāmaṁ tadvat tava mano’pi bhaviṣyatīty arthaḥ |

nanu mama mano-mālinyaṁ tvayā kathaṁ jñāyatāṁ ? ity ata āha—katham iti | atheti praśne | tvam eva pṛcchyase yadi na tavāntar-malinam | tadāsama-śara-jvara-dūnaṁ kāma-santāpena duḥkhitam, ata evānugataṁ tvām anusṛtaṁ mādṛśaṁ janaṁ kathaṁ vañcayase pratārayasi ? śaraṇāgata-jana-vañcanam antara-mālinyam antareṇa na sambhavatīti bhāvaḥ | vyājena danta-kṣatādi-saṅgopanād atimalino’sīty api dhvanitam |

atho’vyayaṁ ca sampraśne maṅgalārambhayor api iti viśvaḥ | nūnam iti śabdopādānāt utprekṣā-nāmāyam alaṅkāraḥ | tad uktaṁ daṇḍinā—

manye śaṅke dhruvaṁ prāyo nūnam ity evam ādibhiḥ |

utprekṣā vyajyate śabdair iva-śabdo’pi tādṛśaḥ || iti ||7|| (17.6)

pūrvotkam eva krūra-kāryeṇāpi spaṣṭayati—

bhramati bhavān abalā-kavalāya vaneṣu kim atra vicitram |

prathayati pūtanikaiva vadhū-vadha-nirdaya-bāla-caritram ||8||

bhavān vaneṣu vipineṣv abalā-kavalāya strī-jana-grāsāya bhramati paribhramaṇaṁ karoti | atrāsminn arthe kiṁ vicitraṁ ? na kim apīty arthaḥ | tatra hetum āha—prathayatīti | pūtanikaiva kaṁsa-prahitā pūtanaiva vadhū-vadhe strī-māraṇe tava nirdayaṁ dayā-rahitaṁ bāla-caritraṁ śiśu-ceṣṭitaṁ prathayati khyāpayati | śiśutve yena stana-dāna-pravṛttā rākṣasī hatā, tasyedānīṁ kaiśore mādṛśīnāṁ komalāṅgīnām abalānāṁ hanane kiṁ vicitram iti bhāvaḥ |

athavā, he vadhū-vadha-nirdaya ! tava bāla-caritraṁ bālye’pi tādṛśyāḥ kaṁsa-bhaginyā māraṇa-rūpa-ceṣṭitaṁ, bāla-caritaṁ komala-ceṣṭāṁ vā, pūtanikaiva prathayati vistārayati ity arthaḥ | svārthe kaḥ | khaṇḍitā ceyaṁ nāyikā | tad uktaṁ bharatena—

nidrā-kaṣāya-kalūsīkṛta-tāmra-netro

nārī-nakha-vraṇa-vicitritāṅgaḥ |

yasyā kuto’pi gṛham eti patiḥ prabhāte

sā khaṇḍiteti kathitā kavibhiḥ purāṇaiḥ || iti ||8|| (17.7)

śrī-jayadeva-bhaṇita-rati-vañcita-khaṇḍita-yuvati-vilāpam |

śṛṇuta sudhā-madhuraṁ vibudhā vibudhālayato'pi durāpam ||9||

he vibudhāḥ ! kṛṣṇa-mādhurya-rasāsvāda-paṇḍitāḥ ! idaṁ śrī-jayadeva-bhaṇitaṁ varṇitaṁ rati-vañcitā sambhoga-rahitā yā khaṇḍitā ukta-lakṣaṇā yuvatiḥ kāntā tasyā vilāpaṁ paridevanaṁ śṛṇuta ākarṇayata | kīdṛśaṁ ? sudhāto’pi madhuram | atra hetum āha—vibudhālayato'pi svargād api duṣprāpam, tatrāpi durlabham ity arthaḥ | uktaṁ ca—

tasyaiva hetoḥ prayateta kovido

na labhyate yad bhramatām upary adhaḥ | [bhā.pu. 1.5.18] iti |

tava kathāmṛtaṁ [bhā.pu. 10.31.9] ity-ādinā ca śrī-bhāgavate |

athavā, sarva-śāstra-prasiddham idaṁ—niḥsīma-prema-rasālambanaḥ śrī-vraja-rāja-nandanaḥ, priya-jana-samudāyeṣu śrī-gopikā eva, tena vibudha-śreṣṭhā vaikuṇṭha-vāsinaḥ teṣām ālayaṁ vaikuṇṭhākhyaṁ, tatrāpi duṣpṛāpam ity arthaḥ | tad uktaṁ śrī-bhāgavate—nāyaṁ śriyo’ṅga [bhā.pu. 10.47.60] ity-ādi, yad-vāñchayā śrīr lalanācarat tapaḥ [bhā.pu. 10.16.36] ity-ādi |

vibudhaḥ paṇḍite deve iti viśvaḥ | pakṣāntare ratir anurāgaḥ vaicittya-vipralambhākhyo bhāva-viśeṣas tena vañcitā chalitā yā khaṇḍitā, na tu vastutas tasyā vilāpam ity arthaḥ | athavā ratau vañcitā cāsau adharādau khaṇḍitā ca yuvatis tasyā vilāpaṁ sambhogādiṣu chalenādharādi-khaṇḍanena śuṣka-krandanaṁ, yāhi yāhīti | tat tu kīdṛśaṁ ? sudhāto’pi madhuram amṛtād api svādu, ata eva vibudhālayato’pi durāpam |

tadā, nanu kāmena khinno’smi, yāhi yāhīti mā vada | sambhogārtham anusarāmīti ? tatrāha—mamecchā nāsti | tām anusareti rādhoktiḥ |

nanu rajani-janiteti tava nayanaṁ kandarpānurāgaṁ vahati kathaṁ māṁ pratārayasīti kṛṣṇayoktiḥ |

nanu tava vapuḥ pracura-kāma-mayaṁ śyāmatvāt, yatas tava daśana-vasanam aruṇam api tanor anurūpaṁ tanoti | tattvaṁ sarvaṁ kāma-mayaṁ paśyasīti kajjala-malinety-ādi | ata eva tava vapur ity-ādi nava-kiśalaya-parivāram iti paryantaṁ punaḥ rādhāyāḥ |

atha kṛṣṇasya—evam evaṁ bhavatu nāma, priyāya mahyaṁ dīyatāṁ ratotsavam | aikyam ata āha—daśana-padam iti | tvayā mama aikyaṁ yadi na syāt, tadā tava vapur abhedaṁ kathaṁ kathayatīty arthaḥ | dhūrta ! punar api tad eva kāmayase ? anugataṁ janam asama-śara-jvara-dūnaṁ nakha-kṣata-tāpa-pīḍitam athānantaraṁ kathaṁ vañcayase chalayasīty arthaḥ | ato nūnaṁ bahir ity ādi nirdaya-bāla-caritram iti paryantaṁ śrī-rādhāyā uktiḥ |

evam anyonyaṁ vividhair hāva-bhāvādibhiḥ nāgara-maulayor atirasenākrāntayoḥ sambhoga eva narmādi-goṣṭhī, anayāṣṭapadyā mahā-kavinā nirūpitā | vakṣyati ca—adhara-sudhā-pāne kathā-narmabhiḥ [gī.go. 80] ity-ādi | evaṁ tavedam apy agrima-padaṁ saṅgacchata iti jñeyam | tatra praṇaya-bhara-bhaṅgena raṅgenollāsenety arthaḥ | suratānurāga-prakaṭanena sakhībhyaḥ lajjā sambhogātiśayena sukumārāṅgyā me pīḍayā ca śokam ity arthaḥ ||9|| (17.8)

\* \* \* \* \*

tavedaṁ paśyantyāḥ prasarad-anurāgaṁ bahir iva

priyā-pādālakta-cchuritam aruṇa-cchāya[[69]](#footnote-70)-hṛdayam |

mamādya prakhyāta-praṇaya-bhara-bhaṅgena kitava

tvad-ālokaḥ śokād api kim api lajjāṁ janayati ||10||

he kitava dhūrta ! tvad-ālokaḥ tava darśanaṁ prakhyātaḥ prasiddho yaḥ praṇaya-bharo’nurāgātiśayas tasya bhaṅgena nāśena hetunā śokād api kim apy anirvacanīyāṁ lajjāṁ janayati | śokaṁ tu janayaty eva, paraṁ tu śokād api lajjāṁ gurvīm utpādayatīty arthaḥ | tathā ca prītau satyāṁ paramānanda-janakatvam idānīṁ tad-abhāvāc choka-janakatvam eva tvad-ālokasyeti bhāvaḥ | kīdṛśyā me ? tavedaṁ pratyakṣaṁ hṛdayaṁ paśyantyāḥ | kīdṛśaṁ ? priyā-pādālaktena priyāyāś caraṇa-sambandhi-yāvakena vyāptam | ata evāruṇā chāyā dīptir yasya tādṛśam | aruṇa-dyoti iti pāṭhe aruṇaḥ sandhyā-rāgas tadvad dyotituṁ śīlam asyāstīty aruṇa-dyoti, etādṛśam | kam iva ? bahiḥ prasarad-anurāgam iva hṛdayaṁ paripūryādhikyād bahir niḥsṛta-premeva | vipakṣe yuvati-parīhāsa-śaṅkayā śokād api me dhik-kāraḥ | chāyā sūrya-priyā kāntir iti | aruṇaḥ sandhyā-rāge syād arka-sārathau lohite’pi ca ||10|| (56)

—o)0(o—

idānīṁ sargānte kavir maṅgalam ācarati—

antar-mohana-mauli-ghūrṇana-calan-mandāra-visraṁśana[[70]](#footnote-71)-

stambhākarṣaṇa-dṛṣṭi[[71]](#footnote-72)-harṣaṇa-mahā-mantraḥ kuraṅgī-dṛśām |

dṛpyad-dānava-dūyamāna-diviṣad-durvāra-duḥkhāpadāṁ

bhraṁśaḥ kaṁsa-ripor vyapohayatu vaḥ śreyāṁsi[[72]](#footnote-73) vaṁśī-ravaḥ ||11||

kaṁsa-ripoḥ śrī-kṛṣṇasya vaṁśī-ravaḥ muralikā-nādaḥ vo yuṣmākaṁ śreyāṁsi kalyāṇāni vyāopahayatu dadātu | kalyāṇa-dātṛtva-sāmarthya-kathanāya atra kaṁsa-ripu-pādopādānam | kiṁ-lakṣaṇaḥ ? kuraṅgī-dṛśāṁ hariṇa-taruṇī-netrāṇām antar-mohanaṁ mano-mohaḥ mauli-ghūrṇanaṁ tan-nāda-praśaṁsārtha-śiraś-cālanaṁ milan-mandārasya visraṁsanam adhaḥ-pātanaṁ stabdhākarṣaṇaṁ stabdhānāṁ māninīnām api vaśī-karaṇaṁ dṛṣṭi-harṣaṇaṁ netrotsāhaḥ śravaṇa-nirvṛttyā netra-vikāśo bhavati | dravyādi-karma-sādhane mahā-mantraḥ | punaḥ kiṁ-lakṣaṇaḥ ? dṛpyadbhir darpa-yuktair dānavair daityaiḥ dūyamānānām upatapyamānānāṁ diviṣadāṁ devānāṁ durvārā anirvāryā duḥkhāpado duḥkha-sādhanī-bhūtā cintās tāsāṁ bhraṁśo nāśakaḥ | yat śravaṇena devā daitya-pīḍā-bhayān muktā bhavantīti bhāvaḥ | anenāpi sāmarthya-lakṣaṇo nāyaka-guṇa uktaḥ | tathā ca devādīnāṁ vilāsa-sādhako yasya veṇu-dhvaniḥ | kiṁ vaktavyaṁ tasya puruṣottamasya vilāsitvam iti bhāvaḥ ||11|| (57)

iti śrī-śrī-gīta-govinde mahā-kāvye khaṇḍitā-varṇane

vilakṣa-lakṣmīpatir nāma

aṣṭamaḥ sargaḥ

||8||

(9)

### navamaḥ sargaḥ

## *mugdha*[[73]](#footnote-74)*-mukundaḥ*

praṇaya-kopāt harim adhikṣipyedānīṁ kṛta-paścāt-tāpāṁ sakhī āha—

tām atha manmatha-khinnāṁ

rati-rasa-bhinnāṁ viṣāda-sampannām |

anucintita-hari-caritāṁ

kalahāntaritām uvāca rahasi sakhī ||1||

atha-śabdo maṅgalārthaḥ ānantaryārtho vā | kalahāntaritāṁ paruṣa-vacana-kathanānanaraṁ kṛta-paścāt-tāpāṁ śrī-rādhāṁ rahasi ekānte sakhī uvāca kathitavatī | kīdṛśīṁ ? manmatha-khinnāṁ manmathena kāmena khinnāṁ duḥkhitām, ata eva rati-rasena śṛṅgāra-rasena bhinnāṁ saṅgatāṁ, rati-rasena sambhoga-rāgeṇa bhinnāṁ vidāritāntaḥkaraṇāṁ vā | ata eva viṣāda-sampannām udvega-sahitām | ata evānu vāraṁ vāraṁ cintitaṁ smṛtaṁ hareś caritaṁ purā vilasitaṁ tat-kālīna-vinayaṁ vā yayā tām |

kalahāntaritā ceyaṁ nāyikā | tad uktaṁ bharatena—

prāṇeśvaraṁ praṇaya-kopa-bhareṇa bhītaṁ

yā cāṭū-kāram acirād avadhīrya paścāt |

santapyate madana-vahni-śikhā-sahasrair

bāṣpākulā ca kalahāntaritā tu sā syāt || iti |

bhhinnam anyārtha-vacane saṅgate dārite sphuṭam iti viśvaḥ ||1|| (58)

—o)0(o—

tad eva gītena kathayati—

**|| prabandhaḥ 18 ||**

*gurjarī-rāga-yati-tālābhyāṁ gīyate* |

harir abhisarati vahati madhu-pavane |

kim aparam adhika-sukhaṁ sakhi bhavane ||2||

mādhave mā kuru mānini mānam aye || dhru. ||

gītasyāsya gurjarī-rāgaḥ, yati-tālaḥ | gītārthas tu—aye iti sambodhanam | he mānini ! mānavati ! mādhave śrī-kṛṣṇe mānaṁ mā kuru | athavā, aye iti śubhāvaha-vidhau priya-saṅgama-lakṣaṇe iti yāvat nimitta-saptamīyam | sambhogārthaṁ vilambaṁ mānaṁ mā kṛthā ity arthaḥ | mādhava-padenāpi mādhavo’pi tvām evaṁ prasādayaty ato mānaṁ mā kurv iti dhvanitam | dhruva-padam ||

madhu-pavane vasanta-vāyau vahati sati kṛṣṇo’bhisarati svayam āyāti | he sakhi ! bhuvane trailokye aparaṁ kṛṣṇābhisaraṇād anyat kim utkṛṣṭaṁ sukhaṁ ? api tu na kiñcid ity arthaḥ | athavā, bhuvane vaikuṇṭha-loke lakṣmy-ādibhiḥ kim ataḥ-param utkṛṣṭaṁ sukham anubhūyate ? na kiñcid apīty arthaḥ | tavārti-nāśāya pravaṇa iti hari-padena kathitam ||2|| (18.1)

api ca,

tāla-phalād api gurum atisarasam |

kiṁ viphalī-kuruṣe kuca-kalaśam ||3||

kuca-kalaśaṁ stana-ghaṭaṁ kiṁ kim-arthaṁ viphalī-kuruṣe niṣphalaṁ karoṣi ? kṛṣṇa-karārpaṇād eva kuca-kalaśayoḥ sāphalyaṁ, tad-abhāve vaiphalyam iti bhāvaḥ | kīdṛśaṁ ? tāla-phalād api tāla-phalāpekṣayāpi guruṁ kāṭhinya-sthaulyābhyāṁ śreṣṭham ity arthaḥ | atiśayena śṛṅgāra-rasa-sahitaṁ yathā cātivimardenaiva tāla-phalasya rasa-pradatvaṁ bhavati, tathaivātrāpy ativimardena śṛṅgāra-rasodbhavo bhavatīti dhvanitam | tathā ca aparo’pi kalaso raso jalaṁ tat-sahitaḥ maṅgalāya priya-janāgame tat-kare’rpyate’to’sminn avasare tvayāpy evaṁ kartavyam iti bhāvaḥ ||3|| (18.2)

nanu yadā harir āgatas tadā tvayā na kathitam ity ata āha—

kati na kathitam idam anupadam aciram |

mā parihara harim atīśaya-ruciram ||4||

idam aciraṁ sāmpratam eva anupadaṁ sthānaṁ prati mayā kati na kathitam, kiyan na kathitaṁ ? api tu bahu kathitam ity arthaḥ | kim idaṁ ? harim atīśaya-ruciram atiśayena manoharaṁ citta-cauraṁ mā parihara utprekṣasva ||4|| (18.3)

evaṁ śrutvāśru-mukhīṁ praty āha—

kim iti viṣīdasi rodiṣi vikalā |

vihasati yuvatī-sabhā tava sakalā ||5||

tvaṁ kim iti kim-arthaṁ viṣīdasi vikhinnā bhavasi ? nanu nāsmi vikhinnā ? ity ata āha—rodiṣīti | vikalā vihvalā satī rodiṣi, ata eva sakalā samastā yuvatī-sabhā taruṇī-pariṣad vihasati hāsyaṁ karoti | tava ceṣṭitaṁ vihasatīti vā | athavā sakalā catuḥṣaṣṭi-kalā-yuktā rasa-paripāṭī-kuśalety arthaḥ ||5|| (18.4)

tarhi kiṁ karomīty ata āha—

sajala-nalinī-dala-śīlita[[74]](#footnote-75)-śayane |

harim avalokaya saphalaya nayane ||6||

sajalāni jala-sahitāni yāni nalinī-dalāni kamalinī-patrāṇi teṣāṁ śīlitaṁ nirmitaṁ śayanaṁ śayyā yasyās tādṛśe | hariṁ sakala-saundaryādi-guṇa-viśiṣṭa-nāyaka-ratnam avalokaya paśya, ata eva nayane netre saphalaya kṛtārthaya | tad uktaṁ—akṣaṇvatāṁ phalam idaṁ [bhā.pu. 10.21.7] ity-ādi | tathā ca yad-viraha-taptā tvaṁ nirmita-sajala-nalinī-dala-śayanāsi, tam anugataṁ sa-snehāvalokanena sat-kṛtya kṛta-kāryā bhaveti bhāvaḥ | athavā, tava viraha-tāpena sajala-nalinī-dala-śīlita-śayyāyāṁ harim avalokayeti kati na kathitam ity arthaḥ | sajalety-ādau saptamī, asmin śayane tavānunayārtham upaviṣṭaṁ harim avalokayeti vā ||6|| (18.5)

vicārayantīm āha—

janayasi manasi kim iti guru-khedam |

śṛṇu mama vacanam anīhita-bhedam ||7||

manasi citte guru-khedaṁ mahad duḥkhaṁ kim iti janayasi ? vakṣyamāṇaṁ mad-vacanaṁ śṛṇu | kīdṛśaṁ ? anīhito nākāṅkṣito bhedo vairasyaṁ yatra tādṛśaṁ yuvayor hita-kāriṇam ity arthaḥ | athavā mayā saha anākalitaṁ bhedaṁ yathā syād evaṁ mama vacanaṁ śṛṇu | iyaṁ mama sakhī matto’bhinnā, mad-aniṣṭaṁ na vadiṣyatīti buddhvā mad-vacanaṁ śṛṇv iti bhāvaḥ ||7|| (18.6)

tad evāha—

harir upayātu vadatu bahu-madhuram |

kim iti karoṣi hṛdayam atividhuram ||8||

hariḥ śrī-kṛṣṇaḥ upayātu tvad-antikaṁ gacchatu | bahu madhuram atisarasaṁ yathā syād evaṁ vadatu, adhikaṁ cāṭu vadatv iti vā | evaṁ sati svakīyaṁ hṛdayam atividhuraṁ kim iti karoṣi ||8|| (18.7)

śrī-jayadeva-bhaṇitam atilalitam |

sukhayatu rasika-janaṁ hari-caritam ||9||

śrī-jayadeveti | śrī-jayadeva-bhaṇitaṁ hari-caritaṁ śrī-kṛṣṇasya caritaṁ rasika-janaṁ bhakti-viśeṣa-rasāsvāda-caturaṁ bhakta-janaṁ sukhayatu ānandayatu kiṁ-bhūtaṁ ? atilalitaṁ śṛṅgāra-rasaṁ gīta-viśiṣṭatvenātimanoharam ity arthaḥ | uktaṁ ca, śṛṅgāra-pracurā ceṣṭā yatra tal lalitaṁ viduḥ [bha.ra.si. 2.1.267] iti ||9|| (18.8)

\* \* \* \* \*

snigdhe yat paruṣāsi praṇamati stabdhāsi yad rāgiṇi

dveṣasthāsi yad unmukhe vimukhatāṁ yātāsi tasmin priye |

tad yuktaṁ viparīta-kāriṇi tava śrīkhaṇḍa-carcā viṣaṁ

śītāṁśus tapano himaṁ hutavahaḥ krīḍā-mudo yātanāḥ ||10||

he viparīta-kāriṇi viparyaya-vidhāyinīti sambodhanam | tat tato hetoḥ tvayi etat sarvaṁ yuktam eva | tathā ca yaḥ parasmin viparītam ācarati, tasya sarvaṁ viparītam eva bhavati | kiṁ tat ? tava śrī-khaṇḍa-carcā viṣaṁ candanānulepo viṣam iva santāpa-janako bhavati | athavā śītāṁśuś candras tapanaḥ sūryaḥ śītala-svabhāvo’pi tāpam ācarati | himaṁ tuṣāro’pi hutavaho’gnir iva dāhako bhavati | krīḍā-mudaḥ keli-pramodāḥ yātanā bhavanti, yad yataḥ snigdhe tasmin priye madhura-vacanaiḥ snehaṁ prakāśayati sati paruṣāsi niṣṭhura-bhāṣiṇy asi | yac ca praṇamati tasmiṁs tvaṁ stabdhāsi, yac ca rāgiṇi anurāgavati tasmiṁs tvaṁ dveṣaṁ yāsi dveṣam avalambya sthitāsi, yac ca unmukhe āliṅganāya sammukhe tasmiṁs tvaṁ vimukhatāṁ yātāsi parāṅmukhatāṁ gatāsi | yātanā tīvra-vedanā ity amaraḥ | virodhālaṅkāraḥ | śārdūla-vikrīḍitaṁ vṛttam ||10|| (59)

—o)0(o—

sargānte kavir maṅgalam ācarati—

sāndrānanda-purandarādi-diviṣad-vṛndair amandādarād

ānamrair mukuṭendra-nīla-maṇibhiḥ sandarśitendidiram |

svacchandaṁ makaranda-sundara-galan-mandākinī-meduraṁ

śrī-govinda-padāravindam aśubha-skandāya vandāmahe ||11||

vayaṁ śrī-govindasya padāravindaṁ caraṇa-kamalaṁ vandāmahe namaskurmahe | kim-arthaṁ ? aśubha-skandāya bhakti-pratibandhaka-duritasya nāśāya, tādarthye caturthī | bahu-vacanaṁ śiṣyādy-abhiprāyeṇa | durita-nāśana-sāmarthyaṁ dyotayati—svacchandam iti | kiṁ-viśiṣṭaṁ ? svacchandaṁ yathā syād evaṁ makarandavat sundaraṁ ca yathā syād evaṁ galantyā mandākinyā gaṅgāyā meduraṁ snigdhaṁ tat tathā | tathā ca yasmādn niḥsṛtā gaṅgā jagat punāti, kiṁ vaktavyam, tasya sāmarthyam iti bhāvaḥ | aravinde hi makarando bhavati, tena mandākinī upamīyate ity upamālaṅkāraḥ | punaḥ kiṁ-bhūtaṁ ? sāndro niviḍa ānando harṣo yeṣāṁ te purandarādaya indrādayo divi sīdantīti diviṣado devāś ca teṣāṁ vṛndaiḥ samūhaiḥ amandādarāt adhikādarād ānamraiḥ samantāt kāyādinā nati-yuktais taiḥ mukuṭendra-nīla-maṇibhiḥ sandarśitā indindirā bhramarā yasmiṁs tādṛśam | anena namaskaraṇīyatvaṁ kathitam | atra caraṇasya kamalopamā, mandākinyā makarandopamā, sura-vṛnda-mauli-nīlamaṇīnāṁ bhṛṅgopamā, evaṁ padma-rūpakatā caraṇasya | tathā cātra mandākinī-padena vyāpakatayāvirata-pravāha-rūpāc ca bhagavataḥ yaśo varṇyate | manda-mukundeti mando’laso mando yatnavān vā ||11|| (60)

—o)0(o—

iti śrī-śrī-gīta-govinde mahā-kāvye kalahāntaritā-varṇane

mugdha-mādhavo nāma

navamaḥ sargaḥ

||9||

### (10)

### daśamaḥ sargaḥ

## *catura-caturbhujaḥ*

idānīṁ sakhyā bodhitāṁ māninīṁ svayam anunayati—

atrāntare’masṛṇa-roṣa-vaśām asīma[[75]](#footnote-76)-

niḥśvāsa-niḥsaha-mukhīṁ sumukhīm upetya |

savrīḍam īkṣita-sakhī-vadanāṁ dinānte

sānanda-gadgada-padaṁ harir ity uvaca ||1||

atrāntare’sminn evāvasare pradoṣe niśā-mukhe hariḥ kṛṣṇaḥ sumukhīṁ sundarānanāṁ kiñcit-kopopaśamena prasanna-vadanām ity arthaḥ | śrī-rādhām upetya samīpaṁ gatvā sānanda-gadgada-padam ānandena galad-akṣara-vākya-sahitaṁ yathā syāt tathā iti vakṣyamāṇam uvāca | kīdṛśīṁ ? masṛṇa-roṣa-vaśāt snigdha-kopa-yuktāṁ sakhī-vacanaiḥ kiñcin-namita-roṣām ity arthaḥ | punaḥ kiṁ-bhūtāṁ ? asīmabhir apāraiḥ, niḥsahaṁ viraha-duḥkha-sahanākṣamaṁ mukhaṁ yasyās tāṁ sa-vrīḍaṁ salajjaṁ yathā syād evam īkṣitaṁ sakhyā vadanāṁ mukhaṁ yayā tām ||1|| (61)

—o)0(o—

### (10)

### daśamaḥ sargaḥ

## catura-caturbhujaḥ

idānīṁ sakhyā bodhitāṁ māninīṁ svayam anunayati—

atrāntare’masṛṇa-roṣa-vaśām asīma[[76]](#footnote-77)-

niḥśvāsa-niḥsaha-mukhīṁ sumukhīm upetya |

savrīḍam īkṣita-sakhī-vadanāṁ dinānte

sānanda-gadgada-padaṁ harir ity uvaca ||1||

atrāntare’sminn evāvasare pradoṣe niśā-mukhe hariḥ kṛṣṇaḥ sumukhīṁ sundarānanāṁ kiñcit-kopopaśamena prasanna-vadanām ity arthaḥ | śrī-rādhām upetya samīpaṁ gatvā sānanda-gadgada-padam ānandena galad-akṣara-vākya-sahitaṁ yathā syāt tathā iti vakṣyamāṇam uvāca | kīdṛśīṁ ? masṛṇa-roṣa-vaśāt snigdha-kopa-yuktāṁ sakhī-vacanaiḥ kiñcin-namita-roṣām ity arthaḥ | punaḥ kiṁ-bhūtāṁ ? asīmabhir apāraiḥ, niḥsahaṁ viraha-duḥkha-sahanākṣamaṁ mukhaṁ yasyās tāṁ sa-vrīḍaṁ salajjaṁ yathā syād evam īkṣitaṁ sakhyā vadanāṁ mukhaṁ yayā tām ||1|| (61)

—o)0(o—

tad eva gītenāha—

**|| prabandhaḥ 19 ||**

*deśa-varāḍi-rāgāṣṭa-tālī-tālābhyāṁ gīyate* |

vadasi yadi kiñcid api danta-ruci-kaumudī

harati dara-timiram atighoram |

sphurad-adhara-sīdhave tava vadana-candramā

rocayatu locana-cakoram ||2||

priye cāru-śīle muñca mayi mānam anidānam |

sapadi madanānalo dahati mama mānasaṁ

dehi mukha-kamala-madhu-pānam || dhru. ||

gītasyāsya deśa-varāḍi-rāgaḥ, aṣṭa-tālī-tālaḥ | rāga-lakṣaṇaṁ—

ārabdha-gama-nidrā

nighūrṇāyamāna-nayana-yugmāghrā |

sukha-śāyini nija-dayite

deśa-varāḍi bhaved gaurī ||[[77]](#footnote-78) iti |

laghur durto laghuś cety aṣṭatālī prakīrtitaḥ iti |

sambhoga-kāraṇa-rahitaṁ mānaṁ muñca tyaja | nanu man-māna-kṛte tava kā hānir jātā ? ata āha—sapadīti | sapadi tvan-māna-sama-kāla eva madanānalaḥ kāmāgniḥ mama mānasaṁ dahati tāpayati | ato māna-tyāgasya kā vārtā ? kintu mukha-kamala-madhu-pānaṁ dehi, mukham eva yat kamalaṁ tat-sambandhi yan madhu sotpāditāgni-śamanāya tat pānaṁ dehi | anena sammukhe apaśyntyā mukhāvalokaṁ yācitam | cāru-śīle mayi tvad-eka-niṣṭha-svabhāve iti | ata eva akāraṇaṁ mānaṁ muñcety arthaḥ | atyārto yācate—sapadi śīghraṁ mukha-kamala-madhu-pānaṁ mukha-padma-niḥsṛta-vacanāmṛta-pānaṁ dehi, atyādara-śravaṇaṁ pānam ucyate’taḥ pānaṁ dehīty uktam | mukha-kamala-madhu-pānam adharāmṛta-pānaṁ vā || dhruva-padam ||

api ca—he priye ! tvaṁ yadi kiñcid api priyāpriya-nirapekṣaṁ svalpam api vadasi vakṣi, tadā danta-ruci-kaumudī tava daśanānāṁ yā dīptiḥ saiva kaumudī candra-jyotsnā, sā atighoram atibhītaṁ dara-timiraṁ daraḥ sādhvasaḥ, sa evāndhakāraṁ tat harati dūrīkaroti | api ca, tava vadanaṁ candramā iva saḥ sphurad-adhara-sīdhave prakāśamānādharāmṛtārthaṁ mama locana-cakoraṁ cakṣuḥ-pakṣi-viśeṣaṁ rocayati sābhilāṣaṁ karoti | sīdhave iti tādarthye caturthī | anena vadana-candramasaṁ na tṛpti-janakatvam iti kathitam | locanayoś cakoratvena tad-eka-jīvanatayā tad-adhīnatvaṁ ceti dhvanitam ||2|| (19.1)

mṛṣā roṣaṁ prakaṭayantīm āha—

satyam evāsi yadi sudati mayi kopinī

dehi khara-nakhara-śara-ghātam |

ghaṭaya bhuja-bandhanaṁ janaya rada-khaṇḍanaṁ

yena vā bhavati sukha-jātam ||3||

he sudati śobhana-daśane ! tvaṁ satyam eva yathārtham eva yadi mayi kopiny asi, tadā kharās tīkṣṇā ye nakharās ta eva śarā bāṇās tair ghātaṁ prahāraṁ dehi | tenāpi cen na tuṣyasi, tadā bhuja-bandhanaṁ bāhubhyāṁ bandhanaṁ ghaṭaya, tenāpy asantoṣe rada-khaṇḍanaṁ radair daśanaiḥ adhare kṣataṁ janaya, yena vā sukha-jātaṁ sukha-samūho bhavati, tad eva kuru | tathā ca mayy aparādhānukūlaṁ daṇḍaṁ vidhāya kopaṁ muñceti bhāvaḥ | prabhūṇāṁ hi svāparādheṣu vyājena nakha-kṣatāliṅgana-cumbanādīn prārthayante (*sic*) ||3|| (19.2)

nanu yā tava priyā, sā daṇḍaṁ vidadhātu, kiṁ mayā ? ata āha—

tvam asi mama jīvanaṁ[[78]](#footnote-79) tvam asi mama bhūṣaṇaṁ

tvam asi mama bhava-jaladhi-ratnam |

bhavatu bhavatīha mayi satatam anurodhinī

tatra mama hṛdayam atiyatnam ||4||

mama jīvanaṁ tvam asi, tvayi viṣaṇṇāyāṁ mama viṣādo bhavati | prasannāyāṁ prasāda iti tvam eva mama jīvanam | ato jīvanād anyat kiṁ priyo bhavati ? atas tvam eva mama vallabheti bhāvaḥ | tvaṁ mama bhūṣaṇam alaṅkaraṇam asi | gaurāṅgīṁ tvāṁ vinā śyāma-śarīrasya me kenāpi bhūṣaṇena śobhā na bhavatīty arthaḥ | anenāpi vyājenāliṅganaṁ yācate | bhava-jaladhau gopa-janma-jaladhau vraja-rūpe ratnākare tvam eva me ratnam asi | yathānyo ratnākare praviśya pariśrāntaḥ kvacid ratnaṁ labdhvā pūrṇo bhavati, tathāham apy asmi | vraje tvāṁ strī-ratnaṁ prāpya kṛtārtho’smīti bhāvaḥ | anena svasya gopa-kulodbhavaṁ bahu-mānayati, janma-sāphalyam apy etāvad eveti dhvanitam | tathā ca vrajaṁ samudra-sthānīyaṁ vrajāṅganāḥ ratnāni, mahā-ratnaṁ śrī-rādhikaiveti ca | abdhi-jātau yad utkṛṣṭaṁ tad dhi ratnaṁ pracakṣate ity ukteḥ |

upasaṁharati—bhavatv iti | iha pravaṇe mayi bhavatī satataṁ sarvadānurodhinī anukūlā bhavatu | tatra tvad-anukūlatāyāṁ mama hṛdayam antaḥkaraṇa-samudāyo’tiyatnam atiśayita-prayatnavat | tvad-ārādhana-prayatna-yuktam astīty arthaḥ | anurodho’nuvartanam ity amaraḥ ||4|| (19.3)

nīla-nalinābham api tanvi tava locanaṁ

dhārayati kokanada-rūpam |

kusuma-śara-bāṇa-bhāvena yadi rañjayasi

kṛṣṇam idam etad-anurūpam ||5||

nīla-nalinābham iti | he tanvi kṛśāṅgi ! nīla-nalinasya nīlotpalasyevābho kāntir yasya etādṛśaṁ tava locanaṁ kokanada-rūpaṁ raktotpala saundaryaṁ dhārayati bibharti | yadi ca kusuma-śaraḥ kāmas tasya bāṇa-bhāvena bāṇatvena tad-bāṇābhiprāyeṇa vā idaṁ kṛṣṇa-cakṣur anurañjayasi raktaṁ karoṣi, etasya cakṣur-anurūpaṁ yogyaṁ bhavati | manmatha-śara-mathita-mānasānāṁ ramaṇīnāṁ netrāṇi lohitāni bhavanti | bāṇatvena ca śarā hi satataṁ para-marma-bhedino rudhirāktatvena raktā bhavanti | roṣaṁ tyaktvā sambhogābhiprāyeṇa locanam anurañjayety ucitam iti bhāvaḥ | taraṅgīti sambodhanenāpi kṛśāṅgyās tava roṣo nocita iti dhvanitam |

athavā, kusumaśara-bāṇaḥ kaṭākṣaḥ, tena yo bhāvaḥ śṛṅgāra-rasasyānubhāvaḥ, tena sa-sneha-kaṭākṣāvalokanenety arthaḥ | kaṭākṣāvaloka-lālasaṁ kṛṣṇaṁ māṁ yadi rañjayasi, mamānurañjanaṁ karoṣi, etat tava kāma-bāṇasya vā idam anurañjanam anurūpaṁ yuktam ity arthaḥ | śyāme lauhityāpādana-samarthāyās te mama rañjanaṁ yuktam eveti bhāvaḥ ||5|| (19.4)

kiñcit prasannāṁ vīkṣyāha—

sphuratu kuca-kumbhayor upari maṇi-mañjarī

rañjayatu tava hṛdaya-deśam |

rasatu raśanāpi tava ghana-jaghana-maṇḍale

ghoṣayatu manmatha-nideśam ||6||

maṇi-mañjarī hāra-latā kuca-kumbhayoḥ stana-kalasayor upari sphuratu, cañcalā bhavatu | tava hṛdaya-deśaṁ vakṣaḥ-pradeśaṁ rañjayatu sva-raśmibhiḥ śobhayatu | tvan-nayana-nalinaṁ raktatāṁ dhatte, tvaṁ ca kṛṣṇaṁ māṁ rañjayasi, ato maṇi-mañjary api te vakṣo yadi rañjayati, tadānurūpaṁ bhavatīti bhāvaḥ | atra smara-keli-karmārambhe mañjarī-yukta-pūrṇa-kalasa-sthāpanaṁ maṅgalāyaiveti sūcanāya kucayoḥ kalaśatvena maṇi-hārasya ca mañjarītvena nirūpaṇaṁ yuktam eva kṛtam |

api ca, tava ghana-jaghana-maṇḍale māṁsala-jaghana-pradeśe raśanāpi kṣudra-ghaṇṭikāpi rasatu śabdāyamānā bhavatu | manmathasya kāmasya nideśam ājñāṁ ghoṣayatu, sambhoga-raṇe madanājñayā vilāsi-janān yojayatv iti bhāvaḥ | vacana-cāturyeṇa, sphuratu maṇi-mañjari, rasatu raśanāpi ity-ādinā viparīta-rataṁ yācate ||6|| (19.5)

api ca—

sthala-kamala-gañjanaṁ mama hṛdaya-rañjanaṁ

janita-rati-raṅga-parabhāgam |

bhaṇa masṛṇa-vāṇi karavāṇi caraṇa-dvayaṁ

sarasa-lasad-alaktaka-rāgam ||7||

he masṛṇa-vāṇi ! snigdha-vacane ! bhaṇa ājñāpaya, tava caraṇa-dvayaṁ sarasaḥ sāndraḥ saha rasena śṛṅgāreṇa saha vartate iti vā sarasaṁ yathā syād evaṁ lasat śobhamāno’laktaka-rāgo yatra tādṛśaṁ karavāṇi kuryām | kīdṛśaṁ caraṇa-dvayaṁ ? sthala-kamala-gañjanaṁ sthalotpannaṁ yat kamalaṁ sva-kāntyā tasya tiraskārakaṁ, aruṇatayā saugandhya-saukumāryeṇa ca tiraskṛta-sthala-kamala-saundaryam ity arthaḥ | anena caraṇasya padmād api śītalatvaṁ kathitaṁ, tapta-hṛdayānurañjakatvāt | punaḥ kīdṛśaṁ ? mama hṛdaya-rañjanaṁ mad-dhṛdayānurāga-janakam | athavā, mama hṛdayam api krauñca-bandhādau rañjayati, sambhoge skhalitālaktaka-rāga-yuktaṁ karotīti tathā-bhūtam | ato mayāsya rañjanam ucitam iti bhāvaḥ | punaḥ kīdṛśaṁ ? janita utpādito rati-raṅge surata-kauśale sambhoga-rāgasya vā parabhāgaḥ parasparaṁ śobhā yena tādṛśam | kāmodreka-kārīty arthaḥ | tathā ca krauñca-bandhādau mama hṛdaya-lagnaṁ sat paraspara-śobhāṁ dāsyati iti bhāvaḥ | parasparaṁ tu yā kāntiḥ parabhāgaḥ sa kathyate iti, raṅgaḥ kauśala-rāgayoḥ iti dharaṇiḥ ||7|| (19.6)

smara-garala-khaṇḍanaṁ mama śirasi maṇḍanaṁ

dehi[[79]](#footnote-80) pada-pallavam udāram |

jvalati mayi dāruṇo madana-kadanāruṇo

haratu tad-upāhita-vikāram ||8||

smarety-ādi | he priye ! udāraṁ sundaraṁ pada-pallavaṁ caraṇa-kiśalayaṁ mama śirasi dehi mastake sthāpaya | anena priya-jana-caraṇasya bhagavat-kṛta-gauravātiśayenopāsyatvam ucyate | pallava-padena saukumāryaṁ saugandhyaṁ ca, tāpa-hāritvaṁ māṅgalyaṁ saundaryaṁ ceti | udāraṁ mahat abhīṣṭa-pradaṁ vā, tena ca sevyatve yogyatvam iti | kīdṛśaṁ ? mama maṇḍanam alaṅkaraṇam | smarasya yat garalaṁ viṣaṁ tasya khaṇḍanaṁ nāśanam | virahiṇi mūrchādi-pradatvena malayānilādeḥ smara-garalatva-nirūpaṇāt smarasya sarpatvam ākṣipyate | caraṇa-pallavaṁ dhehīty anena nāyikāyā gāruḍikatvaṁ cety ākṣepa-rūpakam idam | aparam api sarpādi-viṣaṁ gāruḍika-caraṇābhighātenābhimantrita-pallavādhyāropaṇena ca śāmyatīti dhvanitam |

kiṁ ca, yadi dāruṇo duḥsaho madanaḥ kāmas taj-janitaṁ yat kadanaṁ tāpaḥ sa evāruṇaḥ sūryaḥ jvalati, atas tena upāhita-vikāraṁ glāny-ādi-rūpaṁ haratu dūrīkarotu | anyo’pi sūrya-santāpaḥ śirasi pallavādi-sthāpanena śāmyatīti dhvanitam | aruṇaḥ sphuṭa-rāge syāt sūrye sūryasya sārathau iti | kadanaṁ kaluṣe tāpe ca iti ||8|| (19.7)

iti caṭula-cāṭu-paṭu-cāru mura-vairiṇo

rādhikām adhi vacana-jātam |

jayati[[80]](#footnote-81) jayadeva-kavi-bhāratī-bhūṣitaṁ

māninī-jana-janita-śātam[[81]](#footnote-82) ||9||

itīty ādi | ity anena prakāreṇa mura-vairiṇaḥ kṛṣṇasya rādhikām adhi rādhāṁ lakṣyīkṛtya proktaṁ vacana-jātaṁ vākya-samūho jayati sarvotkarṣeṇa vartatām | kīdṛśaṁ ? caṭulaṁ manoharaṁ cāṭu prīti-yuktaṁ paṭu caturaṁ cāru sukumāram | punaḥ kīdṛśaṁ ? jayadeva-nāmnaḥ kaver bhāratī bhāratī-saṁjñā yasyā evaṁ-bhūtā vāṇī tayā bhūṣitam alaṅkṛtam | māninī-janeti | māninī-janasya mānavatī-lokasya janitaṁ śātaṁ sukhaṁ yena tat tathā |

“jayati padmāvatī-ramaṇa-jayadeva-kavi-bhāratī-bhaṇitam atiśātam” iti pāṭhāntare, padmāvatī jayadevasya patnīr asyā ramaṇo vallabho yo jayadeva-kavis tena bhāratyā bhāratī-saṁjñayā kavitvaṁ varṇitam | punaḥ kīdṛśaṁ ? atiśātam atiśayitaṁ sukhaṁ yasmāt tādṛśam | bhāratyā vāṇyā bhaṇitam iti tu vyākhyānaṁ mandam | tathā sati paunaruktyāpatteḥ | prathama-pāṭhas tu samīcīna eva | tad uktaṁ rasārṇava-sudhākare—śṛṅgārādiṣu sarveṣu raseṣv iṣṭaiva bhāratī [ra.su. 1.291] iti | śṛṅgāra-tilake ca—

pradhāna-puruṣa-prāyā sad-vakrokti-nirantarā |

bhāratīyaṁ bhaved vṛttir vīrahāsyādbhutāśrayā || [śṛ.ti. 3.44] iti |

caṭulaṁ sundare cale iti dharaṇiḥ | caṭula-cāṭū priya-vākyam iti haḍḍa-candraḥ | paṭṭas tīkṣṇe nīroge ca cature’nyavad iti viśvaḥ | śarma-śāta-sukhāni ca ity amaraḥ ||9|| (19.8)

\* \* \* \* \*

idānīm ātmānaṁ niraparādhaṁ jñāpayan sambhogārthaṁ protsāhayann āha—

parihara kṛtātaṅke śaṅkāṁ tvayā satataṁ ghana-

stana-jaghanayākrānte svānte parānavakāśinī |

viśati vitanor anyo dhanyo na ko’pi mamāntaraṁ

praṇayini parīrambhārambhe vidhehi vidheyatām ||10||

he kṛtātaṅke ! vihita-kope śrī-rādhe ! tvaṁ śaṅkāṁ mamānya-kāminī-sambhogo jāta iti saṁśayaṁ parihara tyaja | yato mamāntaraṁ mama svānte citte antaram abhyantaraṁ vitanos tanu-śūnyāt kāmād anyo dhanyo janaḥ tādṛśa-saubhāgya-yuktaḥ strī-lakṣaṇaḥ ko’pi na viśati praviśati | kuto na viśati ? ity āha—pareti | parānavakāśinī itarāvakāśa-śūnye | atra hetum āha—tvayeti | ghane niviḍe stana-jaghane yasyās tādṛśyā tvayā satataṁ nityam evākrānte vyāpte | tathā ca sadā tvayākrānte madīye hṛdaye’nyasya praveṣṭuṁ sthalam eva nāsti | sāṅgasya praveśābhāvāt anaṅga eva paraṁ praviśati, tasyāṅgābhāvād ity arthaḥ | he praṇayini ! tasmāt parīrambhārambhe āliṅganārambhe vidheyatāṁ kartavyatāṁ vidhehi kurv ity arthaḥ | ātaṅkaḥ krodha-śaṅkayoḥ iti dharaṇiḥ ||10|| (62)

—o)0(o—

yady evaṁ na pratyeṣi, tadā mayy aparādhānukūlaṁ daṇḍam ācarety āha—

mugdhe vidhehi mayi nirdaya-danta-daṁśa-

dor-valli-bandha-niviḍa-stana-pīḍanāni |

caṇḍi tvam eva mudam udvaha pañca-bāṇa-

cāṇḍāla-kāṇḍa-dalanād asavaḥ prayāntu[[82]](#footnote-83) ||11||

he mugdhe ! sundari ! mūḍhe vā | nirdayaṁ dayā-rahitaṁ danta-daṁśaṁ daśana-kṣatam, atha ca dor-valli-bandhaṁ bhuja-latā-bandhanaṁ niviḍaṁ gāḍhaṁ stanābhyām āpīḍanaṁ ca vidhehi kuru | he caṇḍi ! atikopane ! tvam eva mudam aparādhino mama daṇḍācaraṇenānandaṁ ca prāpnuhi, na punaḥ pañca-bāṇaḥ kāmaḥ | sa eva niraparādhi-jana-hiṁsakatvena cāṇḍālas tasya kāṇḍa-dalanān nārāca-praharaṇāt asavaḥ prāṇāḥ prayāntu nirgacchantu | cāṇḍāla-prahāreṇa na samīcīnā gatiḥ | atas tvayā sākṣād eva yathocita-daṇḍācaraṇaṁ vidheyam iti bhāvaḥ | tathā ca kāma-pīḍayā prāpta-daśamy-avasthayātikātaraḥ sambhoga-rūpaṁ prasādaṁ mānavatyāḥ sakāśad yācata iti dhvanitam | caṇḍī syād atikopanā ity amaraḥ ||11|| (63)

—o)0(o—

nanu kopo nāsty evety ata āha—

śaśi-mukhi tava bhāti bhaṅgura-bhrūr

yuva-jana-moha-karāla-kāla-sarpī |

tad-udita-bhaya-bhañjanāya yūnāṁ

tvad-adhara-sīdhu-sudhaiva siddha-mantraḥ ||12||

he śaśimukhi candrānane ! tava bhaṅgura-bhrūr kuṭilā bhrūḥ bhāti śobhate | kīdṛśī ? yuva-janānāṁ mohāya sammohanāya karālā bhīṣaṇā kāla-sarpī kṛṣṇāhi-vadhūḥ | anyā bhujagī dṛṣṭvā mohayaty asau dṛṣṭi-mātra evety etasyāḥ karālatvam | tad-udita-bhaya-bhañjanāya tasyāḥ sakāśād uditaṁ yad bhayaṁ tasya nāśāya yūnāṁ taruṇānāṁ mal-lakṣaṇasya yūna ity arthaḥ | tvad-adhara-sīdhu-sudhaiva tvadīyādhara-sīdhuḥ madirā-viśeṣaḥ sa eva sudhā amṛtaṁ, sa eva siddhaḥ sādhito mantraḥ | tvam evaṁ ced adharāmṛtaṁ pāyayasi, tadā paraṁ tad-viṣāpaharaṇaṁ na syād eva | ato’dhara-pānaṁ dattvā tava kopa-sarpa-daṣṭasya mama jīvanaṁ sampādaya iti bhāvaḥ ||12|| (64)

—o)0(o—

evam apy uttaram aprayacchantīṁ praty āha—

vyathayati vṛthā maunaṁ tanvi prapañcaya pañcamaṁ

taruṇi madhurālāpais tāpaṁ vinodaya dṛṣṭibhiḥ |

sumukhi vimukhī-bhāvaṁ tāvad vimuñca na muñca māṁ

svayam atiśaya-snigdho mugdhe priyo’yam upasthitaḥ ||13||

he tanvi kṛśāṅgi ! tava vṛthā maunaṁ niṣprayojana-vacana-saṅkoco māṁ vyathayati pīḍayati | kṛśāṅgyāḥ tava etāvantaṁ kopa-dhāraṇam anucitam iti sūcanāya tanvi-padopādānam | tasmāt tvaṁ pañcamaṁ rāga-viśeṣaṁ prapañcaya vistāraya | he taruṇi ! madhurālāpair mādhurya-varṣi-svarālāpaiḥ madhura-vacanair vā tāpaṁ mama santāpaṁ vinodayāpasāraya | he sumukhi ! śobhana-vadane ! dṛṣṭibhiḥ kaṭākṣāvalokaiḥ vimukhī-bhāvam audāsyaṁ vimuñca | sumukhyās tu vaimukhyam anucitam iti bhāvaḥ | he mugdhe ! ayaṁ priyaḥ svayam eva anāhūta evopasthita āgataḥ | kīdṛśaḥ ? atiśaya-snigdhaḥ atiśayena snehavān | ato mānaṁ muñca, svayam āgataḥ priyo hātuṁ nocita iti bhāvaḥ ||13|| (65)

—o)0(o—

samprati mānāpanodanāya tad-aṅga-stutiṁ karoti—

bandhūka-dyuti-bāndhavo’yam adharaḥ snigdho madhūka-cchavir

gaṇḍaś caṇḍi cakāsti nīla-nalina-śrī-mocanaṁ locanam |

nāsābhyeti tila-prasūna-padavīṁ kundābha-danti priye

prāyas tvan-mukha-sevayā[[83]](#footnote-84) vijayate viśvaṁ sa puṣpāyudhaḥ ||14||

he caṇḍi ! he priye ! ayaṁ tavādharo bandhūka-dyuti-bāndhavaḥ bandhūkasyāruṇa-puṣpa-viśeṣasya vā dyutir dīptis tasyā bāndhavaḥ suhṛt poṣaka ity arthaḥ | anena bandhūkād api śraiṣṭhyam ucyate | ayaṁ ca snigdho gaṇḍaḥ kapolaḥ madhūka-cchavir mad-viraha-janita-pāṇḍimā madhūkasyeva chaviḥ kāntir yasya etādṛśaś ca śobhate | te locanaṁ nīla-nalina-śrī-mocanaṁ sva-kāntyā nīlotpalasya kāntiṁ mocayati tyājayatīti tādṛśam | svabhāvata eva nīla-tārakatvān nīlaṁ cakṣū-rañjanena vināpi sutarāṁ nīlotpalam apy atiśeta iti bhāvaḥ |

he kundābha-danti ! kunda-puṣpasyevābhā yeṣāṁ tādṛśā dantā yasyās tādṛśī tava nāsā tila-prasūnasya padavīṁ tila-puṣpa-prasiddhim anveti prāpnoti | atyeti pāṭhe atikramatīty arthaḥ | prāya iti tarkayāmi | sa prasiddhaḥ puṣpāyudhaḥ puṣpam evāyudhaṁ śastraṁ yasya etādṛśaḥ kāmas tvan-mukha-sevayā viśvaṁ jagat vijayate | kāmaḥ pañcabhir eva śarair viśvaṁ vijayate[[84]](#footnote-85) | tvan-mukhe bandhūka-madhuka-nīlotpala-tila-kunda-puṣpāṇi santīti tvan-mukhād eva prāptāyudhaḥ kāmo viśvaṁ vijayata iti bhāvaḥ | tathā ca, rakta-pīta-nīla-kaṣāyojjvaleti ākarṣaṇa-vaśīkaraṇonmādana-drāvaṇa-śoṣaṇeti kāmasya śarā kathitāḥ | tvan-mukha-senayeti pāthe tvan-mukham eva yā senā kaṭākṣaṁ, tayā | bandhūko bandhujīve syāt iti viśvaḥ | madhupuṣpo madhūkaś ca guḍa-puṣpo madhu-drumaḥ iti hārāvalī ||14|| (66)

—o)0(o—

dṛśau tava madālase vadanam indu-maty-āspadaṁ[[85]](#footnote-86)

gatir jana-manoramā vidhuta[[86]](#footnote-87)-rambhaṁ ūru-dvayam |

ratis tava kalāvatī rucira-citra-lekhe bhruvāv

aho vibudha-yauvataṁ vahasi tanvi pṛthvī-gatā ||15||

dṛśau taveti | he tanvi ! tvaṁ pṛthvī-gatā pṛthivyāṁ prāptā satī vibudha-yauvataṁ deva-yuvatīnāṁ samūham aho āścarye vahasi dhārayasi | ekaikenaiva aṅgena devīṁ prāptā satī vibudhāṅganānāṁ saundaryaṁ tiraskaroṣīty arthaḥ | tad evāha—dṛśāv iti | tava dṛśau netre madālase madena harṣeṇālase manthare | tathā ca svarge ekaiva madālasā-nāmnī devāṅganā, tvaṁ tu netre eva dve madālase dadhāsīty āścaryam iti bhāvaḥ | tava vadanam indumatyāspadam indu-viṣayiṇī yā matis tasyā āspadaṁ viṣaya ity arthaḥ | tava mukhe’yam indur iti matir bhavati | tathā cendumatī devāṅganā tasyāḥ saundaryād apy adhika-śobhāṁ mukhenaiva vahasīti śleṣeṇa labhyate | tava gatiḥ gamanaṁ jana-manoramā lokānāṁ mano-hāriṇī | athavā, janasya mal-lakṣaṇa-bhṛtya-janasyeti | manoramā-nāmnī devāṅganā, tad-ātmikā | athavā, ramā lakṣmīḥ, tad-ātmikā | lakṣmyāḥ saundaryādikaṁ tava gaty-antarbhūtaṁ vartata ity arthaḥ | tavoru-dvayaṁ ūru-yugmaṁ vidhuta-rambhaṁ vidhutā tvac-chobhayā tiraskṛtā kadalī yena tādṛśam | tathā ca ūru-saundaryeṇa tiraskṛtā rambhā-nāmnī devāṅganāpi | atha ca tava ratiḥ surata-krīḍā kalāvatī kāma-kalā-kauśala-śālinī hāva-bhāva-kilakiñcita-moṭṭāyita-bibbokādimatīty arthaḥ | tathā ca sambhoga-kauśalenaivālpīkṛtā kalāvatī-nāmnī devāṅganeti bhāvaḥ | bhruvau racita-citralekhe nirmita-vicitra-lekhe vicitra-lekhā vā, rucira-pāṭhe manohare ity arthaḥ | tathā ca svarge ekā citralekhā, atra tu tvad-bhrūbhyāṁ citra-lekhā-dvayaṁ racitam ity āścaryam iti bhāvaḥ |

preyo-nāmāyam alaṅkāraḥ | tad uktaṁ daṇḍinā—preyaḥ priyatarākhyānaṁ rasavad rasa-peśalaṁ [kā.ā. 2.275] iti | pṛthvī-nāmakaṁ cedaṁ chandaḥ ity api dhvanitam | tathā śloka-dvayena mānavatyāḥ prasādanaṁ kathitam ||15|| (67)

—o)0(o—

kaviḥ sargānte āśiṣaṁ prayuṅkte—

prītiṁ vas tanutāṁ[[87]](#footnote-88) hariḥ kuvalayāpīḍena sārdhaṁ raṇe

rādhā-pīna-payodhara-smaraṇa-kṛt-kumbhena sambhedavān |

yatra svidyati mīlati kṣaṇam atha kṣipte dvipe tat-kṣaṇāt

kaṁsasyālam abhūj jitaṁ jitam iti vyāmoha-kolāhalaḥ[[88]](#footnote-89) ||16||

hariḥ śrī-kṛṣṇo vo yuṣmākaṁ gāyatāṁ śṛṇvatāṁ prītim ānandaṁ tanutāṁ vistārayatu | bhaktānāṁ kleśa-hārīti hariḥ | kiṁ-lakṣaṇaḥ ? raṇe ###[[89]](#footnote-90)

saṁskāra-bodho[[90]](#footnote-91) yābhyāṁ tādṛśau kumbhau yasya tathā-vidhena kuvalayāpīḍena hastinā sārdhaṁ sambhedavān saṁsargavān | atra pracura-śṛṅgāritvaṁ, tathā ca śrī-rādhāyāṁ sarvādhiko bhāvaḥ, tathā ca śrī-kṛṣṇasyādbhuta-vīryaṁ śṛṅgāra-virodhi-bhayānaka-hetu-mahā-sattva-hasti-saṅgrāme śṛṅgāra-rasāvirbhāvena varṇitam iti jñeyam | tad evāha—yatra yasmin raṇe tat-kumbha-sthala-darśanodbuddha-sāttvika-vikāreṇa svidyati svedaṁ kṛtavati, punaḥ kenāpi sukhodayena kṣaṇaṁ mīlati īkṣaṇaṁ nimīlati sati, athānantaraṁ tat-kṣaṇam eva kṣipte dvipe kṣipte hate sati kaṁsasyālam atiśayena jitam, āvegena dvir-uktiḥ iti vyāmoha-kolāhalo’bhūt | ayam arthaḥ—prathamas tāvat sveda-mīlitābhyāṁ kaṁsa-sabhāyām ānando jātaḥ | paścāt tat-kṣaṇam eva hate gaje āvegāt śatruṇā jitaṁ jitam iti amunā prakāreṇa vyāmohaḥ mūrcchā kolāhalo hā-hā-śabdaś cābhavad ity arthaḥ | yad vā, udite sāttvika-vikāre tādṛśasya darśanāt vyāmohāt bhrāntyā jitaṁ jitam iti kolāhalo’bhavad ity arthaḥ ||16|| (68)

—o)0(o—

iti śrī-gīta-govinda-mahā-kāvye māninī-varṇane

mugdha-mādhavo nāma

daśamaḥ sargaḥ

|| 10 ||

(11)

### ekādaśaḥ sargaḥ

## sānanda[[91]](#footnote-92)-govindaḥ[[92]](#footnote-93)

daśame māna-prakāram anuvarṇyedānīm ekādaśe sammānitāyā māninyā abhisāram āha—

suciram anunayena prīṇayitvā mṛgākṣīṁ

gatavati kṛta-veśe keśave kuñja-śayyām |

racita-rucira-bhūṣāṁ dṛṣṭi-moṣe pradoṣe

sphurati niravasādāṁ kāpi rādhāṁ jagāda ||1||

kāpi anirdiṣṭābhidhā sakhī śrī-rādhāṁ jagāda babhāṣe | kva sati ? pradoṣe sphurati sati | kīdṛśe ? dṛṣṭi-moṣe dṛśau vimuṣṇāti corayati sva-viṣaya-grahaṇāsamarthaṁ karotīti tādṛśe rasodbodha-kara-gāḍhāndhakāra ity arthaḥ | punaḥ kva sati ? keśave mṛgākṣīṁ hariṇa-nayanāṁ śrī-rādhāṁ suciraṁ bahu-kālaṁ vyāpya anunayena prīṇayitvā prasādayitvā kuñja-śayyāṁ latādy-āveṣṭita-kuṭīrābhyantara-stha-śayanīye gatavati sati | suciram ity-ādinā tasyāṁ snehādhikyena tad-vaśatā kathiteti dhvanitam | rādhānunaya eva mama parama-puruṣārtha iti jñāpanārthaṁ vividha-puṣpādinālaṅkaraṇādikaṁ yena tādṛśe | kīdṛśīṁ rādhāṁ ? racitā rucirā manoharā bhūṣālaṅkṛtir yayā tām | punaḥ kīdṛśīṁ ? niravasādāṁ nirgato’vasādaḥ kṛṣṇānāgamana-janyaṁ duḥkhaṁ yasyā tāṁ, kṛṣṇānunayād vigata-khedām ity arthaḥ ||1|| (69)

—o)0(o—

tad eva gītena kathayati—

**|| prabandhaḥ 20 ||**

*vasanta-rāga-yati-tālābhyāṁ gīyate* |

viracita-cāṭu-vacana-racanaṁ

caraṇe racita-praṇipātam |

samprati mañjula-vañjula-sīmani

keli-śayanam anuyātam ||2||

mugdhe ! madhu-mathanam anugatam anusara rādhike || dhru. ||

gītasyāsya vasanta-rāgo yati-tālaś ca | tal-lakṣaṇaṁ kathitaṁ prāk |

gītārthas tu—he mugdhe sundari ! anugata-madhumathanānusaraṇa-kṛta-vilambād anabhijñe vā | he rādhike ! rūpeṇādhike sakala-vrajāṅganātiśayita-saundaryeṇa mohita-vrajendra-nandane, athavā sva-mādhurya-varṣiṇyā vāṇyā pañcamādi-svareṇa vā vaśīkṛta-kṛṣṇe ! varṇitaṁ ca bhagavat-priyaiḥ—

kṛṣṇa-sāra-hara-pañcama-svare

muñca gīta-kutukāni rādhike |

prekṣate’tra hariṇānudhāvitāṁ

tvāṁ na yāvad atibhīṣaṇo janaḥ[[93]](#footnote-94) || [u.nī. 4.26] iti |

ras tu śabde rūpe ca ity ekākṣaraḥ | madhumathanaṁ madhu madhurākhya-rasas taṁ mathnāti viloḍayatīti tat tathā, taṁ śṛṅgāra-rasāsvāda-caturam ity arthaḥ | athavā, madhumathanaḥ bhramaraś ca tvad-rasāsvāda-lampaṭas tam | athavā, madhuḥ vasantas taṁ mathnāti kṣobhayati, sa smaras taṁ kandarpa-koṭi-sundaram anusarānugaccha |

kīdṛśaṁ ? anugataṁ tava saundarya-lāvaṇyādinākṛṣṭam | ānukūlyena tvām anusṛtaṁ vā | athavā, kāmenādhike iti rādhike śṛṅgāra-svabhāva ity arthaḥ | ras tu kāmaḥ ity apy ekākṣaraḥ | madhuṁ vasantam atha kārtsnyena sarvato-bhāvena nama tad-vaśā bhūtvā nu-gataṁ saṅketa-prāptaṁ priyam anusara krīḍā-parā bhavety arthaḥ, vasantasyoddīpana-vibhāvāt | athavā, he rādhike ! anusara | nanv anāhūtā kathaṁ vrajāmi ? iti cet, ata āha—madhu-nāmā vidūṣako’yaṁ samāgatas taṁ madhuṁ namaskṛtyānusarety arthaḥ || dhruva-padam ||

anugatatvam evāha—viracitā vihitā cāṭu-priyoktiḥ, “mama koṭi-prāṇa-vallabhā tvam evāsi | tvat-pāda-nakha-śobhayāpi vraja-sundarī-kadambam api na tulayāmi | tvayā svāsādhāraṇa-guṇair vaśīkṛto’smi | tvāṁ vinā kṣaṇam api sthātuṁ na śakto’ham” ity-ādi-vacana-kadambasya racanā sandarbho yena tādṛśam | punaḥ kīdṛśaṁ ? tava caraṇe’ṅghryau racitaḥ praṇipāto yena tādṛśam | athavā, tavānunayanāya mac-caraṇe racitaḥ praṇipāto yena tādṛśam | caraṇe saṅketābhimukha-gamanārtham iti vā | vividhānunaya-pūrvaka-namaskriyā-kathanāyātra racita-padopādānam |

tarhi samprati kutrāsti ? ity āha—sampratīty-ādi | sampraty adhunā mañjulo manoharo yo vañjulo vetasas tasya sīmani paryante aśoka-latikā-taṭe iti yāvat, yat keli-śayanaṁ krīḍā-śayyā, tām anu lakṣyīkṛtya yātaṁ gatam | tatrasthaḥ tvāṁ pratīkṣata ity arthaḥ | vañjulādīnām uddīpana-vibhāvatvena parigaṇanād upādānam ||2|| (20.1)

tāṁ protsāhayantī tvarayati—

ghana-jaghana-stana-bhāra-bhare

dara-manthara-caraṇa-vihāram |

mukharita-maṇi-mañjīram upaihi

vidhehi marāla-nikāram[[94]](#footnote-95) ||3||

he sakhi ! upaihi kṛṣṇam upagaccha | kathaṁ yathā syāt ? dareṇa sādhvasena mantharaś caraṇa-vihāraḥ pada-vinyāso yatra evaṁ yathā syāt | tatra hetu-garbha-viśeṣaṇena sambodhayati—ghanayor niviḍayor jaghana-stanayor bhārasya bharo’tiśayaḥ yasyās tādṛśi | marālānāṁ haṁsānāṁ svakīya-manthara-gamanena mañjīrādi-śabdena ca nikāraṁ tiraskāraṁ vidhehi kuru | samprati marāleṣu śabdāyamāneṣu satsu mañjīrādi-dhvanir api marāla-śabdatvenaiva lokair grāhya iti yogyo’bhisāra-kṣaṇa iti dhvanitam | atha ca haṁsa-śabdo yātrāyāṁ śubhaṁ sūcayatīti gamanaṁ prati vilambo na kārya iti bhāvaḥ | tad uktaṁ vasanta-rāje—kāṣṭhāsu sarvāsv api darśanena haṁsasya śabdena sa sarva-siddhiḥ iti | marālo rāja-haṁse syāt marālo haṁsa-mātrake iti dharaṇiḥ | nikāraḥ syāt paribhave dhānyasyotkaraṇe’pi ca iti viśva-prakāśaḥ ||3|| (20.2)

anyam api uddīpana-vibhāvaṁ varṇayati—

śṛṇu ramaṇīyataraṁ ramaṇī[[95]](#footnote-96)-jana-

mohana-madhuripu-rāvam[[96]](#footnote-97) |

kusuma-śarāsana-śāsana-vandini

pika-nikare bhaja bhāvam ||4||

taruṇī-janānāṁ mohanaṁ mādhuryātiśayena moha-janakaṁ madhuripoḥ kṛṣṇasya rāvaṁ śabdam | kara-kamalena karomi caraṇam aham āgamitāsi vidūraṁ [gīta 23.2] ity-ādiīni madhurāṇi sambhāṣaṇāni mahā-madhura-mohanātyadbhuta-svara-grāma-mūrchanā-tāna-tāla-rāgair ālāpitaṁ tvad-guṇa-saṅketita-veṇu-nādaṁ vā śṛṇv ākarṇaya | kīdṛśaṁ ? ramaṇīyataram atiśayena ramaṇīyaṁ, ato ramaṇī-janānāṁ mohanam | madhupa-virāvam iti pāṭhe madhupānāṁ bhramarāṇāṁ vividha-prakāreṇa rasodbodhakaṁ śabdam | athavā, madhuṁ madhura-rasaṁ pibati atyāsaktyā svadatīti madhupaḥ śrī-kṛṣṇas tasya vividhānunayālāpam iti | madhuripu-śabdenāpi bhramara-śleṣeṇa tad-rasa-lāmpaṭyaṁ tad-guṇa-gāna-paratvaṁ ca kathitam | tathā ca śrī-bhāgavate—madhurayā girā [bhā.pu. 10.31.8] iti, kā strī [bhā.pu. 10.29.40] iti ca |

pika-nikare kokila-samūhe kusuma-śarāsana-śāsana-vandini sati kusumāny eva śarāsanaṁ dhanur yasya tādṛśaḥ kāmaḥ, tasya śāsanaṁ vandituṁ namaskartuṁ śīlam asya tādṛśe kāmājñā-kāriṇi satīty arthaḥ | bhāvaṁ kṛṣṇe’nurāgaṁ bhaja āśraya | athavā, kāmājñayā śabdāyamāne pika-nikare bhāvam abhiprāyaṁ bhaja pika-ninadaṁ śrutvā udrikta-rasā priyatama-sambhogāvasare pikādīnāṁ rutam iva kūjitaṁ prakaṭīkurv ity arthaḥ | vandinaḥ stuti-pāṭhakāḥ ity amaraḥ | atrāpi pika-nikara-jhaṅkāreṇa kṛṣṇasya madhura-svaro yātrāyāṁ gīta-vādyvat śakunam ity api dhvanitam ||4|| (20.3)

atha ca—

anila-tarala-kiśalaya-nikareṇa

kareṇa latā-nikurambam |

preraṇam iva karabhoru karoti

gatiṁ prati muñca vilambam ||5||

he karabhoru ! karabhaḥ kaniṣṭhāto maṇi-bandha-paryantaṁ karasya bahir-bhāgas tadvat nimnonnate ūrū yasyās tādṛśi ! gatiṁ gamanaṁ prati vilambaṁ kāla-kṣepaṁ muñca tyaja | anilena vāyunā taralaś cañcalo yaḥ kiśalaya-nikaraḥ nava-pallava-samūhas tat-svarūpeṇa latā-nikurambaṁ latā-samūhas tava preraṇam iva karoti, kiśalaya-kampa-cchalenāsamañjasam asahamānaḥ latā-samūho’pi tvāṁ prerayatīti vilambo na kārya iti dhvanitam | śākuna-śāstre ca—

vāme madhura-vāk pakṣī vṛkṣaḥ pallavito’grataḥ |

anukūlo vahan vāyuḥ prayāṇe śubha-sūcakaḥ || iti |

samūhe nikurambam astriyām ity amaraḥ[[97]](#footnote-98) | maṇi-bandhād ākaniṣṭhaṁ karasya karabho bahiḥ ity arthaḥ | preyo-nāmālaṅkāraḥ ||5|| (20.4)

api ca—

sphuritam anaṅga-taraṅga-vaśād iva

sūcita-hari-parirambham |

pṛccha manohara-hāra-vimala-jala-

dhāram amuṁ kuca-kumbham ||6||

kuca-kumbhaṁ stana-kalaśaṁ pṛccha | sakhī samīcīnam asamīcīnaṁ vā vadatīti praśnaṁ kuru | kīdṛśaṁ ? sphuritaṁ sa-kampam | kasmād iva ? anaṅgasya kāmasya yas taraṅga ūrmiḥ, tad-vaśād iva | atranaṅga-taraṅgety anena tasyā rasa-taraṅgiṇītvam ākṣipyate | anyo’pi kumbho nadyās taraṅgaiḥ preryamāṇaḥ sa-kampo bhavatīty ayam api te kuca-kumbhas tvayi rasa-taraṅgiṇyām anaṅga-taraṅgaiḥ preraṇād iva sa-kampa iti bhāvaḥ | iva-śabdo’trotprekṣā-dyotakaḥ |

punaḥ kīdṛśaṁ ? manoharo yo muktā-hāraḥ, sa eva vimalā nirmalā jala-dhārā yatra tādṛśam | atra stanopari sthitasya hārasya jaladhāratva-rūpaṇāt, stanasya pūrṇa-kalaśatvena rūpaṇam ākṣipyate | pūrṇād eva kalaśāt taraṅgair āndolane sati bahir jala-dhārā-niḥsaraṇa-sambhavāt |

punaḥ kīdṛśaṁ ? sūcito hareḥ kṛṣṇasya viraha-tāpa-haraṇād dharir iti parirambha āliṅganaṁ yena tādṛśam | nārīṇāṁ stana-kampaḥ priya-saṅgamaṁ sūcayatīti śākunikāḥ | tad uktaṁ—nityaṁ nāryāḥ stane kampaḥ priya-saṅgama-sūcakaḥ iti | pūrṇa-kalaśatvena stana-rūpaṇam api yātrāyāṁ pūrṇa-kalaśa-darśanaṁ śubham iti sūcanāya ||6|| (20.5)

sakhyāḥ sakāśāl lajjamānāṁ praty āha—

adhigatam akhila-sakhībhir idaṁ tava

vapur api rati-raṇa-sajjam |

caṇḍi rasita-raśanā-rava-ḍiṇḍimam

abhisara[[98]](#footnote-99) sarasam alajjam ||7||

idaṁ tava vapuḥ sakhībhir atiśayena rati-raṇāya surata-saṅgrāmāya sajjaṁ kṛtālaṅkaraṇādi-saṁvidhānam adhigataṁ jñātam | athavā, sakhībhir idaṁ tava vapur bahudhā rati-raṇe sajjam adhigatam | idānīṁ tāsāṁ kā lajjeti bhāvaḥ | aho he caṇḍi ! rati-raṇa-raṅga-karkaśe ! alajjaṁ niḥśaṅkaṁ sarasaṁ sotsāhaṁ, atha ca rasaḥ śṛṅgāra-rasaḥ, tat-sahitaṁ sa-rāgaṁ vā rasitaḥ śabdāyamāna-kṛto rasanāyāḥ kāñcyāḥ ravo dhvaniḥ ḍiṇḍimo vādya-viśeṣaḥ yatra, evaṁ yathā syāt tathābhisara śrī-kṛṣṇābhimukhaṁ surata-rasa-saṅketa-bhūmim upaihi | anyatrāpi sotsāha-raṇe ḍiṇḍimas tāḍyate eveti dhvanitam |

abhirameti pāṭhe alajjaṁ lajjā-rahitaṁ śrī-kṛṣṇena saha surataṁ vidhehi | sambhogādau lajjāyā anupayogatvāt alajjam ity uktam | kiṁ ca, kvacid ātmanepadino’pi parasmaipadina eva yathācalad bādhāṁ rādhām ity-ādi valad-bādhām ity etat-padaṁ durga-siṁha-ṭīkāyāṁ pramāṇīkṛtam, tathaivābhiramety api padaṁ jñeyam | tatra kriyāṁ viśinaṣṭi—sarasam iti | hāva-bhāva-moṭtāyita-kuṭṭamitair ebhiḥ rasaḥ śṛṅgāras tat sahitaṁ yathā syāt tathā | punaḥ kathaṁ yathā syāt ? rasita-raśanā-rava-ḍiṇḍimaṁ yathā syāt | anena viparīta-suratam iti dhvanitam |

nanu sakhībhir lajjayāmi ? tatrāha—sakhībhiḥ jñātam eva | ato vilambo na kārya iti bhāvaḥ ||7|| (20.6)

tad evāha—

smara-śara-subhaga-nakhena sakhīm

avalambya kareṇa sa-līlam |

cala valaya-kvaṇitair avabodhaya

harim api nija-gati[[99]](#footnote-100)-śīlam ||8||

he sakhi ! kareṇa sakhīm avalambya sa-līlaṁ līlā-sahitaṁ yathā syād evaṁ cala gaccha | kīdṛśena kareṇa ? smarasya kāmasya ye śarās tadvat subhagāḥ sundarā nakhā yasmin tādṛśena | anyasminn api raṇe śastrāṇi bhavanti, rati-raṇe tu nakhā eva smarasya śastrāṇīti bhāvaḥ | atha ca, valaya-kvaṇitaiḥ kaṅkaṇa-śabdaiḥ harim api nija-gati-śīlaṁ svakīya-gamana-svabhāvaṁ svarūpaṁ vā | athavā, gatiṁ prāptiṁ śīlaṁ caritram avabodhaya jñāpaya | anyatrāpi samīcīno yoddhā pratibhaṭam avahitaṁ kṛtvaiva yudhyata iti dhvanitam | nigadita-śīam iti pāṭhe kathita-svabhāvam ity arthaḥ ||8|| (20.7)

śrī-jayadeva-bhaṇitam adharīkṛta-hāram udāsita-vāmam |

hari-vinihita-manasām adhitiṣṭhatu kaṇṭha-taṭīm avirāmam ||9||

śrī-jayadeveti | idaṁ śrī-jayadevena bhaṇitaṁ hari-vinihita-manasāṁ harau vinihitaṁ tat-paraṁ mano yeṣāṁ mādṛśānām avirāmam anavarataṁ kaṇṭha-taṭīm adhitiṣṭhatu, kaṇṭha-deśe vasatv ity arthaḥ | kīdṛśaṁ ? adharīkṛtānand sva-guṇair hīnākṛto hāro yena tādṛśam | punaḥ kīdṛśaṁ ? udāsito sva-mārgeṇa tiraskṛto hāro yena tādṛśam | avirāmam iti bhaṇitam ity asya viśeṣaṇaṁ vā | kīdṛśaṁ ? nityam ity arthaḥ | kaṇṭha-sthitasya hārasya vāmāyāś ca viṣayiṇāṁ bhā-pradatvaṁ sampadatvaṁ ca bhavati, śrī-jayadevasya bhaṇitaṁ mahattamaiḥ kaṇṭhe dhṛte tasya mādhuryāsvādanena tayoḥ tiraskāro jāyata iti bhāvaḥ ||9|| (20.8)

\* \* \* \* \*

punar api tasyotkaṇṭhādhikyaṁ kathayantī tvarayati—

sā māṁ drakṣyati vakṣyati smara-kathāṁ praty-aṅgam āliṅganaiḥ

prītiṁ yāsyati raṁsyate sakhi samāgatyeti sañcintayan[[100]](#footnote-101) |

sa tvāṁ paśyati vepate pulakayaty ānandati svidyati

pratyudgacchati mūrcchati sthira-tamah-puñje nikuñje prīyaḥ ||10||

he sakhi ! sā rādhā āgatya māṁ drakṣyati īkṣiṣyate | dṛṣṭvāpi māṁ smara-kathāṁ smara-kṣobheṇa skhalita-madhura-vakroktiṁ kandarpa-keli-sūcikāṁ kāma-kathāṁ vakṣyati kathayiṣyati | smarālāpaṁ kṛtvā sā praty-aṅgaṁ praty-avayavaṁ mamāliṅganaiḥ prītiṁ yāsyati | prīti-yuktāpi mayā saha raṁsyate keliṁ kariṣyati iti cintākulaḥ sa kṛṣṇaḥ sthira-tamah-puñje sthirāndhakāra-samūhe nikuñje tvāṁ paśyati | svāgama-sādhvasena vepate | pulakayaty aṅgānīti, arthāt tavāliṅganaṁ vibhāvya sparśa-sukhena romāñca-yukto bhavati | tenaiva sambhoga-śrameṇa svidyati

prasveda-yukto bhavati | paścāt suratānte punar api sa-tṛṣṇaṁ dṛṣṭvānicchayāgacchantī pratyudgamanaṁ kṛtvānugacchati | tvām adṛṣṭvā mūrcchati mūrcchāṁ prāpnoti | athavā, sa priyatamaḥ atyutkaṇṭhayā tvāṁ parokṣe’pi dṛṣṭvā pratyutthānaṁ karoti, darśanena nirvṛto bhūtvā kampa-pulaka-svedādi-sāttvika-vikārān prakaṭayatīty arthaḥ | sākṣāt-samāgame kīdṛśo rasodayo bhaviṣyatīti kena vaktuṁ śakyate ? ataḥ śīghraṁ gantavyam iti bhāvaḥ | pratyaṅgam āliṅganena vṛkṣādhirūḍha-lakṣaṇam ālgiṅanam uktam | śārdūla-vikrīḍitaṁ vṛttam | dīpakālaṅkāraḥ ||10|| (70)

—o)0(o—

śrī-kṛṣṇasya premānuvarṇyedānīm abhisārocita-niviḍāndhakārasyoddīpanatvam anuvarṇayantī punar api tvarayati—

akṣṇor nikṣipad añjanaṁ śravaṇayos tāpiñcha-gucchāvalīṁ

mūrdhni śyāma-saroja-dāma kucayoḥ kastūrikā-patrakam |

dhūrtānām abhisāra-satvara-hṛdāṁ[[101]](#footnote-102) viṣvaṅ nikuñje sakhi

dhvāntaṁ nīla-nicola-cāru sudṛśāṁ praty-aṅgam aliṅgati ||11||

he sakhi ! dhvāntam andhakāraḥ nikuñje latā-maṇḍape viṣvak sarvataḥ sudṛśāṁ sundara-locanānāṁ dhūrtānāṁ para-vañcakānām abhisara-satvara-hṛdām abhisāre satvaraṁ tīvraṁ hṛd yāsāṁ parama-vidagdha-vilāsinīnām ity arthaḥ | tāsāṁ praty-aṅgaṁ praty-avayavam aliṅgati āśliṣyati | kiṁ kurvan ? akṣṇor nayanayor añjanaṁ kajjalaṁ nikṣipad arpayat, śravaṇayoḥ śrotrayos tāpiñcha-gucchāvalīṁ tamālasya stavaka-paramparāṁ nikṣipat | mūrdhni mastake śyāma-saroja-dāma nīla-kamala-mālāṁ nikṣipat | kucayoḥ stanayoḥ kastūrikā-patrakaṁ mṛgamada-citra-racanāṁ nikṣipat | kīdṛśaṁ dhvāntaṁ ? nīla-nicola-cāru śyāma-pracchadavat sundaram abhisārocita-vastra-bhūṣaṇādikaṁ sarvaṁ dhvāntam eva karotīty arthaḥ | ato bhūṣādi-nirmāṇenāpi kālātikramo na yukta iti bhāvaḥ | śārdūla-vikrīḍitaṁ vṛttam |

tathā ca—strīṇām alaṅkārādi-racanādhikāro napuṁsakādīnām eveti napuṁsaka-nirdeśena dhvanitam | api ca śyāmasundareṇaiva sarvaṁ bhūṣādikaṁ sampādanīyam ity alaṁ maṇḍana-vilambeneti tat-sādṛśyaṁ dhvanitam | dhūrtaḥ syād vañcake lole ca ||11|| (71)

—o)0(o—

kiṁ ca, bhavādṛśīnāṁ prema-parīkṣā-kāraṇam apy etad ity āha—

kāśmīra-gaura-vapuṣām abhisārikāṇāṁ

ābaddha-rekham abhito ruci-mañjarībhiḥ |

etat tamāla-dala-nīlatamaṁ tamisraṁ

tat-prema-hema-nikaṣopalatāṁ tanoti ||12||

kāśmīravat kuṅkuma-dalavat gauraṁ vapuḥ śarīraṁ yāsāṁ tādṛśīnām abhisārikāṇām abhisāra-parāṇāṁ nāyikānām abhitaḥ sarvataḥ ruci-mañjarībhiḥ kānti-paramparābhiḥ ābaddha-rekham ābaddhā rekhā yena tādṛśam | etat tamāla-dala-nīlatamaṁ tamāla-dalavat pallavavat atiśayena nīlaṁ tamisraṁ tamas tat-prema-hema-nikaṣopalatāṁ tāsām abhisārikāṇāṁ yat prema tad eva hema svarṇaṁ tasya nikaṣopalatāṁ kaṣa-pāṣāṇatāṁ tanoti vistārayati | parama-kāntimatīnām etādṛśy api gāḍhāndhakāre kāntāre sarvam upekṣya kāntābhisāra-prasthāne premṇaḥ śuddhiḥ parīkṣyata iti bhāvaḥ ||12|| (72)

—o)0(o—

parama-vidagdhā sakhī rasodbodha-vacana-kadambaiḥ saṅketa-nikuñja-samīpam ānīya lajjāvatīṁ punar api nikuñja-praveśāya diśati—

hārāvalī-tarala-kāñcana-kāñci-dāma-

mañjīra[[102]](#footnote-103)-kaṅkaṇa-maṇi-dyuti-dīpitasya |

dvāre nikuñja-nilayasya hariṁ nirīkṣya[[103]](#footnote-104)

vrīḍāvatīm atha sakhīm īyam ity uvaca ||13||

athānantaram iyaṁ sakhī śrī-rādhām iti vakṣyamāṇam uvāca | kīdṛśīṁ ? nikuñja-nilayasya nikuñja eva nilayaḥ nibhṛta-gṛhaṁ, tasya dvāre hariṁ śrī-kṛṣṇaṁ nirīkṣya dṛṣṭvā vrīḍāvatiṁ lajjā-yuktāṁ, prathama-samāgame kāminīnāṁ lajjā bhavatīti lajjāvatīty uktam | kīdṛśasya nikuñja-nilayasya ? hārāvalyo hāra-paṅktayas taralo madhya-maṇiḥ kāñcana-kāñci-dāma svarṇa-khacita-mekhalā-dāma mañjīro nūpuraḥ kaṅkaṇaṁ kara-bhūṣaṇam eteṣu khacitā ye maṇayas teṣāṁ dyutyā dīpitasya prakāśitasya | taralaś cañcale ṣiḍge hāra-madhya-maṇāv api iti viśvaḥ | nilayaś cora-mandiram iti ratna-koṣaḥ ||13|| (73)

—o)0(o—

tad eva gītenāha—

**|| prabandhaḥ 21 ||**

*varāḍi-rāgeṇa maṇṭha*[[104]](#footnote-105)*-tālena ca* |

mañjutara-kuñja-tala-keli-sadane |

vilasa rati-rabhasa-hasita-vadane ||14||

praviśa rādhe mādhava-samīpam iha[[105]](#footnote-106) || dhru. ||

gītasyāsya varāḍi-rāgaḥ, maṇṭha-tālaḥ | gītārthas tu—he rādhe ! mādhava-samīpaṁ kṛṣṇāntikaṁ praviśa | iha mañjutara-kuñja-tala-keli-sadane, mañjutaraṁ yat kuñja-talaṁ +ānāṁkṛtābhyantara-deśas tad eva keli-sadanaṁ krīḍā-mandiraṁ, tatra vilasa vilāsaṁ kuru | kīdṛśi ? rati-rabhasena suratotsāhena hasitaṁ hāsya-yuktaṁ vadanaṁ mukhaṁ yasyās tādṛśi | rati-rabhasa-hasitaṁ vidyate’syāsau rati-rabhasa-hasitavān kṛṣṇas tasya anaḥ prāṇaḥ yasyāṁ sā tat-sambodhanam iti vā | śrī-kṛṣṇasya prāṇa-rūpe ity arthaḥ |

atha iha nikuñje praviśa, mādhava-samīpaṁ vilasa sambhogaṁ kuru | he mañjutara-kuñja-tala-keli-sadane manoharatara-kuñja-talam eva krīḍā-gṛhaṁ yasyās tādṛśi ! athavā, iha mādhave vilasa | kīdṛśe ? mañjutara-kuñja-tala-keli-sadanaṁ yasya tādṛśe | punaḥ kīdṛśe ? rati-rabhasena hasitaṁ vadanaṁ yasya tādṛśe | praviśa rādhe mādhava-samīpam iha vilasety antaṁ dhruva-padam | prati-padam anuvartamānatvāt | mā śobhā tasya dhavaḥ mādhavaḥ saundarya-nidhāna ity arthaḥ | vallabhāyāḥ samāgame niravadhi-saundarya-prakaṭanān mādhava-padam upāttam | kuñja-pāṭhe (?)[[106]](#footnote-107) prakṛṣṭa-kuñja ity arthaḥ ||14|| (21.1)

api ca—

nava-lasad[[107]](#footnote-108)-aśoka-dala-śayana-sāre |

praviśa rādhe mādhava-samīpam iha

vilasa kuca-kalaśa-tarala-hāre ||15||

navaṁ nūtanaṁ lasat śobhāyamānaṁ yad aśoka-dalam aśoka-patraṁ tan-nirmita-śayanaṁ śayyā tad eva sāro yuvatīnāṁ mahā-dhanaṁ yatra tādṛśe | mādhava-samīpaṁ pravilasety anvayaḥ | evaṁ-bhūta-śreṣṭha-śayyāyāṁ pravilasa ceti vā | kīdṛśi ? kuca-kalaśayoḥ stana-kumbhayos taralaś cañcalo hāro yasyās tādṛśi ! aparasminn api vilāsa-gṛhe mahā-dhanaṁ tiṣṭhatīti dhvanitam | kuca-kalasa-tarala-hāre ity anena viparīta-surataṁ sūcitam | tatra kalasa-hārayoḥ sambhogārambhe maṅgalācaraṇam iva dhvanitam | athavā, nava-lasad-aśoka-dalaiḥ kṛṣṇa-nirmita-śayyāyāṁ sāraṁ śraiṣṭhyaṁ yasyā sā bhāva-pradhāna-nirdeśaḥ | tasya śayana-svarūpe ity api tasya eva sambodhanam | athavā tādṛśaṁ śayanam eva sāro yasyās tādṛśi ! athavā iha mādhave vilasa | kīdṛśe ? tvad-arthe racita-śayanam eva sāro yasya tādṛśe | athavā, nava-lasad-aśoka-dala-śayyāyāṁ varāṅganāyā mahā-dhane | punaḥ kīdṛśe ? puruṣa-kartṛka-sambhogādau tvat-kuca-kalaśayor upari cañcalo hāro yasya tādṛśe | aśoka-dala-padenāśeṣa-viraha-duḥkha-hāniḥ ānandāvāptiś ca bhaviṣyatīti dhvanitam ||15|| (21.2)

kusuma-caya-racita-śuci-vāsa-gehe |

praviśa rādhe mādhava-samīpam iha

vilasa kusuma-sukumāra-dehe ||16||

kusuma-cayeti | he rādhe ! iha kusuma-cayane puṣpa-samūhena vicitra-vitānair vividha-maṇḍanādibhiḥ śuci anupahatam anupabhuktam | athavā, śuciḥ śṛṅgāraḥ tat-svarūpaṁ śṛṅgāra-pradhānānāṁ bhogya-yogyaṁ vā kṛṣṇena nirmitaṁ tvad-bhogārthaṁ vāsa-gehaṁ līlā-gṛhaṁ tatra vilasa | kīdṛśi ? kusumād api sukumāro deho yasyās tādṛśi ! athavā, iha mādhave vilasa | kīdṛśe ? kusuma-cayena racitaṁ śuci vāsa-gehaṁ yena tādṛśe | punaḥ kīdṛśe ? kusumād api sukumāro deho yasya tādṛśe | athavā, kusuma-cayena racitam arthāt kṛṣṇena vāsa-gṛhaṁ yasya tādṛśīti sambodhanaṁ, praviśa rādhe ! prakṛṣṭo visaraḥ praṇayaḥ ā samyak dhaḥ kampaḥ prakṛṣṭa-soddīpta-praṇaya-kampaḥ samagra-sāttvika-vikāraḥ yasyās tādṛśi ! ity api sambodhanam | śleṣa-kathane saṣaśānām abheda ity alaṅkārikāḥ | tathā ca, tādṛśa-śayyā-racanena tasya tvayi bhāvaḥ, tvam api tat-samīpe udita-sāttvika-vikāreti vilasety arthaḥ | yuddhe dhaḥ kampane tathā iti ca | prasara praṇaye vege visaraḥ prasare’mbuje iti viśvaḥ | he kusuma-sukumāra-dehe ! kau pṛthivyāṁ suśobhanā mā śobhā yasya sa kusumaḥ śrī-kṛṣṇaḥ tasya su sutarāṁ kuḥ abhīṣṭatvenāśrayo māraḥ yo kāmas tad-rūpo deho yasyās tādṛśi ! kṛṣṇābhikāṅkṣita-svarūpe ity arthaḥ ||16|| (21.3)

cala malaya-vana[[108]](#footnote-109)-pavana-surabhi-śīte |

praviśa rādhe mādhava-samīpam iha

vilasa rati-valita-lalita-gīte[[109]](#footnote-110) ||17||

he rādhe ! mādhava-samīpaṁ cala vraja | iha keli-sadane praviśa vilasa ca | kīdṛśe keli-sadane ? malaya-vana-sambandhī yaḥ pavano vāyus tena surabhau śīte ca | athavā, calaś cañcalo yo malaya-pavana-vanas tena | manāṁsi cālayatīti cala-padena māndyam evoktam | kīdṛśi ? ratau valitaṁ vardhitaṁ lalitaṁ hāva-viśeṣa eva gītaṁ yayā tādṛśi ! athavā, rati-valite ratau manohare,, kala-valī kāma-dhenū iti lalita-gīte lalitaṁ kamanīyaṁ gītaṁ gānaṁ yasyās tādṛśi | rati-valitā cāsau lalita-gītā ca tasyāḥ sambodhanam | rasa-valita-pāṭhe rasa-valitaṁ śṛṅgāra-sambhinnaṁ lalitaṁ manoharaṁ gītaṁ yasyās tādṛśi ! rasa-sahitaṁ hāva-viśeṣo gītaṁ yasyās tādṛśi vā | athavā, iha kṛṣṇe vilasa | kīdṛśe ? ratyā tava premṇā valitaṁ sambhuktaṁ lalitaṁ manoharaṁ gītaṁ tava guṇa-gānaṁ yasya tādṛśe, rasa-valitaṁ vā | lalita-lakṣaṇaṁ tu—

nānā-vidham anāhāryaṁ svabhāvena manoharam |

śṛṅgāra-ceṣṭitaṁ strīṇāṁ lalitaṁ sampracakṣate || iti ||17|| (21.4)

vitata-bahu-valli-nava-pallava-ghane |

praviśa rādhe mādhava-samīpam iha

vilasa ciram alasa-pīna-jaghane ||18||

he rādhe ! mādhava-samīpaṁ praviśa | iha keli-sadane ciraṁ vilasa ca | kīdṛśe ? vitatair vistīrṇair bahubhir vallīnāṁ latānāṁ navaiḥ pallavair ghane sāndre, evaṁ-bhūte śayane vā | kīdṛśi ? alasa-pīna-jaghane alase manthare pīne māṁsale jaghane yasyās tādṛśi ! anena nirbhayaṁ bahu-kālaṁ śayyāyāṁ sambhoga-sukhānubhavaḥ dhvanita iti vyaṅgyaḥ ||18|| (21.5)

madhu-mudita-madhupa-kula-kalita-rāve |

praviśa rādhe mādhava-samīpam iha

vilasa madana-rabhasa-rasa[[110]](#footnote-111)-bhāve ||19||

kīdṛśe keli-sadane ? madhunā puṣpa-rasena muditāny ānanditāni yāni madhupa-kulāni bhramara-samūhais taiḥ kalito rāvaḥ śabdo yatra tādṛśe | athavā, madhu-mudita-madhupa-kulavat tvad-āgamana-mahotsave rāvaḥ śabdo yasya tādṛśe mādhave | tasyāḥ śrī-rādhikāyāḥ sambodhanaṁ vā | kīdṛśi ? madanasya kāmasya yo rasaḥ śṛṅgārākhyas tatra yo rabhasa utsāhaḥ, tena upalakṣito bhāvo yasyās tādṛśi | athavā, iha mādhave vilasa | kīdṛśe ? madana-rasena yo rabhasas tenopalakṣito bhāvo yasya tādṛśe | yadyapi madhupety anenaiva madhu-pānaṁ prāptaṁ, tathāpi tadānīntana-madhupāna-prāptaye muditam ity upāttaṁ, madhunā vasantena ||19|| (21.6)

madhuratara-pika-nikara-ninada-mukhare |

praviśa rādhe mādhava-samīpam iha

vilasa daśana-ruci-rucira-śikhare ||20||

kīdṛśe keli-sadane ? madhurataro’tiśayena madhuro yaḥ pika-nikarāṇāṁ kokila-samūhānāṁ ninadaḥ śabdas tena mukhare vācāle | athavā, śrī-rādhāyāḥ sambodhanaṁ, tadā madhurataraḥ pika-nikarāṇām iva yo ninadaḥ surate kaṇṭha-kūjitaṁ tena mukhare | punaḥ kīdṛśi ? daśana-rucir eva danta-kāntir eva ruciraṁ śikharaṁ māṇikya-viśeṣo yasyās tādṛśi | athavā, daśana-rucivad ruciraṁ śikharaṁ māṇikya-viśeṣo yasyās tādṛśi ! dvitīya-pakṣe viparyāsopamā bodhyā | tad uktaṁ daṇḍinā—

tavānanam ivonnidram aravindam abhūd iti |

sā prasiddhi-viparyāsād viparyāsopameṣyate || [kā.ā. 2.18] iti |

śikharād api rucirā danta-kāntir ity arthaḥ | athavā, iha mādhave vilasa | kīdṛśe ? madhurataraḥ pika-nikarāṇām iva tvat-saṅgame goṣṭhī-śabdas tena mukhare | anena goṣṭhīṣv atṛptiḥ kathitā | punaḥ kīdṛśe ? daśana-rucira-śikhare | madhu-tarala-pāṭhe madhunā taralaś cañcala iti | pakva-dāḍima-bījābhaṁ māṇikyaṁ śikharaṁ viduḥ iti śāśvataḥ ||20|| (21.7)

vihita-padmāvatī-sukha-samāje |

kuru murāre maṅgala-śatāni |

bhaṇati jayadeva-kavirāja-rāje ||21||

he murāre ! jayadeva-kavi-rāja-rāje maṅgala-śatāni kuru | kīdṛśe ? bhaṇati tava guṇān vadati | punaḥ kīdṛśe ? vihitaḥ kṛtaḥ padmāvatyāḥ śrī-vṛndāvana-lakṣmyāḥ sukha-samājaḥ sukha-samūho yena tādṛśe | athavā, kavirāja-rāje bhaṇati gāyati sati | kiṁ-bhūte ? vihitaḥ priyāyāḥ sukha-rūpaḥ samājaḥ saṅgamo yena tādṛśe | bhāva-viśeṣoktir iyam | “kuru sudhīre maṅgala-śatāni” iti pāṭhe, he sudhīre śrī-rādhe ! jayadeve maṅgala-śatāni kuru | kīdṛśe? vihitas tava sukha-rūpaḥ samājaḥ priya-saṅgamo yena tādṛśe | kiṁ ca, kavirāja-rāja iti prauḍho’yaṁ kaviḥ | tad uktaṁ—yathocita-nijotkarṣa-vādī prauḍha itīritaṁ [ra.su. 3.147] iti | tad-rahasya-varṇanena sarvādhikyād api yuktam eva kavirāja-rāja iti ||21|| (21.8)

\* \* \* \* \*

vaicitryeṇa prerayati—

tvāṁ cittena ciraṁ vahann ayam atiśrānto bhṛśaṁ tāpitaḥ

kandarpeṇa ca pātum icchati sudhā-sambādha-bimbādharam |

asyāṅkaṁ tad alaṅkuru kṣaṇam iha bhrū-kṣepa-lakṣmī-lava-

krīte dāsa ivopasevita-padāmbhoje kutaḥ sambhramaḥ ||22||

atha kṛṣṇaḥ anyābhiḥ sundarībhiḥ duṣprāpaḥ, tvayā sulabhatvena vaśīkṛtaḥ, tvāṁ cittena manasā vahan dhārayan atiśrānto’tiśayena śrama-yukto jñātaḥ | kandarpeṇa kāmena ca bhṛśam atiśayena tāpitaḥ santāpitaḥ | atisūkṣme citte pīna-stana-jaghana-bhāra-dhāraṇena śramo yukta eva | anyo’pi yo dhatte gurutara-bhāraṁ, tasyāpy atiśramo bhavatīti bhāvaḥ | atas tavaiva sudhayāmṛtena sambādhaṁ saṅkaṭaṁ bimbādharaṁ bimba-phala-sadṛśam adharam oṣṭhaṁ pātum icchati | etad api yuktam eva, śrāntasya taptasya pānecchā pathyam eva | tat tasmād dhetor asya kṛṣṇasyāṅkaṁ kroḍaṁ kṣaṇaṁ tvam alaṅkuru bhūṣaya |

nanv ayaṁ bahu-bhāryānurakto’tas tadaṅkāro’ṇād bibhemīty ata āha—iha kṛṣṇe kutaḥ kasmād dhetoḥ sambhramo bhayaṁ ? kīdṛśe ? upasevitaṁ tvadīya-caraṇa-kamalaṁ yena tādṛśe | upaseviteti nitya-pārśva-vartinīti bhāvaḥ | tatrāpi hetu-garbhaṁ viśeṣaṇam āha—bhrū-kṣepasya bhrū-cālanasya yā lakṣmīḥ sampat tasyā yo leśas tena krīte dāsa-jane sambhramo na yukta iti bhāvaḥ | sambhramaḥ sādhvase’pi syāt saṁvegād arayor api iti viśvaḥ ||22|| (74)

sā sa-sādhvasa-sānandaṁ govinde lola-locanā |

śiñjānā mañju[[111]](#footnote-112)-mañjīraṁ praviveśa niveśanam[[112]](#footnote-113) ||23||

sety-ādi | sā rādhā niveśanaṁ krīḍā-gṛhaṁ praviveśa praviṣṭā | kiṁ kurvāṇā ? mañjur manoharo yo mañjīro nūpuras tat śiñjānā sa-śabdaṁ kurvatī | śiñjāna-mañju-mañjīram iti pāṭhe śiñjānaś cāsau mañjur mañjīraś ca tad yathā syād iti kriyā-viśeṣaṇam | praviveśeti tan-mohanāya kim api hāvādikaṁ prakaṭayantī viveśeti bhāvaḥ | kathaṁ yathā syāt ? sa-sādhvasaṁ sādhvasa-sahitaṁ sānandam ānanda-sahitaṁ ca yathā syāt tathā | kīdṛśī sā ? govinde lole cañcale locane yasyā sā | śiñjānā mañju-mañjīram ity anena kampaḥ sāttvikas tena pāda-skhalanaṁ, harṣa-sādhvasau vyabhicāri-bhāvau | lola-locane ity anenānubhāvaḥ kaṭākṣa-rūpaḥ | yad vā, cāpalo vyabhicārī bhāvaḥ ||23|| (75)

—o)0(o—

evaṁ dampatyoḥ samāgame rasotpattir uktā | līlā-gṛhe praveśaṁ nirūpya idānīṁ darśana-mahotsavena rasa-vikriyāṁ gītenāha—

**|| prabandhaḥ 22 ||**

*varāḍi-rāga-yati-tālābhyāṁ gīyate* |

rādhā-vadana-vilokana-vikasita-vividha-vikāra-vibhaṅgam |

jala-nidhim iva vidhu-maṇḍala-darśana-taralita-tuṅga-taraṅgam ||24||

harim eka-rasaṁ ciram abhilaṣita-vilāsam |

sā dadarśa guru-harṣa-vaśaṁvada-vadanam anaṅga-nivāsam || dhru. ||

gītasyāsya varāḍi-rāgaḥ, rūpaka-tālaḥ | gītārthas tu—sā rādhā hariṁ kṛṣṇaṁ dadarśa dṛṣṭavatī | kīdṛśaṁ ? eka-rasam eko mukhyaḥ śṛṅgārākhyo raso yasya tam | athavā, eka eva rādhā-viṣayo rasaḥ sarvātiśayita-rāgo yasya tam | rādhāyā yādṛśaḥ rasaḥ kṛṣṇasyāpi tādṛśa eveti vā | samāna-śīlatvāt | samāna-śīla-vyasaneṣu sakhyam iti rasa-poṣaṇaṁ bhavatīti bhāvaḥ |

punaḥ kīdṛśaṁ ? ciraṁ bahu-kālaṁ vyāpya abhilaṣito vāñchitas tat-sambandhī vilāsaḥ kelir yena tam | punaḥ kīdṛśaṁ ? gurur mahān yaḥ priyā-prāptyā harṣa ānandas tasya vaśaṁvadam āyattaṁ vadanaṁ yasya tam | anena udbhaṭa-vikāra uktaḥ | saṁvaraṇāyogyatvena tad-adhīnatvāt | punaḥ kīdṛśaṁ ? anaṅga-nikāśaṁ kāma-sadṛśam | anaṅga-vikāśam iti pāṭhe kāmasya vikāśaḥ sphūrtir yasya tam | guru-harṣa-vaśaṁvada-vadanam ity anena harer anurāgābhilaṣita-vilāsatve avagate iti bhāvaḥ | tad uktaṁ—

ākārair iṅgatair gatyā ceṣṭayā bhāṣitena ca |

netra-vaktra-vikārābhyāṁ jñāyate’ntar-gataṁ manaḥ || [hi. 2.50] || dhruvam ||

atha padāni | rādhety-ādi | punaḥ kīdṛśaṁ hariṁ ? rādhāyā yad vadanaṁ mukhaṁ tasya vilokanena vīkṣaṇena vikasitā ullasitāḥ vividhāḥ nānā-vidhāḥ vikārāḥ jṛmbhaṇāṅga-kṣepaṇa-kara-vimarśādi-rūpāḥ, ta eva vibhaṅgā viśiṣṭormayo yasmin tam | kam iva ? jala-nidhim iva, samudram iva | kīdṛśaṁ jalanidhiṁ ? vidhu-maṇḍalasya candra-maṇḍalasya darśanena taralitāś cañcalīkṛtās tuṅgā atyuccās taraṅgā ūrmayo yasya tādṛśam | tatrāgādha-śṛṅgāra-rasāśrayatvena kṛṣṇasya jalanidhi-sāmyam | rādhā-mukhasya svāhlāda-kāritvādinā candra-sāmyam | jṛmbhaṇādi-rūpāṅga-vikārasyottarotpannatayā taraṅga-sāmyaṁ bodhyam | upamālaṅkāraś ca ||24|| (22.1)

vikārān evāha—

hāram amalatara-tāram urasi dadhataṁ parirabhya[[113]](#footnote-114) vidūram |

sphuṭatara-phena-kadamba-karambitam iva yamunā-jala-pūram ||25||

punaḥ kīdṛśaṁ kṛṣṇaṁ ? vidūram atiśayena parirabhyāliṅgya urasi hāraṁ dadhataṁ bibhrāṇam | kīdṛśaṁ hāraṁ ? amalataro’tiśayena vimalas tāraḥ śuddha-mauktikaṁ yatra tādṛśam | kam iva ? sphuṭataraḥ prakaṭataro yaḥ phena-samūhaḥ tena karambitaṁ miśritaṁ yamunā-jala-pūram iva kālindī-pravāham iva | tatra kṛṣṇa-śarīrasya śyāma-snigdhatayā saundarya-paramparayā ca yamunā-pravāha-sāmyaṁ, hārasya cātiśubhratayā phena-samūha-sāmyaṁ bodhyam | atra hārāliṅganena svābhilāṣa-prakaṭanān moṭṭāyitākhyo bhāvo’tra varṇitaḥ | tad uktaṁ rasārṇava-sudhākare—svābhilāṣa-prakaṭaṁ moṭṭāyitam itīritaṁ [ra.su. 1.356] iti |

tāro muktādi-saṁśuddhau taraṇe śuddha-mauktike |

tāraṁ ca rajate’py uccaiḥ-svare’py anyavad īritam || iti viśvaḥ |

parilambita-dūram iti pāṭhe atiśayena dīrgham ity arthaḥ | tadāpi sa eva bhāvaḥ | urasi dhāraṇenāliṅgana-prāpteḥ | hāraś ca śrī-rādhā-saṁsargī jñeyaḥ ||25|| (22.2)

punaś ca kīdṛśaṁ ?

śyāmala-mṛdula-kalevara-maṇḍalam adhigata-gaura-dukūlam |

nīla-nalinam iva pita-parāga-paṭala-bhara-valayita-mūlam ||26||

śyāmalaṁ nīlaṁ mṛdulaṁ kalevara-maṇḍalaṁ yasya tam | ata evādhigatam adhikaṁ paridheyatvena priyā-rūpa-sādṛśyāt jñātaṁ gauraṁ svarṇa-pītaṁ dukūlaṁ paṭṭa-vastraṁ yena tam | anena gaurāṅgyās tena saha latā-veṣṭanāliṅganena parama-śobhā bhaviṣyatīti dhvanitam | tad uktaṁ rati-rahasye—

priyam anukṛta-vallī-vibhramā veṣṭayantī

drumam iva saralāṅgī manda-sītkāra-dīrgham |

vadanam udita-khelākrandam acumbanārthaṁ

namayati vinatāṅgī yal latā-veṣṭitaṁ tat || iti |

nīla-nalinam iva śyāma-kamalam iva | kīdṛśaṁ ? pito yaḥ parāgaḥ puṣpa-reṇus tasya paṭalaṁ samūhas tasya yo bharo’tiśayas tena valayitaṁ veṣṭitaṁ mūlaṁ yasya tādṛśam | atra kṛṣṇasya snigdhatva-saundarya-saukumārya-śyāmatvena nīlotpala-sāmyaṁ, pīta-paṭṭāmbarasya ca mūla-lagna-pīta-parāga-sāmyam | dṛṣṭānta-dārṣṭāntennaivoddīpana-vibhāvaś ca darśitaḥ | upamālaṅkāraś cāpi | bahir mūle parāgāvṛtatvābhāvād abhūtopameyam | śarīra-kāntyādhikyāt tādṛśī pratītir iti vā ||26|| (22.3)

tarala-dṛg-añcala-valana-manohara-vadana-janita-rati-rāgam |

sphuṭa-kamalodara-khelita-khañjana-yugam iva śaradi taḍāgam ||27||

taralaś cañcalo dṛg-añcalaḥ kaṭākṣas tasya valanena manoharaṁ sundaraṁ yad vadanaṁ tena janita utpādito rati-rāgo rādhāyāḥ suratecchā yena tādṛśam | athavā, kaṭākṣa-yuktaṁ sundaraṁ yad vadanaṁ śrī-rādhāyāḥ tena utpāditā sambhogecchā yasyeti vā | anena kāntā dṛṣṭir uktā, yathā—

āpibantīva dṛṣṭyā vā sa-vihāsātinirmalā |

sa-bhrū-kṣepa-kaṭākṣā ca kāntā manmatha-vardhinī || iti |

kam iva ? śaradi śarat-kāle sphuṭa-kamalodare vikasita-padma-garbhe khelitaṁ krīḍitaṁ khañjana-yugalaṁ yatra tādṛśaṁ taḍāgam iva | atra yauvanāvirbhāvāt svaccha-kāntimattayā śrī-rādhā-darśanāt saṁkṣubhitāśayatvena ca rasādhāratayāpi kṛṣṇasya śarat-kālīna-sarovara-sāmyaṁ, vadanasya vikaśita-padma-sāmyaṁ, tan-madhye cāñcalyena vicitra-saundaryeṇa ca netrayoḥ khañjarīṭa-yuga-sāmyaṁ yuktam eva | śarat-kāle jalāśayasya kamala-garbhe khelat-khañjano dṛṣṭaḥ san, yathā draṣṭur vāñchitaṁ prayacchati, evaṁ calad-apāṅgaṁ ca kṛṣṇa-vadana-darśanaṁ śrī-rādhāyāḥ vāñchitaṁ keli-sukhaṁ dāsyatīti śarat-kālīna-padma-madhya-stha-khañjanopamā tena dhvanitam | tad uktaṁ vārāha-saṁhitāyāṁ—

hema-samīpa-sitāmbara-kamalotpala-pūjitopalabdheṣu |

dadhi-pātra-dhānya-kūṭe dṛṣṭo’bhīṣṭāni ceṣṭate vihagaḥ || iti |

abjeṣu goṣu gaja-vāji-mahorageṣu

rājya-pradaḥ kuśaladaḥ śuci-śādvaleṣu ||

khañjarīṭas tu khañjanaḥ ity amaraḥ | taḍāgas tu jalādhāra-viśeṣe iti viśvaḥ | yukta-rūpakālaṅkāro’yam | tal-lakṣaṇaṁ—

smita-puṣpojjvalaṁ lola-netra-bhṛṅgam idaṁ mukham |

iti puṣpa-dvirephāṇāṁ saṁgatyā yukta-rūpakam || [kā.ā. 2.77] iti ||27|| (22.4)

vadana-kamala-pariśīlana-milita-mihira-sama-kuṇḍala-śobham |

smita-ruci-rucira-samullasitādhara-pallava-kṛta-rati-lobham ||28||

punaḥ kīdṛśaṁ kṛṣṇaṁ ? vadana-kamalasya mukha-padmasya pariśīlanāya prakāśanāya anubhavāya vā militau yau mihirau sūryau, tābhyāṁ same kuṇḍale tābhyāṁ śobhā kāntir yasya tam | atra kuṇḍalayor nānā-maṇi-khacitatvena sūryopamā bodhyā | priyā-darśanenātivikasita-padmopamā vadanasya | abhūtopameyaṁ—

sarva-padma-prabhā-sāraḥ samāhṛta iva kvacit |

tvad-ānanaṁ vibhātīti tām abhūtopamāṁ viduḥ || [kā.ā. 2.38] iti |

punaḥ kīdṛśaṁ ? smitasyeṣad dhāsasya yā ruciḥ kāntis tayā ruciro manoharo’tha ca samullasito rādhādhara-pānotkaṇṭhayā prasphurita īṣat-kampito yo’dhara-pallavas tena kṛto rādhāyā rati-lobhaḥ suratecchā yena tam ||28|| (22.5)

śaśi-kiraṇa-cchuritodara-jaladhara-sundara-sakusuma-keśam |

timirodita-vidhu-maṇḍala-nirmala-malayaja-tilaka-niveśam ||29||

punaḥ kīdṛśaṁ ? śaśi-kiraṇaiś candra-kiraṇaiś churitaṁ sambhinnam udaram abhyantaraṁ yasya tādṛśo yo jaladharo meghas tadvat sundarāḥ sa-kusumāḥ puṣpa-sahitāḥ keśā yasya tam | atra keśānāṁ śyāmatayā megha-sāmyaṁ, tatrastha-kusumānāṁ ca meghāntaścāri-candra-kiraṇa-sāmyaṁ bodhyam | punaḥ kīdṛśaṁ ? timire’ndhakāre uditaṁ prakaṭī-bhūtaṁ yac candra-maṇḍalaṁ śaśi-bimbaṁ tadvan nirmalasya malayaja-tilakasya niveśo vinyāso yasya tādṛśam | atra śyāmasundarasya lalāṭe maṇḍalākṛti-tilakasya gāḍhāndhakāre pūrṇa-candra-bimba-sāmyaṁ, pūrṇa-candrodaye timirasyāsambhavād abhūtopameyaṁ bodhyā ||29|| (22.6)

vīpula-pulaka-bhara-danturitaṁ rati-keli-kalābhir adhīram |

maṇi-gaṇa-kiraṇa-samūha-samujjvala-bhūṣaṇa-subhaga-śarīram ||30||

punaḥ kīdṛśaṁ ? vīpulo yaḥ pulaka-bharo romāñcātiśayas tena danturitaṁ vyāptam | punaḥ kīdṛśaṁ ? rati-keli-kalābhiḥ cumbanāliṅganādi-viśeṣa-cāturībhir adhīraṁ cañcalam | punaḥ kīdṛśaṁ ? maṇi-gaṇānāṁ maṇi-samūhānāṁ kiraṇa-samūhena samujjvalāni mukuṭāṅgada-mañjīrādīni taiḥ subhagaṁ sundaraṁ śarīraṁ yasya tam | madhyābhisārikeyaṁ nāyikā | madhyā-lakṣaṇaṁ—tulya-lajjā-smarā madhyā mohānta-surata-kṣamā iti | tathā ca ebhiḥ padaiḥ kṛṣṇe vibhāvānubhāva-sāttvika-vyabhicāribhiḥ sāṅgaṁ śṛṅgāra-rasaḥ sthāyi-bhāvo nirūpitaḥ ||30|| (22.7)

śrī-jayadeva-bhaṇita-vibhava-dviguṇīkṛta-bhūṣaṇa-bhāram |

praṇamata hṛdi vinidhāya hariṁ suciraṁ sukṛtodaya-sāram ||31||

he janāḥ ! hariṁ praṇamata namaskuruta | kiṁ kṛtvā ? suciraṁ bahu-kālaṁ vyāpya hṛdi citte vinidhāya sthāpayitvā | nanu yāgādinā durlabhatvena devatāntaraṁ bhajanīyam | hares tu sulabhatayā kiṁ ? tatrāha—kīdṛśaṁ ? sukṛtodayasya puṇyodays sāraṁ sāra-bhūtam | tad eva parama-phalaṁ, tenaiva puṇyopacayaḥ, tan-nāma-smaraṇenaiva yāgādy-upakāraḥ kriyate, na taṁ ke’pi upakartuṁ śaknuvantīti tasyaiva durlabhatā, tad eva vidheyam iti bhāvaḥ | śrī-jayadevasya bhaṇita-vibhave vāg-vibhave dviguṇīkṛto bhūṣaṇa-bhāro yasya tam | prathamas tu svarṇādy-alaṅkāro dvitīyaḥ kāvyālaṅkāra-viṣayatayā varṇita-guṇaḥ iti ||31|| (22.8)

\* \* \* \* \*

idānīṁ śrī-rādhāyā rasa-vikriyām āha—

atikramyāpāṅgaṁ śravaṇa-patha-paryanta-gamana-

prayāsenevākṣṇos taralatara-tāraṁ patitayoḥ[[114]](#footnote-115) |

tadānīṁ[[115]](#footnote-116) rādhāyāḥ priyatama-samāloka[[116]](#footnote-117)-samaye

papāta svedāmbhaḥ[[117]](#footnote-118)-prasara iva harṣāśru-nikaraḥ ||32||

he sakhi ! yadā rādhā dadarśa, tadānīṁ priyatama-samāloka-samaye śrī-rādhāyā akṣṇor vartamāna ānanda-samūhaḥ aśru-rūpeṇa patitaḥ, harṣāśru-nikaraḥ papātety arthaḥ | nanu samīcīna-bhājane sthāpitaḥ kathaṁ papāta ? tatrāha—kiṁ-bhūtayor akṣṇoḥ ? taralatara-tāraṁ darśanāsaṅgenātiśayena cañcalākṣi-kanīnakaṁ yathā syād evaṁ patitayoḥ saundaryādhikyena atisatṛṣṇā-nirīkṣaṇāt yasminn aṅge dṛṣṭiḥ patitā punar utthānāsāmarthyena tatraiva sthitā iti jñāpanāya patitayor ity uktam | tathā ca bhājane patite tad-ādhāra-vastu papāteti bhāvaḥ | pāte hetum utprekṣate—atikramyeti | apāṅgaṁ netrānta-deśam atikramya ullaṅghya śravaṇa-patha-paryanta-gamana-prayāseneva svedāmbu-prasara iva karṇa-vartmāvadhi calana-janyāyāsena svedāmbu-pūra iva | anyo’pi dūra-gamanena śrāntaḥ svidyati, patati ca | tathā ca tena viśāla-nayanatvaṁ tasyāḥ sūcitam | atha ca antar-gato harṣo’dhikatayāntaḥ-sthānam aprāpya bahir aśru-vyājena patita iti bhāvaḥ | utprekṣālaṅkāraḥ ||32|| (76)

bhajantyās talpāntaṁ kṛta-kapaṭa-kaṇḍūti-pihita-

smitaṁ yāte gehād bahir avahitālī-parijane |

priyāsyaṁ paśyantyāḥ smara-sarasam ākūta[[118]](#footnote-119)-subhagaṁ

salajjā lajjāpi vyagamad iva dūraṁ mṛga-dṛśaḥ ||33||

tasmin kāle talpāntaṁ śayyā-samīpaṁ bhajantyā āśrayantyā mṛga-dṛśaḥ hariṇa-nayanāyāḥ śrī-rādhāyā lajjāpi salajjeva vrīḍāvatīva dūram atiśayena vyagamad vigatā, atidūraṁ vā | kva sati ? avahitālī-parijane avahitaḥ kṛtāvadhāno ya ālī-parijanaḥ sakhī-parivāras tasmin gehāt vilāsa-nikuñjāt bahir yāte gate sati | kathaṁ yathā syāt ? kṛtā yā kapaṭa-kaṇḍūtiḥ karṇādi-kaṇḍūyanaṁ tena pihitam ācchāditaṁ smitaṁ yathā syāt tathā | kīdṛśyās tasyāḥ ? priyāsyaṁ priyasya mukhaṁ paśyantyāḥ | punaḥ kīdṛśaṁ ? ākūta-subhagam ākūtena tat-tat-krīḍābhiprāyeṇa subhagaṁ manoharaṁ smara-paravaśākūta-subhagam iti pāṭhe smara-paravaśaṁ yat ākūtam abhiprāyas tena subhagam ||33|| (77)

*—*o)0(o*—*

*atrādhikaḥ ślokaḥ keṣucit saṁskaraṇeṣu dṛśyate, atra na—*

sānandaṁ nanda-sūnur diśatu mitaparaṁ saṁmadaṁ manda-mandaṁ

rādhām ādhāya bāhvor vivaram anu drḍhaṁ pīḍayan prīti-yogāt |

tuṅgau tasyā urojāv atanu-varatanor nirgatau mā sma bhūtāṁ

pṛṣṭhaṁ nirbhidya tasmād bahir iti valita-grīvam ālokayan vaḥ ||

jaya-śrī-vinyastair mahita iva mandāra-kusumaiḥ

svayaṁ sindūreṇa dvipa-raṇa-mudā mudrita iva |

bhujāpīḍa-krīḍā-hata-kuvalayāpīḍa-kariṇaḥ

prakīrṇāsṛg-bindur jayati bhuja-daṇḍo murajitaḥ ||34||

murajito murārer bhuja-daṇḍo jayati sarvotkarṣeṇa vartate bhaktānāṁ rakṣaṇādy-artham ity arthaḥ | kiṁ-lakṣaṇasya ? bhujāpīḍasya bāhu-daṇḍasya krīḍayā vilāsena hataḥ kuvalayāpīḍa-nāmā karī hastī yena tasya | bhuja-daṇḍam utprekṣate—jaya-śriyā vijaya-lakṣmyā vinyastair viśeṣeṇa dattair mandāra-kusumaiḥ pārijāta-puṣpair mahitaḥ pūjita iva | kīdṛśaḥ ? svayam ātmanā dvipena kuvalayāpīḍena yo raṇas tasmin yā mut harṣas tena sindūreṇa śyāmāṅge ārakta-maṇḍanasya śobhā-pradatvam ato mudrita iva citrita iva | nanv evaṁ katham utprekṣyante ? tatrāha—prakīrṇāsṛg-binduḥ vikīrṇā rudhira-bindavo yatra sa tathā | anena sāmarthya-lakṣaṇo nāyaka-guṇa uktaḥ | evaṁ-bhūte bhuja-daṇḍe gāḍhāliṅganādinā śrī-rādhāyāḥ niḥśaṅka-krīḍanaṁ sūcitam iti bhāvaḥ ||35|| (78)

—o)0(o—

*atrāprāpto’yam adhikaḥ ślokaḥ keṣucit saṁskaraṇeṣu dṛśyate—*

saundaryaika-nidher anaṅga-lalanā-lāvaṇya-līlā-juṣo

rādhāyā hṛdi palvale manasija-krīḍaika-raṅga-sthale |

ramyoroja-saroja-khelana-rasitvād ātmanaḥ khyāpayan

dhyātur mānasa-rāja-haṁsa-nibhatāṁ deyān mukundo mudam ||

—o)0(o—

iti śrī-gīta-govinde mahā-kāvye abhisārikā-varṇane

sānanda-govindo nāmaikādaśaḥ sargaḥ

|| 11 ||

(12)

### dvādaśaḥ sargaḥ

## suprīta-pītāmbaraḥ

idānīṁ cira-kāla-vāñchita-rādhā-darśanollāsita-mānaso haris tām āha—

gatavati sakhī-vṛnde manda-trapā-bhara-nirbhara-

smara-paravaśākūta-sphīta-smita-snapitādharam |

sarasa-manasaṁ dṛṣṭvā rādhāṁ muhur nava-pallava-

prasava-śayane nikṣiptākṣīm uvāca hariḥ priyām ||1||

hariḥ priyāṁ rādhām uvāca | kva sati ? sakhī-vṛnde sakhī-samūhe gatavati sati | kīdṛśī ṁ mando’lpo yas trapā-bharo lajjā-samūhaḥ, tena nirbharo’tiśayo yaḥ smaraḥ prauḍha-kāmaḥ, tat-paravaśaḥ, tad-āyatto ya ākūto’bhiprāyaḥ, tena sphītaṁ vṛddhaṁ yat smitaṁ, tena snapitau vyāptau adharau yasyās tām | punaḥ kīdṛśīṁ ? sarasaṁ raso’nurāgaḥ, tat-sahitaṁ mano yasyās tām | kiṁ kṛtvā ? nava-pallava-prasava-śayane nava-pallavāś ca prasavāś ca kusumāni, teṣāṁ śayane nava-kiśalaya-puṣpa-maye śayanīye nikṣiptākṣīṁ vinihita-nayanāṁ muhur vāraṁ vāraṁ dṛṣṭvā vilokya | evaṁ-bhūtāṁ priyāṁ dṛṣṭvā harṣam avāpyovācety arthaḥ | atra śayyāvalokanena sambhogecchā dhvanitā | asmin sarge svādhīna-bhartṛkā nāyikā, tal-lakṣaṇaṁ—

yasyā rati-guṇākṛṣṭaḥ patiḥ pārśvaṁ na muñcati |

vicitra-vibhramāsaktā svādhīna-patikā yathā || [śṛ.ti. 1.74] iti ||1|| (79)

—o)0(o—

gītena vakṣyamāṇam āha—

**|| prabandhaḥ 23 ||**

*vibhāsa-rāgena ekatāli-tālena ca* |

kisalaya-śayana-tale kuru kāmini

caraṇa-nalina-viniveśam |

tava pada-pallava-vairi-parābhavaṁ

idam anubhavatu suveśam ||2||

kṣaṇam adhunā nārāyaṇam anugatam anusara rādhike ||dhruva||

gītasyāsya vibhāsa-rāgaḥ, tal-lakṣaṇaṁ—

svacchanda-sammānita-puṣpa-cāpaḥ

priyā rasa-svādu-sudhābhitṛptaḥ |

paryaṅka-madhyasya kṛtopaveśo

bhāsaḥ sunidrānvita-hema-gauraḥ ||

kecit tu ramakarīti | eka-tālī tālaś ca |

gītārthas tu—he rādhike ! he sundari ! adhunā mām anusara bhaja | kiṁ-bhūtaṁ māṁ ? kṣaṇam anugataṁ tava darśanotsava-vyāptam | athavā, mām anusara | kiṁ-bhūtaṁ ? kṣaṇa-madhunā tava sambhogotsava-madhunā madena anugataṁ svādhīnam | kṣaṇam anugatam iti pāṭhe anugam anuvartinam ity arthaḥ |

nanu vidyamāne evaṁ kathayasi, parokṣe sneha-rahite tvayi kathaṁ bhajāmi ? ity ata āha—nārāyaṇam iti | nāreṣu apsu ayanaṁ yasyeti tvad-viyoge virahāgni-taptasya mama jalam evāśrayo’bhūd ity arthaḥ | athavā, nārā apas tāsām ayanam āśrayam aśru-jala-magnam ity arthaḥ | athavā, jalāśrayaṁ jaladhiṁ prema-samudram ity arthaḥ | nāryā vilāso’yaṁ nāraḥ, tasyedaṁ [pā. 4.3.120] ity aṇ | sa evāśrayo yasyeti vā | ukta-śaṅkāṁ parihṛtya māṁ bhajeti bhāvaḥ | dhruva-padam ||

atha padāni—he kāminīti | tavepsitam eva tad iti sābhiprāya-sambodhanam | kisalaya-śayana-tale nava-pallava-śayyāyāṁ caraṇa-nalinasya pāda-padmasya vinyāsaṁ kuru | ity anenāsyāṁ śayyāyāṁ vividha-prakāra-caraṇa-ceṣṭitaṁ bhaviṣyatīti dhvanitam | idaṁ suveśam api samyag vaicitryā racanādinā suṣṭhv alaṅkṛtam api svabhāvato’tisundarākṛtir yasya tādṛśam iti vā | divya-kiśayala-mayatvāt kiśalaya-śayanaṁ tava pada-pallava-vairi tava pada-pallava eva yo vairī śatruḥ, tasmāt parābhavaṁ tiraskāram anubhavatu | athavā, tava pada-pallavasya vairī spardhī tava caraṇa-vinyāsena parājayam anubhavatv ity arthaḥ ||2|| (23.1)

kara-kamalena karomi caraṇaṁ

aham āgamitāsi vidūram |

kṣaṇam upakuru śayanopari mām iva

nūpuram anugati-śūram ||3||

kareti | ahaṁ kara-kamalena nija-karāmbujena tava caraṇaṁ karomi saṁvāhayāmi | athavā, caraṇamaham ity eka-padam, tava caraṇayor mahaṁ pūjāṁ saṁvāhanādi-rūpāṁ karomi | kathaṁ ? ity ata āha—vidūram atiśayena dūraṁ tvam āgamitāsi ānītāsi, arthāt mayā | tathā ca, dūrāgamana-janyaṁ te śramam apanayāmīti bhāvaḥ | śayanopari śayyāyā upari kṣaṇam api mām upakuru | kīdṛśaṁ māṁ ? anugatau tavānusaraṇe śūram | kam iva ? nūpuram iva | yathā tavānugati-śūrasya nūpurasya paridhānena tava caraṇa-sannidhāne mahārghatāpādanopakāraḥ, tathaiva caraṇāravindārpaṇena mamāpy abhikāṅkṣita-rūpopakāraḥ bhaviṣyatīti bhāvaḥ | tathā cāparo’pi yo’nugati-śūro bhavati, tasyopakāra ucita iti dhvanitam | athavā, pāda-padmasya sparśaṁ niṣedhayantīṁ praty āha—mām ivānugati-śūraṁ nūpuram upakuru, caraṇa-paridhānena svīkuru | anena dhṛtasyāpi nūpurasyārpaṇa-cchaloktyā tat-pāda-sparśaṁ prārthayate ||3|| (23.2)

gāmbhīryeṇānavagāhyamānābhiprāya uttaram aprayacchantīm āha—

vadana-sudhā-nidhi-galitam amṛtam iva

racaya vacanam anukūlam |

viraham ivāpanayāmi payodhara-

rodhakam urasi dukūlam ||4||

he priye ! anukūlaṁ rati-janakaṁ sambhoga-sampatti-sampādakam iti yāvat vacanaṁ racaya padārthānuprāsa-mādhuryeṇa saṁlāpa-kadambaṁ vada | kīdṛśaṁ ? vadanam eva sudhā-nidhiś candraḥ, tasmād galitaṁ cyutam | kam iva ? amṛtam iva | ataḥ tvad-ājñayā urasi vakṣasi sthitaṁ dukūlaṁ paṭṭa-vastram apanayāmi dūrīkaromi ca | viraham iva yathā tava saṅgame virahopabhītas tathā stanāśleṣa-pratibandhakam apīdam apanayāmīti bhāvaḥ | athavā, viraha-tāpitāhaṁ kathaṁ vadiṣyāmi ? ata āha— dukūlam iva viraham apanayāmi | kiṁ-bhūtam ubhayaṁ ? urasi hṛdi vartamānaṁ ? punaḥ kiṁ-bhūtaṁ ? payodhara-rodhakaṁ nava-rasa-dhāraṇenāpy āyanakaratvāt payodhara-padopāttaṁ, na tu pariṇāhitvāpādanāya | tathā sati abhavyatvāpatteḥ ||4|| (23.3)

kuṭilam avalokayantīm ativihvalaḥ sann āha—

priya-parirambhaṇa-rabhasa-valitam iva

pulakitam atiduravāpam |

mad-urasi kuca-kalaśaṁ viniveśaya

śoṣaya manasija-tāpam ||5||

he rādhe ! tvaṁ mad-urasi madīya-vakṣaḥ-sthale kuca-kalaśaṁ rasa-pūrṇa-stana-kumbhaṁ viniveśayārpaya | kīdṛśaṁ ? atiduravāpam atidurlabhaṁ tvad-anugrahaṁ vinātīva-duḥkhenāvāpyata iti duḥkhāpam | punaḥ kīdṛśaṁ ? pulakitam, tatra hetum utprekṣate—priya-parirambhaṇe yo rabhasa utsāhas tena valitam iva yuktam iva | anyo’pi yo harṣa-yukto bhavati, tasya romāñco bhavaty eveti dhvanitam | tena kalasārpaṇena manasija-tāpaṁ kāma-janyaṁ santāpaṁ śoṣaya nāśaya | santaptasyopari kalasodakenābhiṣiktena tāpo yāty eva | ukti-bhaṅgyā viparīta-rataṁ yācata iti tātparyam | tathā ca manasija-padena gṛhotthitāgni-śāntyai tatra-varti-jana eva samartho bhavati, nānyat | ata eva tvayaivāsya śāntir iti bhāvaḥ | śoṣayety anenāpi tāpaṁ śoṣaya, na tu sva-viṣayakaṁ kāmaṁ, punaḥ vilāsa-mādhurya-rucy-utpādakatvāt | tathā cāsyānuprāsa-nirvāhakatvaṁ sphuṭam eva |

dhruva-padam atra śrī-rādhāyā uttaraṁ veti | he kṛṣṇa ! tvaṁ saram, ito gaccha | kiṁ sati ? rādhike iti | raḥ kāmaḥ, tena ādhiḥ santāpa-lakṣaṇo vyādhiḥ, ke prakāśe sati | tarhi kva gacchāmi ? tad-artham eva tavāśrito’smi | na hi, nārāyaṇam anugatam iti nārāyaṇaṁ jalāśrayam anu lakṣyīkṛtya | dūre ced ata āha—gataṁ nikaṭa eva prāptaṁ yamunādi-lakṣaṇaṁ, tatra kāma-tāpa-śāntyai sarety arthaḥ ||5|| (23.4)

tadā tvad-eka-jīvano’haṁ, tvam eva jīvayety āha—

adhara-sudhā-rasam upanaya bhāmini

jīvaya mṛtam iva dāsam |

tvayi vinihita-manasaṁ virahānala-

dagdha-vapuṣam avilāsam ||6||

he bhāmini ! kāma-kalā-kuśale priye ! adhara-sudhā-rasam adhara-sambandhy-amṛta-rasam upanaya vitara | dāsaṁ mādṛśam anugataṁ, dāna-pātram iti vā, dāsṛ dāne iti dhātoḥ, jīvaya | kīdṛśaṁ ? mṛtam iva | anyo’pi mṛto’mṛta-pānena jīvatīti dhvanitam | dāna-pātratve hetum āha—tvayīti | tvayi vinihita-manasaṁ tvayy arpita-cittam | punaḥ kīdṛśaṁ ? virahānalena tvad-viyoga-rūpeṇāgninā dagdhaṁ santaptaṁ vapur yasya tam | ata evāvilāsaṁ krīḍana-ceṣṭā-rahitam | anyo’pi bhṛtyaḥ sva-kārye dagdhaḥ niśeṣṭitaḥ samarthena svāminā jīvanīya iti bhāvaḥ ||6|| (23.5)

cāṭūktyā nātiprasannām āha—

śaśimukhi mukharaya maṇi-raśanā-guṇam

anuguṇa-kaṇṭha-ninādam |

śruti-yugale pika-ruta-vikale mama

śamaya cirād avasādam ||7||

he śaśimukhi candrānane ! sundaratayāmṛta-syanditayā ca śaśi-mukhayo rūpya-rūpaka-bhāvaḥ | maṇi-raśanā-guṇaṁ maṇi-yuktaṁ kāñcī-dāma mukharaṁ sa-śabdaṁ kuru | anena haṁsa-līlākhyaṁ viparīta-rataṁ māṁ bhajasveti dhvanitam | tal-lakṣaṇoktaṁ prāk [gīta 13.7] | kīdṛśaṁ maṇa-raśanā-guṇaṁ ? anuguṇa-kaṇṭha-ninādam, anuguṇaḥ sadṛśaḥ kaṇṭha-ninādaḥ kaṇṭha-śabdo yasya tādṛśam | raśanā-guṇānukāri-kaṇṭha-śabdaṁ kurv ity arthaḥ | athavā, svara-bhaṅgenālapantīm āha—kaṇṭha-nāda-sadṛśaṁ raśanā-śabdaṁ kurv ity arthaḥ | tena śabdena mama śruti-yugale śrotra-yugme cirād avasādaṁ cirāt tvad-asaṅgamāvadheḥ vartamānam avasādaṁ khedaṁ śamaya śāntaṁ kuru, nāśayety arthaḥ | kīdṛśe śruti-yugale ? pika-rutena kokila-kūjitena vikale duḥkhite | virahiṇaḥ pika-rutaṁ duḥsahaṁ bhavati ||7|| (23.6)

kiṁ ca, tathāpy anavalokayantīm āha—

mām ativiphala-ruṣā vikalī-kṛtaṁ

avalokitum adhunedam |

mīlitaṁ lajjitam iva nayanaṁ tava

virama visṛja rati-khedam[[119]](#footnote-120) ||8||

he priye ! tavedaṁ nayanaṁ netraṁ mām avalokituṁ māṁ vīkṣituṁ mīlati mudrāṁ prāpnoti | kim iva ? lajjitam iva | kīdṛśaṁ māṁ ? ativiphala-ruṣā atiniṣphalena kopena vikalī-kṛtaṁ vikalatāṁ nītaṁ niraparādha-daṇḍanaṁ mayā kṛtam iti mahattayā lajjitam iveti bhāvaḥ | atas tvam adhunā idānīṁ niṣphala-kopād virama viraktā bhava | rati-khedaṁ sambhoga-dainyaṁ visṛja tyaja | kopaṁ tyaktvā mayā saha ramaṇaṁ kurv ity arthaḥ | athavā, adhunā lajjā-nirākaraṇārthaṁ viśeṣeṇa rama vividha-keliṁ prakaṭayya rati-khedaṁ rateḥ duḥkhaṁ muñca | ratyāyāsaṁ viśeṣeṇa sṛja utpādayeti vā | tathā ca te na netra-mudraṇaṁ samīcīnam iti bhāvaḥ ||8|| (23.7)

śrī-jayadeva-bhaṇitam idam anupada-

nigadita-madhuripu-modam |

janayatu rasika-janeṣu manorama-

rati-rasa-bhāva-vinodam ||9||

idaṁ śrī-jayadeva-bhaṇitaṁ śrī-jayadevena kathitaṁ gītaṁ rasika-janeṣu etad-rasa-bhāvitāśaya-lokeṣu manorama-rati-rasa-bhāva-vinodaṁ ratiḥ sambhogaḥ rasaḥ śṛṅgāra-rasaḥ bhāvāḥ sañcāri-sāttvikādayaḥ, teṣāṁ manoramaṁ manaḥ-prītikaraṁ cittākarṣakaṁ vinodaṁ kautukaṁ harṣam iti yāvat janayatu karotu | athavā, manorama-rati-rase bhāvanā camatkṛtim utpādayatu | tad uktaṁ, yadi hari-smaraṇe [gī.go. 3] ity-ādinā | tenaiva kīdṛśaṁ bhaṇitaṁ ? anupadaṁ pratipadaṁ nigadito nitarāṁ varṇito madhuripoḥ kṛṣṇasya moda ānando yatra tādṛśaṁ vāg-vilāsa-rūpo moda ity arthaḥ ||9|| (23.8)

\* \* \* \* \*

evaṁ vāg-vilāsam anuvarṇyedānīṁ suratārambhaṁ nirūpayati—

pratyūhaḥ pulakāṅkureṇa niviḍāśleśe nimeṣeṇa ca

krīḍākūta-vilokite’dhara-sudhā-pāne kathā-narmabhiḥ[[120]](#footnote-121) |

ānandādhigamena manmatha-kalā-yuddhe’pi yasminn abhūd

udbhūtaḥ sa tayor babhūva suratārambhaḥ priyambhāvukaḥ ||10||

tayoḥ rādhā-mādhavayoḥ sa ciraṁ kāṅkṣitaḥ lokottaro vā suratārambhaḥ, “lalitārambhaḥ” iti vā pāṭhe lalito manohara ārambho yasya etādṛśaḥ śṛṅgāra-krīḍā-viśeṣaḥ | udbhūta udbhaṭaḥ priyambhāvukaḥ priya-bhavana-śīlo babhūva jātaḥ | sa kaḥ ? ity ata āha—yasmin lalitārambhe niviḍāśleṣe dṛḍhatarāliṅgane kartavye pulakāṅkureṇa romāñcodgamena pratyūho’bhūt, antarāyo jātaḥ | anenāliṅganenoddīpta-mahā-sāttvika-vikāraḥ aṅkura-padena sūcitaḥ | atirūḍha-bhāvaś ca sthāyī yenāliṅganena romāṅkurasyāpi asahiṣṇutā jātā | evaṁ paramāvadhi-rasotpattir darśitā |

api ca, krīḍākūta-vilokite krīḍāsu yad ākūta-pūrvakam abhiprāya-pūrvaṁ yad vilokitaṁ, tatra nimeṣeṇa netra-spandena pratyūho’bhūt, satṛṣṇa-sābhiprāyāvalokane nimeṣa-mātrasyāpi asahanm abhūd ity arthaḥ | tad uktaṁ—jaḍa udīkṣitāṁ pakṣma-kṛd dṛśāṁ [bhā.pu. 10.31.15] | atha ca, adhara-sudhā-pāne adharāmṛtāsvāde kartavye kathā-narmabhiḥ rahaḥ-kathā-kautukaiḥ pratyūho’bhūt | anena pāne’tṛptir uktā | tathā ca, sudhā-mattaḥ kathayaty eveti kathāyāś cāsaṁvaraṇam | pratyekam apīndriyāṇāṁ tat-tad-bhāvānāṁ cātiprābalyaṁ samudra-taraṅgānām iva iti bhāvaḥ |

atha ca, manmatha-kalā-yuddhe kāmasya catuḥṣaṣṭhi-kalābdhi-surata-saṅgrāme ānandādhigamena harṣa-lābhena pratyūho’bhūt | anena niratiśaya-spṛhaṇīyatvam uktam | sambhogasya nālaṁ-pratyaya iti bhāvaḥ | kriyānandayoś cāpāratvam api dhvanitam | vyaṅgya-vṛttiś ceyam | sambhogākhyaḥ śṛṅgāro rasaḥ bhāva-vibhāvānubhāva-sāttvika-vyabhicāribhiś ca rasatāṁ nīto bhaṅgyātra mahā-kavinā sāṅgo nirūpitaḥ ||10|| (80)

*ujjvala-nīlamaṇau 15.256-ślokāṅka uddhṛto’yaṁ ślokaḥ.*

—o)0(o—

tad evaṁ viparītākhyam ukti-vaicitryeṇa kathayati—

dorbhyāṁ saṁyamitaḥ payodhara-bhareṇāpīḍitaḥ pāṇijair

āviddho daśanaiḥ kṣatādhara-puṭaḥ śroṇī-taṭenāhataḥ |

hastenānamitaḥ kace’dhara-madhu-syandena saṁmohitaḥ

kāntaḥ kām api tṛptim āpa tad aho kāmasya vāmā gatiḥ ||11||

dorbhyāṁ bāhubhyām arthāt nāyikāyāḥ, saṁyamitaḥ baddhaḥ, payodhara-bhareṇa stana-bhāreṇāpīḍitaḥ, pāṇijaiḥ nakhair evāviddhas tāḍitaḥ, daśanair dantaiḥ kṣatādhara-puṭaḥ daṣṭādhara-puṭo yasya tādṛśaḥ kṛtaḥ | śroṇī-taṭena nitambenāhataḥ āsphālitaḥ, hastenānamitaḥ kace keśe dhṛtvety arthaḥ | adhara-madhu-syandena adharāmṛta-pānena saṁmohitaḥ, samyak mohaṁ prāpitaḥ, evaṁ viśiṣṭo’pi kāntaḥ kām apy anirvacanīyāṁ tṛptim āpa prāpat, tat tato hetor aho ity āścarye kāmasya vāmā viruddhā gatiḥ, vāmā ramaṇīyā vā | yasya bandhanādikaṁ kriyate, so’pi prītiṁ prāpnoti, ata eva vāmeti bhāvaḥ | anena viparīta-surataṁ kathitam | arthāntara-nyāso’laṅkāraḥ | tad uktaṁ daṇḍinā—

jñeyaḥ so’rthāntara-nyāso vastu nirdiśya kiñcana |

tat-sādhana-samarthasya vacanaṁ yatra dṛśyate || iti |

tathā ca, saṁyamanāpīḍanādibhir vīra-śṛṅgārānubhāvair vīra-śṛṅgāro’nuvarṇitaḥ | atha ca, sāparādhena nāyaka-maulinā yo daṇḍaḥ prārthaitas tayāpi sa evānuṣṭhita iti bhāvaḥ ||11|| (81)

—o)0(o—

tad eva spaṣṭayati—

mārāṅke[[121]](#footnote-122) rati-keli-saṅkula-raṇārambhe tayā sāhasa-

prāyaṁ kānta-jayāya kiṁcid upari prārambhi yat sambhramāt |

niṣpandā jaghana-sthalī śithilitā dor-vallir utkampitaṁ

vakṣo mīlitam akṣi pauruṣa-rasaḥ strīṇāṁ kutaḥ sidhyati ||12||

mārāṅke mārasya kāmasya cihne yuddha-pakṣe māraṇaṁ cihnaṁ yatra tādṛśe rati-keli-saṅkula-raṇārambhe rati-kelibhiḥ cumbanāliṅgana-bandhādi-rūpābhiḥ saṅkule vyāpte raṇārambhe kāma-yuddhārambhe tayā rādhayā sāhasa-prāyaṁ sāhasa-bahulaṁ kānta-jayāya tad-upari tasya kāntasyopari kiṁcil lokottaraṁ prārambhi puruṣāyitam ārabdham, yat sambhramāt saṁvegāt, tasyā rādhikāyā jaghana-sthalī niṣpandā niścalā jātā, dor-valliḥ bāhu-latā śithilitā ślathī-bhūtā, vakṣo hṛdayam utkampitaṁ, akṣi mudritam | tataḥ strīṇāṁ pauruṣa-rasaḥ parākramābhilāṣaḥ kathaṁ sidhyati, api tu na sidhyaty evety arthaḥ | anena kriyā-nivṛttiḥ kathitā | sambhogānte nāyikāyā evaṁ bhavaty eva, vastutas tu vijaya eva jātaḥ ||12|| (82)

*ujjvala-nīlamaṇau 13.18 ślokāṅka uddhṛto’yaṁ ślokaḥ.*

—o)0(o—

tad evāha—

tasyāḥ pāṭala-pāṇijāṅkitam uro nidrā-kaṣāye dṛśau

nirdhauto’dhara[[122]](#footnote-123)-śonimā vilulitāḥ[[123]](#footnote-124) srasta-srajo mūrdha-jaḥ |

kāñcī-dāma dara-ślathāñcalam iti prātar nikhātair dṛśor

ebhiḥ kāma-śarais tad adbhutam abhūt patyur manaḥ kīlitam ||13||

ebhiḥ kāma-śaraiḥ kandarpa-bāṇaiḥ patyur dṛśor locanayoḥ prātar nikhātair āropitair manaḥ kīlitaṁ viddham ity adbhutam āścaryam abhūt | anyatra nikhātair bāṇair anyat kīlitam ity adbhutam abhūd ity arthaḥ | manaḥ kīlitam abhūd iti vā | kaiḥ ? kāma-śaraiḥ tasyā rādhāyāḥ pāṭalena raktena pāṇijena nakhena aṅkitam uraḥ cihnitaṁ vakṣaḥ, nidrā-kāṣāye lauhite dṛśau locane ca | nirdhauto’dhara-śonimā cumbanādinā kṣālito yo’dharasya śoṇimā lauhityaṁ sa ca, vilulitāḥ prakṣiptāḥ sa-kaca-graha-cumbana-dānādinā, ata eva srastāḥ galitāḥ srajaḥ puṣpa-mālā yeṣu tādṛśāḥ keśāś ca | daram īṣat ślathaṁ śithilam añcalaṁ vastrāntaṁ yasmāt tathā-bhūtaṁ kāñcī-dāma mekhalā-sūtraṁ ca | athavā, kāñcī-dāma ca dara-ślathāñcalam api | tathā ca saṅgopanīyair api cihnaiḥ rasāveśāt prakaṭanena rasādhikyaṁ kathitam iti dhvanitam | kīlitam ity anena nāyaka-vaśī-karaṇāt śrī-rādhāyā eva vijayo jāta iti bhāvaḥ ||13|| (83)

—o)0(o—

yad uktaṁ patyur manaḥ kīlitaṁ, tad eva prakaṭayati—

vyākośaḥ[[124]](#footnote-125) keśa-pāśas taralitam alakaiḥ sveda-lolau[[125]](#footnote-126) kapolau

daṣṭā[[126]](#footnote-127) bimbādhara-śrīḥ kuca-kalaśa-rucā hāritā hāra-yaṣṭiḥ |

kāñcī kāñcid gatāśāṁ[[127]](#footnote-128) stana-jaghana-padaṁ pāṇinācchādya sadyaḥ

paśyantī satrapaṁ māṁ[[128]](#footnote-129) tad api vilulita-srag-dhareyaṁ[[129]](#footnote-130) dhinoti ||14||

iyaṁ rādhā vilulita-śragdharā khaṇḍita-mālā-dhāriṇī, tad api māṁ dhinoti prīṇayati | kiṁ kurvatī ? sadyas tat-kālaṁ stana-jaghana-padaṁ pāṇinā hastenācchādya tirodhāya satrapaṁ lajjā-sahitaṁ yathā syād evaṁ māṁ paśyantī | kathaṁ sa-lajjā ? ity āha—keśa-pāśaḥ kavarī vyākośaḥ śithilo jātaḥ, alakaiś cūrṇa-kuntalais taralitaṁ, kapolau sveda-lolau gharma-jala-vyāptāv abhūtām | anu ca daṣṭā bimbādhara-śrīḥ khaṇḍitādhara-lakṣmīḥ | kuca-kalaśa-rucā stana-ghaṭa-dīptyā hāra-yaṣṭiḥ hāritā kutrāpi tyaktā | athavā, hāra-śrīḥ śarīra-śobhayaiva hāritā coritā | api ca, kāñcī kṣudra-ghaṇṭikā kāñcid anirvacanīyām āśāṁ gatā | anena sambhogāveśo dhvanitaḥ | tathā ca, bhūṣaṇādi-rahitāpi bhūṣaṇāṅga-lakṣmyā patyur mano-hāriṇy abhūd ity arthaḥ | anena rūpa-mādhuryaṁ nirūpitam |

aṅgāny abhūṣitāny eva kenacid bhūṣaṇādinā |

yena bhūṣitavad bhāti tad rūpam iti kathyate || [u.nī. 11.25] iti,

tad yathā—

nītaṁ te punar uktatāṁ bhramarakaiḥ kastūrikā-patrakaṁ

netrābhyāṁ viphalīkṛtaṁ kuvalaya-dvandvaṁ ca karṇāpitam |

hāraś ca smita-kānti-bhaṅgibhir alaṁ piṣṭānupeṣīkṛtaḥ

kiṁ rādhe tava maṇḍanena nitarām aṅgair asi dyotitā || [vi.mā. 7.48] iti |

śobhā vā—

sā śobhā rūpa-bhogādyair yat syād aṅga-vibhūṣaṇam ||

yathā—

dhṛtvā raktāṅguli-kiśalayair nīpa-śākhāṁ viśākhā

niṣkrāmantī vratati-bhavanāt prātar udghūrṇitākṣī |

veṇīm aṁsopari viluṭhatīm ardha-muktāṁ vahantī

lagnā svānte mama na hi bahiḥ seyam adyāpy ayāsīt || [u.nī. 11.13-14] iti |

sragdharā-nāmakaṁ chandaś cedam ||15|| (84)

—o)0(o—

mīlad-dṛṣṭi milat-kapola-pulakaṁ[[130]](#footnote-131) śītkāra-dhārā-vaśād

avyaktākula-keli-kāku-vikasad-dantāṁśu-dhautādharam |

śyāmottuṅga-payodharopari pariṣvaṅgī[[131]](#footnote-132) kuraṅgī-dṛśo

harṣotkarṣa-vimukta-niḥsaha-tanor dhanyo dhayaty ānanam ||15||

harṣotkarṣa-vimukta-niḥsaha-tanoḥ harṣotkarṣeṇa nānā-vidha-rata-janitānandātiśayena vimuktā ślathā niḥsahā vyāpārāsahā tanur yasyā evaṁ-bhūtāyāḥ kuraṅgī-dṛśo mṛga-vadhū-nayanāyāḥ ānanaṁ mukhaṁ dhanyaḥ ślāghya-guṇavān kṛṣṇo dhayati pibati, nirnimeṣaṁ pibatīty arthaḥ | adhara-pānena vā mukhaṁ pibatīty uktam | kīdṛśaḥ ? śyāmāyā uttuṅgau rasonnatau yau payodharau kucau tayor upari pariṣvaṅgī āliṅgitaḥ | anena sparśa-tṛṣṇā dhvanitā | kiṁ-bhūtam ānanaṁ ? mīlad-dṛṣṭi mudrite akṣiṇī, milat-kapola-pulakaṁ ca sa-romodgamau gaṇḍau ca yathā syād evam | śītkāra-dhārāḥ śītkārāṇāṁ śleṣaḥ, tad-vaśād avyaktā aprakaṭā ākulāś ca keli-kākavaḥ krīḍā-kākavo dhvani-vikārās tair vikasanto ye dantāṁśavas taiḥ dhautaḥ prakṣālito’dharo yatra tat tathā | mīlad-dṛṣṭi milat-kapolam ity ānanasya viśeṣaṇaṁ vā ||15|| (85)

—o)0(o—

atha sahasā suprītaṁ[[132]](#footnote-133) suratānte sā nitānta-khinnāṅgi |

rādhā jagāda sādaram idam ānandena govindam ||16||

atha-śabdo maṅgalārthaḥ, ānantarye vā | sā prasiddhā vaśīkṛta-kāntā rādhā ānandena sahasā idaṁ vakṣyamāṇaṁ govindaṁ prati jagāda uktavatī | kiṁ-lakṣaṇā sā ? suratānte sambhogāvasāne nitāntam atiśayena khinnāṅgi suratāyāsa-yuktaṁ śarīraṁ yasyā tādṛśī | kiṁ-lakṣaṇaṁ govindaṁ ? sādaraṁ kim api sā mām ājñāpayiṣyati, tadaiva dhanyo bhaviṣyāmīty ādareṇa saha vartamānam | suprītaṁ tat prāptuṁ mukhena snigdham ||16|| (86)

—o)0(o—

tad eva gītenāha—

**|| prabandhaḥ 24 ||**

*rāmakarī-rāga-rūpaka-tālābhyām |*

kuru yadu-nandana candana-śiśira-

tareṇa kareṇa payodhare |

mṛga-mada-patrakam atra mano-bhava-

maṅgala-kalaśa-sahodare ||17||

nijagāda sā yadu-nandane krīḍati hṛdayānandane || dhru. ||

gītasyāsya rāmakarī rāgaḥ, rūpaka-tālaḥ | gītārthas tu—sā rādhā yadu-nandane nijagāda uktavatī | kīdṛśe yadunandane ? krīḍati ramamāṇe | punaḥ kīdṛśe ? hṛdayānanda-janake | dhruva-padam ||

kiṁ nijagāda ? ity āha—kurv iti | he yadu-nandana ! gopa-kula-kumuda-candra ! atra mama payodhare stane kareṇa mṛgamada-patrakaṁ kastūrikā-patrāvalīṁ kuru racaya | kīdṛśena kareṇa ? candana-śiśiratareṇa candanād apy atiśītalena | athavā yadunandane jagādeti pūrvam evoktaṁ, tadā yadunandanaś candraḥ candrād api candanād api śītalena kareṇety arthaḥ | śītalatareṇa kareṇety anena punaḥ kāma-tapteneti svāṅga-sparśāt kāmodbodho darśitaḥ ukti-vaicitryeṇeti bhāvaḥ | kīdṛśe payodhare ? mano-bhavasya kāmasya yo maṅgala-kalaśo māṅgalyāya kāmasya abhyudayāya sthāpitaḥ pūrṇa-kumbhaḥ tasya sahodare sadṛśe | kecit tu maṅgala-padaṁ hema-param ācakṣate | maṅgalo bhūmi-patre syān maṅgalaṁ hema-hāṭakam iti viśva-koṣaḥ ||17|| (24.1)

ali-kula-gañjana-sañjanakaṁ[[133]](#footnote-134)

rati-nāyaka-sāyaka-mocane |

tvad-adhara-cumbana-lambita-kajjalam

ujjvalaya priya locane ||18||

he priya ! locane tvad-adharābhyāṁ yac cumbanaṁ tena lambitaṁ galitaṁ yat kajjalaṁ tad ujjvalaya punar uddīpaya | nayanayoḥ kajjalaṁ punar arpayety arthaḥ | kīdṛśe locane ? rati-nāyakasya kāmasya sāyakān bāṇān muñcatīti rati-nāyaka-sāyaka-mocanaṁ tasmin | kīdṛśaṁ kajjalaṁ ? ali-kulasya bhramara-samūhasya yad gañjanaṁ tiraskāraḥ, tasya sañjanakaṁ vidhāya | ujjvalo dīpti-śṛṅgāra-viśadeṣu vikāśinīti viśvaḥ | gañjano’bhibhavo nāśaḥ iti ratnakoṣaḥ ||18|| (24.2)

nayana-kuraṅga-taraṅga-vikāśa-

nirāsa-kara-śruti-maṇḍale |

manasija-pāśa-vilāsa-dhare

śubha-veśa niveśaya kuṇḍale ||19||

he śubha-veśa ! kalyāṇa-mūrte ! śubhaḥ śobhano veśo’laṅkaraṇaṁ yasya tādṛśeti vā | mama śruti-maṇḍale karṇa-pradeśe kuṇḍale viniveśaya sthāpaya | kīdṛśe śruti-maṇḍale ? nayane eva yau kuraṅgau mṛgāv ativegavattvāt tayos taraṅgasya vegasya yo vikāśaḥ prasaraṇaṁ tasya nirāsa-kare nirodha-kāriṇi | punaḥ kīdṛśe ? manasijasya kāmasya yaḥ pāśo bandhana-viśeṣas tasya vilāsa-dhare tal-līlā-bhṛti | yadi karṇa-maṇḍale kāma-vyādha-pāśo na syāt, tarhi kiyad-dūraṁ nayana-kuraṅgayoḥ gatiḥ syād iti locanayor viśālatvaṁ vyaṅgyam | tathā ca, kuraṅga-vikāśa ity anena kaṭākṣāṇāṁ cāñcalyam iti bhāvaḥ ||19|| (24.3)

bhramara-cayaṁ racayantam upari

ruciraṁ suciraṁ mama sammukhe |

jita-kamale vimale parikarmaya

narma-janakam alakaṁ mukhe ||20||

he kṛṣṇa ! mama mukhe alakaṁ cūrṇa-kuntalaṁ parikarmaya bhūṣaya | kīdṛśam alakaṁ ? ruciraṁ manoharam | punaḥ kīdṛśaṁ ? narma-janakaṁ krīḍā-janakam | kīdṛśe mukhe ? vimale nirmale | punaḥ kīdṛśe ? jita-kamale jitaṁ tiraskṛtaṁ nija-śobhayā saurabheṇa ca kamalaṁ yena tādṛśe | sammukhe prasādavati, abhimukhe vā | kim-bhūtam alakaṁ ? suciraṁ cirād upari vadanāravindasyopariṣṭhāt bhramara-cayaṁ racayantaṁ bhramara-maṇḍalī-śobhāṁ janayantam ity arthaḥ | sammukhe iti mukhasyātulita-lāvaṇyāspadatvam, suciram iti nityam evāvyabhicāri-śobhā-pradatvaṁ cālakānāṁ kathitam | suciraṁ vividha-racanayā ruciraṁ yathā syāt tathā parikarmayeti vā | jitā vaśīkṛtā svāsādhāraṇa-guṇ kamalā śrīr yena tasmin, jita-kamala iti vā | jitā vaśīkṛtā sarvātiśāyi, vimale vikhyāta ity arthaḥ | kiṁ cālakānām api narma-janakam iti | viśeṣaṇaṁ yuktaṁ, tādṛśa-śobhayā tasyā maṇḍanenāpi sarvam eva parihasatīti tādṛśam ity arthaḥ | narma-yukto janaḥ sakhī-janaḥ tasya kaṁ sukha-svarūpam iti vā, krīḍā-galitālaka-darśanāt sakhīnāṁ narma-sambhavāt | suciram ity anenālaka-bhramarāṇāṁ mukha-makaranda-pāne’tṛptir makarandasya vākṣayatvam iti dhvanitam ||20|| (24.4)

mṛgamada-rasa-valitaṁ lalitaṁ

kuru tilakam alika-rajanī-kare |

vihita-kalaṅka-kalaṁ kamalānana

viśramita-śrama-sīkare ||21||

he kamalānana ! padma-mukha ! alika-rajanī-kare lalāṭa-candre lalitaṁ manojñaṁ tilakaṁ viśeṣakaṁ kuru | kamalā mukhe yasyeti vā, ubhayataḥ candreṇa maitrī dhvanitā | kīdṛśaṁ tilakaṁ ? mṛgamada-rasa-valitaṁ mṛgamada-rasena kastūrī-rasena valitaṁ nirmitam | punaḥ kīdṛśaṁ ? vihita-kalaṅka-kalaṁ vihitā kalaṅkasya kalaṁ lāñchanasya kalā śobhā yena tādṛśam | atra tu śyāma-rūpa-śobhā-sādṛśyāt kalaṅka-śobhāgrahaṇam iti bhāvaḥ | kīdṛśe alike ? viśramito viśramaṁ prāpito yaḥ śramas taj-janitaḥ sīkaro’mbu-kaṇaḥ yatra tādṛśe | anena vyajanādinā tanu-bhūtānāṁ prasveda-bindūnām atiśītatayā hima-kaṇatvam ākṣipyate, tena cālikasya candratva-rūpaṇaṁ sāṅgaṁ nirdahatīti dhvanitam | lalāṭam alikaṁ godhir ity arthaḥ | athavā viśrāmaṁ prāpitaḥ śrama-janita-śīkaro yasmāt tat tādṛśa ity arthaḥ | prathamaṁ vyajanādinā prasvedam apahara, paścāt tilakaṁ racaya, sveda-jale tilakasyāsambhavāt ||21|| (24.5)

mama rucire cikure kuru mānada

manasija-dhvaja-cāmare |

rati-galite lalite kusumāni

śikhaṇḍi-śikhaṇḍaka-ḍāmare ||22||

anya-māninī-māna-khaṇḍano’pi bahu-māna-prada ! saundaryādy-abhimānināṁ sva-saundaryādibhir garva-nāśaneti vā, mama rucire cikure jāty-eka-vacanaṁ, keśa-pāśe ity arthaḥ | kusumāni puṣpāṇi kuru racaya | kīdṛśe cikure ? rati-galite ratau mukta-bandhane, sambhogāveśāt srasta ity arthaḥ | lalite manohare, pūrvaṁ rucira-padena surata-pūrva-kālīna-saundaryam uktam | atra lalita-padena rati-galitatve’pi saundaryādhikyaṁ kathitaṁ, na tu punar-ukti-prasaṅgaḥ | punaḥ kīdṛśe ? śikhaṇḍino mayūrasya śikhaṇḍakasya ḍāmara āṭopo yasya tādṛśe ||22|| (24.6)

sarasa-ghane jaghane mama śambara-

dāraṇa-vāraṇa-kandare |

maṇi-raśanā-vasanābharaṇāni

śubhāśaya vāsaya sundare ||23||

he śubhāśaya ! śobhana-hṛdaya ! athavā, śubhaḥ ā sāmastyena śayaḥ karo yasya tādṛśa ! rasanādīnāṁ kara-sādhyatvād ayam artho yuktaḥ | mama sundare jaghane maṇi-raśanā-vasanābharaṇāni maṇi-mayī yā rasanā kṣudra-ghaṇṭikā vasanaṁ vastram ābharaṇāni ca vāsaya paridhāpaya | kīdṛśe jaghane ? sarasa-ghane sarase śṛṅgāra-rasa-sahite snigdhe vā ghane niviḍe | punaḥ kīdṛśe ? śambara-nāmānaṁ daityaṁ dārayatīti śambara-dāraṇaḥ kāmaḥ, sa eva vāraṇaḥ mahā-balatvān matta-mātaṅgaḥ, tasya kandare | aparo’pi hastī giri-kandarāyāṁ tiṣṭhatīti bhāvaḥ | kuñjaro vāraṇaḥ karī ity arthaḥ | darī tu kandaro vā strī, vasa ācchādane ity asya ṇy-antasya prayogaḥ ||23|| (24.7)

śrī-jayadeva-vacasi rucire sadayaṁ

hṛdayaṁ kuru maṇḍane |

hari-caraṇa-smaraṇāmṛta-nirmita-

kali-kaluṣa-jvara-khaṇḍane ||24||

śriyā saundaryādi-vaibhavena jayena sarva-kalā-kauśalena vijayena ca dīvyatīti śrī-jayadevaḥ kṛṣṇaḥ tat-sambodhanam | he nāgara ! mama vacasi maṇḍane maṇḍana-nimittaṁ hṛdayaṁ kuru paramāvadhānena bhūṣāṁ racayety arthaḥ | kiṁ-lakṣaṇe maṇḍane ? jayade sapatnī-sakāśād utkarṣa-prade | hares tava caraṇaṁ svādhīnatayā maṇḍana-rūpācaraṇaṁ tasya smaraṇaṁ manasy avagāhas tad evāmṛtaṁ tena kṛtaṁ kali-kaluṣa-jvarasya mānādiṣu kalaha-kāluṣya-santāpasya khaṇḍanaṁ nāśanaṁ yena tādṛśe pūrva-roṣa-vismāraka ity arthaḥ | athavā, śrī-jayadevasya kaver vacasi vākye sadayaṁ dayā-sahitaṁ yathā syād evaṁ hṛdayaṁ kuru | kiṁ-lakṣaṇe vacasi ? maṇḍane sakala-bhakta-janālaṅkāra-rūpe jayade sarvottama-bhakti-pradānena sarvopari virājamānatayā vijaya-prade | punaḥ kīdṛśe ? hari-caraṇa-smaraṇam eva yad amṛtaṁ paramānanda-rūpa-mahauṣadhaṁ tena nirmitaṁ kali-kaluṣa-jvarasya khaṇḍanaṁ nāśanaṁ yena tādṛśe | kṛta-kaluṣa-jvara-saṁjvareti pāṭhe—kṛta ācarito yaḥ kaluṣa-jvaraḥ pāpa-rūpa-santāpaḥ sa eva saṁjvaraḥ, tasya khaṇḍane chedake, pāpa-santāpa-vidāraṇe vacasīty arthaḥ ||24|| (24.8)

\* \* \* \* \*

racaya kucayoś patraṁ citraṁ[[134]](#footnote-135) kuruṣva kapolayor

ghaṭaya jaghane kāñcīm añca[[135]](#footnote-136) srajā kavarī-bharam |

kalaya valaya-śreṇīṁ pāṇau pade maṇi-nūpurāv

iti nigaditaḥ prītaḥ pitāmbaro’pi tathākarot ||25||

he priya ! kucayoḥ patraṁ makara-patrikāṁ racaya | kapolayoś citraṁ citrakākhyaṁ racanā-viśeṣaṁ kuruṣva | atha ca, jaghane kāñcīṁ kṣudra-ghaṇṭikāṁ ghaṭayārpaya | kavarī-bharaṁ grathita-keśa-samūhaṁ srajā puṣpa-mālayā añca pūjaya, keśa-pāśe mālāṁ prāpayety arthaḥ | añcety añca gati-pūjayor ity asya loṭ madhyama-puruṣaika-vacanam | valaya-śreṇīṁ kaṅkaṇa-paṅktiṁ pāṇau haste kalayarpaya | pade caraṇe nūpurau kuru | ity anena prakāreṇa rādhayā nigaditaḥ uktaḥ, pitāmbaraḥ tadā pīta-vasanaḥ śrī-kṛṣṇo’pi tathaivākarod iti santatāśrava-vallabheyam ity uktam | tad yathā—

ṣaḍ-aṅghribhir arditān kusuma-sañcayān ācinod

akhaṇḍam api rādhike bahu-śikhaṇḍakaṁ tvad-girā |

amuñca nava-pallava-vrajam udañcad arkojjvalaṁ

karotu vaśago janaḥ kim ayam anyad ājñāpaya || [u.nī. 4.48]

kiṁ ca, ahaṁ bhakta-parādhīno hy asvatantra iva dvija [bhā.pu. 9.4.63] iti, ye yathā māṁ prapadyante tāṁs tathaiva bhajāmy ahaṁ [gītā 4.11] iti ca, kṣaṇaṁ yuga-śatam iva yāsāṁ yena vinābhavat [bhā.pu. 10.19.16] iti niḥsīmānurāga-bhareṇa vaśīkṛtaḥ | uktaṁ ca, śrī-mukhenaiva na pāraye’haṁ [bhā.pu. 10.32.22] iti | bhagavān puruṣottamaḥ sac-cid-ānandaika-rasāpāraiśvarya-mahima-guṇāpracyuta-svarūpaḥ tad-rūpair bhāvais tādṛśair eva priya-janair nityānanda-rūpa-caritaḥ nityam eva ramamāṇa evāste | ātmārāma-yogibhir bhajanīya-guṇatvāt | yatra—ātmārāmāś ca munayaḥ [bhā.pu. 1.7.10] iti | uktaṁ ca—

na karhicin mat-parāḥ śānta-rūpe

naṅkṣyanti no me’nimiṣo leḍhi hetiḥ |

yeṣām ahaṁ priya ātmā sutaś ca

sakhā guruḥ suhṛdo daivam iṣṭam || [bhā.pu. 3.25.38] iti |

vyākṛtaṁ svāmi-caraṇaiḥ—

nanv anyavat madīyānāṁ bhoktṛ-bhogyānāṁ vināśaḥ syāt ? tatrāha—he śānta-rūpe ! śāntaṁ śuddhaṁ tad-rūpe mal-loke vā mat-parāḥ kadācid api na naṅkṣyanti bhogya-hīnā na bhavanti | animiṣo me hetiḥ kāla-cakraṁ ca no leḍhi tān na grasati | tatra hetuḥ—yeṣām iti | suta iva sneha-viṣayaḥ, sakheva viśvāsāspadam, gurur ivopadeṣṭā, suhṛd iva hita-kārī, iṣṭaṁ daivam iva pūjyaḥ | evaṁ sarva-bhāvena māṁ ye bhajanti tān madīyaṁ kāla-cakraṁ na grasatīty arthaḥ ||

athavā, priyaḥ patiḥ, ātmā svarūpaḥ, sutaḥ putraḥ, sakhā mitraṁ, guruḥ pitā, suhṛt sambandhī, daivam iṣṭaṁ sevyam | evaṁ sati dāsa-putra-bandhu-mitra-pitṛ-patyuś ca bhaktā nirūpitā ye tv atra prākṛtatvaṁ nirūpayanti, te manda-matayo jñeyāḥ | uktaṁ ca bhagavatā—

avyaktaṁ vyaktim āpannaṁ manyante mām abuddhayaḥ |

paraṁ bhāvam ajānanto mamāvyayam anuttamam || [gītā 7.24] iti ||25|| (87)

—o)0(o—

yad gāndharva-kalāsu kauśalam anudhyānaṁ ca yad vaiṣṇavaṁ

yac chṛṅgāra-viveka-tattva-racanā-kāvyeṣu līlāyitam |

tat sarvaṁ jayadeva-paṇḍita-kaveḥ kṛṣṇaika-tānātmanaḥ

sānandāḥ pariśodhayantu sudhiyaḥ śri-gīta-govindataḥ ||26||[[136]](#footnote-137)

he sudhiyaḥ ! paṇḍitāḥ ! sānandāḥ samādhāna-sphuraṇena gata-śayanānanda-sahitāḥ, bhagavad-guṇānām ānanda-rūpatvāt ca sānandāḥ santaḥ, jayadeva-paṇḍita-kaveḥ yadyapi paṇḍitaḥ kavir ity ekārtha-paryavasāyitvaṁ, tathāpy atra vicāra-kṣama-yukti-vaktā paṇḍitaḥ, sarasa-yukti-mātra-vaktā kavir iti bhedaḥ | yajñaḥ kratur ity ādāv iva sayūpāḥ kratavaḥ, ayūpā yajñā iti | śri-gīta-govindataḥ tat sarvaṁ pariśodhayantu sarvato-bhāvena jānantu | tat kiṁ ? ity āha—yad gāndharva-kalāsu kauśalaṁ gāna-vidyāsu yan naipuṇyaṁ tat sarvaṁ jayadeva-paṇḍita-kaveḥ naipuṇyam | gandharvaḥ mārga-deśa-vit, mārgasya svara-padātmakatvāt, kalāḥ aṅga-vinyāsa-vailakṣaṇyādikāḥ, tatra naipuṇyam iti pūrvoktam evārthaḥ | atha ca, vaiṣṇavaṁ viṣṇu-sambandhi yad anudhyānam anukṣaṇaṁ cintanaṁ, yac ca śṛṅgāra-rasasya yo vivekaḥ saṁyoga-vipralambhādi-rūpeṇa vivecanam, tasya tattvaṁ yathārtha-jñānaṁ, yad api kāvyeṣu kavi-karmasu kavitva-nirmāṇa-rūpeṣu līlāyitaṁ vilasitam iti tat sarvam ity arthaḥ | kīdṛśasya jayadevasya ? kṛṣṇaika-tānātmanaḥ kṛṣṇaika-tānas tat-para ātmā mano yasya tādṛśasya | eka-tāno’nanya-vṛttir ekāgraikāyanāv apīty amaraḥ ||26|| (88)

—o)0(o—

kavi-grantha-samāptau śrotṝṇām āśiṣaṁ prayuṅkte—

paryaṅkī-kṛta-nāga-nāyaka-phaṇā-śreṇī-maṇīnāṁ gaṇe

saṅkrānta-pratibimba-saṁvalanayā bibhrad-vibhu-prakriyām |

pādāmbho-ruha-dhāri-vāridhi-sutām akṣṇāṁ didṛkṣuḥ śataiḥ

kāya-vyūham ivācarann upacitī-bhūto[[137]](#footnote-138) hariḥ pātu vaḥ ||27||

hariḥ smṛti-mātra eva vṛjina-puñja-bhañjanaḥ vo yuṣmān pātu rakṣatu | bhakta-praṇayitā-khyāpanena rakṣaṇa-vyasanatām āha—kiṁ-lakṣaṇaḥ ? kāya-vyūhaṁ śarīra-samūham ācarann iva kurvann iva upacitī-bhūto vṛddhiṁ prāptaḥ | tatra hetuḥ—pādāmbhoruhaṁ caraṇa-sarojaṁ dhārayituṁ śīlaṁ yasyās tādṛśīṁ vāridhi-sutāṁ lakṣmīṁ, akṣṇāṁ śatair netrāṇāṁ sahasrair didṛkṣuḥ draṣṭum icchuḥ | kathaṁ tathā bhaved ata āha—paryaṅkī-kṛtaḥ śayyīkṛto yo nāga-nāyakaḥ śeṣas tasya phaṇā-śreṇīnāṁ paṅkīnāṁ ye maṇayas teṣāṁ gaṇe samūhe saṅkrānta-pratibimba-saṁvalanayā sambaddha-pratikṛti-prasareṇa vibhu-prakriyāṁ vistāra-prakāraṁ bibhrat dadhat | pratibimbārpaka-maṇīnām anantatayā dehānām anantatvaṁ, dehānām anantatayā tādṛśa-netra-lābho’bhūd ity arthaḥ ||27|| (89)

—o)0(o—

anyac ca—

tvām aprāpya mayi svayaṁvara-parāṁ kṣīroda-tīrodare

śaṅke sundari kālakūṭam apiban mūḍho mṛḍānī-patiḥ |

itthaṁ pūrva-kathābhir anya-manaso[[138]](#footnote-139) vikṣipya vakṣo’ñcalaṁ

padmāyāḥ[[139]](#footnote-140) stana-korakopari-milan-netro hariḥ pātu vaḥ ||28||

hariḥ śrī-kṛṣṇo vaḥ pātu | kiṁ-lakṣaṇaḥ ? he sundari ! mūḍho mṛḍānī-patiḥ rudraḥ kṣīroda-tīrodare kṣīra-samudra-taṭa-madhye mayi svayaṁvara-parāṁ mad-eka-patikāṁ tvām aprāpyalabdhvā kālakūṭaṁ hālāhalam apibat pītavān ity ahaṁ śaṅke tarkayāmi | ittham anena prakāreṇa pūrva-kathābhiḥ pūrva-kathanair anya-manaso’nya-manaskāyā rādhāyā vakṣo’ñcalaṁ stanāvarakaṁ vikṣipyapasārya stanau korakāv iva tad-upari milan-netraḥ nūtanodbhavatve korakopamā saundaryādinā ca | anena pārvatyāḥ sakāśād api saundaryādhikyaṁ dhvanitam ||28|| (90)

—o)0(o—

sādhvī mādhvīka cintā na bhavati bhavataḥ śarkare karkarāsi[[140]](#footnote-141)

drākṣe drakṣyanti ke tvām amṛta mṛtam asi kṣīra nīraṁ rasas te |

mākanda kranda kāntādhara dhara na tulāṁ gaccha yacchanti bhāvaṁ

yāvac chṛṅgāra-sāraṁ śubham iva jayadevasya vaidagdhya-vācaḥ ||29||[[141]](#footnote-142)

**bāla-bodhinī[[142]](#footnote-143) :** atha hṛd-rogam āśv apahinoty acireṇa dhīraḥ [bhā.pu. 10.33.39] iti śukokta-prāyatvāt etac-chravaṇa-kīrtana-smaraṇānumodana-prabhāvam āha—sādhvīti | he mādhvīka ! iha loke yāvat jayadevasya vacāṁsi viṣvak sarvataḥ śṛṅgāra-sārasvataṁ bhāvaṁ dadati, tāvad bhavatataḥ cintā sādhvī na bhavati, madhuratve’pi mādakatvād ity arthaḥ | he śarkare ! tvaṁ karkarāsi, mādakatvābhāve’pi kaṭhinatvād ity arthaḥ | he drākṣe ! ke tvāṁ drakṣyanti, komalatve’pi nindya-deśodbhavatvād ity arthaḥ | he amṛta ! tvaṁ mṛtam asi, maraṇāntara-prāpyatvād ity arthaḥ | he kṣīra ! te raso nīraṁ, nīravad āvartanādy-apekṣatvāt | he mākanda āmra ! tvaṁ kranda, tvag-aṣṭhy-ādi-heyāṁśa-sāhityāt | he kāntādhara ! tvaṁ pātālam asurālayaṁ yāhi, adho-dātṛ-nāmatvāt tavātra sthitir api na yuktety arthaḥ | śrī-jayadeva-varṇita-madhurākhya-bhakti-rasāsvāda-nirvṛta-janās te ghṛṇām eva kariṣyantīti bhāvaḥ ||29|| (91)

—o)0(o—

śrī-bhojadeva-prabhavasya vāmādevī-suta-śrī-jayadevakasya |

parāśarādi-priya-varga-kaṇṭhe śrī-gīta-govinda-kavitvam astu ||30||[[143]](#footnote-144)

**bāla-bodhinī** : atha sva-pitṛ-mātṛ-smaraṇa-pūrvakaṁ parāśarādi-mata-jñātāra evādhikāriṇa iti tān prati āśiṣayati—śrī-bhojeti | bhojadeva-nāmā tasya pitā, vāmādevī nāmnī jananī | tasyāḥ sutasya śrī-jayadevakasya parāśarādīnāṁ ye priyās tan-mata-jñātāras teṣv api ye bāndhavās tan-matānusāreṇa śrī-rādhā-mādhava-rahaḥ-keli-jñānena bandhutvaṁ prāptās teṣām eva kaṇṭhe bhūṣaṇavat sadā śrī-gīta-govindākhyaṁ kavitvam astu | anenāsya prabandhasya sarva-vedetihāsa-purāṇādi-vaktṝṇāṁ sammatyā sarva-sāratvaṁ durūhatvaṁ ca bodhitam |

atrāyaṁ kramaḥ—ādau śrī-kṛṣṇasya śreṣṭhatā-pratipādanaṁ pralaya-payodhi-jale [gī. 1] ity-ādi, vasante vāsantī ity antena | tataḥ śrī-rādhāyā samadhika-lālasā-varṇanaṁ, kaṁsārir api [4.1] ity antena | tatraiva sādhāraṇa-līlā, tasyā utkaṇṭhā-varṇanaṁ ca, tataḥ śrī-kṛṣṇasyāpi utkaṇṭhā, yamunā-tīre ity antena | tataḥ śrī-kṛṣṇe rādhikotkaṇṭhā aham ity-antena | tataḥ tasyāṁ śrī-kṛṣṇotkaṇṭhitā-varṇanaṁ, pūrvaṁ yatra ity antena | tato’bhisārikāvasthā-varṇanaṁ, atha tām ity-antena | tato vāsaka-sajjā, atrāntare ity-antena | tataḥ candrodayāt punar utkaṇṭhitā, athāgatām ity-antena | tato vipralabdhā atha katham apīty-antena | tataḥ khaṇḍitā tām attha [gī.go. 58] ity-antena | tataḥ kalahāntaritā atrāntare masṛṇa-roṣa [gī.go. 61] ity-antena | tato māninī-varṇanaṁ, suciraṁ [gī.go. 69] ity-antena | tato meghāvṛte candre sakhī-prārthanā, sā sasādhvasa [gī.go. 75] ity-antena | tato’nyonyāvalokanaṁ, gatavati [gī.go. 79] ity-antena | tataḥ śrī-kṛṣṇa-prārthanā, pratyūhaḥ [gī.go. 80] ity-antena | tato rahaḥ-kelayaḥ iti manasā [gī.go. 86] ity-antena | tataḥ svādhīna-bhartṛkā, paryaṅkīkṛta [gī.go. 89] ity-antena |

ataḥ sargo’yaṁ samṛddhimad-ākhya-sambhoga-rasānanditaḥ pītāmbaraḥ yatra saḥ, priyādhīnatvena tad-varṇa-vasana-priyaḥ śrī-kṛṣṇo yatra saḥ ||30|| (92)

iti śrī-jayadeva kṛtau śrī-śrī-gīta-govinda-mahā-kāvye

suprīta-pītāmbaro nāma dvādaśa sargaḥ

samāptam idaṁ kāvyam

—o)0(o—

adhikau dvau ślokau keṣucit saṁskaraṇeṣu dṛśyete, yathā—

sādhūnāṁ svata eva saṁmatir iha syād eva bhaktyārthināṁ

ālocya grathana-śramaṁ ca vidusām asmin bhaved ādaraḥ |

ye kecit para-kṛty-upaśruti-parās tān arthaye mat-kṛtiṁ

bhūyo vīkṣya vadanto avadyam iha cet sā vāsanā sthāsyati ||

itthaṁ keli-tatir vihṛtya yamunā-kūle samaṁ rādhayā

tad-romāvali-mauktikāvali-yuge veṇī-bhramaṁ bibhrati |

tatrāhlādi-kuca-prayāga-phalayor lipsāvator hastayor

vyāpārāḥ puruṣottamasya dadatu sphītāṁ mudaṁ sampadam ||

1. dhvanyāloka-vṛttau (3)—

   śṛṅgārī cet kaviḥ kāvye jātaṁ rasa-mayaṁ jagat |

   sa eva vīta-rāgaś cen nīrasaṁ sarvam eva tat || iti pāṭhāntaram |

   sarasvatī-kaṇṭhābharaṇe (5.3)—sa eva ced aśṛṅgārī nīrasaṁ sarvam eva tat || [↑](#footnote-ref-2)
2. khila-śukra-nīti-śāstre tu dvitīyādhyāye anya-vidhā uktāḥ | bhāgavate (10.45.36) ca śrīdhara-svāmibhir prakārāntareṇoktāḥ santi | tatra tatra draṣṭavyam || [↑](#footnote-ref-3)
3. durūhādbhuteḥ iti pāṭhaḥ. [↑](#footnote-ref-4)
4. sthithis verse is also āsāṁuoted in *bhāvhakti-ratnākara* at 5.2847 [↑](#footnote-ref-5)
5. raghupati-rūpam iti ha-saṁskaraṇa-pāṭhaḥ. [↑](#footnote-ref-6)
6. varṣma vigraham iti mūle pāṭhaḥ. [↑](#footnote-ref-7)
7. aṁśukam iti mūle pāṭhaḥ. [↑](#footnote-ref-8)
8. ajñātam idaṁ śāstram. [↑](#footnote-ref-9)
9. 10.9 iti saṅkhyāntaram. [↑](#footnote-ref-10)
10. kṣamāvān iti ākare. atra ṭikā-dḥrte pāthe chando-vyatikramo dṛśyate. [↑](#footnote-ref-11)
11. abhīṣṭas tv iti ākare. atra ṭikā-dḥrte pāthe chando-vyatikramo dṛśyate. [↑](#footnote-ref-12)
12. caraṇam iti kvacit pāṭhaḥ. [↑](#footnote-ref-13)
13. calad iti pāṭhāntaraḥ. [↑](#footnote-ref-14)
14. na vinā vipralambhena sambhogaḥ puṣṭim aśnute | kaṣāyite hi vastrādau bhūyān evābhivardhate || iti ujjvala-nīlamaṇeḥ pāṭhaḥ (15.3). caturtha-caraṇe tu “rāgo’bhiṣajyate” iti sarsavatī-kaṇṭhābharaṇasya pāṭhaḥ (5.52). [↑](#footnote-ref-15)
15. ujjvale 13.19 api draṣṭavyam. [↑](#footnote-ref-16)
16. mālikayātisugandhau iti pāṭhāntaraḥ. [↑](#footnote-ref-17)
17. pādme pātāla-khaṇḍe marīci-sarge iti sampādakaḥ | pādme na labhyate | [↑](#footnote-ref-18)
18. ujjvalasya 10.107-aṅka-padyasya viṣṇu-dāsa-ṭīkāyāṁ dhṛtam idaṁ padyaṁ. [↑](#footnote-ref-19)
19. adyotsaṅga- iti kvacit pāṭhaḥ | nijotsaṅga- iti ca kvacit | [↑](#footnote-ref-20)
20. ujjvalasya 10.104-saṅkhyaka-padyasya viṣṇu-dāsa-ṭīkāyāṁ dhṛtam idaṁ padyaṁ. [↑](#footnote-ref-21)
21. kala-ravair iti ni-pāṭhāntaraḥ. [↑](#footnote-ref-22)
22. ujjvalasya 10.104-saṅkhyaka-padyasya viṣṇu-dāsa-ṭīkāyāṁ dhṛtam idaṁ api padyaṁ. [↑](#footnote-ref-23)
23. haridāsa-dāsasya saṁskaraṇe 24.25 iti saṅkhyā dattā. ākare tu na prāptā. [↑](#footnote-ref-24)
24. atra pāṇḍulipiḥ khaṇḍitā eva | [↑](#footnote-ref-25)
25. cāpalāvihatā dhairyaṁ cid-vṛttir avikatthanā |

    priyānukaraṇaṁ līlā madhurāṅga-viceṣṭitaiḥ || iti daśarūpake (2.38) [↑](#footnote-ref-26)
26. cārutarāṁ iti anyatra sarvatra pāṭhaḥ. [↑](#footnote-ref-27)
27. vṛndāvana-vipine lalitam iti ca pāṭhaḥ | [↑](#footnote-ref-28)
28. na labhyate ākare. [↑](#footnote-ref-29)
29. “amara-ṭikāyāṁ bharataḥ” iti sampādakasya mantavyam. [↑](#footnote-ref-30)
30. smṛta (?) [↑](#footnote-ref-31)
31. hāvāḥ in Amara, bhāvāḥ in the text. [↑](#footnote-ref-32)
32. vairāgya-mārtaṇḍa. [↑](#footnote-ref-33)
33. calad iti pāṭhāntaraḥ. [↑](#footnote-ref-34)
34. atra sampādaka-mahāśayaiḥ praśna-sūcaka-cihnaḥ sanniveśitaḥ. [↑](#footnote-ref-35)
35. bhāmam iti. [↑](#footnote-ref-36)
36. vihariṇi [↑](#footnote-ref-37)
37. Metre : 4+4+6 morae to a line. [↑](#footnote-ref-38)
38. The source is given by the editor as Śṛṅgāra-tilaka, but I cannot find it in my edition. [↑](#footnote-ref-39)
39. atra rasika-priyā-dhṛta-pāṭhaḥ—ādito ghaṭita-yantram eva vā taṁ nipātya naravad viceṣṭate iti | [↑](#footnote-ref-40)
40. Not in the extant edition. [↑](#footnote-ref-41)
41. mūlordhva- (?) [↑](#footnote-ref-42)
42. vāsanābaddha- iti caitanya-caritāmṛtasya pāṭhaḥ. [↑](#footnote-ref-43)
43. tayoḥ saṅkhyau kvacit 182-183, 180-182 vā kvacit. [↑](#footnote-ref-44)
44. idaṁ padyaṁ ujjvale 15.179-e uddhṛtam. [↑](#footnote-ref-45)
45. pravaṇena [↑](#footnote-ref-46)
46. dīpti iti ni-pāṭhāntaraḥ. [↑](#footnote-ref-47)
47. calita- [↑](#footnote-ref-48)
48. atra śrī-sampādaka-mahāśayena praśna-sūcaka-cihnaḥ sanniveśitaḥ. [↑](#footnote-ref-49)
49. bāhur vallava-vallabhābhir adhikānandāc ciraṁ cumbitaḥ iti caturtha-caraṇaḥ | dvitīya-cāraṇas tu, bibhrad-gopa-tanos tanotu bhavatāṁ śreyāṁsi kaṁsa-dviṣaḥ iti pāṭhāntaraḥ | [↑](#footnote-ref-50)
50. evaṁ-rūpaḥ ślokaḥ haribhakti-vilāse dṛṣyate, yathā— tathā ca tantre, asya ca mantra-viśeṣe’pavādaḥ—

    nṛsiṁhārka-varāhāṇāṁ prāsāda-praṇavasya ca |

    vaidikasya ca mantrasya siddhādīn naiva śodhayet ||210||

    svapna-labdhe striyā datte mālā-mantre ca try-akṣare |

    ekākṣare tathā mantre siddhādīn naiva śodhayet || [ha.bha.vi. 1.211] [↑](#footnote-ref-51)
51. manute’tanu [↑](#footnote-ref-52)
52. *nāsa-puro* iti pāṭhāntaraḥ ṭīkāyām. [↑](#footnote-ref-53)
53. *kūjan* iti pāṭhāntaraḥ ṭīkāyām. [↑](#footnote-ref-54)
54. From the ṭīkā it appears that *glānaḥ* is an alternative possibility here. [↑](#footnote-ref-55)
55. sahoktiḥ saha-bhāvasya kathanaṁ guṇa-karmaṇām |

    arthānāṁ yo vinimayaḥ parivṛttis tu sā yathā || 2.351 ||

    saha dīrghā mama śvāsair imāḥ saṁprati rātrayaḥ |

    pāṇḍurāś ca mamaivāṅgaiḥ saha tāś candrabhūṣaṇāḥ || 2.352 ||

    vardhate saha pānthānāṁ mūrchayā cūtamañjarī |

    patanti ca samaṁ teṣām asubhir malayānilāḥ || 2.353 ||

    kokilālāpasubhagāḥ sugandhivanavāyavaḥ |

    yānti sārdhaṁ janānandair vṛddhiṁ surabhivāsarāḥ || 2.354 ||

    ity udāhṛtayo dattāḥ sahokter atra kāścana | [↑](#footnote-ref-56)
56. pradoṣaś ciraṁ iti pāṭhāntaram. [↑](#footnote-ref-57)
57. dhanya-vaikuṇṭha-kuṅkumaḥ iti kvacit dṛśyate | [↑](#footnote-ref-58)
58. atra sampādakena praśna-sūcaka-cihnaḥ sanniveśitaḥ | vātsyāyanīye etādṛśa-śloko na prāpta ity arthaḥ. [↑](#footnote-ref-59)
59. ghāṭa- [↑](#footnote-ref-60)
60. pratimaṇṭha- [↑](#footnote-ref-61)
61. iha iti ni-pāṭhāntaraḥ; itīti kvacit pāṭhāntaraś ca. [↑](#footnote-ref-62)
62. ativitatha-cetaneti ṭīkā-dhṛta-pāṭhāntaraḥ. [↑](#footnote-ref-63)
63. valita iti ni-pāṭhāntaraḥ. [↑](#footnote-ref-64)
64. dalita iti vā. [↑](#footnote-ref-65)
65. deśākha-rāgeṇa iti haridāsaḥ. [↑](#footnote-ref-66)
66. cira-viraheṇa iti vā. [↑](#footnote-ref-67)
67. nidāya iti pāṭhāntaraḥ. [↑](#footnote-ref-68)
68. unmādanas tāpanaś ca śoṣaṇaḥ stambhanas tathā |

    saṁmohanaś ca kāmasya pañca bāṇāḥ prakīrtitāḥ || ity amaraḥ. [↑](#footnote-ref-69)
69. -dyoti- [↑](#footnote-ref-70)
70. vibhraṁśana [↑](#footnote-ref-71)
71. dṛpti [↑](#footnote-ref-72)
72. vyapolayatu vaḥ śreyāṁsi iti ni-pāṭhaḥ. [↑](#footnote-ref-73)
73. manda iti kvacit dṛśyate. [↑](#footnote-ref-74)
74. śītala- [↑](#footnote-ref-75)
75. apāra- [↑](#footnote-ref-76)
76. apāra- [↑](#footnote-ref-77)
77. This verse appears to be corrupt. [↑](#footnote-ref-78)
78. *jīvanaṁ* and *bhūṣaṇaṁ* are reversed in some editions. [↑](#footnote-ref-79)
79. dhehi iti ni-pāṭhaḥ. [↑](#footnote-ref-80)
80. jayatu iti vā pātḥaḥ. [↑](#footnote-ref-81)
81. jayati padmāvatī-ramaṇa-jayadeva-kavi-bhāratī-bhaṇitam atiśātam iti ṭīkā-dhṛta-pāṭhāntaraḥ. [↑](#footnote-ref-82)
82. prayānti [↑](#footnote-ref-83)
83. -senayeti ṭīkā-dhṛta-pāṭhāntaraḥ. [↑](#footnote-ref-84)
84. aravindam aśokaṁ ca cūtaṁ ca nava-mallikā |

    nīlotpalaṁ ca pañcaite pañcabāṇasya sāyakāḥ || ity amaraḥ. [↑](#footnote-ref-85)
85. indu-sandīpanaṁ iti pāṭhāntaraḥ. [↑](#footnote-ref-86)
86. vijita- [↑](#footnote-ref-87)
87. sa prītiṁ tanutāṁ [↑](#footnote-ref-88)
88. yatra svidyati mīlati kṣaṇam api kṣipraṁ tad-ālokana-

    vyāmohena jitaṁ jitaṁ jitam abhūt kaṁsasya kolāhalaḥ iti pāṭhāntaraḥ. [↑](#footnote-ref-89)
89. atra rādhā-pīna-payodhara-smaraṇa-kṛt-padānāṁ vyākhyā viluptaiva. [↑](#footnote-ref-90)
90. atra saṁskartuḥ praśna-bodhaka-cihnaḥ sanniveśita eva. [↑](#footnote-ref-91)
91. sāmoda- iti kvacit. [↑](#footnote-ref-92)
92. -dāmodara iti kvacic ca. [↑](#footnote-ref-93)
93. atiroṣaṇaḥ patiḥ iti ākare. [↑](#footnote-ref-94)
94. vikāram iti. [↑](#footnote-ref-95)
95. taruṇī- [↑](#footnote-ref-96)
96. madhupa-virāvam [↑](#footnote-ref-97)
97. ākare īdṛśaḥ pāṭho nāsti. tatra tu *striyāṁ tu saṁhatir vṛndaṁ nikurambaṁ kadambakam* iti dṛśyate. [↑](#footnote-ref-98)
98. abhirama iti ṭīkā-dhṛtaḥ pāṭhāntaraḥ. [↑](#footnote-ref-99)
99. nigadita iti. [↑](#footnote-ref-100)
100. cintākulaḥ iti anyatra pāṭhaḥ. [↑](#footnote-ref-101)
101. sambhrama-jūṣāṁ iti pāṭhāntarāh. [↑](#footnote-ref-102)
102. keyūra iti pāṭhaḥ. [↑](#footnote-ref-103)
103. vilokyety atra pāṭho dṛśyate, kintu ṭīkāyāṁ nirīkṣyety eva paṭhyate. [↑](#footnote-ref-104)
104. *rūpaka-tāla* ity anyatra. [↑](#footnote-ref-105)
105. haridāsasya saṁskaraṇe, “praviśa rādha” ity-ādi dhruva-padaṁ pratiślokasya prathama-dvitīya-caraṇayor madhye gīyate. [↑](#footnote-ref-106)
106. sambhavataḥ kuñjatara iti pāṭhe. [↑](#footnote-ref-107)
107. bhavad- iti ni-pāṭhaḥ. [↑](#footnote-ref-108)
108. mṛdu-cala-malaya iti pāṭhāntaraḥ. [↑](#footnote-ref-109)
109. vilasa madana-śara-nikara-bhīte iti pāṭhāntaraḥ. tatra *kusuma-śara-* iti, *madana-rasa-* iti vā ni-pāṭhāntaraḥ [↑](#footnote-ref-110)
110. rasa-sarasa- iti pāṭhāntaraḥ. [↑](#footnote-ref-111)
111. śiñjāna-mañju [↑](#footnote-ref-112)
112. praviveśābhiveśanam iti pāṭhāntaraḥ. [↑](#footnote-ref-113)
113. parilambya iti pāṭhāntaraḥ. [↑](#footnote-ref-114)
114. gamitayoḥ iti pāṭhaḥ. [↑](#footnote-ref-115)
115. idānīṁ iti. [↑](#footnote-ref-116)
116. samāyāta- iti ni-pāṭhaḥ. [↑](#footnote-ref-117)
117. svedāmbu- iti. [↑](#footnote-ref-118)
118. paravaśākūta- [↑](#footnote-ref-119)
119. lajjitam iva nayanaṁ tava viramati visṛja (sṛjasi) vṛthā rati-khedam iti pāṭhāntaraḥ. [↑](#footnote-ref-120)
120. kelibhiḥ iti kvacit pāṭhaḥ. [↑](#footnote-ref-121)
121. vāmāṅge iti ni-pāṭhaḥ. [↑](#footnote-ref-122)
122. nirdhautādhara- [↑](#footnote-ref-123)
123. vilulita- [↑](#footnote-ref-124)
124. vyālola ity anyatra pāṭhaḥ. [↑](#footnote-ref-125)
125. mokṣau iti pāṭhāntaraḥ. [↑](#footnote-ref-126)
126. kliṣṭā iti pāṭhaḥ. [↑](#footnote-ref-127)
127. kāñcī-kāntir hatāśā [↑](#footnote-ref-128)
128. sa-trapā sā iti pāṭhaḥ. [↑](#footnote-ref-129)
129. vilulitā mugdha-kantir iti. [↑](#footnote-ref-130)
130. īṣan-mīlita-dṛṣṭi mugdha-vilasat- iti pāṭhāntaraḥ. [↑](#footnote-ref-131)
131. śānta-stabdha-payodharaṁ bhṛśa-pariṣvaṅgāt iti pāṭhāntaraḥ. [↑](#footnote-ref-132)
132. iti sahasā nigadantaṁ iti sampādaka-dhṛta-pāṭhāntaraḥ. [↑](#footnote-ref-133)
133. gañjanam añjanakaṁ iti pāṭhāntaraḥ. [↑](#footnote-ref-134)
134. citraṁ patraṁ iti pāṭhāntaraḥ. [↑](#footnote-ref-135)
135. mugdha- (?) iti kvacid dṛśyate ca. [↑](#footnote-ref-136)
136. This verse is usually placed at number 28, which seems more logical. [↑](#footnote-ref-137)
137. apacitau bhūyo iti pāṭhāntaraḥ. [↑](#footnote-ref-138)
138. anya-manasā iti pāṭhāntaraḥ. [↑](#footnote-ref-139)
139. rādhāyāḥ iti. [↑](#footnote-ref-140)
140. karkaśāsi [↑](#footnote-ref-141)
141. This verse is not found in Narayana Maharaja’s edition of Gīta-govinda, even though there is a Bāla-bodhinī ṭīkā for it. [↑](#footnote-ref-142)
142. itaḥ-param antima-śloka-dvayasya ṭīkā truṭitāste, ataḥ tat-pūraṇārthaṁ bāla-bodhinī-ṭīkātaḥ samāhriyate cātreti vijñāpanīyam iti haridāsa-dāsaḥ. [↑](#footnote-ref-143)
143. This verse is the last in some editions. There seems to be some difference in the numbering. [↑](#footnote-ref-144)